Zahvaljujem vam poštovani gospodine predsjedniče. Klub zastupnika SDP-a traži stanku na temu rada Vlade, sukoba interesa u toj Vladi i naravno Agrokora. Molimo stanku od 10 minuta. Hvala lijepa.
Ako nema drugih, zastupnik Bačić.
Zahvaljujem gospodine predsjedniče. U ime kluba Hrvatske demokratske zajednice tražim stanku vezano za aktualnu političku situaciju.
Je li postoje drugi, zastupnik Miro Bulj.
Predsjedniče tražim, klub MOST-a traži stanku, aktualna situacija, trenutna politička u Republici Hrvatskoj.
Zastupnik Batinić.
Hvala predsjedniče. Klub HNS-a i HSU-a iz istih razloga traži stanku.
Budući da nema, zastupnik Dodig.
… [[Govornik naknadno uključen.]] HDS-a, HSLS-a i HDSSB-a iz istih razloga traži stanku 10 minuta.
Ima li još netko od saborskih zastupnika ili zastupnika da bi tražio stanku? Ako nema određujem stanku od 10 minuta. Hvala. STANKA U 9,35 SATI [[NASTAVAK NAKON STANKE U 9,45 SATI]] Poštovane zastupnice i zastupnici, nastavljamo sa radom. Prijavilo se pet klubova za stanku. Prvi klub koji se javio za stanku je Klub zastupnika SDP-a. U njihovo ime govorit će zastupnik Peđa Grbin. Izvolite.
Zahvaljujem vam poštovani gospodine predsjedniče, poštovane kolegice i kolege. Zbog čega smo tražili ovu stanku? Naravno kao što su kolege iz HDZ-a najavile jedan od razloga za stanku je govor o aktualnoj političkoj situaciji. Međutim, naši razlozi su na žalost puno veći od toga. Razlozi su zato što sa ove govornice moramo upozoriti na mrežu sukoba interesa koja nije uhvatila samo ministra Marića o kojem ćemo danas raspravljati. Mi moramo govoriti o mreži sukoba interesa koja je obuhvatila čitavu Vladu RH na čelu sa gospodinom Andrejem Plenkovićem. Ne znam da li ste jučer čitali novine, da li ste čitali hrvatske medije, ali ako niste ja ću vas podsjetiti. „Nacional“ protiv gospođe Dalić vodi se postupak pred Povjerenstvom za odlučivanje o sukobu interesa. A zbog čega? Zbog potencijalnog sukoba interesa i kršenja načela Zakona o sprječavanju sukoba interesa vezanih uz njen odnos sa INA-om. A što premijer i gospođa Dalić rade? Premijer ju zove na sjednice Povjerenstva za INA-u, a po svim indicijama gospođa Dalić se tom pozivu odaziva i odlučuje o INA-i iako se zbog INA-e protiv nje vodi postupak pred Povjerenstvom za odlučivanje o sukobu interesa. Nadalje, opet gospođa Dalić. Portal „Novosti“. Mi smo prije nekoliko dana sa ove govornice ukazali na činjenicu da je jedno odvjetničko društvo koje je bilo povezano sa VTB bankom prvo radilo na izradi lex Agrokora, onda nam je ministarstvo dostavilo podatak da za to nije primilo naknadu, a nakon pokretanja postupka izvanredne uprave to je odvjetničko društvo nastavilo raditi za Agrokor sada pod vladinim povjerenikom. Ali mediji su zato tu da otkrivaju istinu, mediji su jučer došli do podatka da na žalost nije samo jedno odvjetničko društvo postupilo na taj način već da je na taj način postupao čitav niz drugih. Oni su govorili o jednom investicijskom savjetniku koji je pomogao pri izradi zakona. Po navodima od ministarstva za to nije dobio naknadu, ali je dobio nagradu. Kako? Izvanredna uprava ga je angažirala da ju savjetuje u vođenju postupka izvanredne uprave. Dame i gospodo, gdje god zagrebete kod ove Vlade bila to INA, bio to Agrokor jedino što izlazi van to je sukob interesa i mi o tome nećemo šutjeti. Mi ćemo o tome govoriti, jer to svima onima koji žele gledati, svima onima koji žele slušati ukazuje o kakvoj se Vladi radi i ukazuje o tome kome daju podršku. Ali to nije sve. Poštovane kolegice i kolege, sa ove govornice sada ga ovdje na žalost nema, nadam se da će biti ovdje kada bude trebao braniti svog kolegu ministra Marića. Sa ove je govornice gospodin Plenković govorio o tome kako će lex Agrokor spasiti hrvatsku ekonomiju, kako će pomoći malim dobavljačima. A koja je istina? Evo ga, indeks jučer mali dobavljači prisiljeni su isporučivati robu Agrokoru, a za to ne dobijaju naknadu [[Upadica predsjednik: Zastupnici.]] Dame i gospodo, kolegice i kolege gazda je otišao. Ja znam da za njim žalite, ali su gazdine navike u Agrokoru ostale pod vašom izvanrednom upravom, pod izvanrednom upravom koja je u Agrokor došla potpomognuta rukama HDZ-a i MOST-a [[Upadica predsjednik: Zastupnici ja bih vas molio za mir!]] Ova Vlada je najveća šteta koju je Hrvatska u ovih 27 godina pretrpjela. Na žalost, ova Vlada je pokazatelj da nam nitko, da nam nitko izvana ne može napraviti štetu kakvu smo mi sami sebi sposobni učiniti. I zbog toga ova Vlada mora otići. Hvala. [[Pljesak.]]
Zahvaljujem. Sljedeći klub zastupnika koji se javio za stanku je Klub zastupnika HDZ-a. U njihovo ime govorit će zastupnik Dražen Bošnjaković. Izvolite.
Hvala lijepo gospodine predsjedniče, kolegice i kolege. Klub HDZ-a Hrvatsku danas vidi ovako. Hrvatska je to koja ima veći rast bruto društvenog proizvoda, Hrvatska je to zemlja članica EU koja uz Irsku i Dansku ima najmanji deficit, Hrvatska je to u kojoj stopa zapošljavanja raste, Hrvatska je zemlja koja sada polako rješava probleme na granicama koje su bile. To je riješio upravo naš premijer Andrej Plenković u razgovoru sa Junckerom, u razgovoru sa Cererom. Osigurao je time sezonu turističku koja treba biti najbolja do sada. Alternativa je šta? Eventualno Vlada SDP-a, šesta najgora Vlada koja je bila na svijetu, šesta najgora Vlada [[Upadica predsjednik: Kolege zastupnici!]] Sve loše trendove koje smo imali naslijedili smo od vas [[Upadica predsjednik: Kolege zastupnici!]] Kolegice i kolege, zakon vezano za očuvanje gospodarstva, stabilnosti u gospodarstvu.
Zastupnik Maras i svi ostali zastupnici, ja vas molim da se održi red. Hvala.
U trenutku kada mi želimo sačuvati stabilnost gospodarstva, kada želim ove dobre gospodarske trendove unaprijediti ponudili smo zakon koji je stabilizirao ovu krizu vezano za Agrokor. Gdje ste bili vi? Šta ste vi ponudili? Vi ste ponudili stečaj, ponudili ste otkaze, ponudili ste beznađe ljudima, a retorički se borite za ljude, ponudili ste ništa. Stoga možete ovdje dolaziti i pokretat pitanje odgovornosti bilo kojeg ministra u Vladi RH. Ali ono što je vaš problem, vi nemate program, vi nemate ideju, vi ne znate kako biste zemlju izvukli iz ovoga. Bili ste na sceni i pokazali ste što znate. Ono što je važno, ovo nije pozornica gdje ćemo čitati novine. Ovo nije pozornica gdje ćemo čitati izvještaje što se u tisku piše, ovo je pozornica gdje se trebamo nadmetati sa idejama, gdje se trebamo nadmetati sa programima, gdje trebamo nuditi rješenja za teško stanje u Hrvatskoj. Mi smo Hrvatsku digli, Hrvatska treba ići i dalje naprijed. Svi oni koji pričaju, bilo je puno govora i optužbi da HDZ štiti kriminal u Agrokoru, ljudi za to imamo institucije. postoji MUP, pravosuđa, PNUSKOK, USKOK, postoji Državno odvjetništvo i to su tijela koja trebaju o tome odlučivati. O tome se ne odlučuje ovdje. Na koncu, u posljednjih godinu i pol neki drugi su vodili te resore, nisu to vodili ljudi iz HDZ-a i sada optuživati HDZ je besmislica. Ono što hoćemo reć, nećemo dozvoliti da Hrvatska ponovo se vrati u recesiju gdje je bila za vrijeme vašeg vladanja, Hrvatska će biti jača i Hrvatska …
Hvala zastupniku Bošnjakoviću. Vidim da će danas postojati velike tenzije, ja bih vas molio samo da svojim primjerom, budući da vas cijela hrvatska javnost gleda, da svojim primjerom pokažete što je Sabor. Klub zastupnika MOST-a Nezavisnih lista također se javio za stanku. U njihovo ime govorit će zastupnik Nikola Grmoja. Izvolite.
Poštovani potpredsjedniče, kolegice i kolege. Rasprava je ovdje otišla u krivom smjeru tko je više unazadio Hrvatsku SDP ili HDZ, to ćemo ostaviti, MOST sigurno nije, to ćemo ostaviti našim građanima da presude. Volio bih da se ponašate parlamentarno, da ne dobacujete, imate svi priliku reći javiti se kada bude rasprava. Ono što je fokus i što će biti fokus mog izlaganja je to da premijer nema većinu, da je prevario hrvatske građane štiteći kriminal u Agrokoru, da su arhitekti ovoga plana Božinović, Šeks i ostala ekipa sada shvatili da te većine nema. žele ovu agoniju, ovo tezgarenje, ovo kupovanje zastupnika produžiti do nakon do iza lokalnih izbora i onda sastaviti nekakvu vladajuću većinu. Većine nema, sinoć su zastupnici koji su do sada podržavali vladajuću većinu i mi smo bili među njima, 15 ruku, znači zastupnica Esih i zastupnik Glasnović rekli da neće podržati novu većinu, znači većine nema. Premijer treba doći ovdje, ispričati se hrvatskim građanima i hrvatskoj javnosti i reći da je destabilizirao državu, da se zaletio, da je poslušao svoje mentore, napravio krivi potez i da će zbog toga cijela država biti u velikim problemima. A ono što bi trebalo i što bi bilo pošteno od zastupnika koji se sada boje lokalnih izbora, pa ne žele reći svoj stav, da sada kažu da žele biti u HDZ-ovoj vladi poput zastupnika Lovrinovića koji ide kao kandidat Živog zida, neka odustane od kandidature ako će podržati kriminal u Agrokoru. Žestoko je kritizirao ministra Marića ovdje u Hrvatskom saboru, a sada se izvlači, govori o stabilnosti. Zanima me što će zastupnik Lacković nema ga ovdje, mi smo ga trebali podržati u Koprivničko-križevačkoj županiji kao nezavisnog, neće imati našu potporu ako bude štitio kriminal u Agrokoru, neće imati tu potporu znači i svi ostali. Neovisno o tome kako prođe glasovanje o ministru Mariću, očito je da nema saborske većine, očito je da Vlada nema potporu. Kolega Bošnjaković kojeg iznimno poštujem, koji je jedan pošten i smiren čovjek je rekao imamo ministarstva. Imamo ministarstva ali nemamo ministara, kolega Bošnjakoviću. Ministri su maknuti zato što se nisu složili sa politikom mentora premijera Plenkovića, a ti mentori u slučaju novih izbora znate koliko bi glasova dobili, odrekli ste se onih koji su vam donijeli pobjedu na parlamentarnim izborima. Mene zanima koliko kolega Jandroković ima glasova, koliko ima Božinović glasova, ako ste pošteni prema hrvatskim građanima nemojte tezgariti, izađimo na izbore pa da vidimo onda kako ćete proći vi i arhitekti ovoga plana štićenja kriminala u Agrokoru. Doveli ste državu u jednu tešku situaciju, a nemate većinu, premijer je prevario građane i zato treba odgovarati. Hvala.
Klub zastupnika HNS-HSU-a također se javio za stanku. U njihovo ime govorit će zastupnik Ivan Vrdoljak. Izvolite.
Hvala lijepo predsjedniče. Dakle ljudi, građani Hrvatske o kojima bi mi trebali brinuti i koji nas plaćaju da ovdje sjedimo i da donosimo teške odluke sjede, gledaju ovaj cirkus i sa punim opravdanjem i gađenjem okreću glavu. Danima ponavljamo da nismo svi isti i onda baš prigodno jučer, po ne znam koji put čujem opet gnjusnu laž u javnom prostoru, što je postao hobi hrvatske politike da lažno optužujemo političke konkurente, političke suparnike i na taj način mislimo da ćemo dobiti neki poen. Od osobe koja se nerijetko poziva na moralne i kršćanske vrijednosti predsjedniče, koja bez treptaj laže u kameru i kojoj ni najmanji interes nije čuvati dignitet i sebe, osobe koje su njega birale, osobe koje su birale sve nas i glasova koje ste dobili u ovom Parlamentu. I siguran sam da znate jednu od Božjih zapovijedi, ne znam koja je, mislim da je 8., ne reci lažno svjedočanstvo. Ajde da se pitajte, da izanalizirate jeste vi moralna vertikala i kršćanske vrijednosti. Ne recite lažno svjedočanstvo. Temeljite svoj politički rad na ozbiljnosti, na izrečenoj riječi koja se ne može vratiti i na jasnim rezultatima koje trebate donijeti. Neću nastaviti tko laže taj i krade ali ono što čujemo u zadnjih nekoliko dana, užasne optužbe od HDZ-a prema MOST-u da su lopovi nesposobni, od MOST-a prema HDZ-u, da su lopovi sposobni. Od vašeg interesa u zadnjih godinu i pol dana da potpuno diskreditirate opoziciju. Ali tko brine za zemlju? Tko u današnjem trenutku brine za zemlju? Ja ne vidim, nažalost a siguran sam da ne vide ni hrvatski građani. I upravo zato želim još jednom ponoviti i skrenuti pažnju prvenstveno hrvatskim građanima, nismo svi isti, mi biramo drugačije. Mi biramo da se sukobimo na idejama i rezultatima a ne na lažima, gnusnim, koje se događaju u zadnjih nekoliko dana. Pozivati se na lopovluk u Agrokoru. Pa nije prošlo puno, nekoliko tjedana ljudi, kada se glasalo o lex Agrokoru, opozicija je jasno rekla protiv. Mi smo čak dali neke amandmane, htjeli biti konstruktivni, pa da malo to pokušamo poboljšati, bili su odbijeni, dobro, sa punim pravom. I tada ruke HDZ-a i MOST-a koji su jednako odgovorni, obadvoje za ovu destabilizaciju Hrvatske izglasaju lex Agrokor. Što to znači? Čuvaju kriminal u Agrokoru? Otkud prosvjetiteljstvo u 15 dana da nakon izglasanog zakona gdje ja mogu lupati kako mi god padne na pamet da ste s tim zakonom zaštitili kriminal prije 15, 20 dana, vi ste digli ruku za njega kolege iz MOST-a i kolege iz HDZ-a. Ali biram drugačije.
Klub zastupnika HDS, HDSSB, također se javio za stanku, u njihovo ime govoriti će zastupnik Goran Dodig.
Poštovani gospodine predsjedniče Sabora, kolegice i kolege. Ja se rijetko javljam za riječ, međutim, čini im se da je vrijeme da moramo svi razmisliti o tome što radimo, gdje smo i zbog koga smo ovdje. Početi ću sa jednom poslovicom koja kaže da mudar čovjek zaboravlja uvrede kao što nezahvalnih zaboravlja dobročinstvo. Mudar čovjek zaboravlja uvrede a nezahvalnik zaboravlja dobročinstva. Što to znači u konkretnoj situaciji? Da postoje ljudi koji su nas uvrijedili i da postoje ljudi koji su nam dobro napravili. Uvrijedili smo jedni druge ovdje i ja se ispričavam svakome koga sam uvrijedio i spreman sam mu se i osobno ispričati. Ali sam zahvalan i onome tko mi je omogućio da dođem ovdje, prvenstveno biračima. I sada se postavlja pitanje je li zaboravljamo te birače koji su nas izabrali i zbog čega ovakva neprijateljstva ovdje? Zbog čega vi gospodo mislite da smo neprijatelji? Ja vas uvjeravam da nismo neprijatelji niti želim vam biti neprijatelj. I sve ono što mislio loše vama, neka Bog da meni. Ali vas pozivam na odgovornost, pozivam vas u ime situacije u kojoj se nalazi društvo, u kojoj se nalazi država. Pozivam vas da ne vrijeđate najprije, i MOST-u isto to kažem, osobno nikoga ovdje, jučer smo počeli sa imenima, pa nam smeta ime hoće li netko biti među 76 onih koji će podržati ili neće biti, pa je taj moralan ili nemoralan. S kojim pravom? S kojim pravom? Imamo li pravo zaboraviti one koji su pod ovrhama, koji su blokirani i šta ćemo dobiti junačeći se da smo mi spremni na izbore? Pa tko smo mi? Junačimo se da smo spremni na izbore gospodo moja. Ali ako pogledamo istini u oči vidjeti ćemo da nikome to ne odgovara. Ja sada potpisujem ovdje da neću biti u idućem Saboru, da se neću kandidirati ali održite taj Sabor. Održite ga. Jer svaka, svaka, svaki diskontinuitet je opasnost za najugroženije u ovoj državi. Biti samozadovoljan samom činjenicom da smo ovdje da nas se snima i da u udobnosti ove pozicije zaboravljamo one druge zbog kojih smo ovdje. Ja vas uvjeravam vratit će nam se na ružan način i osobno i kolektivno. Vodimo računa ne o vlastitom egu. Vodimo računa o tome koji su nam dobročinitelji koji su nam dali povjerenje i zbog čega se ovako ponaša. Dragi moji kolege, vodite računa samo o sebi u situaciji kad ste na poziciji da morate voditi računa i o drugima je ravno moralnoj izdaji, moralnoj destrukciji. Politika ovdje koliko vam god izgledalo čudno je u drugom planu. Ja bih vas podržao, podržat ću svaku većinu i reći da idem iz Sabora. Ali ovo zaista nema smisla [[Upadica predsjednik: Vrijeme.]] Hvala.
Tražim stanku u Saboru povodom deložacije koja će se upravo u 12,30 održati u Zagrebu.
Ja bih samo zamolio zastupniče Pernar ako nije problem da odobrimo stanku nakon što riješimo replike.
Problem je gospodine Petrov, ovo je jako bitna stvar za te ljude jer će letjeti na ulicu dok oni tamo lupetaju propagandu svoju.
Odobravam stanku od 10 minuta. STANKA U 12,25 SATI Molim zastupnike i zastupnice da zauzmu svoja mjesta. Nastavljamo sa radom. Zastupnik Pernar zatražio je stanku u ime Kluba zastupnika Živog zida i SNAGA-e. Izvolite.
Hvala. Uvaženi predsjedavajući uvaženi gospodine Božo Petrov, u ovim trenucima na Pešćenici, znači točno u 12,30 zakazana je deložacija čije izvršenje će se vrlo vjerojatno provesti. Radi se o evidentno mutnoj stvari. Ja ću vam čitat zaključak. Republika Hrvatska, Općinski sud u Novom Zagrebu, Turinina 3 kaže ovako: Općinski sud u Novom Zagrebu po sucu tog sudu Mariji Karađole kao sucu pojedincu u ovršnoj stvari ovrhovoditelja Ivanke Radić iz Zagreba zastupane po punomoćnici Ljiljane Mandek, odvjetnici u Zagrebu, protiv ovršenika Ante Arbanas iz Zagreba radi ovrhe zaključio je. Ono što je sporno u ovom slučaju o tome što je ovrhovoditelj, znači Ivanka Radić pokojna osoba. Znači, imamo slučaj gdje pokojnica, znači po sudskom rješenju ovome nalogu sudskom deložira žive ljude. Na koji način molim vas gospodine Marić? Plenković je na žalost otišao, kako pokojna osoba može biti stranka u postupku i aktivno voditi sporove. To meni nije jasno. Kaže ovako: Provedbu rješenje o ovrsi Općinskog suda u Zagrebu, poslovni broj OVR-158/14 od 1. kolovoza 2014. radi iseljenja ovršenika iz trosobnog stana, Livadarski put 50 koji se sastoji od jedne sobe, nadograđenog predprostora u kojem se nalazi kuhinja i wc i šupe ispred stana određuje se za dan 3. svibnja 2017. u 12,30 sati. To je upravo danas. Provedba se nalaže sudskom ovršitelju Ljubomiru Svalina. Poziva se ovrhovoditelj da za navedeni dan i vrijeme osigura radnike koji će odnositi stvari iz stana, prijevoz za ovršenikove stvari, bravara, nazočnost punoljetnih svjedoka itd. Kako ovrhovoditelj koji je pokojna osoba može osigurati ove uvjete? Kako? Jel' može to meni netko objasniti od vas stručnjaka iz ove Vlade? Kaže dalje: „Upozorava se ovrhovoditelj da ukoliko ne osigura jedan od ovih uvjeta navedenih od točaka 1. do 5. za provedbu ovrhe da će se postupak obustaviti ako on to ne ispuni.“ Ali ja vas pitam opet kako pokojna osoba može biti stranka u postupku i provoditi nečiju deložaciju? Ja ne znam kako nitko ne vidi ovaj pravni apsurd i da nas HDZ i njihova kriminalizacija cijele države i kriminalizacija pravosudnog sustava vodi u jednu tešku, duboku pravnu nesigurnost svih naših građana koji jednom nogom mogu danas ili sutra završiti na cesti, pa čak i u ovakvim apsurdnim slučajevima. Čitat ću dalje. Veli: „Ovršna radnja će se provesti uz sudjelovanje pripadnika MUP-a PUZ Odjel za javni red.“ Itd. itd. itd. Protiv ovog zaključka nije dopušten pravni lijek. Ponavljam znači adresa je Livadarski put 50. Znači u ovim trenucima na Livadarskom putu 50 traje deložacija za ovrhovoditelja koji je pokojna osoba. Eto gospodo, dragi građani danas sutra vi biste se mogli naći u situaciji kao ovaj gospodin o kojem sam znači govorio. Čovjek se zove Ante Arbanas iz Zagreba. Eto to je naš pravni sustav. Možda će jednog dana ovako čitati vaše rješenje o deložaciji, nikad ne znate. Jer sa HDZ-ovom Vladom koja je vjerodostojna jedino u laganju, manipuliranju, u tome da daje lažna obećanja kojih se ne drži možete sve očekivati. I žalosno je što je ovdje sjedao čovjek, sad ga nema, kukavički je pobjegao, a cijelo vrijeme pokazuje se kao hrabar, koji je tvrdio da će zaštititi jedinu nekretninu od ovrhe. Evo kako ju štiti, jedinu nekretninu. Tako da deložira ljude i to na dubioznim pravnim putem. I tu vidite zapravo da sustav ne funkcionira, da je nakaradan i da nas ova Vlada vodi nikamo, da je njeno vrijeme isteklo, da ona 76 ruku nema i da mora otići što prije to bolje za sve nas dame i gospodo. Hvala.
Nastavljamo sa radom. Prva točka je - Prijedlog za pokretanje pitanja povjerenja Zdravku Mariću, ministru financija u Vladi RH Predlagatelji su 46 zastupnica i zastupnika temeljem članka 125. Poslovnika Hrvatskog sabora. Rasprava će se održati sukladno člancima 125. i 126. Poslovnika Hrvatskog sabora. Materijale ste primili u pretince. Vlada se očitovala o ovom prijedlogu. Molim predstavnika predlagatelja da dodatno obrazloži prijedlog. Zastupnik Davor Bernardić, izvolite.
Poštovani predsjedniče Hrvatskoga sabora, poštovani gospodine predsjedniče hrvatske Vlade, poštovani ministre financija. Danas je prijedlog za razrješenje ministra financija na dnevnom redu upućen od potpisnika saborskih zastupnika. Kolegice i kolege, hrvatski građani sjećam se devedesetih godina i onog nacionalnog zanosa i riječi koje mi još sad odzvanjaju u glavi „O Bože kakva će to zemlja biti“. Mala kao Švicarska, a opet toliko puta ljepša, samostalna, zemlja koja ima takve prirodne potencijale koja može hraniti 30 milijuna ljudi, zemlja u kojoj će svatko poželjeti živjeti. I sjećam se tog blagog pogleda i dubokog glasa moga oca koji me je podragao po glavi kao da me želi smiriti kad je odlazio u Domovinski rat i rekao „Sve će biti u redu, vratit ću se za 40 dana“. Prolazile su godine, prolazili su dani, prolazilo je vrijeme. Ali ono što je prolazilo, prolazile su ljudske sudbine, ljudske sudbine koje su postajale ljudi bez posla, umirovljenici bez zaštite, redovi za crni kruh. Tek nas je škripa, česta škripa guma BMW-a u kasnim devedesetim godinama podsjetila da neke stvari u Hrvatskoj nisu krenule dobro. Da je pretvorba i privatizacija uzela maha, da je Hrvatskoj koja je ranjena u Domovinskom ratu stavljena sol na ranu. Danas 20 godina nakon tog scenarija ljuljaju se temelji te i takve Hrvatske. Ušao sam u politiku kao dijete jer sam htio se boriti protiv nepravde. Nepravdu sam vidio kao nešto protiv čega se svi zajedno trebamo boriti i trebamo to osvijestiti u nama da Hrvatska mora postati zemlja jednakih mogućnosti. I tek kada svako dijete u Hrvatskoj bude imalo jednaku šansu Hrvatska će imati šansu za uspjeh. Politika je za mene rad i odricanje, rad 24 sata dnevno, rad u službi građana, rad za interese naše zemlje, a nikako za pojedinačne interese. Odricanje. Odricanje od privilegija, odricanje od povlastica, odricanje od lagodnog načina života, odricanje ako hoćete i od onih povlaštenih stvari kao što su kredit ili druge povlastice koje u Hrvatskoj na žalost se mogu dobiti. Stvari su do jučer u Agrokoru izgledale dobro i to treba reći. Veselili smo se kad je napravljena akvizicija u regiji i u Srbiji i u Sloveniji. Bio sam sretan kad je Agrokor kupio Mercator, bio sam sretan kad sam gledao kako su neka poduzeća na dobrim osnovama, kako rastu. Bio sam sretan kada sam gledao hrvatski uspjeh, uspjeh hrvatske poljoprivrede i hrvatskih ljudi. I mi se kao zemlja, kao ljudi moramo veseliti našim uspjesima. Moramo se veseliti svim onima koji su u stanju stvoriti vrijednost. Ali zar ne može u ovoj zemlji ništa proći bez laži, bez prevare i bez obmane. I danas smo došli do one lekcije koju možemo iščitati, a to je da nema dugoročnog uspjeha i nema dugoročne sreće preko tuđeg znoja i tuđeg novca, novca hrvatskih građana. Ne može poprijeko, ne može prevarama i ne može lažima. Danas je tim modelom još iz devedesetih poznatim ako stanem padam, perjanicom tadašnje politike „tko je jamio, jamio“ ugrožena kompletna hrvatska stabilnost. Jer u ovom trenutku i Slovenija je donijela lex Mercator. U ovom trenutku novca za isplatu plaća i dobavljačima ima možda do 31.5. i to ne dovoljno. U ovom trenutku rješavanje ovog gorućeg hrvatskog problema je odgođeno do praktički iza lokalnih izbora. Sve odluke ove Vlade Vlada je odgodila za sutra. Otkup INA-e, povjerenstvo za suočavanje s prošlošću, obrazovnu reformu, sve je odgođeno za sutra, što bi naš narod reko, malo sutra. Ali ono što je doneseno jučer urgentno, promptno bio je lex Agrokor, uz asistenciju odvjetničkih društava u otvorenom sukobu interesa. Dakle, može se kada su veliki i jaki interesi u igri, puno jači od interesa Hrvatske, čak i puno jači od interesa samog HDZ-a. Žao mi je zbog toga. Što je s onim malim proizvođačima sokova, krumpira, ako hoćete zelja, čije su ruke žuljave i koji su dizali kredite da bi financirali zaduženje, s kojima se ovih danas podsmjehnuo i sam premijer ali oni koji prehranjuju svoju obitelj i one koji vode računa o ljudskom dostojanstvu? Što je s radnicama i radnicima u Konzumu? Što je s radnicama i radnicima i ostalim povezanim poduzećima? Da li imat barem malo odgovornosti zbog njih? Ovdje je bila teza vi želite neprijateljstvo, ne, mi želimo uspješnu Hrvatsku, Hrvatsku koja razumije probleme, Hrvatsku jednakih mogućnosti, a to ne možemo ostvariti dok zakoni u Hrvatskoj nisu jednaki za sve i to ne možemo ostvariti ukoliko se ne vidi pored zdravih očiju. Pozivali smo na dijalog još prije pet mjeseci u interesu naše zemlje i ja sam uvijek i u svakom trenutku spreman na dijalog. Sjednimo, vidimo na koji način možemo omogućiti obrazovnu reformu u Hrvatsku, vidimo na koji način možemo decentralizirati zemlju, da više novca ostaje tamo gdje se taj novac stvara, da vidimo na koji način možemo obraniti energetsku neovisnost Hrvatske, da vidimo na koji način možemo poduzetnicima olakšati poslovanje, ali isto tako zaštititi radnike u Hrvatskoj, dignuti minimalnu plaću u Hrvatskoj, učiniti da u Hrvatskoj radnici bez obzira na dubinu džepa mogu svojoj djeci platiti školovanje. Pozivao sam na dijalog od dijaloga bilo ništa nije. Još za vrijeme prijašnje vlade dakle HDZ-ove i MOST-ove još prije godinu dana, neki od prvih zakona koji su odgođeni bio je upravo Zakon o faktoringu koji je skrivao milijarde kuna zaduženja u tom velikom hrvatskom poduzeću, sada u velikim problemima u Agrokoru, ali jedan od prvih poteza je bio isto tako pokušaj ukidanja Poreznog USKOK-a. Trebamo se toga sjetiti jel ako se netko želi braniti radom onda na rad treba i podsjetiti. Da nije bilo razuma u zadnji čas, da nije bilo medijskog pritiska sjetite se da bi prije godinu dana Porezni USKOK koji radi na otkrivanju utaje poreza i izvlačenju sredstva radi osobnog bogaćenja bio ukinut, milijardu kuna novca hrvatskih građana tim potezom bilo je ušteđeno. Prva odluka ove Vlade je također bila na tragu toga da proširi društvene nejednakosti, to je bila porezna reforma koja je omogućila onima koji imaju više da imaju još više, a onima koji imaju manje da imaju još manje. Nakon toga slijedi veliki lanac odgovornosti u slučaju Agrokora i svega što se događa u zadnjih par mjeseci s Agrokorom. Lanac odgovornosti u kojemu je sudjelovao i današnji ministar financija koji je ovdje danas u Saboru manje važan. Ono što je puno važnije, važnije je pitanje odgovornosti, ministar financija koji je radio zadužen za financiranje u tom poduzeću. I postavlja se pitanje da ukoliko je tamo imao veliku plaću o kojoj se priča, 60 tisuća kuna, 100 tisuća kuna, kako je moguće da ništa o tom poduzeću nije znao, kako je moguće da nije znao što se događa u Agrokoru? Zar mu zbog toga barem nije malo neugodno? Ovdje nije pitanje kaznene odgovornosti danas, ovo je pitanje moralne, ljudske i političke odgovornosti. Nije bitan ministar kojeg znam od 2008., 2009. godine dok je kao državni tajnik radio u Ministarstvu financija, gdje smo se susretali ovdje u Hrvatskom saboru, ovdje je bitan princip, da li u Hrvatskoj postoji ikakva odgovornost, da li poštujete svoje institucije, da li poštujemo svoju državu, da li volimo svoj narod, da li želimo biti primjer našoj djeci. Prije tjedan dana bio sam u Belišću, gdje mi je jedan stanovnik Belišća rekao sa suzom u očima da mora požuriti kući da ne može više biti tu s nama jer mora otići razgovarati sa svojim unukom na skyp, unukom koji je zajedno sa njegovim sinom u Dublinu. I to je ta tužna hrvatska realnost. I zato ovo nije pitanje smjene, ovo nije pitanje Marića, ovo je pitanje obraza i odgovornosti. Da li imate odgovornost, da li imate obraz? Da imate obraz ne bi govorili da ste u pravu pored jasnih dokaza. Ali da imate odgovornost sami bi otišli i tako pomogli i Plenkoviću i HDZ-u. Ovako je pravo pitanje, zašto ste u ovu situaciju doveli cijeli HDZ i doveli premijera Plenkovića, čovjeka koji vam je dao povjerenje? Odgovor ćete potražiti sami. Ali ono što je evidentno je da postoji puno jača interesna veza koja štiti jednog čovjeka mimo principa od interesa hrvatske čak i od interesa HDZ-a. Sutra ćemo glasati, no manje je važno kako će proći glasanje, no nije nevažno. Ono što ćemo sutra moći vidjeti tko je tu, tko će braniti princip a tko će braniti interes. Hrvatska će biti uspješna zemlja samo kada bude zemlja jednakih mogućnosti. I mi ne možemo kao što ni ja nisam, nitko od nas izabrati mjesto svog rođenja ali možemo izabrati zemlju u kojoj ćemo živjeti, možemo izabrati zemlju u kojoj će se rađati i u kojoj će živjeti naša djeca. Možemo izabrati zemlju u kojoj će stvarati naši poduzetnici. Možemo izabrati zemlju u kojoj će se raditi, graditi i služiti narodu. Takvu zemlju možemo izabrati. I samo kada zakoni u Hrvatskoj budu jednaki za sve a ne samo za neke, Hrvatska će biti uspješna zemlja. Samo kada se svako dijete u Hrvatskoj bude moglo školovati bez obzira kolika je dubina džepa njegovih roditelja Hrvatska će biti uspješna zemlja. I samo oni koji proizvode, grade i rade, budu radili pod istim uvjetima u Hrvatskoj kao i svi drugi, Hrvatska će biti uspješna zemlja. Kao SDP-ovci dva puta smo Hrvatsku spašavali, vadili je iz teške ekonomske, moralne krize, financijski iscrpljenu i pokradenu i oporavljali je i stavljali na put rasta i razvoja. Spremni smo i treći puta Hrvatskoj vratiti budućnost. I tu je razlika između političara i državnika. Političaru je važniji rejting nego obraz. Državniku je važniji obraz. Političar misli na naredne izbore a državnik misli na naredne naraštaje. I to je ta suština. I zato mi je žao što danas mogu konstatirati da je premijer, nažalost samo još jedan političar jer gdje god se okrenemo u ovoj HDZ-ovoj Vladi sudarimo se na sukob interesa. To je osobni identifikacijski broj ove Vlade. I gospodo iz HDZ-a, gospodo, dame i gospodo iz svih ostalih hrvatskih stranaka, pozivam vas ako je samo jedna Hrvatska nemojte joj to raditi.
Zastupnik Miro Bulj, prvi se javio za repliku. Izvolite.
Kolega Bernardić, složio bih se sa vašim prvim dijelom izlaganja gdje ste navodili kako se je u Domovinskome ratu stvarala Hrvatska država na zajedništvu. Međutim, u ovome drugome dijelu ste zaboravili kazati da slučaj Agrokor nije samo slučaj koji je bio za vrijeme HDZ-a nego baš 2014. godine kod kupnje Merkatora kada je SDP i vaš premijer tada, tada je bio gospodin Vrdoljak ministar gospodarstva, hvalospjeve slao o velikom uspjehu hrvatskoga gospodarstva, u biti to je bio kraj hrvatskog gospodarstva i … u posljednjih par mjeseci kao što je rekao veliki prijatelj također vašega vođe u proteklom mandatu koji je rekao da od 2012. godine svi znadu sve o Agrokoru samo nisu znali ministri financija u tome vremenu gospodin Lalovac, ministar gospodarstva, ministar sada financija gospodin Marić, svi su znali sve a očito oni nisu znali ništa i doveli su Hrvatsku gdje su doveli. Što se tiče same privatizacije, da, vi ste počeli privatizaciju INA-e, HDZ je završio, što se tiče telekomunikacija HDZ je počeo privatizaciju, vi ste završili. I međutim, s time se treba prekinuti. I slažem se, što se tiče poreznog uskoka MOST je prošle godine zaustavio da se ukine porezni Uskok. Hvala lijepo.
odgovor na repliku zastupnik Bernardić.
Tek nakon žestokog medijskog pritiska je zaustavljeno ukidanje poreznog Uskoka i tek nakon velike akcije i reakcije od strane upravo SDP-a i drugih opozicijskih stranaka, to treba jasno i reći. I gospodine Bulj, u Hrvatskoj nitko ne smije bježati od odgovornosti, ni iz jedne stranke. Ja sam se veselio i veselim se svakom hrvatskom uspjehu, svakom hrvatskom poduzeću, svakom poduzetniku koji uspije nešto stvoriti. Ali ukoliko postoji odgovornost da je to napravljeno poprijeko, da je to napravljeno na prijevaru, da je to napravljeno preko leđa onih koji su, koji financiraju našu zemlju onda je to odgovornost koju treba ustanoviti. I ja sam apsolutno da se u Hrvatskoj rasvijetli svak, sve i svi detalji ali i sami znate da je najveća odgovornost HDZ-ove i MOST-ove Vlade zadnjih godinu i pol dana u cijeloj situaciji koja se događa i oko nestabilnosti Hrvatske i oko Agrokora.
Zastupnik Josip Borić, javio se za repliku.
Hvala lijepo. Kolega Bernardiću, ja ću se osvrnuti na ona dio gdje ste rekli da ste vi bili sretan čovjek kada je Agrokor kupovao Mercator, dobre firme. Znate li kada je to bilo? Kada ste vi bili zastupnik a Zoran Milanović predsjednik Vlade SDP-a. I kažete da ste danas nesretan. Zašto ste nesretni? Nesretni ste zbog toga što ste uspjeli ponuditi kao čelnik oporbe, kao čelnik SDP-a tri rješenja. Prvo na glasovanju ponudili ste stečaj svih onih koji rade u toj korporaciji, pa i ovih blagajnica o kojima govorite. Ponudili ste im da izađu s tim stečajem na ulice, da ostanu bez plaća, da dobavljači ne dobiju svoje novce i da na taj način SDP uhvati po koji politički poen. Što ste im još ponudili? Ponudili ste im besplatni telefon na Ibleru na kojem se nitko ne javlja, a ponudili ste im i činjenicu da jednostavno možete učiniti za njih najviše slikajući selfie sa kiselim zeljem. To je vaš doprinos rješavanju krize u Agrokoru. Ono što ja mislim, mislim da kao čelnik oporbe vi možete više i bolje. Jer zaista u svakom čovjeku postoji potencijal da pokaže i dobro i loše o sebi. Ja ne znam zašto inzistirate na ovom drugom, jer činjenica je da vi odluke donositi ne znate i da vam je to i vaš kolega Grbin jasno jednom na klubu rekao. Donijeli ste krivu odluku, pokrenuli ste opoziv jednog od najboljih ministara u hrvatskoj Vladi koji je uredio javne financije i tražite da biram između znanja Zdravka Marića i vaših znanja ili znanja nekih vaših vedeta. Osobno uvijek ću odabrati znanje koje ima sadašnji ministar financija [[Upadica predsjednik: Vrijeme.]] jer pridonosi stabilizaciji i pridonosi boljitku ove države. A HDZ je za SDP uvijek u nogometnom rječniku [[Upadica predsjednik: Zastupnik Borić isteklo je vrijeme.]] rečeno tika tak.
Odgovor na repliku.
Pa vrlo jasno ću vam reći. Da, ponudili smo odmah rješenje kako da odmah isplatimo male proizvođače, kako da zaštitimo hrvatsku poljoprivredu, kako da omogućimo svim hrvatskim poljoprivrednicima da budu prisutni na policama svih trgovačkih lanaca. Da, rekli smo vam to. Niste nas ni slušali! Ali gospodine Borić, vi ste možda najviše do sada pokazali kako vas je briga za hrvatske poljoprivrednike. Pa vi se sprdate sa hrvatskim zeljem, sa proizvođačima zelja, krumpira, sa ljudima koji rade u polju, prehranjuju svoju obitelj. Vi se sprdate s njima. Pa kako vam nije neugodno? Ako već nemate obraza i odgovornosti zašto nemate barem malo morala?
Tomislav Klarić javio se za repliku.
Uvaženi kolega Bernardić, u subotu sam bio na gradilištima, asfaltirala se cesta, radnici su razvlačili onaj asfalt, bilo je +40. I danas slušam čelnika oporbene stranke koji govori kako ga je otac podragao, koji govori o razgovoru sa unukom u Dublinu, o suzama u oku i o tome kako je samo jedna Hrvatska. I ovdje proziva ministra, ovdje proziva Vladu, a ne predlaže ništa. Kod vašeg prethodnika bar se osjetila čvrstina i stav, ovdje ja nisam osjetio ništa. Ja nisam vidio ovdje nikakav argument za ovaj zahtjev koji tražite za smjenu ministra. Još govorite ovo je stvar principa. Koji su to vaši principi? Zar mislite da onog radnika koji asfaltira tamo na +40 zanima ovo sve što ste vi kao čelnik oporbene stranke ovdje rekli ili ga zanima da imamo stabilnu Vladu, da ima iduću subotu ili idući tjedan neko novo gradilište gdje će raditi, gdje će zaraditi svoju plaću. Kod mene je bio stečaj Peveca. Vidio sam što znači kad ljudi stoje ispred zgrade, čuvaju tu zgradu i robu unutra i mjesecima ne dobivaju plaću. Šta smo to htjeli sa Agrokorom, sa tisućama ljudi? Vi ste čelnik oporbene stranke, vaše je pravo zahtijevati smjene ministra, vlade ili ne znam čega. Ali dajte pokažite nekakav čvrsti stav, uvjerite nas ovdje koji smo sad u poziciji da ste vi jaka opozicija. Sa vašim govorom koji sam ja ovdje čuo nisam ga osjetio. I kako ste govorili kako vas je otac podragao kad je odlazio na ratište. Kad sam ja odlazio držao sam djecu u rukama, imali su jednu i dvije godine i pitao sam se da li ću ih ikada vidit. Ali dal' tu djecu sad zanima [[Upadica predsjednik: Vrijeme.]] ovo što ste vi govorili ili ih zanima da imamo stabilnu, čvrstu Vladu [[Upadica predsjednik: Hvala.]] koja može voditi ovu državu u bolju budućnost.
Zastupnik Klarić isteklo je vrijeme. Odgovor na repliku zastupnik Bernardić.
Pa šta vas otac nije dragao? Šta je vaš otac vas tukao? Pa pitam vas? Ne znam čemu takva trauma. Gledajte gospodine Klariću, ako vas u ovoj situaciji se ne može uvjerit, ma ja vam mogu samo reći, ma vama ni Bog ne može pomoći.
Zastupnica Grozdana Perić javila se za repliku.
Poštovani gospodine Bernardić, vaše izlaganje je bilo puno patetike i demagogije. Evo ovo što je kolega Klarić izrekao upravo sam i ja to, o tome razmišljala. Dakle, mi smo svi prošli razdoblje rata i nakon rata u uvjetima koje vi nikada niste doživjeli ni vidjeli. I nemojte govoriti o onome što ne znate. Isto tako, kada ste govorili o tome da pozivate na dijalog, ovo što je rekao i moj kolega, vi morate pokazati stav, a ova Vlada i ovi ministri su oni koji trebaju donijeti rješenja skupa sa premijerom. Dakle, oni cijelo vrijeme daju i nude rješenja kako bi iz svega ovoga izašli kako treba i što bezbolnije bez obzira radi li se tu o Agrokoru ili o bilo kojoj drugoj tvrtci u ovoj državi. Dakle, sve ove mjere koje su napravljene u posljednjih pola godine upravo pomažu da svi skupa kvalitetnije, stabilnije, normalnije živimo i radimo i ne treba nam patetika koju ste vi izrekli.
Odgovor na repliku, zastupnik Bernardić.
Pa prije svega zastupnice Perić žao mi je što je za vas patetika i demagogija to što je cijeli jedan Zadar ljudi iz kojeg vi dolazite odselio u Irsku i Kanadu, žao mi je što je to za vas patetika i demagogija. Žao mi je što je za vas patetika i demagogija oni koji proizvode krumpir, zelje koji ne mogu platiti svoje obveze, koji grcaju u dugovima i koji se pitaju kako će prehraniti svoju obitelj. Žao mi je što je za vas patetika i demagogija tisuće radnika i radnica u Hrvatskoj koji ne primaju svoje plaće i čija radna mjesta su ugrožena upravo zbog ovoga što danas imamo na dnevnom redu. Gledajte, jedino što mogu reći, ako je tužna sudbina tih ljudi, hrvatskih proizvođača, poljoprivrednika, radnika i radnica za vas patetika i demagogija, ja ne znam onda koga vi zastupate u ovom hrvatskom Parlamentu.
Zastupnik Tomislav Žagar javio se za repliku.
Hvala predsjedniče Hrvatskog sabora. Uvaženi kolega Bernardić. Važno je pa nisam htio propustit, vratilo mi se ispričavam se. Mještani Sladojevaca su Josipa znali kao vrijednog radnika slatinskog poduzeća Klasje u stečaju i dobrog susjeda, spremnog za pomoć svima kada je to potrebno. … se kobnog popodneva vratio potišten kući iz Klasja gdje je s kolegama bio osam dana u štrajku zbog neisplaćenih plaća. Požalio se kako se u poduzeću priča da će idući tjedan radnici dobiti otkaze. Sa suprugom je popio kavu, otišao u kuću i ubio se. Ovo je sudbina naših ljudi. S vama se slažem, mi danas ne govorimo o ministru Mariću, mi danas govorimo o jednom modelu koji je za vrijeme Domovinskog rata stvaran, koji su kreatori, meni je žao da kreatori danas takvog modela izlaze od premijera Plenkovića s konzultacija, oni provode i dalje takvu politiku i dalje štiteći one koji su se obogatili za vrijeme Domovinskog rata i to je problem ove države. I zapravo danas kada se govori i o ministru Mariću zapravo se govori, hoćemo li taj model nastaviti ili ne. Jedino se s vama ne slažem kada govorimo o predstečajnim nagodbama, o lex Agrokoru oni nastupaju onda kada je novac već izvučen, kada su poduzeća opljačkana, a do tada nitko ništa nije poduzimao. I zato smatram da sačuvanje svakog radnog mjesta je vrlo bitno pa kao što vidite i u ovom slučaju može završiti kobnim posljedicama. Hvala.
Odgovor na repliku zastupnik Bernardić.
Pa hvala vam gospodine Žagar. Prekjučer sam bio i u vašoj županiji i u Slavoniji sam praktički svaki drugi dan. I obično se kaže sit gladnom ne vjeruje, onaj tko ne otiđe, tko ne vidi, tko to ne osjeti, tko to nema u obitelji ne može to ni shvatiti. I vidite koja je danas glavna rasprava i glavni argument, da neki tamo predsjednik opozicije se slika i reklamira hrvatski proizvod. Pa jel vi vidite dokle smo mi u Hrvatskoj došli, jel vi vidite tu svu bijedu argumenata, bijedu politike, ja bih rekao bijedu morala koja se ovdje pokušava prikazati. I naš zadatak treba biti upravo taj, da Josipa iz Sladojevaca i takve primjere potaknemo da daju ono najbolje od sebe, a to će se moći dogoditi samo kada u zakoni u Hrvatskoj budu vrijedili jednako za sve, a ne samo za neke.
Zastupnik Blaženko Boban javio se za repliku.
Poštovani kolega Bernardić. Ovo vaše izlaganje mene neodoljivo podsjeća na onu u Hrvatskoj nažalost sintagmu koja kaže, teže vam pada tuđi uspjeh nego vlastiti neuspjeh. Zaista, to je možda boljka u hrvatskom narodu. Reći ću vam dvije riječi oko lexa kada već govorite, vi zatvarate vrata dijalogu u trenucima kada je to uistinu potrebno i kada ste pozvani bili da raspravljate o prijedlogu zakona o lex Agrokor, ali arogantno i bahato donosite lex Perković kojeg i gotovo pa nam je zatvorio vrata EU u tom momentu. I onda se pojavi gospodin Plenković i otvara ta vrata i evo sada otvara granice kako bi turistička sezona uspjela. Vaš neuspjeh gospodine Bernardiću vi pravdate demagogijom i politikantstvom, očito niste u mogućnosti ni u stanju ni u vlastitim redovima riješiti stanje i situaciju, dok ova Vlada smanjuje dug koji je za četiri godine nabijen do maksimuma, smanjuje deficit, donosi porezne reforme. A vi ni najosnovniju matematičku operaciju zbrajanja do 76 ne znate pa vam novinari moraju pomagati. Hvala vam.
Samo prije nego gospodine Bernardić, prije nego dopustim odgovor na repliku, ja ću vas upozoriti iako nije nitko podigao palicu za prekršaj Poslovnika i povredu Poslovnika nemojte omalovažavati saborske zastupnike i to bih zamolio sve klubove. Molio bi da danas imamo dostojanstvenu raspravu i da pokažemo hrvatskim biračima do čega držimo. Izvolite.
Poštovani zastupniče Boban. Za vas vrijedi ona druga poslovica, a to je da nikom ne svane dok nekom ne smrkne. I ako je jedna vrata gospodin Plenković otvorio, otvorio je vama vrata kandidature za župana u Splitsko-dalmatinskoj županiji. Nakon afere Zlatni rat gdje ste htjeli simbol Hrvatske, hrvatsku plaću, najljepšu hrvatsku plažu, biser Jadrana prodati, pročerdati, krčmiti i postupio je nakon medijskog pritiska, nakon organiziranja naroda. Nakon što je Hrvatska i hrvatski ljudi u Dalmaciji što su rekli ne, postupio na jedini mogući način. Prema tome, ako netko govori o otvaranju vrata, vi ste zasigurno ta osoba.
Zastupnik Ivan Ćelić javio se za repliku.
Uvaženi zastupniče Bernardić, prije 4 godine bili ste nesuđeni kandidat za gradonačelnika Zagreba, pa vas je tadašnji vrh dekapitirao. Sada ste se skrili iz leđa bivše ministrice Mrak-Taritaš. Kao dugogodišnji predsjednik zagrebačkog SDP-a niste bili u stanju dati kandidata. Sada, što je sasvim legitimno, želite biti gradonačelnik Hrvatske kako to vaš politički mentor Milan Bandić često puta govori. U protekle 4 godine u Gradskoj skupštini naslušao sam se vaših ovakvih govora kako je to u Tokiju, kako je to u Kuala Lumpuru, kako je to u Johannesburgu ali rješenja nema. Ovdje postavljate na osnovu nekakvih insinuacija, dovodite u pitanje status ministra financija dr. Zdravka Marića koji iza sebe ima karijeru. I očito je u Hrvatskoj grijeh ako radite u nekakvoj velikoj firmi pa onda nakon toga ne možete uopće niti u jednoj državnoj instituciji nakon toga raditi, odmah ste kriminalac. Mislim da bi bilo sasvim legitimno da date ostavku na mjesto predsjednika SDP-a Hrvatske, mislim da bi to bilo najbolje u ovom trenutku pogotovo ukoliko će ići novi izbori. I još vam želim jedan dobronamjeran savjet reći. Vjeverice su vrlo umiljate životinje ali znaju i prenositi zarazu. Čuvajte se vjeverica a ako ne znate što su vjeverice pitajte bivšeg prethodnika Milanovića tko su.
Odgovor na repliku zastupnik Bernardić.
Vidim da ste gurnuli u priču o Zagrebu, ja imam samo jedno pitanje za vas gospodine Ćelić. Koga vi podržavate na izborima u Zagrebu, gospođu Brunu Esih ili gospodina Dragu Prgometa? Samo bih volio da mi to odgovorite. Samo bih volio da mi to odgovorite. Kada mi kažete iskreno koga podržavate na izborima u Zagrebu ja ću razmisliti o svemu što ste vi rekli a do tada na to neću trošiti ni minute.
Zastupnik Branko Hrg javio se za repliku.
Hvala lijepa gospodine predsjedniče. Kolega Bernardić, ja ne znam je li bi vam trebalo uopće replicirati jer vi ste sami sebi replicirali od samog početka. Ono što je, … … [[Upadica se ne čuje.]] Ne, hoću, hoću, reći ću ja s čime se ne slažem u vašem izlaganju. Ono što ste napomenuli, govorili ste o nekoj škripi BMW-a u '90.-tim godinama a nakon toga ste to povezali sa sretnim vremenima kada je Agrokor u vrijeme Vlade SDP-a kupovao, razvijao se. Ja ću se priključiti ovdje mišljenju kolege Borića i reći da ja nisam baš u to vrijeme bio sretan jer nikako nisam mogao biti sretan kada je Agrokor u to vrijeme kupio križevački Mlinar i satro ga, uništio ga. I tada sam to javno, glasno rekao da se s time ne slažem i da je to pogrešna politika a vi ste bili sretni, dizali ste tada ruke kao vladajuća većina, ovdje u Hrvatskom saboru i podržavali to. Govorili ste o malim proizvođačima. Pa sjetite se politike, politike vaše Vlade koju ste podržavali, ona je sustavno uništavala male proizvođače. Sjetite se vašeg ministra Jakovine koji je planski radio program ruralnog razvoja kako bi pomagao velikima i satro male. Jesmo li to zaboraviti? To je ta politika kada ste vi bili sretni. Ja nisam bio sretan. Jedino s čime se ovdje mogu složiti s vama, rekli ste političar misli na nove izbore a državnik misli na buduće naraštaje. Čini mi se da ste vi političar a da je premijer Plenković državnik.
Odgovor na repliku zastupnik Bernardić.
Poštovani zastupniče Hrg kako ste rekli da sam ja replicirao sam sebi onda ostajem pri tome da ste i vi replicirali sami sebi. Hvala vam.
Zastupnica Irena Petrijevčanin Vuksanović, javila se za repliku.
Poštovani predsjedniče. Poštovani kolega Bernardić, pa očekivala sam argumente, činjenice, egzaktne podatke. I moram priznati da je zvučalo apsurdno ovo slušati jer umjesto toga smo dobili preopćeniti literalni uradak od kojih je vaših 30 minuta koje ste imali ukupno 28 minuta ste posvetili nečemu što je zvučalo kao zadaćnica vrlo darovitog mladića a ostalih 2 minute je zaista bilo posvećeno temi zbog koje smo svi danas ovdje. To je apsurdno. Toliko o argumentima. Ali gospodine Bernardić, ja bih vas htjela pitati, bilo je ministara financija koji su prezaduživali državu, koji su slagali rebalans na rebalans, koji su radili više štete nego koristi i tada nitko nije tražio smjenu tih i takvih ministara. S druge strane sada imamo ministra koji je vrlo kompetentan, možda od najkompetentnijih i koji bi zaista mogao učiniti korist i koji bi mogao stabilizirati financijski sustav kada bi imao šansu za to a vi sada tražite njegovu smjenu. Da li su razlozi zaista briga za dobrobit države ili su razlozi neki drugi? I znam što ćete mi odgovoriti u vašem odgovoru na repliku pa ću vas preduhitriti jer ste mi to odgovorili zadnji put, da HRID pa HDZ ali zašto? Pa zato što na istim načelima demokršćanskih vrijednosti, briga za čovjeka i na istim načelima odgovornog pristupa poslu i borbe argumentima.
Odgovor na repliku, zastupnik Bernardić.
Prije svega, evo hvala vam na komplimentu ovo za darovitost, zaista vam zahvaljujem. Druga stvar, spomenuli ste da ministar će stabilizirati financijski sustav. Pa zar vi ne vidite da je kompletna ova situacija povjerenja o ministru smjene triju MOST-ovih ministara iz Vlade upravo destabilizirala Hrvatsku i destabilizirala hrvatski financijski sustav. Pa zar to ne vidite? I druga stvar, pitanje je naravno za vas budući da to nekako uvijek želim znati u kojoj ste vi sada stranci?
Zastupnik Stevo Culej javio se za repliku.
Poštovani predsjedniče, kolegice i kolege. Kad govorimo o sebi ili kad odašiljemo sliku prema javnosti ili preko Facebooka uvijek stavimo najljepšu sliku ili najljepšeg suparnika ili prijatelja, prijateljicu, djevojku, ljubavnicu čak pored sebe i idemo u javnost sa time da nam se dive kako smo mi lijepi, plavi, visoki ko' neki naši kolege. A one svoje strahove da netko ne bi otkrio tko smo i što smo to duboko čuvamo u sebi svatko ponaosob, to svi jako dobro znamo. I tako samim time napadamo drugu stranu jedni druge, vi ste ovaki, mi smo onaki ili oni su onaki ili će biti. Ali opet zaboravljamo na našu prošlost. Nismo se mi sad ovdje našli svi u rodilištu, u vrtiću ovako nevini, divni krasni. Mi imamo svi svoje životne puteve i povjestice koje vučemo za sebe. Kada bi se sad svaki od nas okrenuo i pogledao oko sebe on bi vidio da mu netko fali u ovome društvu. Ja kad se okrenem, ja vidim ovdje samo jednog ili dva prijatelja kojih se sjećam iz moje prošlosti sa krvavih puteva dok smo branili našu i oslobađali nam Domovinu. A vi ćete kad se okrenete, onda ćete vidjeti da mu fale neki ministri, kolege koji su bili tu sa vama i koji su se dogovarali. E cijena drva će biti tolika za energanu u Babinoj Gredi, e tamo u Strošincima ćemo zatvoriti da nema sjekača u šumi, uzet ćemo im šume. Znači oni to nemaju više. Onda ćemo otići u Babinu Gredu otvorit ćemo im dvoranu za školu, to je samo kamen temeljac, a onda ćemo još puno, puno toga i u Gunji zamračiti i gdje god budemo išli mi ćemo to prikrivati, pa ćemo ministra Jakovinu zaboraviti da i njega nema ovdje, a govorit ćemo o malim OPG-ima koje treba spašavati, a on je glavni zatiratelj toga. Pa ću ja pri kraju pitati [[Upadica predsjednik: Vrijeme.]] ministre Ranko Ostojiću ako si tu, što si mene zatvorio, a Orepića nisi.
Zastupnik Culej, hvala. Zastupnik Bernardić, odgovor na repliku.
Hvala vam gospodine Culej. Sve ste dobro rekli. Niste vi, ali ni mnogi drugi krvavih gaća hodali po Velebitu da bi se Hrvatsku kralo i uništavalo.
Zastupnica Marija Jelkovac javila se za repliku.
Kolega Bernardić, u svojoj raspravi iskazali ste puno želja, pozivali na stvaranje idile u Hrvatskoj metaforama i pjesničkim figurama. Ali na žalost niste ponudili kao ni onda kada je SDP bio vladajući u Hrvatskoj rješenja za probleme, mehanizme kako ostvariti te želje. Naravno da je lako iz kuta opozicije prozivati, pozivati na odgovornost, optuživati danas ministra Marića, sutra nekog drugog, a zaboravljajući u stvari da to nije odgovorno. Pozivate sve nas ovdje na odgovornost, a u stvari se ne ponašate odgovorno jer tražite smjenu ministra koji je stručan, koji radi svoj posao zakonito, čiji je jedini grijeh što u životopisu ima da je jedno vrijeme bio radnik, djelatnik Agrokora. Niste u svojoj raspravi iznijeli ni jedan agrument. Moram vam reći da mi je jutros jedan moj sugrađanin rekao nisam član HDZ-a ali nedajte Marića. Znate zašto je to rekao? Našim sugrađanima ne treba nestabilnost, ne treba im samo lijepe riječi, treba im posao, trebaju im ljudi koji će znati voditi državu i trebaju im odgovorni ljudi koji će stajat iza svoje javno izgovorene riječi. Hvala.
Hvala. Odgovor na repliku, zastupnik Bernardić.
… [[Govornik naknadno uključen.]] na pjesničku figuru. Zaista imate čudan književni ukus, to je jedino što mogu reći. Da, hoćete vi biti dio rješenja ili ćete biti dio problema? Kada smo ustanovili sukob interesa predložili smo rješenje, vrlo jasno. Što nije odgovorno? Nije odgovorno da se postupi zakonima ove zemlje. Mislite da to nije odgovorno? Ne, upravo suprotno. To je odgovor. Kada se ustanovi sukob interesa odgovorno je da se da ostavka, to je odgovorno. Nestabilnost. Spomenuli ste nestabilnost. Pa tko je inicirao nestabilnost? Da li je to SDP? Jesam li to ja? Ili prošli tjedan naprasna smjena tri ministra zbog kojih Hrvatska već pet, šest dana prolazi kroz veliku političku krizu. I odgovor ćete dobiti. Dakle, nestabilnost je inicirao vaš predsjednik i vi, vaša stranka. Oni su inicirali nestabilnost u Hrvatskoj i hvala vam evo s druge strane što ste pažljivo slušali moje izlaganje.
Zastupnica Ljubica Lukačić javila se za repliku.
Hvala vam lijepa gospodine predsjedniče. Pa dragi moj kolega Bernardiću u nekoliko navrata, puno puta ste u vašem izlaganju spomenuli jednake mogućnosti. Posebno sam na to osjetljiva kada drugi ljudi spominju jednake mogućnosti jer se one naravno odnose i na osobe s invaliditetom. Rekli ste da želite jednake mogućnosti za sve građane u RH, ja vam ne mogu povjerovati u to, a znate li zašto? Zato što dva puta kada je vaša stranka imala priliku izjednačiti mogućnosti svim građanima, pa onda i osobama s invaliditetom to se nije dogodilo. Za vrijeme vlasti vaše stranke su prava osoba s invaliditetom se smanjivala u principu su bila niža. Ova Vlada je konačno počela vraćati dostojanstvo osobama s invaliditetom. Nadam se da to pratite jel znam da ćete vi meni sada reći kako se mi već dugo poznajemo i da smo neke stvari pokušavali na zajednički način rješavati itd. međutim da bi se izjednačile mogućnosti znate što je važno, znate vi to? To je novac. Ministar Marić je upravo taj čovjek koji je rekao možemo li nešto napraviti ili ne možemo. I u ovih šest mjeseci napravljeno je više nego unazad puno, puno godina. I vi to znate. Stoga nemojte govoriti o jednakim mogućnostima, ja se s tim ne mogu složiti. Hvala vam lijepa.
Odgovor na repliku zastupnik Benardić.
… na temelju svog rada, ako hoćete i u gradskoj skupštini gdje smo omogućili jednake stipendije osobama s invaliditetom, gdje smo alocirali dodatne novce za prilagodbu svih objekata u gradu Zagrebu, gdje smo omogućili evo da tu preko puta u Gradskoj vijećnici konačno pod mojim predsjedanjem napravimo i iniciramo lift kako bi i zaista u krovnoj instituciji ljudi imali jednake mogućnosti. Dakle ono o čemu ja mogu govoriti mogu govoriti o tome da ja to živim. Ali ukoliko ste toliko ajmo to tako reći, ukoliko imate veliku želju nam prikazati kako SDP sve što je radio, radio je loše, a HDZ sve što je radio dobro, zašto onda Hrvatska pod HDZ-om nije npr. Švicarska danas. Znate zašto? Zato jer smo završili u najgorem ponoru i najgoroj recesiji i 2000. godine i 2011. godine.
Zastupnik Nikola Grmoja javio se za repliku.
Poštovani predsjedniče, poštovani kolega Bernardiću. Kolega Borić je spominjao tika taku, vi ste ovdje upali u jednu tika taku u kojoj se ne raspravlja konkretno argumentima, vrijeme je za konkretnost, nije više tika taka u modi, Juventus je u modi, Mandžo je u modi, u modi je konkretnost i argumenti, pa ću ja ovu raspravu konačno fokusirati da ne pričamo o pravima osoba s invaliditetom nego da pričamo o odgovornosti ministra Marića. Molim vas sve da se vratite na tu temu, a ja ću vam konkretno sada svima ovdje postaviti jedno pitanje, premijeru, ministru financija i svim saborskim zastupnicima. Jeli logično da ministar financija u jednoj uređenoj zemlji predlaže u poreznoj reformi da se smanjuje oporezivanje znači da se smanji stopa na oporezivanje nesrazmjera imovine na najnižu stopu koja uopće postoji u EU 36%? Jedini sam saborski zastupnik koji je upozorio na to ovdje tijekom saborske rasprave, kolega Lalovac me sjećam se podržao i tražio sam da se stopa poveća jer ne smijemo slati poruku našim građanima ko je jamio jamio je. Nakon te moje žestoke reakcije to je promijenjeno za konačni prijedlog zakona stopa je povećana na 52%. Ali znate što nije napravljeno, u prijašnjem zakonu smo imali da je rok za provjeru do 2005. godine, znate što je ministar Marić predložio da se smanji na zadnjih šest godina i onda u poreznim škarama nema od 2005. do 2010. upravo kada se događao i ovaj najveći kriminal oko Agrokora. Zar interes ministra financija, zar interes premijera, ja sam i zvao tada ministra Marića pričali smo i na telefon oko toga, zar interes nije da se napuni državna blagajna i to da se državna blagajna upravo napuni na onima kod kojih ne postoji nesrazmjer imovine [[Upadica Petrov: Vrijeme, zastupnik Nikola Grmoja isteklo je vrijeme.]] o tome pričate gospodine Bernardiću fokusirajte se.
Odgovor na repliku zastupnik Benardić.
Pa to su stvari koje možete pročitati u obrazloženju. Dakle nije ovdje gledajte meni je danas isto neugodno, neugodno mi je tu zbog gospodina Marića kojeg viđam već zadnjih nekoliko godina, ali ovo nije stvar osobe, ovo je stvar obraza i odgovornosti i principa. I to je ono što danas mi moramo ovdje rasvijetliti, od Zakona o faktoringu, od porezne reforme, od poreznog USKOK-a, od bilanci Agrokora, od izuzeća u slučaju Agrokora do ponovnog stavljanja u odlučivanje, to su one stvari koje bacaju veliku mrlju na ovaj cijeli proces. I to je ono što sam rekao, i to je ono što smo napisali, i to je ono što je svima u Hrvatskoj jasno. Ako nekom nije jasno, nikad mu neće ni biti.
Zastupnik Petar Škorić javio se za repliku.
Hvala lijepa poštovani predsjedniče. Poštovani gospodine BErnardić, u vašem uvodnom izlaganju u nekoliko navrata ste spomenuli da vi trebate spašavati Hrvatsku kao što ste je spašavali dva puta do sada i vi ste nam moralizirali ovdje i pričali o tome tko je uništio Hrvatsku. Ja bih ovdje podvukao i kazao jer da je bilo po stranci demokratskih promjena čiji ste vi pravni slijednik, koja je glasovala protiv osamostaljenja Hrvatske, koja je učinila sve da razoruža Hrvatsku, Hrvatske ne bi ni bilo. … /Govornici govore u isto vrijeme./ … direktori 90-ih godina privatizirali poduzeća dok su radnici bili po bojišnicama pa povratkom s bojišnica na svoja radna mjesta završili su na Zavodu za zapošljavanje. Možemo pričati o ishodištu jer znamo čijem je političkom jatu pripadao otac Ivice Todorica, Ante Todorić. Prema tome znamo gdje je tu u svemu tome ishodište. Međutim, poštovani gospodine Bernardić, možete se vi upinjati iz petnih žila, pokušavajući govoreći o navodnom sukobu interesa najsposobnijeg ministra financija do danas ali to vam neće pomoći u vraćanju rejtinga SDP-a. SDP se danas ne treba bojati HDZ-a jer dok ste vi na čelu SDP-a to je početak kraja druge najveće stranke u Hrvatskoj. To me podsjeća i na situaciju '80.-tih godina kada je umro voljeni vođa drug Tito. Kada se počela raspadati Jugoslavija, smrću Račana započeo je i raspad SDP-a a nakon odlaska Milanovića i dolaska vas na vlast SDP nestaje sa političke scene [[Upadica predsjednik: Zastupnik Škorić, ja bih zaista zamolio, ovo se na nikakav način ne odnosi na izlaganje koje je imao zastupnik Bernardić.]] Odnosi se jer se ovdje na jedan način pokušava stvoriti klima i koristi situacija u predizborne svrhe.
Klima? Ja bih vas molio da se referirate na izlaganje.
Hvala vam lijepa.
Prije nego zastupnik Bernardić ima mogućnost odgovora na repliku ide povreda Poslovnika, zatražio je zastupnik Jovanović.
Gospodine predsjedniče, kolega zastupnik Škorić povrijedio je članak 238. omalovažavao je i vrijeđao cijeli Klub zastupnika SDP-a. Ovdje sada nema kolege Opare pa njega pitajte, dakle 1990. do '92. u ovom Saboru sjedili samo kolega Opara i ja i ovo što ste izgovorili je laž koja se uporno ponavlja u medijima. SDP nikada nije učinio to što ste rekli i možete se sramiti. A vaša stranka je uništila 400 tisuća radnih mjesta '90.-tih godina i upropastila Hrvatsku. I to je danas posljedica privatizacije koja je organizirana na temelju modela HDZ-a i 200 obitelji.
Hvala. Zastupnik Jovanović hvala. Odgovor na repliku zastupnik Bernardić.
Poštovani kolega Škorić, pa vidim da ste se vi jedini upecali na udicu. Tko je uništio Hrvatsku i evo ga javlja se Škorić. Pa zašto ste se vi osjetili prozvanim? Je li ima nešto što mi ne znamo? Odgovorite mi na pitanje. Je li ima nešto što mi ne znamo, što mi ne znamo, što trebamo znati? Pa vi ste se jedini našli prozvanim na tu rečenicu. Recite nam, morate nam objasniti. S druge strane, sigurno me napadate zato što ste optimistični. Inače me ne bi napadali. Ali ono što vam moram reći, vi ste iz Splita došli vjerojatno autom, zahvaljujući autocesti Zagreb-Split koju je napravo premijer Račan i to treba jasno i glasno reći. 10, 11, 10 godina ste bili u opoziciji, niste ni krenuli radove. Sada ste se dovezli iz Splita sa autocestom koju je napravio Račan, spojio je hrvatski sjever i jug. To je bio povijestan hrvatski projekt. Zašto ste se našli prozvanim, ja zaista ne znam, nadam se da niste farbali tunele.
Zastupnik Anđelko Stričak, javio se za repliku.
Kolega Bernardiću, vi ste u svojoj raspravi navodili tzv. razloge koji su po vama dovoljni za pokretanje smjene ministra Marića a bez da ste naveli jedan jedini statistički pokazatelj da argumente pojačate. Govorili ste o bivšim Vladama, ljudima bez posla, minimalnoj plaći, gubicima radnih mjesta a da niste iznijeli ni jedan jedini statistički podatak. U prošlu subotu u Varaždinu je održan 4. Obrtnički ulični sajam i u razgovoru sa obrtnicima, znači sami obrtnici navode da je najviše obrta ugašeno u vrijeme bivše SDP-ove vlade i to oko 10 tisuća. A sada samo možemo zamisliti o kojem broju radnih mjesta se tu radi. Hvala lijepa.
Zastupnica Dragica Roščić javila se za repliku.
Zahvaljujem gospodine Petrov. Kolega Bernardić, je li vi shvaćate koja je vaša danas dužnost, kao lidera opozicije? Da se pripremite za današnju raspravu. Meni kada slušam ovu raspravu meni se čini da je kolega Maras ili kolega Peđa Grbin, da su oni lideri opozicije. Kada smo raspravljali o zakonu koji se donosio sistemskim važnim firmama činilo mi se da je gospodin Lalovac lider opozicije. Znači vaša je danas dužnost bila da se očitujete, odnosno da opovrgnute ono što je Vlada napisala u svom očitovanju da gospodin Marić nije znači u sukobu interesa, da nije bio zadužen za financijska izvješća Agrokora, da nije nepovlašteno, znači da nije protuzakonito dizao kredit u HPB-u i da se nije odgađala primjena propisa radi pogodovanju Agrokoru. Ako želite da pričamo o zelju, energetskoj učinkovitosti, o decentralizaciji, možemo i o tome argumentirano i jasno. Ali danas smo se pripremili za ovu temu i molim vas da se nje držite.
Zastupnik Bernardić, odgovor na repliku.
Draga kolegice Dragice, vidim da vrlo dobro znate što bi trebao sve raditi lider opozicije, pa možda ćete i vi jednog dana biti lider opozicije. Ali ono što vam moram reći, vama se previše čini, pa vam se čini da ministar Marić nije u sukobu interesa.
Zastupnik Gordana Maras.
Hvala lijepa gospodine predsjedniče, kolegice i kolege zastupnici. Kolega Bernardiću vi ste u svojoj raspravi pozvali HDZ na odgovornost. Teško u istu rečenicu može ići HDZ i odgovornost. Jer da je to tako, da HDZ ima odgovornosti, da premijer ima odgovornosti, onda ne bi prošlu srijedu bilo imam većinu, imamo većinu a jučer gospodin Reiner većina je nebitna. Znači mi ovdje imamo poruku HDZ-a da je nebitno da li u Hrvatskoj postoji parlamentarna većina, jedino je bitno da je HDZ na vlasti. I to je poruka koju šalju ljudi iz HDZ-a, to je ta stabilnost o kojoj vi govorite, stabilnost na Hrgu, na Kosoru, na Dodigu, na strankama koje svojim biračima mogu napuniti jedanaesticu u Zagrebu. Na tome stabilnost? Ja vas molim da gospodine Bernardić nemojte više stavljati rečenicu HDZ i odgovornost, odnosno riječ odgovornost i HDZ u istu rečenicu. Jer da to ima, da ima barem ovoliko odgovornosti, onda bi premijer Plenković napravio kao što je napravio premijer Račan. Došao sa 76 potpisa i pokazao. Kada je on svoju koaliciju i raskrstio svoju koaliciju 2002. godine pokazao je potpise i krenuo je u novu Vladu ispočetka. Ovo je spletkarenje, ovo je nestabilnost i ovo je ono šta Hrvatskoj ne treba. Ne treba Hrvatskoj sitno spletkarenje i kupovanje zastupnika šta se dešava u ovom trenutku. Treba povjerenje hrvatskih građana zaslužiti [[Upadica predsjednik: Vrijeme.]] a ne kupovati ispod stola. Hvala lijepo.
Povreda Poslovnika zastupnik Reiner.
Predsjedniče Sabora ovo što je sad kolega Maras rekao povrijedio je članak 238 [[Upadica predsjednik: Zastupnik Đujić, molio bih! Samo polako. Zastupnik Reiner.]] Kad bi oni slušali čuli bi da sam rekao 238 [[Upadica predsjednik: Zastupnik Đujić, po članku molim vas ponovite da svi čuju.]] Da, da kolege čuju. 238. Naime, kolega Maras je govorio o temi koja uopće nije bila danas ovdje. I prema tome, ako nastavimo na taj način, a pogotovo vrijeđajući druge zastupnike govoreći o tome ne znam da li njihovo članstvo stane u jedan tramvaj ili ne stane u jedan tramvaj nećemo daleko doći. Ja mislim da je to ispod razine na kojoj bi trebali raspravljati.
Hvala. Ja ću prvo upozoriti Klub zastupnika HDZ-a ako već želi prozivati klub SDP-a iako se ja sa vama slažem, da fino sjednete skupa, dogovorite se upravo za ovo što ste predložili klubu SDP-a što bih ja također predložio ne samo klubu HDZ-a. Klubu SDP-a i svim saborskim zastupnicima držimo se teme, ali se moramo toga svi držati ono što predlažete. Povreda Poslovnika.
Mislim da je ovdje više nego evidentno da je kolega Reiner prekršio članak 238. To svi vide u ovoj sabornici zbog toga što se upravo tome kolega Reiner i radi, da vaša Vlada, vaša većina ne nudi nikakvu stabilnost, da ta većina ne postoji, da je ona rasplinuta [[Upadica predsjednik: Zastupnik Gordan Maras.]] Jedini koga sam uvrijedio je tramvaj broj 11 jer bi bio poluprazan, ne bi bio pun [[Upadica predsjednik: Zastupnik Gordan Maras zahvaljujem. Ne možete koristiti.]] Znači jedino sam jedanaesticu uvrijedio, ja se ispričavam jedanaestici. Hvala lijepo.
Zastupnik Josip Đakić javio se za repliku.
Hvala lijepo. Pa kolega Bernardiću, u svojem ekspozeu koji ste podnijeli ovom Saboru u vezi smjene ministra Marića vidljivo je da niste niti jedan argument iskazali kako bi stvarno dokazali da je on u nekakvom prekršaju i otklonu, a naročito u sukobu interesa o čemu ste pokušali nešto reći. Doživjeli ste ponovo jedan debakl na javnoj sceni ovim podneskom koji vam nije trebao. Debakl jednak onomu koji ste doživjeli neku večer u emisiji na N1 kada niste znali izbrojiti zastupnike u Hrvatskom saboru kada vam je voditeljica morala pomagati. I onda poslije svega kad nemate argumenata želite nuditi hrvatskoj javnosti i hrvatskim biračima da ste dva puta spašavali Hrvatsku. Vi sigurno niste kao osoba, a SDP pogotovo, niste i ne možete spašavati Hrvatsku jer ste znali samo zaduživati hrvatski narod za sto milijardi novih dugova po velikim kamatama, 100 tisuća onih koji su morali otići iz Hrvatske za vaše vrijeme. Ako tako mislite spašavati molim vas nemojte. I nemojte na ovoj političkoj sceni ovakovim političkim pamfletima zamarati hrvatsku javnost, nego prvo naučite zbrajati i oduzimati.
Zastupnik Bernardić, odgovor na repliku.
Hvala vam lijepo. Na svu sreću vi ćete me podučiti. Imali ste neke koji nisu znali ni do pet. A ono što ću vam reći oko argumenata. Pa ja ću vas podsjećat da je i sam ministar bio i mandatar prošle godine u ovo vrijeme, mandatar Karamarkove Vlade. Dakle argumenti – izvrstan direktor, nije znao, stručan mandatar – nije uspio. I stručan ministar – izuzeo se. Pa jel' vam treba više argumenata od toga? Napadate me kao da ja vodim zemlju zato jer ste svjesni da ju premijer više ne vodi. I moram vam samo reći Hrvatska ne može biti sretna kad umjesto, kad između, Hrvatska ne može biti sretna kad umjesto Đikića i Đakića odabere Đakića.
Nastavljamo dalje. Po članku 125. predstavnik Vlade može dati obrazloženje. Ukoliko će predsjednik Vlade u ime govoriti umjesto ministra financija može se tako napraviti s tim da se onda podijeli vrijeme. Želi li predstavnik Vlade dati obrazloženje? Predsjednik Vlade, izvolite.
Dobar dan poštovani predsjedniče Hrvatskoga sabora, cijenjene kolegice i kolege zastupnici, danas je tema još jedna inicijativa kolega iz SDP-a za izglasavanje nepovjerenja drugom sada već članu moje Vlade. Sličnu vježbu prošli smo prije nekoliko mjeseci. Danas je na dnevnom redu pokušaj da se izglasa nepovjerenje ministru financija Zdravku Mariću. Kolega Bernardić je u svom uvodnom slovu objasnio određeno viđenje njegove odgovornosti, međutim kao ni zadnji put nije citirao baš nijedan jedini redak iz pismenoga zahtjeva koje ste uputili Vladi, dakle govorimo o meritumu. U meritumu vašeg zahtjeva postoje četiri točke, jedna je navodni ničim dokazani sukob interesa, druga je davanje kredita od strane HBOR-a za nekoliko društava koja su u sustavu koncerna Agrokor, treće je vraćanje na događaj iz 2010. o kreditu koji je tada član nadzornog odbora Hrvatske poštanske banke državni tajnik ministar Marić dobio i četvrti je aluzija ne neke propise kojima je on navodno pogodovao Agrokoru, čak bez da se navede na koji se propis taj zahtjev odnosi. Dakle, hrvatska javnost mora znati to su tri i pol točke zahtjeva za izglasavanje nepovjerenja i to je današnji predmet naše rasprave. Prvo o kolegi Mariću. Kolega Marić je čovjek koji je dobio moje povjerenje da bude ministar financija, kolega Marić je obavljao tu dužnost i u vladi predsjednika vlade Oreškovića, bio je u toj vladi kolega Bože Petrova koji je tada bio potpredsjednik vlade, bio je u toj vladi jako blizak i dobar kolega, to je bilo sasvim očito i sa ministrom Dobrovićem, i sa ministrom Šprljom, i sa ministrom Orepićem surađivali na svim zakonskim tekstovima, izradi proračuna, poreznoj reformi nizu drugih tema gdje je ta suradnja bila izvrsna. Osobno niti u jednom trenutku da ste poslali promatrača na naše sastanke, koordinacije, užeg kabineta i konzultacije i da ne znate tko je tko u mojoj Vladi, ne bi znali tko je ministar iz HDZ-a, tko je by the way ne stranački ministar Zdravko Marić, a tko je ministar MOST-a i to vaša trojica kolega jako dobro znaju. I ovo sada govorim u cilju shvaćanja i u ovoj kući i u političkim strankama i u hrvatskoj javnosti nečega što se zove elementarna politička abeceda. Elementarna politička abeceda znači da oporba ima svoju ulogu, svoju zadaću, ona igra koristi trenutak, pusti zahtjev baš kada treba pred lokalne izbore. Ajmo malo vidjet kako će se ta vlast to partnerstvo snaći baš sada kada idu lokalni izbori, a kolega Petrov i ja smo se dogovorili u rujnu prije sastavljanja ove Vlade da idemo svako u svom aranžmanu na izbore. Po meni bez problema možemo voditi nacionalnu vlast zajedno, a na lokalnoj razini gdje smo najbliži građanima pokušati pridobiti povjerenje neovisno o tome. I to je bio dogovor kojeg se držim, držim se i danas. Međutim, Vlada nije debatni klub. Vlada nije nekakva udruga gdje se ljudi nađu u slobodno vrijeme, malo raspravljaju, jedan kaže svoj stav, drugi svoj stav, neko bi ovako, neko bi onako. Ne, to javnost mora znati, to građani Hrvatske moraju znati. Vlada je najviše izvršno tijelo i institucija vlasti u RH. U Vladi može biti glasovanje, može biti različitih stavova pa i dizanja ruke i bilo je u ovoj prethodnoj vladi u tehničko vrijeme oko nekih zakonskih rješenja, oko nekog zakona sektorskog karaktera možemo imati prijepor i možemo čak to reći. Ali postoje ona temeljna prethodna, ključna pitanja koja se svode na povjerenje, na lojalnost, na lojalnost, na ljudskost ako hoćete. Ne možete dragi kolege iz MOST-a sjediti u istoj Vladi i kao gladijatorima u areni uživo na televiziji reći kolegi koji sjedi s vama koji se dnevno trudi da hrvatski BDP raste, da javni dug bude manji, da proračunski manjak od 2002. nikad ne bude manji, da zaposlenost raste, da nam kreditni rejting, izgledi budu iz negativnih u stabilne da razgovara sa međunarodnim financijskim institucijama tako da zna o čemu govori i zna za što se zalaže i da cijene i poštuju, a onda tom istom čovjeku u trenutku, pazite trenutak, trenutak je kada Vlada usvaja ovaj ovdje dokument koji se kaže očitovanje o ove četiri, tri i pol točke, … o ove tri i pol točke [[Upadica Petrov: Samo da nastavite i da ne pravite komediju.]] Ne, ne, ne nema tu komedije. Ovo je ozbiljna politika i ozbiljan ključan trenutak oko kojeg svi moraju znati o čemu se radi. Dakle, u trenutku kada se očitujemo o zahtjevu SDP-a tada u tom trenutku kolege u Vladi na pitanje tko je za, tko je suzdržan, tko je protiv demonstrativno dignu ruku i kao u areni gladijatorima pokažu prst dolje, čovjeku s kojim bi trebali ići u bitku za boljitak Hrvatske. To se draga javnosti, drage kolegice i kolege dogodilo. E to se u mojoj Vladi sa mojim političkim načelima, sa mojim integritetom bez kolega Grmoja ičijeg savjeta i to si dobro zapamtite, bez ičijeg savjeta neće dogoditi i neće nikada dogoditi. Zašto ste vi nervozni? O jeste, jeste, četiri dana letite kao osice, komarci pa možda i muhe, o da, o da, ne ubadate ništa jer nemate što ubosti. Dakle, ako imate takvu situaciju i ako neko pokaže takav stupanj nekorektnosti, nelojalnosti, a znali ste da ukoliko budete protiv ministra Marića, dosadašnja suradnja kakva jest je gotova. I to je ta politička priča koja se zbila na javnoj sjednici Vlade u četvrtak. I tu stavljam točku. I tu javnost mora vidjeti tko je tko. Znate u krizi se ljudi razotkrivaju. U krizi pokazuju svoje pravo lice. U krizi politički partner kojeg smo odabrali temeljem konsenzusa u stranci jer smo poštovali etičnost glasova na izborima 11.9., u krizi, taj politički partner ne dopušta čak da kolega Marić ovdje zajedno samnom kaže nešto protiv argumenata oporbe nego ga se a priori bez rasprave, bez autiatur et altera pars, javno na Vladi kaže, nećemo s tobom sjediti više tu. E to ne ide. Pod bilo koju cijenu, to ne ide. Prema tome, imamo situaciju koja je vrlo politična, međutim koja je prilično jednostavna. Sve 3,5 točke koje ste vi naveli a niste se referirali na njih, ne stoje. Imati ćemo danas raspravu koja će se pretvoriti u klasični amalgan o svemu. O modelu hrvatske ekonomije, o modelu privatizacije. Ono što ja želim reći da sam kao predsjednik HDZ-a i kao predsjednik Vlade ovdje da bih uvažavajući sve dobre želje i SDP-a i MOST-a i HDZ-a i drugih stranaka stavio u funkciju dobrobiti hrvatskih ljudi i to potpuno čistih ruku bez jedne jedine, bez jedne jedine mrlje na koju u prostoru koji se zove medijsko politički prostor dolaze ljudi bez argumenata, imaju neke mračne sile, imaju neke interesne skupine, imaju neki tajni gremiji koji na nešto utječu. Ali ne, ne utječu, ne postoje, nisu tu, možda utječu na nekog drugog ali na mene ne, na mene ne. I to javnost danas mora znati. Zdravko Marić je dr. znanosti, radio na Ekonomskom institutu, bio je pomoćnik ministra financija, bio je državni tajnik, bio je u dvije Vlade ministar financija. Da li imate dojam u hrvatskoj javnosti da je taj čovjek napravio nešto loše ili na uštrb hrvatskih financija, hrvatskoga gospodarstva ili hrvatskoga rejtinga? Ja nemam i to vidim svaki dan. Ja ne mislim da su nešto loše napravili u sadržajnom smislu ni kolega Kovačić ni kolega Dobrović, ni kolega Šprlje, ni kolega Orepić, ja sam s njima mogao raditi i surađivati ovako još 10, 15 godina. I nikada niti jednu riječ neću reći ni protiv njih, niti protiv predsjednika Sabora kolege Petrova, niti protiv bilo koga od zastupnika MOST-a jer sve što sam radio radio sam sa punim uvjerenjem partnerstva, korektnosti i minimalnog odnosa ljudskosti među kolegama. I tu stavljam točku, tu stavljam točku. Bili lokalni izbori 21., bili parlamentarni izbori sutra, ja sam na njih spreman. Ali u pravnoj proceduri i u pravnoj državi teret odgovornosti za nepovjerenje ministru Mariću nije na meni, nije na Vladi, teret je na onima koji mu žele kazati ne, ne želimo da više budete ministar financija pa neka onda ti nađu 76 i da ne budu impresionirani pri tome prozivkama novog revolucionara gospodina Grmoje. To što vi radite, to će narod vidjeti. Vaš populizam i demagogija u nervozi neće naići na dobro. To budite sigurni. I zato je ovo vrijeme razotkrivanja i to imajte na umu. Hvala vam lijepo.
Zastupnik, hvala zastupnicima. Ministar Marić imate još 3,5 minute, izvolite.
Evo hvala lijepo, gospodine predsjedniče Hrvatskoga sabora, uvaženi predsjedniče Vlade, potpredsjednici, kolege, dame i gospodo zastupnici. Dakle, odmah na početku, unatoč tome što sam na desetine puta stajao za ovom sabornicom ispred vas, branio brojne zakone i proračune nikad ni u najluđim snovima nisam mislio niti zamišljao da ću stajati i morati izgovarati ovu prvu rečenicu koju ću reći a to je da odmah na početku želim odbaciti sve što stoji u prijedlogu za izglasavanje mog nepovjerenja, meni kao ministru financija, kao potpuno promašeno i neutemeljeno a o tome se i Vlada očitovala, sada i predsjednik Vlade a i ja ću osobno u ovom kratkom vremenu nešto reći a sigurno da će u tijeku rasprave i kroz moja javljanja za riječ a i replike biti dostatno. Posebice odbacujem bilo kakvu pomisao da sam u obnašanju javnog posla, bilo kojim svojim postupkom ili radnjom pogodovao ili stavljao bilo kakav privatni interes ispred javnog. A što se tiče navodnog sukoba interesa, s obzirom na činjenicu da sam radio u Agrokoru 4 godine držim da to nipošto ne znači automatsku diskvalifikaciju za obnašanje određenih dužnosti u Vladi RH pa tako i dužnosti ministra financija. Dapače, mislim da sam radom u privatnom sektoru stekao dodatno dragocjeno iskustvo koje mi je pomoglo i pomaže u boljem razumijevanju i sveobuhvatnijem sagledavanju gospodarskih i financijskih problema. Nakon imenovanja na dužnost ministra financija mene s Agrokorom jedino veže briga za stabilnost gospodarskog i financijskog sustava RH. Ja nisam dioničar niti udjeličar u bilo kojem od društava iz koncerna Agrokor. S Agrokorom nemam ugovor koji bi mi omogućio povratak u bilo koji dio koncerna nakon isteka dužnosničkog mandata. A reći ću još nešto iako smatram i držim da to nije presudno ali obzirom na izvan svake razine odnosno ispod svake razine ljudskog dostojanstva, insinuacije koje se proteklih tjedana i mjeseci stavljaju na teret mojoj obitelji, nitko od moje uže a ni šire obitelji nije zaposlen u tvrtkama iz sustava Agrokora. Stoga nemam nikakvog privatnog interesa koji bi me vezivao uz koncern Agrokor i koji bi uvjetovao moje pogodovanje Agrokoru. No polazeći od nametnute a potpuno neutemeljene percepcije o mogućem sukobu interesa nakon stupanja na dužnost ministra financija više puta sam jasno i javno komunicirao da ću se u mogućim konkretnim odlukama vezno za Agrokor vođen kulturom samoizuzimanja izuzeti od donošenja odluka upravo zbog činjenice da sam određeno vrijeme proveo kao njihov zaposlenik, kao zaposlenik. Bio sam izvršni direktor za strategiju i tržište kapitala zadužen za izradu makro ekonomskih analiza i projekcija, predstavljanje upravi koncerna, operativnim kompanijama za njihove srednjoročne planove i budžete. Predstavljanje istih investitorima, rejting agencijama i svim potencijalnim partnerima. Financijska izvješća sam dobivao kad su bila gotova, kad su bila revidirana. O stanju u Agrokoru proteklih godinu i nešto dana imao sam saznanje iz javno dostupnih pokazatelja ocjena rejting agencija. Do siječnja ove godine rejting agencije su ukazivale na određene probleme financiranja, odnosno refinanciranja u Agrokoru obveza. Međutim, nikad ranije pa čak niti u siječnju ove godine kada su srušili kreditni rejting Agrokora rejting agencije nisu dovodile u pitanje likvidnost Agrokora u idućih 12 mjeseci [[Upadica predsjednik: Vrijeme.]] Poštovani predsjednik Sabora četiri rečenice ja vas lijepo molim ako može [[Upadica predsjednik: Izvolite.]] Potpuno čiste savjesti potvrditi da sam sve poslove radio predano, odgovorno i pošteno u skladu sa svojim stručnim, intelektualnim potencijalom. Ponosan sam na sve što sam u životu radio, na sve poslove koje sam obavljao od studentskih dana do ove časne dužnosti ministra financija. Mogu prihvatiti kritičku raspravu o rezultatima moga rada, ali ne mogu prihvatiti olako dovođenje u sumnju moju profesionalnu, ljudsku čast i poštenje. Zbog toga na kraju pred ovim časnim Domom i cijelom hrvatskom javnošću zbog sebe, a još više zbog svoje obitelji, prijatelja, kolega i brojnih hrvatskih građana koji mi pružaju potporu još jednom odbacujem sve neutemeljene optužbe i objede na moj račun. Hvala lijepa. [[Pljesak.]]
Zahvaljujem se ministru financija. Molio bih za red u sabornici. Za povredu Poslovnika javio se zastupnik Đujić, izvolite.
Hvala gospodine predsjedniče. Gospodin premijer Sanader je povrijedio članak 238. Započeo je govoriti o drugoj temi za koju nije dobio riječ. Naime, premijer u ovom svom obraćanju od 10 minuta ni jednom jedinom rečenicom nije se držao teme, a tema je povjerenje ministra Zdravka Marića. Nije osporio niti jedan argument opozicije niti jednom riječju zbog čega gospodin Marić mora otići, nego je govorio o svojim međusobnim odnosima sa MOST-om. I mislim da zbog toga jer sada kreću replike, da bi trebali usmjerit raspravu i da vi kao predsjednik koji ste još uvijek predsjednik neko kratko vrijeme kao što je i gospodin premijer još uvijek kratko premijer, trebate usmjeriti diskusiju u ovome Domu da se držimo teme, a ne da pričamo o odnosima MOST-a i HDZ-a i mislimo da je, ja mislim osobno da je dosta više da odnosi MOST-a i HDZ-a teroriziraju hrvatske građane i da stvaraju nestabilnost u ovoj zemlji. Ja vas molim samo da vodite sjednicu još dok imate priliku. Evo hvala lijepo, onako kako treba.
Zastupnik Đujić, ja vjerujem da je predsjednik Vlade vjerojatno smatrao da je to argument u ovoj raspravi odnos s MOST-om. Ivan Pernar javio se. Povreda Poslovnika, izvolite.
Štovani gospodine predsjedniče Sabora, zastupnik Đujić je povrijedio članak 238. Poslovnika stavak da svojim ponašanjem odstupa od općih pravila ponašanja u Saboru. Mislim da bi on kao saborski zastupnik morao znati da se predsjednik Vlade zove gospodin Plenković, a ne Sanader.
Hvala. Zastupnik molio bih! Molio bih da nastavimo. Zastupnik Ivan Pernar javio se za repliku. Slijede replike predsjedniku Vlade.
Uvaženi premijeru vi ste pričali da je ministar Marić dobar ministar, ali gospodine Plenković ja ne znam u kojoj zemlji vi živite. Možda ne znate gospodine Plenković da je preko 330 000 građana u Hrvatskoj sa blokiranim računima, da je Hrvatska jedina zemlja u EU gdje javni bilježnici provode odluke ovrhe umjesto sudova. Možda ne znate gospodine Marić, da je dug Republike Hrvatske neotplativ i da samo u ovoj godini ministar Marić namjerava dići 45 milijardi kuna novih kredita. Od kuda će to vraćati? Tko će to vraćati? Taj sustav kojeg vi zagovarate gospodine Plenkoviću je neodrživ. Mljekar Ivan Hadžasija kojeg ste gurali u kredite vaše Vlade prethodne raznio se bombom gospodine Plenković. Marijan Buden iz Sesveta također zbog kredita objesio se u Sesvetama. Svako malo se ljudi ubijaju zbog kredita. Vi ste rekli gospodine Plenković da ćete zaštititi jedini dom od ovrhe. To je bilo vaše obećanje, to je bila vaša vjerodostojnost. Umjesto toga svjedočimo suicidima i deložacijama. To je vjerodostojna politika HDZ-a. Može vas biti sram što nemate obraza i časti i što se ovdje predstavljate kao neki uspješan premijer, a vodite sto posto hrvatskog naroda u nestanak. I to ne samo u Hrvatskoj. Istu politiku uništenja HDZ provodi u susjednoj BiH. I tamo HDZ uništava hrvatski narod. Jedino što je bitno za zaposlenje u vašoj HDZ-ovoj Hrvatskoj je članstvo u HDZ-u gospodine Plenković. Tko nije u HDZ-u taj nema mjesta radnog i mora se iseljavati van. [[Pljesak.]] Može vas bit sram. Hvala vam.
Hvala vam. Odgovor na repliku, predsjednik Vlade.
Hvala lijepa. Kolega Pernar ne znam koliko ste vi bili vezani za temu koja je danas ovdje. Radi se o povjerenju ministra financija. Sve što on radi u njegovim zadaćama fiskalne konsolidacije, stabilnosti našeg financijskog sustava, poboljšanja makro ekonomskih pokazatelja, stvaranja gospodarskog ozračja, financijskog ozračja koje će dovesti do smanjenja kamata između ostaloga. Pa za to je preduvjet i politička stabilnost i gospodarski rast kojeg imamo. Pogledajte BDP, pogledajte stope zaposlenosti, pogledajte smanjenje stope nezaposlenosti, pogledajte indikatore. Svi makro trendovi, to vam ne moram reći ja, to imate na web stranicama o EUROSTAT-ovoj metodologiji su pozitivni, su povoljni. Možda to nije samo do rada ministra financija, Vlade, možda je to do hrvatskog gospodarstva, možda je to do proizvođača, možda je to do izvoznika, a možda je to i do ukupne percepcije da smjer kojim idemo je dobar. Da smjer kojim idemo oni koji nas promatraju sa poprilično istančanom dioptrijom, koji nas važu i mjere apotekarskom vagom, možda djeluje dobro. Ako vama ne djeluje dobro i ako stalno i svaki put morate reći nešto protiv HDZ-a, ovaj put sad prvi put čujem i protiv HDZ-a u BiH onda to više nije argument, to je fiksacija, to je taj kontinuirani populizam, kontinuirana demagogija na kojoj vi gradite svoj politički prostor. Vi to možete raditi, napredna tehnologija vam to omogućuje, ali na kraju dana [[Upadica Petrov: Vrijeme.]] ljudi vide razliku. Ljudi vide razliku gospodine Pernar imajte to na umu.
Predsjednik Vlade isteklo je vrijeme. Zastupnik Gordan Maras javio se za repliku.
Hvala lijepa gospodine predsjedniče. Prvo, jedan mali dobronamjerni savjet predsjedniku Vlade da se ne zavara pljeskom s one strane, oni su pljeskali i Karamarku, a zna i on sam da Karamarko baš nije bio vješt govornik. Drugo, s čim se apsolutno slažem, kriza je trenutak da se javnosti pokaže ko je kakav i šta i kako nudi. Od vas hrvatska javnost očekuje da sada kažete kojih to 76 zastupnika podržava vas kao premijera RH. Recite, nemojte muljati. Recite i nabrojite tih 76, ne morate poimence, dajte klubove zastupnika samo nam recite koju to vi većinu imate. To je odgovornost prema hrvatskoj javnosti, prema hrvatskim građanima. I nije sa smiješkom ovako lako otkloniti, da imate odgovornosti rekli bi imam većinu i to su ti ljudi. Recite nam imena, show me the numbers, pokaži mi brojke, to je ono što mi želimo čuti ovdje i to je ono što od vas hrvatska javnost očekuje. Stabilnost, sigurnost jer država je tu radi stabilnosti i radi sigurnosti. Ne radi toga da biste vi bili premijer, ne znam dali to razumijete. Naši građani žele sigurnost i stabilnost, a ne ovakva natezanja i nesigurnost i muljanja. Da li nama treba da premijer jučer tu snubi zastupnike po Hrvatskom saboru da ga podrže? Da li to Hrvatskoj treba ili Hrvatskoj treba politička sigurnost i stabilnost i povjerenje građana? Ja bih mogao ovako politički vama pokazat, to je takvo ponašanje Andrej, pokažite nam brojke i recite nam tko vas podržava. Hvala lijepa.
Odgovor na repliku predsjednik Vlade.
Ja mislim sad da će vaš ovaj twiter, facebook i ostali angažmani na društvenim mrežama vas preimenovati u Jerry Maquire, ni Kuba Gooding Jr. ne spominje toliko puta show me the money, show me the numbers. E vidite nema zamjene teza kolega Maras, ja sam pravnik. Znam Ustav, znam Poslovnik, znam zakone you show me the numbers, ajde. Vama je u interesu … [[Upadica se ne razumije.]] ne, mene ne zanima to što vi hoćete. Kolega Maras, you show me the numbers, tema dana danas da li imate vi 76 protiv ministra financija. Kolega Maras ja vidim da vama opozicija dobro čini, šlang ste, fino izgledate, zabavni ste, simpatični ste, citirate filmove to je sve dobro, ali odgovorite vi meni na pitanje, imate li vi brojeve zbog inicijative koju ste vi pokrenuli, za koju vi trebate doći u poziciju da vam toliki broj ljudi digne ruku i kaže nismo bili u pravu. You show me the numbers, ajde, ajde da vidim, nek se dignu. Hoćeš, nećeš, nemaš. Kada moja tema dođe na red ona će doći kada ja hoću, tada ćemo pokazati brojeve. A pitanje je jel vama to u interesu.
Zastupnik Maras povreda Poslovnika. Izvolite.
Hvala lijepa. Povrijeđen je članak 238. predsjednik Vlade Plenković je svašta, svašta. Predsjedniče mogu li ja doći do riječi od ovih prpošnih HDZ-ovaca.
Evo čekamo klub HDZ-a da se smiri.
Jer poskakuju tamo ko dječica, gle ih. Jel vam zabavno Đakiću? Je, jelda, je baš je smiješno. Premijer vam nema većinu vi se smijete, baš vas briga to je zabavno. Ne trebaju na izbori, ne treba nam ništa mi ćemo vladati do kad treba.
Zastupnik Maras.
238. je povrijeđen članak znači premijer je spominjao neke teze vezano uz filmove.
Ispričavam se, Klub zastupnika HDZ-a ja bih stvarno molio saborske zastupnike da se koncentriraju na raspravu. Izvolite.
Predsjednik Vlade je citirao neke … iz filmova šta mogu prihvatiti da mi godi opozicija, kada imam ovako lošu vlast ne može mi goditi. Ali svaki kompliment neću prihvatiti ali … [[Upadica se ne razumije.]] sa druge strane tebi Andrej ne godi vlast, bio si puno simpatičniji u opoziciji.
Zahvaljujem se. Ne možete zastupnik Maras, ne možete koristiti ne … /Govornici govore u isto vrijeme./ … hvala lijepa. Ne možete koristiti … [[Upadica se ne razumije.]] zastupnik Maras morao sam isključiti. Ja bih molio i zastupnika Marasa i sve druge zastupnike ne koristiti povredu Poslovnika za repliku, replicirajte kada za to imate mogućnost. Zastupnik Domagoj Hajduković javio se za repliku.
Hvala lijepo gospodine predsjedniče. Uvaženi premijeru. Govorili ste o osobnom integritetu, moralu, o tome da je stabilnost prioritet, uostalom dobili ste povjerenje građana pod sloganom „Vjerodostojno“. I baš me to zagolicalo da vas pitam sljedeće, koliko je ovo vjerodostojno i koliko samo ja od zastupnika ovdje ima deja vu. Naime, citirat ću vam izvještaj Večernjeg lista sa Općeg sabora HDZ-a od 28. svibnja 2016. godine koji kaže sljedeće: „Zastupnik u Europskom parlamentu Andrej Plenković poručio je danas sa općeg sabora HDZ-a da stranka ne može biti talac političke sudbine bilo kojeg svog člana. Citiram: „Ne želim ulaziti u meritum slučaja o kojem govorimo u posljednje vrijeme ali treba otvoreno reći da su aktualna politička kriza u Vladi i predstojeće glasovanje u Saboru o povjerenju i prvom potpredsjedniku Vlade i predsjedniku HDZ-a loš signal iz Vladu i za stranku“, izjavio je Plenković u raspravi na Saboru. Naglasio je da stranačku lojalnost treba čuvati ali i da cijeli slučaj treba do kraja rasvijetliti u okviru nadležnih tijela. Opetuje radnije izjave da su stabilnost Vlade i stranke najvažniji, da ambicije svakog pojedinca moraju biti u drugom planu. Citiram: „Od modernih političara očekuje se najviši standardi i transparentnosti i odgovornosti integriteta što je preduvjet za kredibilno političko djelovanje.“, kraj citata, kaže zastupnik. Na stranci je, ističe da analizira političke konotacije i situacije. I ponovo citiram i ovo podcrtavam, „Smatram da stranka ne može biti talac političke sudbine bilo kojeg svog člana.“, ističe Plenković i upozorava da bi okolnost koja bi makar u tragovima mogla podsjećati na događaje sa HDZ-om od prije par godina sigurno bile štetne i reflektiraju se na buduće izbore. Da li ja samo imam deja vu gospodine Plenković ili je opet vaša ali i cijela država talac jednog čovjeka ma koliko on navodno stručan bio? Hvala.
Odgovor na repliku predsjednik Vlade.
Kako je ovo dobro slušati kada mladi međunarodni tajnik SDP-a tako pažljivo citira moj govor na saboru HDZ-a. To vam može služiti kao politička inspiracija. Meni je drago da vi to tako proučavate. Vidite recimo vi za razliku od vašeg kolege kojem ne znam točno kako mu je prezime, sjedi pola metra od vas, vi citirate sve, znate kako se zove predsjednik Vlade, znate čak kako se zove tadašnji zastupnik u Europskom parlamentu. I to je dobro, znači da se informirate, da tražite argumente, da idete do detalja. Ja sve to potpisujem dragi moj kolega, sve, do zadnjega. Ali isto tako u ovoj situaciji koja nije usporediva sa lanjskom situacijom, ni malo nije usporediva … … [[Upadica se ne čuje.]] Ne, nije. Ova situacija nije usporediva što je kolega Marić dobio moje povjerenje što smo raspravljali vrlo detaljno i vrlo temeljito o svemu što ste vi sastavili na tri stranice bez čak da ste naveli na koje to propise vi mislite, bez da ste naveli u prvoj točci kada je riječ o sukobu interesa koji je to dokaz da kolega Marić koji je radio u kompaniji danas se nalazi u nekom konkretnom sukobu interesa. Znate li vi da su između 2012. i 2014. u istoj proceduri kreditnih odbora, uprave, nadzornog odbora i vaši ministri davali suglasnosti za kredite Agrokorovim kompanijama? Kao što su u ovoj oni koji su glasovali, uključivši i kolege iz MOST-a davali suglasnost pod točci 2. Prema tome, dragi kolega, meni je drago da vi proučavate ono što sam ja govorio lani, ja iza svega što sam rekao stojim. Stojim iza onoga što sam rekao danas i stojim iza integriteta kolege Marića, njegove stručnosti i njegovoga rada. I zato sam tu i zato ga branim jer vi niste dali ni jedan dokaz koji bi me uvjerio u suprotno.
Hvala. Zastupnik Željko Jovanović, javio se za repliku.
Hvala gospodine predsjedniče Hrvatskoga sabora. Gospodine Plenković, vi ste uvodno, dosta posprdno rekli da je ovo druga vježba koju SPD ovdje radi sa opozivima vaših ministara. Dakle to nisu nikakve vježbe, to je odgovorni posao koji odgovorna oporba mora raditi. Odgovorna oporba, a SDP je odgovorna oporba, podržati će svaki dobar prijedlog koji dolazi iz redova vaše Vlade ali će ukazivati i na sve potencijalne probleme koji smanjuju stabilnost Vlade i onemogućavaju veću kvalitetu života naših građana što je posao ove vaše Vlade. Nažalost vi u ovim trenutcima činite najveću nestabilnost Hrvatskoj. Dakle vaši prethodnici, Sanader, Jadranka Kosor, uvijek su koristili ovaj Sabor kao glasačku mašineriju. Dakle bio je bitan samo argument snage, broj ruku. Snaga argumenta nikada nije vrijedila, nikada se nije slušalo što dolazi iz redova oporbe, prijedlozi oporbe se nisu uvažavali. I dok ste kada smo vam ukazali na problem plagijatora koji je unazadio hrvatsku znanost, reformu zaustavio i onemogućio razvoj obrazovanja koji bi osigurao veću kvalitetu života u Hrvatskoj također niste uvažavali snagu naših argumenata. Ali tada ste imali argument snage, broj ruku koji je osigurao da taj ministar ostane. Vi danas činite nestabilnost hrvatskog društva pokušavajući nas uvjeriti da Hrvatskom možete vladati iako više nemate većinu. Dakle gospodine Plenković, vi više nemate 76 ruku. Vi ste pali. Vaša Vlada praktično više ne postoji. A ovo što radite, da li postoji razlika između ovog što ste činili jučer i onog zbog čega je kolega Željko Sabo završio u zatvoru?
Odgovor na repliku.
Šta sam ja to zastupniče Jovanović činio jučer da bi me dovelo do zatvora? Na što vi to mislite? … [[Upadica se ne čuje.]] A što, recite konkretno? … [[Upadica se ne čuje.]]
Ja ne želim da se, predsjednik Vlade ima pravo na repliku u trajanju od 2 minute, izvolite, recite što imate.
Gledajte, ovo je Sabor, imate imunitet, možete reći što hoćete. Ali uvaženi i cijenjeni zastupniče Jovanoviću, vi meni kažete sve što ste radili jučer je isto kao kolega vaš Sabo zbog čega je završio u zatvoru. I to tako ne ide. Vi ako imate neki argument koji bi vas upućivao na nešto da sam ja radio bilo što nezakonito što bi moglo dovesti do toga da ja završim u zatvoru, evo ja vas pozivam ovdje pred javnošću, Hrvatskim saborom da to izgovorite. Ako nemate što reći, a koliko ja znam, nas dva se jučer nismo ni vidjeli, jeste li vi bili samnom u sobi, jeste li bili samnom na kavi, jeste bili u mom uredu? Ako imate vi meni nešto za prigovoriti onda to recite. Ne možete ići kao političar izabran od naroda u javnost i reći sve što ste radili jučer ne radi vam sad bi moglo završiti u zatvoru, tj. ja. Vi to ne možete reći. To ne smijete reći. Vi nemate pravo to reći, jer nemate ni jedan argument, a ja znam što sam radio. Kolega Jovanović, sigurno nisam radio ništa što bi i u primisli moglo biti nezakonito. I to nije dobro i to ne možete raditi. Kad sam rekao vježba, nisam ništa mislio posprdno, nego ponavljam vam još jedan put ono što vi jako dobro znate. Da biste izglasali nepovjerenje bilo kojem članu Vlade na onome tko pokreće tu inicijativu je teret dokazivanja. Od supstantivnih dokaza vi ste pokazali nulu, a od brojčanih dokaza vidjet ćete kad se bude glasovalo. Samo toliko. A nemojte me optuživat za nešto što nemate niti grama argumenta jer to šteti vama i čak mom mišljenju o vama. Ja nikad ne bih očekivao da ćete vi to tako nešto reći i tako lakonski, lakonski. Nemojte to raditi! To nije dobro za vas, niti za SDP.
Zastupnik Branimir Bunjac javio se za repliku.
Hvala lijepa predsjedniče Sabora. Uvaženi premijeru, vi ste rekli da volite govoriti o meritumu, da volite govoriti o stručnim stvarima. Pa evo, možemo malo progovoriti o demokraciji. Naime, demokracija je sustav koji podrazumijeva da netko ima 50% plus jedan glas kako bi mogao sastaviti Vladu. Onog trenutka kada ste vi izbacili MOST iz Vlade smjenom tri ministra, odnosno četiri vi ste toga trenutka trebali doći u Sabor i obnoviti potvrdu svojoj Vladi jer je postalo jasno da je vi više nemate. Gospodine Plenković, vi ste na izborima dobili 36% glasova hrvatskoga naroda, a u Saboru nemate 76 ruku. Elementarna pristojnost i ozbiljnost jednoga premijera podrazumijevala bi u tom trenutku, dakle da ste pokazali javnosti, dokazali da imate tih 76 ruku. Vi to do danas niste učinili i možete sad okretat glavu od mene i uzdisati koliko god hoćete, ali vi ste uzurpator. I dobila je vaša stranka na izborima 40000 glasova više od SDP-a. SDP je dobio 34%. S kojim pravom ste vi premijer sada, a da to nije netko iz SDP. Oni isto nemaju 76 ruku. Dakle, gospodine Plenković tražite da se makne gospodin Petrov zato jer on nema većinu u Parlamentu, a vi istovremeno se ne mičete a ni vi nemate većinu u Parlamentu. Dokažite prije svega da i vi imate većinu, pa onda nakon toga pričajte o gospodinu Petrovu, gospodinu Marasu, Mariću, Pernaru, Bunjcu, kome god hoćete. Hvala lijepa.
Odgovor na repliku.
Hvala lijepa predsjedniče Sabora. Kolega Bunjac, jeste li vi nešto rekli o temi današnje rasprave sada? Ja mislim da niste. Ne treba meni gospodin Bunjac da me podučava načelima demokracije ili proceduri, ni malo mi ne treba. Onaj koji je krenuo u destabiliziranje Vlade je onaj koji je digao ruku protiv kolege Marića ne ja, nema zamjene teza. Nema zamjene teza gospodine Bunjac i nema zamjene teza u hrvatskoj javnosti. Dosljednost, korektnost u partnerstvu. Evo na koja tri zakonska prijedloga je Vlada dala očitovanja nakon što su određene točke prošle na dnevni red. Zakon o arhivskoj građi i arhivima, Zakon o HNB-u, Zakon o HRT-u. Ima li i jedno jamstvo koje je bilo u prostoru dogovora između dva partnera, a da ga HDZ nije realizirao? Ima li jedan dogovor da ga HDZ nije realizirao? Ima li bilo koji potez koji bi se sportskim rječnikom doživio kao faul u napadu? Nema. A vi gospodine Bunjac meni danas govorite da ja nešto pokažem. Ne, ne. Danas je dan kada vi ako tako mislite i oni drugi koji žele pokazati da ne žele da ministar financija u ovoj Vladi bude gospodin Zdravko Marić moraju to pokazati. Danas je taj dan. I danas je taj teret odgovornosti na vama ako to mislite i to pokažite. Evo show my the numbers, kaže gospodin Maras. Na vama je to.
Zastupnik Tomislav Klarić zatražio je repliku. Ispričavam se. Mato Franković, izvolite.
Poštovani predsjedniče Hrvatskog sabora, poštovani predsjedniče Vlade kako danas stalno netko ima deja-vu dobro bi bilo da se prisjetimo jedne izjave koja je bila ne tako davno. „Mislim da je to dobra stvar za Hrvatsku i širenje hrvatske proizvodnje. Svi ćemo od toga imati koristi.“ kazao je premijer o prodaji Mercatora Agrokoru prije tri godine točno 26.62014. godine. Poštovani predsjedniče Vlade, je li tadašnja odluka bila dobra ili ne vidimo danas u trenutcima kada vaša Vlada, naša Vlada treba spašavati hrvatsko gospodarstvo u najvećoj krizi do sada. Razlog zašto je to gospodin Milanović prije samo tri godine mislio, da je odluka o preuzimanju Mercatora dobra možda leži u činjenici da je upravo u Agrokoru prije desetak godina radio njegov brat. To su kolege iz SDP-a danas slučajno zaboravile spomenuti. Jer kao što ste rekli vrijeme je razotkrivanja gospodine predsjedniče.
Zastupnik Ivan Vrdoljak javio se za repliku.
Hvala lijepo predsjedniče. Predsjedniče Vlade, potpredsjednice, ministre. Dakle mi danas nećemo razgovarati niti o istražnim povjerenstvima niti o prošlosti kolege Marića, ja stvarno ne znam ga osobno i ne znam njegov povijesni rad. Mogu pročitati životopis i nećemo kao drugi misliti da sve znamo, ne znamo. Da li će neki danas pokušati, čak i osobno diskreditirati ministra Marića osobno, ni to nam nije cilj, niti smo za njega glasali kada je ulazio u Vladu prvi put, niti smo za njega glasali kada je ulazio u Vladu drugi put, niti se danas čudimo, niti ćemo se danas čuditi ako postoje ljudi koji će za njega danas glasati kao što to iznosi predsjednik Sabora koji je dva puta glasao za istog čovjeka. Ali isti stav kakav smo imali prije godinu i pol dana ili dvije godine pa prije pola godine, zauzimamo i danas i to vrlo dva konkretna razloga, znači da ne idemo u ovakve nekakve … radio, teta, potpuni kaos rasprave, dva konkretna razloga. 26.1. nakon pada rejtinga ministar Marić je smirio hrvatsku javnost sa izjavom, nema rizika upoznat sam sa situacijom jer sam tamo radio, kompanija je u dobrom stanju i neće doći do krize. To je potpuni promašaj jer je 25.1. Moodys srušio rejting, potpuni promašaj čovjeka koji realno nije, nije to razlika u vremenskoj prognozi jel poluoblačno ili sunčano, to je tornado dolazio i tada smo trebali svi skupiti glavi i tada sam pozvao da se nađemo i porazgovaramo o tome, međutim nije bilo odjeka. A još gori postupak je izuzet se iz odlučivanja u trenutku kada trebamo odlučnog ministra financija. I drugo, kredit koji je dobio od HPB-a sukladno svim propisima, ja to poštivam, ali predstavlja politički teret, nešto slično kao što je predsjednik Sabora je pokušao dobiti jedan povlašteni kredit od APN-a za svog brata i snaju i to je politička odgovornost dovoljno da odlaze obadvojica.
Hvala. Odgovor na repliku.
Što se tiče ovih kredita, koliko sam ja shvatio riječ je o zakonitim kreditima, sukladno tadašnjim propisima u vrijeme kada je kolega Marić bio jako, jako daleko od dužnosti koju obnaša danas. Mi smo razgovarali o tome, taj podatak je u njegovoj imovinskoj kartici, dakle bio je jednako prepreka i u siječnju 2016. i u listopadu 2016. i u biti ne vidim nikakvu korelaciju između teme koja se zove Agrokor i tog navoda u zahtjevu jednog broja oporbenih zastupnika za njegovim nepovjerenjem. Dakle sve je bilo zakonito. Ovo drugo što ste rekli na kraju ne bih komentirao. Međutim, vratimo se na 26. siječnja, izjavu ministra Marića na prve indicije koje u tom trenutku kaže jedna od kreditnih Agencija Moodys i na priopćenje o Agrokoru. Njegove su izjave u tom trenutku na temelju podataka koje on ima izvješće Moodysa i očitovanje Agrokora. Sva naša komunikacija koja je sa strane Vlade uslijedila u punim konzultacijama sa našim partnerom MOST-om i sa predsjednikom Sabora i ministrima bila je dogovorena da bude smirena, umirujuća, da ne generira paniku. Vrijeme je iskorišteno da se nađe jedino moguće zakonsko rješenje iza kojeg su svi bitni stali koje je omogućilo svježu likvidnost kompaniji, omogućilo isplate plaće zaposlenicima, isplatu dobavljača, isplatu OPG-a, okrenulo kroz izvanrednu upravu proces restrukturiranja sa najrenomiranijom savjetničkom kućom i što je najvažnije, temeljitu reviziju financijskih izvješća. I ako u njima bude [[Upadica Petrov: Vrijeme.]] nešto što je nepravilno koji će tražiti odgovornost.
Isteklo je vrijeme. hvala.
I to je sve što je o Agrokoru u ovom trenutku bitno.
Zastupnik Miro Bulj javio se za repliku.
Hvala lijepo. Uvaženi premijeru, da li ste vi kao premijer upoznati u prvome mjesecu ili u 12. mjesecu sa stanjem u Agrokoru? Da li su upoznati svi ministri, saborski zastupnici koji su vam dali povjerenje kada je na sva zvona zvonio ministar Marić, kojega uvažavam kao stručnjaka, a to je još veća otegotna okolnost što nije upozorio vas, sve ministre i on je vas obmanuo što nije upozorio o stanju u Agrokoru. U 12. mjesecu 300 milijuna kuna je otišlo u vjetar. On je stručna osoba, ali mene zanima kako je moguće da imamo u najtežoj financijskoj krizi čovjeka koji se izuzme, financijskoj krizi i gospodarskoj izuzme se iz donošenja odluka? To je kao da je rat, a da general kaže ja ne želim sudjelovati u toj bitki i poslije rata nastavi bitku. On mora ministar financija, … kao obični čovjek garantirati financijsku stabilnost. Guverner Vujčić je kazao od 2012. svi sve znaju. Pa zna baba svaka, svaki čovjek da je ministar financija radio u Agrokoru na visokim dužnostima, ne uzimajući mu to za … ali morao je znati, morao je poznavati sa svojim sposobnostima kao jedan od najstručnijih ljudi po pitanju financija u Hrvatskoj. Ako on ne zna, tko je mogao znati? Nije informirao nas koji smo mu dali potporu, nisam glasao za proračun iz drugih razloga koji su vam [[Upadica Petrov: Vrijeme.]] potporu i vama. Niste vi Bog na zemlji i niste vi faraon i mi smo digli ruku za vas gospodine premijeru i na taj način se niste mogli ponašati. Hvala lijepo.
Hvala. Odgovor na repliku.
Kolega Bulj, vi kažete svi su sve znali. Kako vi znate sada podatke interne bilo koje kompanije u privatnom vlasništvu, kako vi znate da je ono što je javno dostupno je točno? Ne, ja vas pitam. Vi ste saborski zastupnik, polako evo mogu ja reći, vi ste saborski zastupnik kako vi to znate, kako vi to možete znati ukoliko vam ne dođe neki papir na stol, kredibilan, verificiran, provjeren, utvrđeno baš sve da je nešto onako kako tamo piše. Ja sam se jako, jako dugo trudio da u onome što radim provjeravam ono što mi dolazi na stol, ono što mi ljudi kažu, ono što dijelim od kuloara, insinuacija, nekakvih kavanskih komentara i onoga što su fakti. I svoje odluke o bilo čemu u životu prvo temeljim na vrlo precizno utvrđenim činjenicama, na vrlo precizno utvrđenim činjenicama. U 12 mjesecu vi aludirate na odluku HBOR i na davanje kredita u predviđenom programu te banke za izvoz za četiri kompanije u sustavu Agrokora čiji su brojevi, čiji su podaci, čiji rejting ako hoćete ispunjavao sve kriterije da oni te kredite dobiju. Za takvu odluku, upravo tu odluku je glasao i kolega Dobrović zajedno sa drugim ministrima. Da li mislite, da li mislite, oprostite, da li mislite da bi kolega Dobrović kao jedan izrazito zdravorazumski čovjek, sveučilišni profesor, izvanredan čovjek, da bi on dignuo ruku za nešto a da je u tom trenutku na stolu pred njim sjedila dokumentacija koja bi govorila suprotno? Ja mislim da ne bi. Je li vi mislite da bi ili ne bi. Odgovorite mi na to.
Isteklo je vrijeme. Hvala. Zastupnik Nikola Grmoja javio se za repliku.
Poštovani predsjedniče. Poštovani predsjedniče Vlade bez potpore saborske većine, vidim da ste jako nervozni, svoje izlaganje ste usmjerili znači prema MOST-u, prema meni osobno, o tome kako ubadamo kao osice, očito dobro pogađamo. Međutim, mislili ste da ćete tom nekakvom raspravom u kojoj nećete se uopće dotaknuti argumenata nego ćete se obračunati sa MOST-om, govoriti o lojalnosti, mislili ste da ćete profitirati a potpuno ste promašili teren, na krivi teren ste izašli. Nisam se želio u današnjoj raspravi baviti lojalnošću, ljudskošću ili nečim drugim. Ali ja bih vas podsjetio na ovo, ministar Marić je u prošloj Vladi izigrao povjerenje Tihomira Oreškovića, premijera koji mu je dao potpunu podršku svih ljudi, ja nisam tada sjedio ovdje, koji su davali potporu toj Vladi u kojoj je on bio ministar i dali su mu potporu i kao mandatar je pokušao sa Tomislavom Karamarkom sastaviti većinu. Mislite li da nas je pitao? Mislite li da je rekao ljudi šta vi mislite o tome. Šta mislite o tome da ja rušim premijera koji mi je dao puno povjerenje, s kojim sam surađivao. Vi pričate o lojalnosti ministara MOST-a. Kažete da time što su ministri glasovali protiv da je Vlada srušena, ali moglo se to premijeru bez potpore saborske većine napraviti na jedan drugačiji način. Vi ste mogli nama reći ako to bude tako da će se to dogoditi. Niste morali onako iz busije na Vladi reći tajnici da ispadnete kao nekakav lider, da vas mediji, da pišu da smo konačno dobili novog Sanadera, mogli ste to napraviti na jedan ljepši način, na jedan ljudskiji način kada već pričamo o lojalnosti. I bez obzira ne te lijepe floskule koje izlaze iz vaših usta niste mi odgovoriti na pitanje oko nesrazmjera imovine.
Hvala. Odgovor na repliku.
Dakle vi govorite o vašem pitanju o nesrazmjeru imovine koji niste uputili meni nego ste replicirali kolegi Bernardiću? … [[Upadica se ne čuje.]] To ćete ga pitati kada on bude govorio.
Ja bih molio da zaustavite replike i repliciranja između, predsjednik Vlade ima pravo 2 minute govoriti.
Dakle što se tiče lojalnosti o kojoj govorite i što se tiče korektnosti, kolega Petrov i ja smo razgovarali, bilo je sasvim jasno ukoliko dođe do odluke MOST-a da ćete za razliku od rješenja kojeg smo zajednički pronašli kada je bila situacija sa kolegom Barišićem dignuti ruku zajedno sa opozicijom da dosadašnja suradnja ovakva kakva jest ne može ići dalje jer je to za mene prethodno pitanje, to je za mene prethodno pitanje. To je odluka koju ste donijeli vi i nema kolega Grmoja zamjene teza. Prvo, Vlada nije pala, to je broj jedan., … … [[Upadica se ne čuje.]] Drugo, polako, drugo, taj koji je pokrenuo proces destabiliziranja i funkcioniranja Vlade sigurno nisam ja, nego su oni koji su donijeli političku odluku da su spremni kolegi s kojim rade, od kojeg su možda i tražili određeno razumijevanje za neke njihove programe, neke njihove zakone, neke njihove politike bili spremni javno na televiziji bez potrebe to napraviti. Tu je ključ. To je iskra, to je trenutak, to je pokretač. A ja ću vam sada nešto reći kolega Grmoja i svim zastupnicima MOST-a, da je kolega Marić MOST-ov zastupnik ili MOST-ov ministar ja bih ga jednako srčano branio, jednako srčano i s jednakim argumentima a nisam siguran da biste vi to napravili za njega ili … [[Govornik se ne razumije.]] i tu je ta razlika.
Isteklo je vrijeme. Zastupnik Siniša Hajdaš Dončić javio se za repliku.
Hvala lijepo predsjedniče Vlade, vidim da ste u malo stresu što je normalno i logično ali da recimo postanete državnik trebali bi zapravo znati razliku između subjektivne i objektivne odgovornosti vašeg ministra. Biti ću vrlo jasan, dakle to je bitna razlika. Zašto smo mi za opoziv gospodina Marića? Pet je bitnih stvari. Izmjena Zakona o računovodstvu i ukidanje kontnog plana sa primjenom 1.1.2017., pročitati ću vaše obrazloženje, kaže, izričito stoji da je svrha izmjena i dopuna posebno smanjivanje troškova poslovanja poduzetnicima u vertikalno integriralnim upravljačkim sustavima. Baš ih u Hrvatskoj puno nema. Dva, ponovo kažem radite razliku između objektivne i subjektivne odgovornosti. Broj dva, odobren kredit Agrokoru. Naravno, malo ćemo se subjektivno izuzet, ali gdje vam je objektivna odgovornost? Prolongacija Zakona o faktoringu, prolongacija primjene obrazaca o nenaplaćenim potraživanjima opet na godinu dana. Samo činjenice. I naravno nesmotrenost, neću reći laganje da je sa Agrokorom sve u redu. Dakle, to se sve događa u zadnja četiri mjeseca. Gospodine predsjedniče Vlade vi ste branili sad svog ministra da je po zakonu bilo sve kada je uzeo kredit u Hrvatskoj poštanskoj banci. Da li vi znate gdje tadašnji direktor Hrvatske poštanske banke završio? U Agrokoru. Znate firmu koja je? Multipluscard. Znači još jedan argumenat. A znate tko je tako branio i tko se tako branio u povijesti da je po zakonu bilo u redu '45. i '46. SS-ovci na suđenju. To vam je principijelna odgovornost. Hvala.
Odgovor na repliku. Molio bih!
Pa ja moram priznati da za jednoga člana Vlade u čije vrijeme se uredbom sa zakonskom snagom prolongiraju rokovi u Zakonu o faktoringu, kolega Hajdaš Dončić Sabor zasjeda. Vi donosite uredbu sa zakonskom snagom. Meni kao pravniku ne bi palo na pamet da donosim uredbe sa zakonskom snagom dok Sabor zasjeda, živ je i zdrav a vi ste to radili kao da je to nešto normalno, kao da je to rutinska procedura. To se ne radi. Ovo zadnje što ste rekli, pa jeste li vi prisebni što govorite? [[Upadica Hajdaš Dončić: Jeste vi prisebni?]] Ja sam jako priseban [[Upadica predsjednik: Zastupnik Hajdaš Dončić.]] Vi aludirate kolega Hajdaš Dončić na situaciju o tome da li je netko kao državni tajnik 2010. u situaciji kompletno nevezanoj današnjoj raspravi dobio na zakonit način kredit sa usporedbom, slušajte, sa usporedbom o '45. i '46. o SS-ocima [[Upadica Hajdaš Dončić: Tako su se oni branili.]] Čekajte, ali koliko kreacije u vašem razmišljanju je potrebno da vi tako nešto izgovorite. Ja sad se moram zapitati pred javnošću što se sa vama zbiva? [[Upadica Hajdaš Dončić: Ja to radim zbog vas!]] [[Upadica predsjednik: Zastupnik Hajdaš Dončić ja ću, ja vas upozoravam. Ne ulazite u replike, ja ću morati uputiti opomenu.]] Vi to radi mene radite? Pa nemojte biti toliko velikodušni. Ja bih vam preporučio radi vas, radi vas kolega Hajdaš Dončić vi ste bili ministar u Vladi, bili ste župan Krapinsko-zagorske županije da tako nešto ne izgovarate. Ako mislite opet ići na izbore nemojte to izgovarati. To nije dobro za vas. Ja vam to toplo savjetujem. Pazite kakve argumente koristite [[Upadica predsjednik: Vrijeme.]] i kakve usporedbe navodite. To nije dobro [[Upadica predsjednik: Hvala. Isteklo je vrijeme.]] Nije zdravo za demokraciju.
Povreda Poslovnika.
… [[Govornik nije uključen, ne čuje se.]] [[Upadica predsjednik: Možete li samo reći što je konkretno. Ispričavam se zastupnik Hajdaš-Dončić. Molim vas!]] Prošli put ste to govorili [[Upadica predsjednik: Zastupnik Hajdaš Dončić, zastupnik Hajdaš Dončić, niste naveli točno.]] 238. sam rekao.
To je točno, ali niste naveli što je točno pogrešno u članku 238. Hvala vam. Nastavljamo dalje. Zastupnik Reiner, izvolite.
Poštovani predsjedniče Sabora, ja sam očekivao da ćete vi reagirati još dok je kolega Dončić govorio. Vi to niste učinili. Ne morate, vidim da ne reagirate, da vrlo selektivno reagirate, vjerojatno zbog svog sadašnjeg pozicije. Međutim, vi ste morali opomenuti kolegu Dončića za ovo što je rekao, jer tako nešto nismo čuli ovdje uistinu već jako dugo. Pa da se uspoređuje nekoga sa SS-ima itd. a pogotovo premijera. To je vaš propust. Vi ste ga morali opomenuti da ne može tako govoriti u Saboru.
Hvala. Zastupnik Marko Vešligaj javio se za repliku.
Hvala predsjedniče Sabora. Poštovani predsjedniče Vlade, ja ću se složiti sa vama da je ministar stručnjak. Ali naravno kao ministar to vi dobro znate on je ujedno i političar i kao takav snosi odgovornost, odgovornost za političke odluke koje vjerujem da ćemo se svi složiti bi trebale dovesti do boljega i kvalitetnijega života svih naših građana. Međutim, mislim da je aktualni ministar financija sa svojim vezama sa Agrokorom, sa svojim bivšim zaposlenjem prešao jednu crtu sa koje povratka jednostavno nema. To vjerujem da zna i većina zastupnika u ovom Hrvatskom saboru. To znaju građani, a to vjerujem da znate na kraju krajeva i vi, međutim nećete još sebi to priznati. Gledajte ja politiku ove Vlade ne podržavam niti od početka, nisam niti podržavao ministra. Imali smo ovdje i rasprave oko porezne reforme koja je na žalost pogodovala najbogatijima, porezne reforme kroz koje su lokalne jedinice izgubile više od milijardu kuna, porezne reforme gdje ste vi kao HDZ-ova većina podržali onaj prijedlog MOST-a da se ukine onaj porez na tvrtku pa je još izgubila lokalna samouprava bez kompenzacijskih mjera u tom dijelu. Makar moram, evo pohvalit ću u onom dijelu ministra da je održano obećanje barem za dio kompenzacijskih mjera. Međutim, lokalne jedinice su izgubile sredstva baš zbog toga jer imamo sad gospodarski rast. Država je sve više centralizirana zbog toga unatoč tome što ste obećavali da ćete državu decentralizirati. Neću vas niti podržati, niti u politici sigurno koja uskoro slijedi, a to je da ukidate i ispostave poreznih uprava u manjim sredinama. To su sve političke odluke koje vi kao većina imate pravo donijeti, a mi kao opozicija ih naravno nećemo podržati. Ali ovo sa Agrokorom i ovaj slučaj [[Upadica predsjednik: Vrijeme.]] na žalost je crta koja je prijeđena i crta na kojoj više gospodin Marić na žalost ne može biti ministar.
Hvala. Odgovor na repliku.
hvala lijepa. Cijenjeni zastupniče. Ja ipak iz vašega izlaganja nisam shvatio što je to … koji je to ofsajd, koja crta, što je kolega Marić krivo napravio? To što je radio, zarađivao svoj kruh, što su u privatnoj kompaniji rekli ukoliko je neko doktor znanosti, ukoliko radi u Ekonomskom institutu ako je bio pomoćnik ministra, državni tajnik pa možda nam možda može nešto pridonijeti. Jeli to krimen? Ili evo recimo kolega Klisović je tu iza vas i on je radio u državnoj upravi, bio je istaknuti diplomat, bio je šef Kabineta predsjednice Republike Grabar Kitarović kada je ona bila ministrica vanjskih poslova i onda je u jednom trenutku dio svoje karijere odradio u privatnoj kompaniji. Ja, mislim da je to dobro, ja mislim da je to jako korisno i da li bi sutra u nekom hipotetskom slučaju da on dođe u poziciju da bude ministar netko od nas trebao reći, a priori on je kriv. Čovjek je radio tamo, on sigurno sve zna, on sigurno sve zna danas što se zbiva negdje gdje ne radi, a radi kao ministar financija. Dakle, te teze i tako lakonsko zaključivanje da je netko kriv za nešto, a baš nitko od vas nije pred javnost, pred Hrvatski sabor dao niti jedan konkretan opipljiv dokaz da postoji neka odgovornost ministra Marića, a vi govorite o nekom sukobu interesa. Ja sam pažljivo nekoliko puta čitao vašu inicijativu i ja u njoj nisam našao niti minimum elemenata koji bi me mogao uvjeriti da je vaša inicijativa potkrijepljena dokazima. To je bi ove priče [[Upadica Petrov: Vrijeme.]] I zato ovu priču zovem vježbom i vi na to imate pravo, … /Govornici govore u isto vrijeme./ …
Hvala. Zastupnik Marko Sladoljev javio se za repliku.
Hvala gospodine predsjedniče. Poštovani premijeru. Ja ću ponoviti pitanje od Nikole Grmoje pošto mu niste odgovorili na pitanje o lojalnosti i ljudskosti gospodina Marića prema gospodinu Timu Oreškoviću. Dakle ja sam bio tu prije godinu dana kada je gospodin Tim Orešković bio izvrgnut svakakvim napadima. Gospodin Tim Orešković je izabrao gospodina Marića za ministra među više ministara, dakle imao je više prijedloga i gospodin Orešković je izabrao upravo njega nakon što mu je gospodin Marić okrenuo leđa, glasao protiv njega na Vladi, slušao uvrede koje je tu gospodin Orešković doživljavao i onda se ponudio za nestranačkog premijera. Pa da li je to bilo lojalno ljudski samo molim odgovor?
Odgovor na repliku.
Kolega Sladoljev, ja imam jako dobro mišljenje o Timu Oreškoviću, razgovarali smo više puta i prije primopredaje vlasti i za vrijeme primopredaje vlasti i par puta nakon toga. Apsolutno smatram da je čovjek u onim i u onakvim političkim okolnostima kakve su bile nakon izbora u studenome 2015. napravio rijetko viđen potez. Potez vrijedan respekta ne samo njega kao stručnjaka nego potez vrijedan respekta svih Hrvata izvan domovine, svih ljudi koji su se u profesionalnom karijernom smislu dokazali gradeći svoj poslovni, karijerni, životni put u okolnostima gdje su filteri tržišnoga natjecanja u korporativnom svijetu vrlo tanki. I samo rijetki uspijevaju doći na pozicije na kojima je on bio i on je u vrlo kratkom roku iskazao spremnost da svojim znanjem dođe, pomogne riješiti jednu političku zavrzlamu u tom trenutku i pristane biti hrvatski predsjednik vlade. Ono što se njemu kasnije dogodilo u trajanju toga mandata je sigurno nešto što niti je znao, niti očekivao niti je mogao očekivati. I mislim da ćemo s vremenom shvatiti da je njegov napor bio pozitivan. Ulaziti iz moje optike danas u odnose koji su postojali tada u tadašnjoj vladi u odnose povjerenja i nepovjerenja između tadašnjega vodstva HDZ-a, tadašnjeg premijera Oreškovića, tadašnjega partnera u vladi MOST-a, to nije predmet mog interesa. Predmet mog interesa je odnos povjerenja koje ja kao predsjednik Vlade imam sa svojim ministrima, sa svojim kolegama, sa svojim partnerima i vodim ih na temelju bazičnih načela i to je sve i to je [[Upadica Petrov: Vrijeme.]] ono što je bitno i zbog čega stojim iza kolege Marića danas.
Zastupnik Tomislav Žagar javio se za repliku.
Hvala predsjedniče Hrvatskog sabora. Uvaženi premijeru gospodine Plenkoviću. Dakle ono što sam primijetio i što ste vi naglasili, vi ste ovdje svoga ministra branili dosta da tako kažem srčano i to je samo po sebi razumljivo i uredu. Koristili ste možda riječi koje su malo ovako preteške, govorili ste o gladijatorima u areni koji uživaju u nekorektnosti i nemoralnosti kolega u vladi koji su se u krizi trebali pokazati i više koji se razotkrivaju i trebali su pokazati više ljudskosti i onda ste jednu riječ dodali, da nije dobro da se ovdje govori o modelu privatizacije. Međutim, znate šta nas tjera i što mene sada tjera da još uvijek govorim o modelu privatizacije? Pa upravo Agrokor. Mi danas ne bi ovdje razgovarali o ministru Mariću da je sve bilo dobro, međutim u ovoj državi nije sve dobro. Ono što ljudi često puta govore, ja vjerujem da ste i vi to doživjeli, ljudima najviše smeta što institucije ne rade svoj posao, prije svega mislim na pravosuđe. Pogledajte koliko naši sporovi traju, pogledajte suđenje premijeru Sanaderu. Ne kažem da ste vi za to odgovorni, ali ljudi ne vjeruju u institucije. Građani žive u teškoj situaciji, zbog malog duga im se oduzima imovina i evo sada ću vam reći konkretno šta mene smeta kod ministra Marića za kojeg smatram i slažem se s vama, izuzetno sposoban čovjek, spada u onu generaciju skupa sa Borisom Lalovcem, ajmo reći u nekakvu novu generaciju političara, šta me smeta. Smijenjen je ministar Orepić ministar policije i ministar Šprlje ministar pravosuđa, imamo kaznenu prijavu gospodina Petrova protiv gospodina Ivice Todorića. Ministar Marić je svojevremeno izjavio kako ne postoji ozbiljniji porezni dug tvrtke Agrokor. Nakon toga kada je prva privatna firma pustila blokadu odjedanput porezna uprava pušta blokadu. Mene sada brine, jesu li smijenjeni ministri zapravo smijenjeni zbog toga da doista ne uđe netko u Agrokor i da vidi šta se tamo događa? Evo to je moje konkretno pitanje.
Odgovor na repliku.
Hvala predsjedniče Sabora. Nisu, nisu smijenjeni zbog toga i to svima mora biti jasno. Dakle ta jedna teza koja je, evo idemo sada na glavnu temu političke rasprave koja traje zadnja 4 dana. Da li ja i moja Vlada štite kriminal u Agrokoru. Da li vi mislite da li bilo tko u hrvatskoj javnosti misli da bi ja osobno, članovi moje Vlade, bilo tko tko ima i zrnce političke soli doveo sebe u situaciju da štiti nekakav kriminal? Da li ministar Orepić, ministar Šprlje, predsjednik Sabora Petrov imaju pravo na svoj politički stav? Mogu izraziti sumnju, mogu reći treba nešto procesuirati, mogu, imaju na to pravo, kao političari, kao građani, kao članovi stranke. Ali postoji jedna fina nijansa, jedan suptilni osjećaj za ono što radite kao građanin i za ono što radite kada obnašate neku važnu dužnost u državi. To je jedna fina, suptilna nijansa u kojoj ja radim razliku između standarda Hrvatske pravne države 2017. i zadaća policije, DORH-a, USKOK-a, svih onih koji trebaju po svojoj službenoj dužnosti istražiti sve nepravilnosti, procesuirati one koji su odgovorni a sudovi su ti koji će odlučiti tko je odgovoran. Mi nismo na Divljem zapadu, mi nismo u državi u kojoj se a priori nekoga osuđuje, u kojoj se traži nečiji skalp, ja na to ne pristajem, na takav diskurs u javnom prostoru ne pristajem. A sigurno odluka da oni nisu više ministri nema nikakve veze ni s porezima, ni s poreznim nadzorom ni istragama, naprotiv, ja želim da se sve do kraja istraži. Ali bez insinuacija sa političke … [[Govornik se ne razumije.]]
Zastupnica Ines Strenja-Linić, javila se za repliku. Zastupnik Pernar, izvolite. Nastavljamo dalje sa radom. Zastupnica Ines Strenja-Linić zatražila je repliku.
Moja replika je bila upućena, trebala biti upućena gospodinu premijeru, pa valjda će mu netko i prenijeti. Ali prije toga bih htjela nešto reći gospodinu Mariću. Vi ste mi jako drag, ali istina mi je u ovom trenutku puno draža, a to je. Dobro evo ga, pa će i gospodin premijer čuti. Dakle, gospodine premijeru, dakle vi govorite o lojalnosti ali ovdje je pitanje kome biti lojalan? Da li biti lojalan onome tko je bio svjestan svega što se dešavalo i što se trebalo znati o Agrokoru jer je za to zadužen i činjenica kojih ćemo zapravo danas čuti, a nismo ih još čuli. Ne znam zašto je rasprava išla onako široko o svemu, o našem djetinjstvu, o ratu i o svemu, a nismo govorili o zakonodavnom pogodovanju pojedinim tvrtkama što je sve dokazivo konkretnim uvidom u konkretne promjene kod zakonskih prijedloga i pravilnika za što je bio gospodin Marić zadužen, o selektivnoj kompetitivnosti i skrivanju određenih podataka koji su se trebali znati. I vi govorite o stabilnosti, da li je stabilnost kada govorimo o tome kako prikriti malverzacije koje su bile u Agrokoru ili govorite o stabilnosti, o lopovluku i iseljavanju mladih itd. iz ove zemlje. Radi se o tome da je gospodin Marić ne samo kako je rekao gospodin Vrdoljak u 1. mjesecu još i 15.3. rekao nisu uočeni nikakvi pojavni oblici koji bi ukazivali na nekakvo izvanredno stanje situacije itd. u Agrokoru i nakon toga nam se desi najveći potres od one ostavke koju smo čuli kada nam je pročitao Sanader [[Upadica Petrov: Vrijeme.]] kada je odlazio kao premijer. Znači gospodin Marić [[Upadica Petrov: Isteklo je vrijeme.]] dobro. Dakle unatoč činjenici da se radilo o Agrokoru Marić je potpuno krivo procijenio stanje u Agrokoru i ne samo od 1. mjeseca i od 12. od kada je uvjeravao [[Upadica Petrov: Isteklo je vrijeme.]] da je sve uredu, nego i sada. dakle kako možete zapravo … /Govornici govore u isto vrijeme./ …
Zastupnice STrenja-Linić. … /Govornici govore u isto vrijeme./ … Hvala.
… [[Govornik naknadno uključen.]] gospođo Strenja-Linić, dakle idemo razlikovati nekoliko tema. Prva je ova koja se stalno provlači i aludira se na zaštitu nečega nezakonitog, dakle toga nema. Nitko u Vladi, nitko u Hrvatskom saboru, nitko u niti jednoj hrvatskoj instituciji ni po vlastitom nahođenju niti u nekakvom bunilu može stati iza politike prikrivanja bilo čega nezakonitog ili ne daj Bože zaštite nekakvog kriminala. Ja sam zadnji koji bi tako nešto napravio, a uvjeravam vas ne bi to nikome niti dopustio. Dakle ta teza je neistinita, netočna isfabricirana i provlači se da se stekne nekakav takav dojam. Taj se dojam ne smije steći jer nema razloga za to jer to nitko ne radi. Hrvatska policija, hrvatsko Državno odvjetništvo, istražitelji imaju svu slobodu i neovisnost u svom poslu i tu je točka i to će oni raditi, da li to htio neki premijer, dali to htio neki ministar, da li to htio neki čelnik oporbe, da li to htjela saborska zastupnica ili bilo tko drugi, na to mi utjecati nećemo, ne možemo. I ja vam jamčim hrvatske institucije će funkcionirati zakonito. Što se tiče ministra Marića dakle objasnio sam u jednoj prethodnoj replici situaciju od siječnja, naš je dogovor, politički dogovor bio i retorika i to je znao vaš predsjednik stranke i predsjednik Hrvatskog sabora da u javnoj komunikaciji kada je postojalo više indicija kuda je došla situacija u kompaniji, nitko od nas ni najsitnijim migom, a kamoli rečenicom uzburka javnost. Pa to je pravilo broj jedan, pa nećete sami sebi napraviti potres u kući, nego ćete iskoristiti vrijeme da bi našli rješenje. A našli smo ga poštovana zastupnice Strenja-Linić MOST i HDZ zajedno, zajedno.
Vrijeme. hvala. Prije nego se nastavi s replikama, budući da ste izrekli nešto na moj račun ja moram reći samo da izjava o kojoj je govorila Ines Strenja-Linić nastala prije nego smo krenuli u rješavanje situacije u Agrokoru. Zastupnik Davor Vlaović tražio je repliku.
Hvala gospodine predsjedniče Sabora. Gospodine premijeru. U svojem izlaganju ste rabile dvije riječi koje su se protezale i odzvanjale ovom sabornicom, a to je odgovornost i teret. Na kome je odgovornost? Pa na Saboru je zakonodavna odgovornost, na Vladi i ministrima izvršna znači provođenje zakona, upravljanje procesima i kontrola procesa. Da li je bilo upravljanje procesima i kontrole procesa, nažalost rekle su nam strane institucije da nije. Kako je moguće da tek nakon upozorenja stranih kreditnih rejting agencija i drugih financijskih institucija saznamo da su Agrokorova financijska izvješća fingirana, kako je moguće, već sam vas to pitao, da su se izdavale mjenice bez pokrića u robama i novcu, niste mi ogovorili koliko ih je, na koje iznose niti rokove dospijeća istih. Pitam vas u ime obrtnika i poduzetnika, poljoprivrednika, da li je u zadnje dvije godine bilo kontrola u firmama Agrokora u sustavu Agrokora bilo inspekcijskog, poreznog nadzora, a vidimo da elemenata za to je bilo jel znamo da naši obrtnici su dnevno opterećeni sa različitim inspekcijama kontrolama i da ukoliko se dogodi sto kuna duga prema državi odmah sustav intervenira. Zašto ovdje nije reagirao? Tko je odgovoran? A onaj tko je trebao kontrolirati i provoditi te procese i kontrolirati. Da li se zakonito posluje, a pitali ste i na kome je teret? Pa teret je prije svega na Vladi da imamo stabilnu državu i da građani imaju povjerenje u tu Vladu i državu i u institucije države. Ali nažalost teret će ovaj put kao i uvijek platiti građani RH, mladi iz Slavonije i Baranje i Srijema. I nažalost vidim opet ništa od projekta Slavonija, ništa od novih radnih mjesta jer ste sve ugrozili sa ovom krizom Vlade. Hvala.
Odgovor na repliku.
Hvala lijepa. Cijenjeni kolega Vlaović. Kolega iz HSS-a evo nekoliko elemenata i nekoliko argumenata. Prvo, Agrokor kao najveća hrvatska kompanija spada u tretman kada je riječ o Poreznoj upravi u one kompanije koje se zovu veliki porezni obveznici. Ja nisam ekspert za rad Porezne uprave, ali ono što sam informiran da je interakcija između službenika Porezne uprave tog odjela sa kompanijom poput Agrokora i drugima praktičko na dnevnoj razini jer samo na takav način i kroz takvu intenzivnu komunikaciju može se poštovati zakon i poštovati sve obveze tog društva kao poreznoga obveznika. Kako je to bilo u detaljima od danas pa krenimo godinama nazad, to je meni jako teško znati niti je to moja odgovornost. Ono što je odgovornost Vlade i koju smo pokazali u slučaju Zakona o izvanrednoj upravi u trgovačkim društvima od strateškoga značaja, ponavljam još jednom, to smo zajednički konstatirali na Vladi a mislim da i u raspravi kada su oni koji su o zakonu htjeli govoriti stali iza njega, objasnili da smo našli jedino moguće rješenje koje je pomoglo i poljoprivrednicima i OPG-ovcima i dobavljačima a da kroz izvanrednoga povjerenika, kroz dijalog sa bankama radimo i na rješenju onoga što se zovu mjenice, regresne mjenice, mjenice za isporučenu robu. Ali što je bit ovoga trenutka? Mislim da se tu svi slažemo. To je transformativni trenutak za način poslovanja u hrvatskoj ekonomiji, sukladno zakonu, bez ovisnosti i bez dodatnih obaveza. To je poanta i to je cilj i to je glavni produkt našeg zajedničkoga napora. Hvala.
Zastupnik Miroslav Šimić, javio se za repliku.
Hvala lijepa predsjedniče Sabora. Poštovani predsjedniče Vlade, danas smo u vašem govoru čuli nešto o čemu govorite zadnjih nekoliko dana a to je kolegijalnost pa onda i odgovornost. Pri tome prozivate MOST i MOST-ove ministre da nisu bili dovoljno kolegijalni iz vaše perspektive. Ja mislim da je MOST pokazao jednu iznimnu kolegijalnost i da ste vi za stav MOST-a znali, stav MOST-a da nećemo podržati ministra Marića mjesec dana prije poslovničkog roka za raspravljanje o toj temi. Tu smo pokazali svoju kolegijalnost. Koliko je ministar Marić pokazao svoju kolegijalnost u situaciji u kojoj je kao izvršni direktor Agrokora, godinu i pol dana ministar financija, ne komunicira jasno prema svojim kolegama, u kojim se problemima nalazi Agrokor? Koliku ste vi pokazali kolegijalnost kada ste prije sjednice Vlade razgovarali sa predsjednicima oporbenih stranaka što danas znamo i pozivali ih na stvaranje nove većine oko čijeg se sastavljanja još uvijek trudite? A ja bih završio sada sa kolegijalnošću i pozvao se na odgovornost. Mislim da su ministri MOST-a pokazali na sjednici Vlade prije svega odgovornost, nisu se vodili za nekim naknadno danim javnim savjetima da su se mogli javiti na telefon ili ne znam otići zapaliti cigaru pa ne biti na toj sjednici Vlade nego su pokazali odgovornost prema hrvatskim građanima, prema hrvatskim poreznim obveznicima i jasno iskazali svoj stav. Jasno je, kako ste rekli, Vlada nije debatni klub, s time se slažem, ali Vlada niste ni vi niti Vlada mora glasovati jednoglasno. Imali smo situacija kada su se pojedini ministri i ponašali kolegijalno u bivšim Vladama i šutjeli i znamo gdje su ti ministri na kraju završili. Mislim na Vladu Ive Sanadera.
Hvala. Odgovor na repliku.
Je li vi to kolega Šimić implicirate na neku kaznenu odgovornost? … [[Upadica se ne čuje.]] Ajde.
Ja bih zamolio da ne bude replika. Predsjednik Vlade ima 2 minute za odgovoriti.
Kolega Šimić da tako nešto implicirate, iznenađujete me. Vi ste pravnik, ista smo generacija, bili ste član mladeži HDZ-a, jedan od ključnih ljudi i utemeljitelja u tom trenutku onoga što je mladež HDZ-a prije 25 godina bila i ja to cijenim i ja vas jako poštujem. Mislim da smo sada dijalog koji smo imali, bio je jako dobar. Ovo vam je kao kompliment. Ovo vam je kao kompliment. Međutim, vratimo se na meritum vašega izlaganja. Kao što sam ja otprilike tjedan dana prije sjednice Vlade shvatio nedvosmisleno da će MOST biti protiv ministra Marića tako sam vrlo jasno dao do znanja da takav stav znači da odnosi ovakvi kakvi su danas više ne mogu ići dalje. Nije bilo nikakve dileme u toj formulaciji. Možda sam ja u razgovoru koji je bio redovit, strukturiran, bio pre fin, prejasan, možda nismo u saborskoj raspravi pa moram jasno reći ovo je A, ovo je B, ali sam bio dovoljno jasan da se ta poruka razumije. Mi smo imali situaciju sa ministrom Barišićem gdje smo cijeli katalog i lepezu mogućih načina kako politički ostati pri nekom svom stavu i kako ne naštetiti onome što je minimum kohezije političkoga partnerstva, pa ako hoćete i koalicije riješiti. I tada smo našli rješenje. I ovdje je bilo načina. Nije isto glasati na Vladi i zauzeti stav u Hrvatskom saboru. To su dvije različite institucije, u krajnjoj liniji i različiti ljudi. I ono što je po meni bit, pa čak i neka svojevrsna mogu reći tako i politička pedagogija, ne mogu biti dvije Vlade u jednoj. To ne ide. Može biti samo jedna Vlada, integrirana Vlada, kohezivna Vlada s jednim predsjednikom Vlade i sa lojalnim ministrima.
Hvala. Zastupnik Andro Krstulović Opara zatražio je repliku.
Poštovani predsjedniče Vlade, jutros sam razgovarao sa prodavačicom Dinkom u pekari i koja mi je kazala, ljudima je dosta nestabilnih političara i političara koji nemaju ideju, žele odlučnu Vladu. Žele Vladu koja ima svoj cilj a protiv je političara koji se grčevito drže za svoju fotelju. Isto tako su očekivali reforme samozvanih reformatora koji eto nikakvu reformu lokalne samouprave nismo vidjeli ali smo vidjeli reformu koju provodi ministar financija jer se stabilizirao, stabilizirale su državne financije, povećao se kreditni rejting, podigli smo zapravo izvoz i proizvodnju, spriječili smo i destabilizaciju hrvatskog gospodarstava uvođenjem lex Agrokor. To može zapravo samo snažna i stabilna, vjerodostojna Vlada. A njoj je glavna značajka odlučnost, beskompromisnost naspram kaosa i lutanja u stavovima koje slušamo u zadnjih nekoliko tjedana. Potpuno je jasno da Vlada ne može funkcionirati sa ministrima koji glasuju za prijedlog SDP-a. I to je ono što vam poručuje i Dinka i ja. Dinka koja uistinu želi raditi i želi šta manje na televiziji ovih pripetavanja koje smo svjedoci zadnjih nekoliko tjedana a koje definitivno ne služe cilju, cilju da ovakva Vlada koju vodite smanji državni deficit na 0,5% u 2020. godini kada Hrvatska predsjeda EU. Uostalom stabilna Vlada i stabilno gospodarstvo ovdje kod nas je i europsko pitanje koje zanima kao što sam i rekao [[Upadica predsjednik: Vrijeme.]] i … [[Govornik se ne razumije.]] ali i cijelu hrvatsku javnost [[Upadica predsjednik: Hvala.]] I zato eto koristim ovu prigodu objasniti [[Upadica predsjednik: Zastupnik Opara isteklo vam je vrijeme. Mislim da je bio sasvim dovoljan.]] kolegama da sa ovim što su nam ispričali sada miješajući kojekakve…
Isteklo vam je vrijeme, ja se ispričavam. Nema na čemu. Zastupnik Marko Vučetić javio se za repliku.
Evo gospodine premijeru, slušao sam pažljivo vaše izlaganje pokušavajući pronaći nekakav razložni argument kao čovjek koji nema prethodnih očekivanja, niti prethodnih odluka. Jedino što ste ponudili to su lažne argumentacije. Prva pseudo argumentacija je, pseudo argumentacija pozivanje na autoritet bilo da se pozivate na tuđi autoritet, vi to sad niste učinili, bilo da se pozivate na vlastiti autoritet koji može biti utemeljen samo u ovom privremenom položaju premijera. A argumentacija koju ste tad iskoristili je svakako prolazna. Druga pseudo argumentacija počiva na stvaranju ovog auditorija, pljeska, aplauza da bi opet izgradili važnu argumentaciju iz auditorija. A ono što međutim ovdje nije lažno i jedino što je istinito je da mi nemamo sposobnog ministra. Mnogi saborski zastupnici su govorili da imamo sposobnog ministra. Mi ne možemo imat sposobnog ministra ukoliko se on u 30 ili 40% svojih odluka izuzima, ukoliko se on izuzima, a trebao bi vršiti funkciju ministra, onda se radi o ministru koji nije sposoban. Je li on nesposoban zbog toga zato što je onesposobljen od drugoga ili je samo onesposobljen sad je od manjeg značaja. Ali svakako se radi o čovjeku koji je strašno zainteresiran za političku poziciju, to smo vidjeli, za političku poziciju ministra u prethodnoj Vladi, premijera u prethodnoj Vladi i ministra u sadašnjoj Vladi. Mi možemo razgovarati o politici okretnih vrata. Ona je 2011. Montya dovela u Italiju na vlast. Možemo razgovarati, razmjenjivati literaturu o političkim temama i pogreškama u argumentaciji. Ali ono što je nesporno to je da vi nemate sposobnog ministra i to je da niste donijeli, iznijeli nikakvu argumentaciju [[Upadica predsjednik: Vrijeme.]] nego samo pseudo argumentaciju ili laž.
Hvala. Odgovor na repliku.
Uvaženi kolega Vučetić, što mislite kad kažete pseudo jel' se odnosi to na 30, 40% aktivnosti ministra financija. Kojih 30, 40%? Kojih to odluka, možete vi nabrojiti pa da budu 30, 40% recimo radnog volumena jednog ministra financija iz kojih se on prema vašoj tako čvrsto utemeljenoj faktualnoj provjerenoj citiranih izvora vjerodostojnih argumentaciji može nazvati postotak od 30 do 40%, a sve što sam ja kazao ili kolega Marić je pseudo, kvazi da budemo sasvim jasni lažna ili neistinita argumentacija. Dajte vi to meni iz vašeg izlaganja malo pojasnite ili hrvatskoj javnosti ili vašim kolegama koji vas slušaju. Koja je to laž? Koja je to neistina? Što je to netočno što sam izgovorio ja, što je izgovorio kolega Marić? Toga nema. Ima neka fama da se ministar financija koji je pazite kako vi to lakonski kažete nesposoban pomoćnik, državni tajnik, doktor ekonomskih znanosti, ministar financija, izvršni direktor Agrokora. To nije ništa negativno, to je plus. Sve to, da, da kolega Grmoja što vas nisu uzeli? Da li mislite da je to loše? Da li to sve što je gospodin Marić u svojoj karijeri radio čini njega nesposobnim? Po čijim to kriterijima, po čijim to tablicama vrijednosti, po čijoj to logici vi tako lakonski kolega Vučetić kažete da je Zdravko Marić nesposoban. Ja vidite po mojim kriterijima, a siguran sam da nisam jedini mislim upravo suprotno. Mislim da je vrlo kvalitetan [[Upadica predsjednik: Vrijeme.]] i vrlo dobar ministar. I nisam čuo ni jednog vašeg člana kluba [[Upadica predsjednik: Isteklo je vrijeme.]] do danas niti kolegu ministra da je tako nešto ni pomislio, a kamoli kazao.
Hvala. Zastupnik Alen Prelec javio se za repliku.
Hvala gospodine predsjedniče. Poštovani gospodine Plenković, ja sam vas pozorno slušao sve ono što ste govorili i cijelo vrijeme govorite kako su MOST-ovi ministri bili dobri ministri pogotovo evo u onoj bivšoj Vladi premijera Oreškovića. To je dobro, iako ne znam kako znate da su bili jako dobri i da su jako dobro surađivali sa ondašnjom Vladom ste govorili premijera Oreškovića. No dobro. Govorite o tome da su i sad izuzetni ministri, govorite u hvalospjevima o njima kako su dobri, kompetentni. Međutim, vi ste ih onako hladnokrvno, olako ste ih smijenili. Smijenili ministre koji su dobri i koji su dobro radili za Hrvatsku. Da li to možda kosi se sa nacionalnim interesima? Pa nije mi jasno da ste promijenili četiri dobra ministra u vašoj Vladi sa jednim ministrom koji evo kompletna hrvatska javnost smatra da bi trebao odstupiti. Nije mi to jasno. Pa da li se nešto događa u pozadini nešto što mi ne znamo, a puno toga ne znamo, jer Vlada nema direktnog prijenosa kao što ima Hrvatski sabor. Pa dajte nam malo to objasnite kako ste se tako lako i olako riješili tih četiri ministra i zadržali jednoga koji je najnepopularniji. Hvala lijepa.
Odgovor na repliku.
Kolega Prelec, vaše izlaganje je u domeni ovih fantazija, mračnim silama, gremijima, posebnim interesima, gnjezdima koja se ne smiju taknuti, podzemnim dilovima. O čemu vi pričate toga nema. Ja vam ponavljam i još jednom ću reći i o kolegi Kovačiću i kolegi Orepiću, Šprlji, Dobroviću iz mojih usta nećete čuti ništa loše jer nemam zašto, jer nisam takav, jer to nije potrebno jer su oni predano radili svoj posao. To je bila odluka koja spada u domenu prethodnog političkog pitanja, to je odluka koja spada u domenu da li ste dio jednoga projekta, jednoga tima, jednoga dogovora ili niste. Ne možete biti u istom brodu i onda reći evo ovoga ovdje ćemo baciti van, nek se on utopi, mi ćemo ga gledati još ćemo ga pogurnut, prvi ćemo ga baciti i pustit i gledat ga kako se topi. E ja neću. Nema ničeg spektakularnog, nema velikog ekonomskog interesa, nema zaštite kriminala, nema osobnih, rođačkih, privatnih, tazbinskih veza, nema ničega kolega Prelec i cijela hrvatska javnost …, nema ničega osim temeljnoga načela povjerenja između partnera, temeljnog načela funkcioniranja u jednoj Vladi u kojoj ne možete biti ako kolegi ne vjerujete. Ako ne vjerujete kolegi Mariću i dignete ruku da nešto što se još nije ni raspravilo pa čak ni šansa da se dođe na klub MOST-a, klub SDP-a, na odbor neki, ovdje nego bez rasprave kažete hops, nemate više. E ja to ne dam, ne dam, nisam takav čovjek i branio bi i MOST-ovoga ministra na isti način kao što branim Zdravka Marića danas [[Upadica Petrov: Vrijeme.]] i tu je sva točka, nema ničeg tajnog. Ničeg tajnog nema kolega Prelec.
Hvala. Zastupnik Lacković javio se za repliku.
Zahvaljujem predsjedniče. Pomislio sam i da odustanem. Dakle htio sam napraviti jednu opservaciju premijeru s jedne pozicije ne stranačkog saborskog zastupnika, ideološki neopterećenog, a mislim da tako gleda i velika većina gledatelja koji prate rad Sabora. Mislim da je vaš trud kojim želite ukazati na argumentiranost odnosno potrebu argumentiranosti rasprave uzaludan, mislim da danas nitko ili velika većina ovdje stranaka, a onda i saborskih zastupnika ne uvažava niti politički niti gospodarski trenutak u kojemu se nalazi naša zemlja. Mislim da je vrijeđanje na osobnoj razini poprimilo zaista degutantne razmjere, mislim da ovo sve naši građani s pravom osuđuju i mislim da vaš trenutak treba biti u ovom momentu, da li uopće sa ovakvim sastavom, ja ću ga nazvati nefunkcionalnim sastavom sabora jer vi ovdje nemate da se nađu, neću sada uvrijediti nikoga, ali dva pametna da krenu rješavati stvari u našem društvu. Mi imamo klasičnu predizbornu kampanju ovdje i možda bi bilo najbolje da odredimo dan novih izbora da se poklope sa lokalnim izborima i da se jednostavno prepusti svima onima koji evo jurišaju na rušenje Vlade koji smatraju da treba doći do velikog preslagivanja u režiji onih koji traže ostavku ministra Marića, mislim da je najbolje da idemo u nove izbore. Evo to je moj savjet vama. Hvala.
Odgovor na repliku.
Pa ja ne mislim baš da nema u Hrvatskom saboru dva pametna, kolega Lacković ima ovdje puno pametnih ljudi i puno odgovornih ljudi, ljudi koji nisu ovdje slučajno, koji su tu svojim radom, svojim zalaganjem, potporom birača, potporom hrvatskih ljudi su tu i svi smo mi tu zbog toga što nam je neko dao povjerenje. Da li se bavimo bitnim stvarima? Ja mislim da se bavimo. Ja mislim da su sve točke na Vladi koje su bile u četvrtak bitne, da je ovolika hrpa materijala koja mene sada čeka za uži kabinet jako bitna jer će donijeti nove zakonske prijedloge u Hrvatski sabor. Isto tako recimo smatram da je ne baš nebitno da u cijelom ovom kontekstu u petak razgovaram sat vremena sa Donaldom Tuskom da mu objasnim što znači striktna odredba revidirano schengenskog zakonika o granicama za hrvatsku ekonomiju, za hrvatski turizam. Pa onda on razgovara sutradan ujutro sa slovenskim premijerom Cerarom, pa nakon toga na summitu lidera EPP-a objasnim svima što znači borba protiv terorizma u jednoj blic slici u tom trenutku na i-pedu stanja gužvi na Bregani. I onda dođete na sastanak sa Junckerom i Cerarom i to objasnite i dogovori se da je zakonito provoditi baš tu uredbu na način da prelazite sa sustavnih na ciljane kontrole kada se vidi da su redovi dulji od 15 minuta. E onda ja mislim da radim nešto korisno i dobro za Hrvatsku, za vas, za mene, za ljude koji prolaze kroz Hrvatsku, za naš turizam, za našu ekonomiju. Mene ništa ne sputava da radim nešto dobro za Hrvatsku niti će me sputati. I to je bit i to znači da imamo kapaciteta i fokusa raditi i funkcionirati dobro. Mene ne impresionira javno internetsko medijski prostor da je neka drama, da nešto ne funkcionira. Što ne funkcionira? Jeli radi Hrvatski sabor? Jeli radi Vlada? Radi. ima nekog kaosa? Da li smo [[Upadica Petrov: Vrijeme.]] lex koji smo donijeli s kojim smo spriječili gospodarski kolaps? Jesmo. … sada je samo bit odgovornosti svih nas kako dalje. A ja sam tu.
Hvala. Sljedeće replike upućene su ministru financija. Zastupnik Ivan Pernar zatražio je repliku.
Uvaženi ministre financija gospodine Mariću. Zašto ne kažete hrvatskoj javnosti da ćete ove godine, samo ove godine dići 45 milijardi kuna kredita? Rekle su kolege iz SDP-a, tj. iz HDZ-a da su SDP-ovci digli u četiri godine 100 milijardi kuna kredita, vi ste digli tj. vi planirate u ovoj godini gospodine Marić dići 45 milijardi kuna. Mene zanima kada vi to mislite vratiti i da li se vaš plan beskonačnog zaduživanja i rasprodaja imovine u suštini svodi na istu stvar koju ste radili u Agrokoru? Jer Agrokor je isto funkcionirao ko Hrvatska država. Dizali su sve veće i veće kredite koje nisu vraćali. I vi na isti način na koji ste se ponašali u Agrokoru sada vodite Hrvatsku državu u propast, a hrvatski narod u nestanak. To je vaša budućnost gospodine Mariću. Kredite te nemate od kuda da vratite i toga ste svjesni. A cijeli ovaj cirkus treba što prije završiti, a vi odite s ovog mjesta jer nemate legitimitet, zbog vas gospodine Marić i vaše propale politike mi danas ovdje glasamo o vama, o povjerenju vama zbog vas se je Vlada raspala. Ali vi mislite bolje da sve propadne i Agrokor i država i neka budu novi izbori samo da vaša stolica bude sigurna. To je vaša politika gospodine Marić.
Hvala. Izvolite, odgovor na repliku.
Hvala lijepo gospodine predsjedniče Sabora. Referirati ću se naravno na onaj prvi dio što se tiče politike javnog duga kada ću reći i obznaniti hrvatskoj javnosti pa to sam već učinio nebrojeno puta između ostalog i u ovome Domu. Ona subota, dugo je trajala rasprava o izglasavanju državnog proračuna za ovu godinu. Vrlo jasno tada i nas dva osobno smo u jednom neformalnijem, ne ovome službenom dijelu također raspravljali o toj tematici. Dakle brojke koje dospijevaju u smislu ukupnih dospijeća, kreditnih, obveznički i inih vrlo jasno, vrlo transparentne prikazane u državnom proračunu, na web stranicama Ministarstva financija, ja ih osobno govorio, sve uvijek onako kako treba. Međutim, kada me već prozivate vezano za rezultate, ja vas se moram priznati i zahvaljujem na tom pitanju jer ste mi dali zapravo i povoda da već u ovom trenutku apostrofiram nešto što vrlo često se ne želi na neki način reći a to je činjenica da je po prvi puta unatoč tome što vi govorite za dizanje kredita i krediti koji su dignuti i za moga mandata, odnosno iste te obveznice su činile, odnosno učinile sljedeću činjenicu. Prvo, da smo po prvi puta u našoj recentnoj prošlosti i povijesti uspjeli smanjiti javni dug za 500 milijuna kuna, dakle i nominalno ali u udjelu u BPP-u za nekakvih 2,5%. Ono što mene posebno raduje, osobno me posebno raduje 2016. godinu ako usporedite u odnosu na 2015. upravo iz te pametne i odlučne politike upravljanja javnim dugom mi smo smanjili naše rashode za kamate, dakle ono što svi skupa kao porezni obveznici i država plaćamo različitim vjerovnicima, bilo domaćim ili inozemnim za 763 milijuna kuna. Hvala.
Zastupnik Branimir Bunjac, javio se za repliku.
Hvala lijepa uvaženi predsjedniče Sabora. Ministre Marić, kao što znate mi iz Živog zida nismo nikada za vas digli ruku pa nemamo razloga niti dizati sada kada je u pitanju vaš opoziv. Mi smo od početka sumnjali u to da ste vi dobar ministar financija iz više razloga a jedan od glavnih je taj što ste radili u Agrokoru od 2012. do 2015. godine kada je tvrtka izrazito negativno poslovala. Znači svi rezultati Agrokora u tom periodu pokazuju da je tvrtka tonula i kretala prema propasti koju upravo sada svjedočimo. Ne vidim razloga da ministar koji je, dakle iza sebe nema dobre recenzije kao odgovorna osoba bude na još odgovornijoj poziciji kakva je dakle ministar financija Vlade RH. Osim toga vaš cjelokupni profil pokazuje da vi ne suosjećate s narodom, da niste s njime solidarni jednako kao što nije bio niti vaš gazda. Jer vi gradite dvorce, kupujete Audije A6, puni ste dionica, imate hrpu nekretnina, ušteđevine u eurima, u dolarima, u kunama u trenutku dok narod kopa po smeću, dok ljude deložiraju, dok djeca u školi nemaju što jesti. Takav moralni profil nije podesan za Vladu države koja se nalazi u dubokoj krizi. Dakle ponavljam još jednom, vi ste ovdje prvenstveno zbog sebe. Vi niste ovdje zbog mene. Moja sudbina je vama potpuno nevažna isto kao i sudbina hrvatskih građana. Vi ste došli ovdje raditi, recimo to tako, pod navodnicima karijeru i spremni ste zbog svojih vlastitih probitka i ega, evo kao što vidimo cijelu državu držati u patu dok vrijeme prolazi neumitno. Hvala lijepo.
Hvala. Odgovor na repliku.
Hvala lijepo gospodine zastupniče. Hvala lijepo prije svega gospodine predsjedniče Sabora. Dakle mene su stvorili, rodili i odgojili dvoje najčasnijih ljudi koje ja poznajem na ovom svijetu, to su moji roditelji i oni su mi omogućili osnovne stvari kao i svakom drugom djetetu koje njihovi roditelji žele omogućiti a to je dostojno obrazovanje. Ja sam tu priliku nastojao i nastojim i dalje najbolje iskoristiti. Vi ste iščitali sada moju imovinsku karticu. Ja vam ponavljam još jedanput, ništa ne skrivam i sve sam transparentno i otvoreno pokazao. Sve sam na pošten način i zaradio i stekao. I sve što govorite, da to stoji, u potpunosti i ja se nemam apsolutno ničega sramiti. Dapače, kao što sam i u uvodnom govoru rekao, sve svoje poslove a radio sam i za vrijeme studentskih dana, bio demonstrator na fakultetu, radio različite vrste, ako hoćete i fizičkih poslova, nakon toga krenuo u poslovnu karijeru Ekonomski institut 5 godina, Ministarstvo financija 6 godina, Agrokor 4 godine i ponovno Ministarstvo financija godinu i pol dana. Stalno mi stavljate na krimen Agrokor. Ponavljam još jedanput, na svaki svoj posao koji sam radio sam izuzetno ponosan. Ponosan na sve što sam radio i sve rezultate koje sam polučio. Ali ako mi već uspoređujete kompetencije, usporedite da sam dvostruko više radnog vijeka proveo u Ministarstvu financija nego u Agrokoru. Hvala lijepo.
Zastupnik Krešo Beljak, javio se za repliku.
Hvala lijepa poštovani gospodine predsjedniče Hrvatskoga sabora. Poštovani gospodine Mariću, je li se sjećate kada sam vam rekao da niste političar nego računovođa? … [[Upadica se ne čuje.]] A sada vidite da sam bio u pravu. Jer da ste političar onda biste znali predvidjeti ovo sve što se dogodilo. Na opozicijskim strankama, na svima nama koji smo u opoziciji je da budemo protiv. Da ste najbolji a niste, da ste najljepši a niste opozicija bi bila protiv. Otvorili ste vrata širokom populizmu, otvorili ste vrata manipulacijama, otvorili ste sve ono što se nije trebalo dogoditi i da ste političar to biste predvidjeli. Otvorili ste mogućnost opozicijskim strankama a i strankama koje su do jučer bile dio vladajuće koalicije da populizmom sa ili bez činjenica, a to hrvatska javnost ne zna zato se i bavimo politikom otvaraju mogućnost širokim špekulacijama zahvaljujući tome što ste bili u jednom trenutku u vašoj karijeri zaposlenik Agrokora. Agrokor je zakuhao krizu, zakuhala se kriza u Agrokoru. Agrokor je tema oko koje se svi bore i pokušavaju skupljati jeftinije ili skuplje političke probleme. Stvorili ste problem gospodinu Plenkoviću koji vas cijelo jutro srčano i iskreno brani, jer vas mora braniti, jer vaš pad je i njegov pad. Stvorili ste probleme HDZ-u, stvorili ste probleme vladajućoj većini, stvorili ste probleme Republici Hrvatskoj. Uza sve siguran sam dobro što ste napravili, što govorite neću uopće ulaziti u to. Ali ste stvorili politički problem Republici Hrvatskoj. I ja vas molim da dobro razmislite. Još ima vremena da ne gurate zbog svoje osobne ambicije ako ste sposoban, a jeste, ako ste dobar, a jeste, sigurno ćete se snaći na još bolje plaćenoj poziciji u buduće nego je to pozicija ministra financija. Hvala lijepo.
Hvala. Odgovor na repliku.
Hvala lijepo. Uvaženi zastupniče, da dobro se sjećam vaše zadnje intervencije, odnosno našeg kroz replike dijaloga kad ste me nazvali računovođom. Tad sam vam bio replicirao, mnogi su to prihvatili kao vrlo simpatično. I moj profesor iz faksa odmah su krenuli u nekakve fajlove i datoteke provjeravati koju sam ja to ocjenu imao iz računovodstva. I zaista, jedna od rijetkih četvorki je zaista bila iz računovodstva. I zaista i dalje se ne … … [[Upadica sa strane, ne razumije se.]] Ja osobno? [[Upadica predsjednik: Zastupnik Beljak!]] Mene niste ni pitali, pitajte me slobodno. Što se tiče moje karijere ili pozicije ili kao političara ovo što govorite da nisam ili jesam političar pa ne doživljavam se ni tako. Ne doživljavam se ni u potpunosti ni tako. Ja sam kao što je i premijer malo prije rekao nestranački kandidat. Hrvatska demokratska zajednica mi je dala povjerenje u prošlom mandatu, tako i u ovom i stala duboko iza mene zato što su prepoznali da ima prostora u izvršnoj vlasti za stručne ljude koji nisu bolesno ambiciozni. Ja nisam uopće bolestan od ambicija. Ja uopće nemam nikakvih problema i rekao sam nebrojeno puta niti sam se rodio, niti ću vječno biti ministar financija. Proteklih godinu i pol dana časno i odgovorno radim svoj posao. Ovdje vidite nekoliko od mojih suradnika, iza mene je 7450 zaposlenika Ministarstva financija na koje sam izuzetno ponosan. Sa njima itekako dobro surađujem i djelujem. Što će sutra donijeti to ćemo vidjeti. Hvala.
Zastupnik Željko Lacković javio se za repliku.
Zahvaljujem. Cijenjeni ministre, dakle jedno pitanje. Molio bih precizan odgovor. Dakle, prilikom izglasavanja zakona lex Agrokor ja sam upozorio da taj zakon može biti prozvan i lex Todorić ukoliko se neće riješiti pitanje imovine, dakle odnosno vlasništva Agrokora. Predlagao sam da se imovina zamrzne, da se donesu neke odredbe koje bi sprječavale transakciju poslovnih udjela, jer bi mi mogli onda u jednom trenutku spašavati tko zna čiju tvrtku koja bi došla putem danih jamstava i špekulativnim kapitalom u krive ruke, a intervencija bi bila države. Dakle, ovo sam uvodno rekao zato jer ja ne vidim razliku zbog čega ste se izuzeli u vrijeme pripreme zakonskog rješenja i onda kasnije kad je zakon donesen vi normalno funkcionirate. Dakle ili nije bilo uopće razloga da se izuzimate u vrijeme kada je zakon pripreman u Ministarstvu financija i u Vladi ili sad isti taj razlog opstoji. Evo hvala.
Odgovor na repliku.
Hvala lijepo. Uvaženi zastupniče, dakle polazeći od kulture samoizuzimanja, a nešto o tome smo čuli i iz službenih priopćenja i izjava ljudi koji vode Povjerenstvo za sprječavanje sukoba interesa i koji o tome zapravo daju svoj sud i pravorijek. Ja sam se u samo dvije odluke koje su vezane za Agrokor izuzeo. To je bilo, jedna je bila ili dvije vezane za glasanje kod odobravanja kredita kompanijama iz sustava koncerna Agrokor putem HBOR-a obzirom da sam po funkciji kao ministar financija predsjednik Nadzornog odbora HBOR-a. A druga je bila kod izglasavanja zakona, odnosno lex Agrokora gdje sam rekao da ću se izuzeti od sudjelovanja u izradi zakona ja osobno ali ne i kuća, odnosno institucija kojoj sam ja na čelu. I svoje komentare i svoje sugestije u konačnici uklopilo u sam zakon, a na samoj sjednici biste vidjeli da je bio predstavnik ministarstva financija. Dakle, to su dvije jedine situacije u kojima sam ja govorio. Mogu se referirati na malo prije rečeno o tome da sam ja 40% svojih odluka, 30 do 40% svojih odluka koje sam donosio se izuzimao. Ja vam ponavljam još jedanput, to su dvije isključive i jedine odluke. U tom samom priopćenju koje je izašlo iz Povjerenstva za sprječavanje sukoba interesa upravo su apostrofirani da se u konkretnim slučajevima koji bi eventualno mogli biti situacije poput oprosta duga, obročne otplate i sličnoga treba izuzeti obzirom na sve okolnosti. Međutim u isto vrijeme ohrabruju ne samo mene, nego sve druge koji su imali bilo kakvu poslovnu karijeru u privatnom sektoru naravno da mogu obavljati javno dužnosničke poslove i odgovornosti snositi i donositi odluke. Hvala lijepo.
Zastupnik Bojan Glavašević javio se za repliku.
Hvala gospodine predsjedniče Sabora. Ministre Mariću dobar dan. Prije svega, dozvolite mi da vam zahvalim što do sada odgovarate sa jednom primjerenom skromnošću s obzirom na situaciju. Iako premijer vas je branio najveći dio vremena koje je bilo dodijeljeno vama. Ja bih bio sretniji da je bilo obratno, da ste vi govorili tri četvrtine tog vremena, a da je on govorio samo par minuta umjesto vas. Mi smo, iako premijer tvrdi da tome nije slučaj, dakle mi jesmo postavili neke dokaze u zahtjevu za vaš opoziv. Dakle, smatramo da ste prije nego što je okončan postupak koje vodi povjerenstvo protiv vas se niste izuzeli u donošenju svih odluka. Kao što kaže kolega Lacković, mi nemamo dilemu oko toga da je to trebalo biti dosljedno, da ste se trebali izuzeti od svega. Smatramo da dok ste radili u Agrokoru da financijska izvješća ako i niste sudjelovali u njihovoj izradi, da ste trebali biti u mogućnosti da kroz pristup njima i kroz analizu uvidite da nešto u njima nije čisto. Naime, gospodin Ramljak je to vrlo brzo uvidjeo. I druge banke, između ostaloga VTB banka je kada je gledala ta izvješća uvidjela je da u njima nešto ne štima. Također, spomenuli ste kredit koji ste svojevremeno uzeli koji, dobro u tom trenutku jeste bio legalan ali u svakom slučaju nije bilo moralno uzeti ga. I danas iz ove perspektive nekako ostaje dojam da vrijedi ona „tko je jamio, jamio“ Ne govorim da tako mislite samo govorim da možda trebate razmisliti jeli to moralno bilo. Premijer nas je pitao da li imamo dojam da ste na neki način naškodili hrvatskom gospodarstvu, ono što ja samo želim reći da kada Agrokor konačno padne, to neće biti pitanje dojma [[Upadica Petrov: Isteklo je vrijeme.]] to će biti pitanje činjenice. Hvala vam.
Odgovor na repliku.
Hvala lijepo. Gospodine zastupniče, dakle evo nekako sada šaltajući svoj pogleda prema ovoj strani sabornice stalno očekujem sad će doći nekakvo konačno konkretno pitanje. Dobro, rekli ste u samom očitovanju ste pobrojali nekoliko konkretnih stvari i mi smo kao Vlada na njih odgovorili. Dakle, što se tiče opet povjerenstva samog za sprečavanje sukoba interesa, ja sam nebrojeno puta rekao i mislim da je to moja dužnost kao ministra financija biti prije svega legalist, dakle u ovom trenutku, a ja uopće ne želim implicirati ikakav rad, dapače, spreman sam na bilo kakav postupak i pravorijek i što god bilo vezano za ovu problematiku vrlo odgovorno, spremno i jasno i javno i transparentno odgovarati. U ovom trenutku tog postupka niti nema. Međutim implicira se to što se meni implicira i mi smo u tom očitovanju između ostalog upravo i odgovarali. Spominjete kredit moj koji sam digao 2010. godine u HPB-u, dakle ponavljam još jedanput, taj kredit je već onda bio obzirom da sam bio državni dužnosnik prikazan u mojoj imovinskoj kartici. Također sa početkom mog mandata 23. siječnja 2016. godine u ondašnjoj i današnjoj imovinskoj kartici dakle nikad ništa nisam sakrio. I ja vas molim još jedanput samo ako mogu spomenuli ste onu čuvenu izreku koja je također bila u ovom Hrvatskom saboru, ja ne vidim gdje sam i što sam ja tu jamio, dakle to je kredit i ponavljam još jedanput u HPB-u. Ja sam također imao puno mogućnosti i kada sam izašao iz sustava državne uprave refinancirati taj kredit u bilo kojoj drugoj od komercijalnih banaka kako svoj tekući račun na koji primam plaću, tako i kreditnu obvezu koju imam zadržao i dalje u HPB-u. Hvala.
Zastupnik Tomislav Žagar.
Hvala predsjedniče Hrvatskog sabora. Uvaženi ministre Mariću. Evo dozvolite da vam postavim nekoliko pitanja, svjestan sam da radi kratkoće vremena nisam siguran da ćete moći odgovoriti na sva, ali evo jamo redom. Zašto ste promjenom Zakona o faktoringu odnosno produženjem roka o usklađivanju omogućili Agrokoru dodatno vrijeme u kojem ne mora ispuniti određene uvjete, a među kojima je i plan upravljanja rizicima, te obvezna kontrola HANFA-e? Rekli ste da kao direktor Odijela za strategije niste radili financijska izvješća već da ste ista dobili i koristili u svojim daljnjim poslovima pregovora i prodaje i niste imali potrebu ista protjeravati. Vi ste bili direktor, odgovorna osoba čiji se potpis stavlja na sve dogovorene radnje s drugom osobom upravo na temelju ovih izvješća. Hoćete li to reći da kao ministar financija potpisujete i dogovarate radnje koje prethodno ne provjeravate i ne znate da li su ispravna? Jeste li kao predsjednik nadzornog odbora HBOR-a bez obzira na svoje izuzeće bili dužni zaštititi instituciju HBOR od davanja novca tvrci koja je danas na teret državi i moramo je spašavati? Jeste li bar bili dužni provjeriti kome se daje preko 300 milijuna kuna? Jeste li promjenom Zakona o statističkim izvješćima imali cilj prikrivanja stanja u Agrokoru? I što se tiče na kraju ovog kredita u HPB-u, ja se s vama potpuno slažem, vi kao svaki čovjek u RH imate pravo podići kredit i ne vidim tu ništa sporno, međutim jeli sporno da vi kao ministar financija koji predstavlja RH u skupštini imate kredit u toj banci?
Odgovor na repliku.
evo nastojat ću zaista biti kratak odnosno odgovoriti u dvije minute, ali siguran sam da ćemo ove teme vraćati ponovno. Zakon o faktoringu donese u 8. mjesecu 2014. godine, automatski je imao prolongat u smislu uskladbe društava koje se bave i obavljaju faktoring usluge 12 mjeseci, dakle do 8. mjeseca 2015. već je bilo rečeno tada obzirom na situaciju tadašnja vlada uredbom sa zakonskom snagom čini drugi prolongat istog tog zakona odnosno roka za uskladbu društava koje se bave i obavljaju faktoring usluge do 31.3.2016. Ja sam stupio na snagu 23. siječnja 2016. godine, vi dobro znate tada smo bili pod režimom privremenog financiranja, prvi korak je bila izrada državnog proračuna i plan i program reformi odnosno konvergencije. Temeljem onoga, a ja sigurno neću, ja vam to odmah sada kažem u tijeku rasprave, niti jednu odluku neću na nikoga od mojih kolega svaljivati, ali stručne službe Ministarstva financija su mi uputile jedan kratki osvrt temeljem njihovih razgovora sa faktoring industrijom, a isto tako sa temeljem faktualnih činjenica o tome koliko je društava u tom trenutku apliciralo odnosno dobilo odobrenje za rad i pružanje faktoring usluga, to je bilo svega tri od 13. S tim u svezi smo se odlučili na prolongat daljnji do 31.12.2016. godine. U Hrvatskom saboru taj zakon je bio izglasan je sa 94 glasa za i 7 suzdržanih, nitko nije bio protiv. U ovom trenutku sedam društava koje obavljaju faktoring usluge su dobile licencu Hrvatske agencije za nadzor financijskih institucija, a još njih pet je u proceduri. Hvala lijepo.
Blaženko Boban zatražio je repliku.
Hvala lijepa poštovani predsjedniče. Uvaženi ministre. Iskoristit ću ovu repliku za pitanje, da li vam je pružena prilika da ovo što ste iznijeli danas ovdje pred nama saborskim zastupnicima to iznesete i svojim kolegama ministrima prije samog glasovanja na Vladi ili su oni glasali bez ovih saznanja? To pitam i zbog javnosti da raščistimo da li se na Vladi glasalo temeljem saznanja i činjenica i vašeg izvještaja ili se glasalo iz nekih drugih razloga? Hvala.
Odgovor na repliku.
Hvala lijepo. Uvaženi zastupniče. Ne mogu reći i ne mogu spekulirati i ne želim spekulirati iz kojih razloga se glasalo tako, ali sigurno mogu reći da se nije glasalo iz perspektive sučeljavanja argumenata odnosno postavljanja pitanja i davanja odgovora. Dakle nebrojeno puta sam i rekao da sa kolegama iz MOST-a, u Vladi smo bili ministri i kolege, sudjelovali smo u nebrojeno situacija, ja neću ulaziti u detalje i iznositi pojedine slučajeve projekte ili predmete ali barem u ona dva najvažnija koja su javno svima dostupna a to su dva državna proračuna na kojima smo skupa radili, nikada nisam pokazivao nikakvu vrstu zatvorenosti, baš suprotno, kako prema kolegama iz MOST-a, tako i prema kolegama iz HDZ-a i svima i kao cjelokupnoj Vladi shvaćao kao svoju dužnost da se u takvim stvarima moram također odgovorno i otvoreno ponašati. Malo ću ako mi dopustite da ne povrijedim nekakvu odredbu Poslovnika ali vezati i ovo vaše pitanje sa prethodnim obzirom da nisam uspio odgovoriti. Kada govorim o ovim činjenicama i o istini, dakle malo prije smo čuli jednu stvar koja nije točna. Zašto nije točna? Rečeno je da sam ja potpisivao financijske izvještaje u Agrokoru. Dakle u Agrokoru, u sustavu Agrokora u moje 4 godine provedene u Agrokoru dva potpisa sam stavio na dva papira. Jedan je bio moj ugovor o radu i drugi je bio moj raskid ugovora o radu. T o su jedina dva potpisa koja sam ja stavio u 4 godine provedene u Agrokoru. U Ministarstvu financija dnevno stavim 50-ak potpisa. Hvala lijepo.
Zastupnik Miro Bulj.
Hvala lijepa. Ministre Mariću, malo prije je premijer Plenković održao govor o Boži Petrovu i lojalnosti i ostalim MOST-ovcima. Kako ste se vi osjećali prošle godine kada je bio slučaj Tihomir Orešković, da li ste se tada osjećali a vi ste bili kandidirani za mandatara, da li ste tada osjećali ikakvu suitu prema tome čovjeku, ali isto to čeka i premijera Plenkovića, vi ste dosta ambiciozan čovjek i to je vaše pravo i trebate graditi, nastaviti na tome dalje, a premijer Plenković će, vama će uskoro pljeskati ova lijeva strana kao što je pljeskala i danas Plenkoviću, prije Karamarku i Sanaderu … [[Govornik se ne razumije.]] nemate za to problem. Kažite mi zbog čega ste smanjili rok o nerazmjeru imovine? Ja zbog toga nisam, da, da, pa je amandmanom mijenjano dogovorima ovdje, ja osobno nisam glasovao za vašu poreznu reformu, o suradnji s MOST-om, nisam glasovao za proračun jer ste izlevatili cijelu Dalmatinsku zagoru zbog toga što niste dali kompenzacijske mjere a obećali ste ih ovdje sa govornice. Što se tiče vašega odnosa u Agrokoru. Ako vi zaista niste znali ništa o Agrokoru, onda niste stručnjak. A pošto ste stručnjak znali ste sve. A 20.1. i u 2.-ome mjesecu ste ponavljali javnosti, saborskim zastupnicima i Vladi, svojim kolegama niste dali odgovor, niste dali odgovor da li je krize u Agrokoru. I vi ste se povukli iz donošenja odluka. I sada bi željeli opet biti general. Vi ste trebali, ako ste se povukli iz donošenja odluka oko Agrokora, najveće krize, a dobro znate, jer ne vjerujem da ne znate, ako vi ne znate onda vi niste stručna osoba a ja ne sumnjam da niste stručnjak.
Hvala. Odgovor na repliku.
Evo hvala lijepo. Stanje mojih nekakvih osjećaja i emocija, koliko god to nije dobro baš ni pametno iznositi javno, ali reći ću vam, evo izrijekom ste me pitali. Ne osjećam se ni danas a nisam se osjećao niti prošle godine uopće ugodno i ne bih nikome poželio da bude u situacijama u kojima sam se ja našao prošle godine i ove godine. Implicirate mi nešto što također uopće ne mogu prihvatiti kao utemeljeno da sam ja ikakve veze imao sa padom prošlogodišnje Vlade. … [[Upadica se ne čuje.]] Ja sam imao veze sa time? … [[Upadica se ne čuje.]] [[Upadica predsjednik: Zastupnik Miro Bulj.]] Kako god bilo, pustimo to, premijera Oreškovića izuzetno cijenim i kao stručnog i kao, i na stručnom polju i na ljudskom polju. Surađivali smo skupa ali nikad kako njemu tako ni bilo kojoj drugoj osobi nisam radio ništa iza leđa. Niti premijeru Plenkoviću ne radim iza leđa niti bilo kome drugome želim raditi iza leđa. I prozivate me za nekakve moje ambicije, pretpostavljam da ih izgovarate u negativnom kontekstu. Moje ambicije su samo isključivo vezane u pozitivnom smislu, nisam bolesno ambiciozan a što mi implicirate, radim svoj posao najbolje što mogu duboko svjestan svih činjenica i okolnosti da sutra to možda neću više biti. Ali život ide dalje. Što se tiče ovoga nesrazmjera imovine, je, imali smo tu raspravu i kolega Grmoja je malo prije to bio spomenuo. Ja ponavljam još jedanput, 7 mjeseci smo na poreznoj reformi radili, tim u Ministarstvu financija sačinjen od ljudi iz porezne uprave, mojih najbližih suradnika i ekspertni tim, stručna radna skupina kojima i ovom prilikom zahvaljujem na svom angažmanu. Ekspertna grupa je zaključila da treba na jedan jednostavan i transparentan način povezati sve ovršne procese i duljinu ovrha odnosno onoga što je potrebno da bi se, pardon, duljinu zastara, obzirom na činjenicu da smo imali jedan totalni presloženi sustav kojim nismo mogli upravljati. 6 godina je dovoljno vrijeme da zastara nastupi jer u 6 godina porezne i sve ostale vlasti moraju donijeti pravorijek o predmetu. Hvala.
Zastupnik Gordan Maras, javio se za repliku.
Hvala lijepa, evo moje pitanje je vezano uz nešto šta ministar očito ne smatra problematičnim ali ja ću postaviti direktno pitanje. Da li mislite ministre Marić da je moralno uzeti kredit povlašten u HPB-u gdje vas država imenuje kao nadzornika, po kamatnoj stopi koja je 2% povoljnija nego šta u toj istoj banci mogu uzeti svi ostali građani RH? Da li je to ispravno i da li je to moralno što ste napravili, iskoristili mogućnost koju vam je država dala imenovavši vas kao nadzornika te banke da iskoriste mogućnost da iskoriste mogućnost koju imaju zaposlenici te banke? Koji je interes banke da državnog dužnosnika subvencionira i stimulira na taj način? I još jedno vam pitanje postavljam, recite mi da li ste marketizirali taj kredit nakon šta se otišli iz HPB-a? Razumijete pitanje? Znači to je ono što također zanima hrvatske građane, jer na rok otplate koji vi imate taj kredit u kamati 2% iznosi preko 2 stotine 60 tisuća kuna. Znači vrlo jednostavno ministar Marić tada državni tajnik Marić je na konto povlaštene kamatne stope ostvario korist u odnosu na obične građane koji su došli u banku po kredit u iznosu 2 stotine 60 tisuća kuna. Recite mi ministre Marić da li smatrate da je to moralno?
Odgovor na repliku.
Hvala lijepo uvaženi zastupniče. To je vaša interpretacija i vaša računica. Ja ću ponoviti još jedanput. Dobro vi znate, vidim da ste upoznati i radili ste detaljne izračune i mog kredita i nekih drugih kredita. No konačno je malo i profunkcionirala ta matematika na vašoj strani. Uglavnom što se tiče kredita, dakle odobren je u skladu sa svim aktima i same banke i zakona. Dakle ništa sporno u tome nije bilo. S druge strane koja je uloga banaka? Da odobravaju kredite. Dakle, nitko meni ništa nije poklonio i ja na to plaćam kamatu i vraćam tu kamatu Hrvatskoj poštanskoj banci, Hrvatskoj poštanskoj banci. Ja sam siguran da ste vi upoznati i sa drugim detaljem moje imovinske kartice da postoji još jedan stambeni kredit u mojoj imovinskoj kartici koji je izdan, odnosno odobren u jednoj komercijalnoj banci koja je usput budi rečeno ima i nižu kamatnu stopu od ove. Ja vam samo postavljam pitanje jeste li vi kad meni postavljate to pitanje također dovoljno jasni, otvoreni i transparentni ne samo nama, nego javnosti progovorite i kažete osvojim kreditima koje ste dobivali, zatvarali, tko vam ih je odobravao i na koji način i pod kojim uvjetima. Ako ste na to spremni ja sam spreman u daljnju eksplikaciju svakog pojedinačnog detalja. Hvala lijepo.
Sa ovim smo iscrpili replike. Predlagatelj je zatražio. Ispričavam se samo tren. Budući da nemam zapisano kolega Maras biste li se mogli strpiti sa izlaganjem dok evo, ispričavam se i zastupniku Šimiću. Nisam zapisao.
Imao sam repliku na izlaganje ministra Marića. Čak ste imali razgovor imam li na nju pravo ili ne. Poštovani ministre, svjedoci smo svi u proteklih dva ili tri mjeseca da se Hrvatska suočava sa jednom zaista velikom financijskom krizom koja je posljedica jednog lošeg poslovanja u Agrokoru. Mislim da čak hrvatska javnost i nije svjesna koje posljedice mogu biti te krize ako se tu stvari ne raspletu dobro bojim se da bi nas čekale veće posljedice nego što smo ih doživjeli u Domovinskom ratu. Po meni, ta kriza je činjenica hrvatskog društva. To je činjenica koju ne može nitko danas pobiti. S druge strane, imamo situaciju koja je isto tako činjenica da ste vi radili u Agrokoru kao izvršni direktor što je pozicija višeg menadžmenta. To i vi i ja dobro znamo. Danas ste ministar financija u državi koja se nalazi pod opasnošću zbog poslovanja tog Agrokora. Ja u ovom trenutku ne govorim uopće o vašoj subjektivnoj odgovornosti o tome da li ste vi tamo nešto napravili, niste napravili. Ali govorim o jednoj zdravoj logici, u jednoj uređenoj zemlji. Imamo jednu ogromnu krizu za koju je zaslužna kompanija u kojoj je ministar financija radio na poziciji visokog menadžmenta. Čak ste i vi tu povezanost koja nije dobra prepoznali pa ste rekli, kako ste rekli ponašali se u skladu sa kulturom izuzimanja ako sam dobro to rekao. Znači imali ste potrebu da u pojedinim slučajevima ne sudjelujete u donošenju odluka, jer ste ispravno prepoznali da vaša povezanost između kompanije u kojoj ste radili na poziciji na kojoj ste radili i ove krize jednostavno ne bi trebala biti dopustiva. Zbog svega ovoga, a govorim samo o činjenicama, ne govorim o nikakvoj subjektivnoj odgovornosti, nego govorim o nelogičnosti pozicije na poziciji ministra financija imamo osobu iz visokog menadžmenta tvrtke koja je ugrozila [[Upadica predsjednik: Vrijeme je isteklo.]] financijsku sigurnost [[Upadica predsjednik: Hvala.]] Pitam vas zbog čega niste dali ostavku? Jer sve ovo što danas imamo, pozicija u kojoj se vi nalazite je posljedica toga.
Hvala. Zastupnik Šimić isteklo je vrijeme, ja se ispričavam. Odgovor na repliku.
Ja ću vam nastojati kratko odgovoriti na ovo pitanje. Dakle, moja ostavka, moj opoziv što god mi nazvali to, dakle ja s tim osobno nema nikakvih problema. Ali u ovom trenutku ja sam vam to rekao i kolegama, dojučerašnjim koalicijskim partnerima sam također rekao dajte mi priliku da iznesem svoje argumente i svoje odgovore pa ćemo o nečemu suditi. Ja sam tužen da ne kažem po mnogima i osuđen već bez da me se pitala jedna jedina stvar, bez da me se pitala za tu odluku. Vi kažete nije subjektivni dojam. Je, subjektivni je dojam. Dajte mi jedan jedini dokaz. Malo prije govorim, dva potpisa sam u četiri godine stavio na dva papira. Oba se tiču mene, dakle ugovor o radu i raskid o radu, raskid ugovora o radu. Što sam to ja konkretno napravio da bih trebao snositi takvu vrstu odgovornosti? Ali ponavljam još jedanput, ja nemam nikakvih problema, niti sam se rodio, niti ću bit ministar financija. … [[Upadica sa strane, ne čuje se.]]
Ja bih molio da se ne uključujete. Predstavnik predlagatelja zatražio je obraćanje, izvolite.
Hvala vam lijepa. Dame i gospodo, nakon izlaganja predsjednika Vlade i ministra financija i uvodnog dijela rasprave javio sam se kako bi prokomentirali određene stvari, ali i kako bi se vratili na meritum i na ono što smatramo spornim kod ministra Marića i zbog čega tražim njegov opoziv. Vi ste vidjeli sada malo prije, znači ministar Marić nije u stanju reći da li je njegov potez oko dizanja kredita 2010. moralan, nije u stanju reći da li je marketizirao kredit što znači da kada je otišao iz banke, iz nadzornog odbora kao što to rade svi zaposlenici te banke kada odu, da li se kamatna stopa uskladi sa tržišnom kamatnom stopom koju banka daje. To su zaposlenici u HPB-u radili, ali ne znamo da li je ministar Marić. Ima šansu to još uvijek reći. Zašto 2011. ili dvanaeste kada je otišao iz banke nije napravio isto sa kamatnom stopom šta rade svi oni zaposlenici koji dobe povlaštenu kamatnu stopu? To nam može reći ministar Marić. Zašto Čedo Maletić koji je bio direktor tamo banke i ministar Marić njemu nisu uskladili kamatnu stopu kao što su radili stotinama zaposlenika HPB-a kada su oni odlazili od tamo. I to je pravo pitanje, ministar Marić je iskoristio svoju poziciju da si sredi kredit 2% povoljniji nego šta je taj tržišni. Što se tiče mojih kredita, također su vrlo rado odgovoriti. Nijedan nije po povlaštenoj kamatnoj stopi, još uvijek plaćam kamatu stopu iako se ona snižavala višu nešto šta plaća ministar Marić u 2010. godine i ja nisam iskoristio svoju poziciju i nisam stekao ovakav imetak kao što je stekao ministar Marić u Agrokoru koji je danas propao. Zamislite situaciju, cijeli život u javnom sektoru, četiri godine u Agrokoru, ušteđevine, satovi sve živo, a firma propala. A Maras je uzeo kredite i kupio stan i adaptira stan sve radi iz kredita, kupio auto itd. i sada sam ja ovdje dužnosnik koji je upitan, a ministar Marić je pošten, on je pravi. Zašto niste marketizirali kamatnu stopu gospodine ministre, zašto? Jel imate to pravo raditi? Zbog čega zaposlenici u HPB-u moraju to raditi? Zašto vi to niste morali napraviti? To nam odgovorite, to nas zanima, to je sukob interesa i to trebate reći hrvatskoj javnosti jer nije svejedno da li ćete u 16 godina platiti 200 tisuća kuna kamate više ili manje. Zašto žena ili muškarac koji radi na šalteru u HPB-u to mora napraviti 2011., 2012. vi to niste napravili? Jel to pošteno? Recite ovdje pošteno je, moralno je i ostanite ministar što se mene tiče, ali to nije ni pošteno ni moralno i to svi moraju znati. I nije bitno da li je 2010., '16., '17. zašto nitko nije vidio 2010.? pa nismo imali na internetu objavljene podatke, vi ste mogli prijaviti u povjerenstvu šta ste htjeli, to se vidjelo tek sada kada je Internet dostupan odnosno kada ljudi imaju te kartice na svojoj dispoziciji. Recite da li je moralno da ste si sredili kamatu 200 tisuće kuna povoljniju nego šta je to napravila ista zaposlenica ili zaposlenik HPB-a koji je otišao 2011. iz HPB-a kada i vi? Oni su uskladili kamatnu stopu, vi niste. Što se tiče same percepcije javnosti preko 60% ljudi želi da vi odete. To svi vide, može se premijer Plenković praviti ovdje nadmen koliko god hoće, može sada otići i zaboraviti malo smješkati šta god, govoriti ali ljudi žele vaš odlazak. To su sve ankete pokazale, ljudi imaju određenu percepciju da li ste u moralnom problemu ili niste i nemojte od toga bježati. Agrokor, da li ste znali ili niste, pa koga možete u Hrvatskoj uvjeriti da niste znali da je u problemu Agrokor? Koga možete u Hrvatskoj uvjeriti da Čedo Maletić nije napravio problem na koji je HNB upozorila 2014. sa mjenicama u HPB-u, što se tiče Agrokora i godinu nakon toga je dobio posao u Agrokoru. Pa dajte ljudi malo zbrojite dva i dva, to su stvari koje su povezane o tome govorimo ovdje, o sukobu interesa, o onome šta nije uredu i oko čega se treba raspravljati. I ne može meni Plenković reći show me the numbers, ha, ha, ha i otići, neka odgovori na ova pitanja, da li mu je to čudno. Pokazat ću mu brojeve, evo 77 toliko mi je ljudi reklo da je za opoziv ministra Marića. Vidjet ćemo sutra u pola deset kako će glasati. Show me the numbers, 77, evo ga [[Upadica Petrov: Vrijeme.]] pogledajte Plenkoviću i javite se i očitujte se o tome.
Hvala. Zastupnik Gordan Maras isteklo je vrijeme … /Govornici govore u isto vrijeme./ … Ja vas molim nemojte proizvoditi incidentne situacije. Hvala. Zastupnik iz reda HDZ-a ja bih molio stvarno da se zaustaviti ako ste u hipoglikemiji uskoro ćemo napraviti pauzu, malo pričekajte. Pet zastupnika se javilo za repliku. Zastupnik Goran Aleksić je bio prvi. Izvolite.
Zahvaljujem poštovani predsjedniče. Kolega Maras, ja sam desetak puta ovdje govorio nezakonitom načinu promjena kamatnih stopa, ali vi izgleda još uvijek ne razumijete što je u tome nezakonito. Naime, kada ste govorili o marketizaciji, kada bi banka to učinila ministru Mariću to bi bilo nezakonito, dakle banke su to nažalost radile svojim zaposlenicima. Ali takav način promjene kamatne stope nije zakonit, dakle marketizacija nije dopuštena. Kamatna stopa koja se ugovori na početku ugovornog odnosa smije se mijenjati samo na temelju parametara koji su ugovoreni ako su ugovoreni. Ako nisu ugovoreni kamatna stopa se ne smije mijenjati. U upravo je to ono što ja najviše zamjeram ministru Mariću. Ja ministru Mariću ne zamjeram niti njegov odnos prema zastupnicima, niti njegov odnos prema poslu, ja njemu zamjeram samo jednu temeljnu činjenicu, nakon godinu i pol dana razgovora koje smo imali nekoliko puta o fiksnim kamatnim maržama koje se nezakonito određuju u kamatama hrvatskih građana u manipuliranju kamatnim stopama. Dakle banke dan danas manipuliraju kamatnim stopama, Ministarstvo financija je nadležno predložiti zakon kojim se to može izmijeniti, taj zakon još uvijek nije predložen. Nažalost, zbog toga građani su platili nekoliko milijardi kuna kamata previše, to se mora zaustaviti. Ministar Marić je dobio prijedlog tog zakona na stol, ono što je on rekao je da je protiv retroaktivnosti toga zakona. U zadnje vrijeme mi je počeo govoriti kako je on ustvari ipak za taj zakon ali pod uvjetom da ne bude retroaktivan. Pa ministar Marić je meni trebao tu rečenicu reći prije, trebao mi je reći samo jednu jedinu rečenicu. Kolega Aleksić ja sam za taj zakon, ali taj zakon ne može biti retroaktivan i tom slučaju mi bismo razgovarali o tome može li se donijeti takav zakon, a da ne bude retroaktivan. Toliko.
Odgovor na repliku.
Hvala lijepo. Gospodine Aleksić, vi niste očito shvatili smisao onoga što sam govorio. Znači ja sam govorio da postoje zaposlenici HPB-a koji su u istom trenutku kada je i ministar Marić dizao isti takav kredit, kada su otišli iz banke Čedo Maletić, uprava, oni su morali potpisivati aneks i dizala se kamatna stopa, ministru Mariću se to očito nije napravilo. U tome ja vidim problem. jer shvaćate da je tu drukčije postupanje prema državnom tajniku dužnosniku kojeg je tamo država postavila i koji je bio dužan nadzirati Čedu Maletića i sada se može otvoriti priča dalje. Pa koliko je Čedo Maletić isplatio bonusa sebi u tom periodu dok je gospodin Marić tamo bio šef nadzornog odbora? Da li je možda gospodin Maletić zbog toga propustio to napraviti što je napravio prema drugim zaposlenicima u HPB-u? To vam ja govorim, to je sukob interesa, to se ne smije raditi, to prigovaramo. To želimo da se promijeni. To nije u redu. Ne može netko tko radi na šalteru platiti u istom periodu 2 stotine 60 tisuća kuna više kamate nego što to plati državni dužnosnik kojega je tamo poslala država da nadzire rad Poštanske banke. Država i nadzornik moraju nadzirati a ne koristiti mogućnost da si naprave korist i naprave povlaštenu kamatnu stopu. Da je ministar Marić imao i 2% kamatnu stopu on bi plaćao kamatu. Na isti način bi mi mogao odgovoriti kao što mi je maloprije odgovorio. Da je bila stopa 1, pa ja plaćam 1% hrvatskoj banci, šta me pitate. Ali tisuće i tisuće ljudi koji su također bili u toj poziciji tamo u HPB-u ne plaćaju 1. Oni koji su otišli plaćaju 2% više nego šta plaća on ili su plaćali 2010. godine. To je problem ako vi to ne vidite. Ja ne govorim o problemima ljudi koji su dizali kredite nego onome tko je iskoristio svoju mogućnost i nije se stavio u istu poziciju kao svi ostali. Evo to je problem.
Zastupnik Božo Ljubić javio se za repliku.
Zahvaljujem. Kolegice i kolege danas raspravljamo o zahtjevu oporbe za opozivom ministra financija Marića kojemu se pridružuje i klub MOST-a. Dakle, većina klubova koja, ili diskutanata koji su diskutirali nesumnjivo su potvrdili da je ministar Marić stručan i kompetentan jer iza njega stoje reference. Domaće statističke agencije, međunarodne rejting agencije, kreditne agencije su pokazale uspješnost ministra Marića, stabilizacija javnih financija, smanjenje budžetskog deficita, smanjenje javnoga duga, povećan kreditni rejting, smanjena kamata kod zaduživanja itd., itd.. Ja postavljam pitanje ovdje nama u sabornici ali isto svakom građaninu koji je eventualno danas slušao ovu raspravu. Odakle može doći uspješan financijaš u Vladu da bude ministar financija? Može doći iz nekog velikog poduzeća, može doći iz neke financijske institucije, može doći sa sveučilišta. Ja kao sveučilišni profesor ali isto tako kao kliničar, liječnik, praktičar uvijek preferiram da ta osoba dođe iz realnog sektora. Ni jedan argument niste iznijeli u prilog smjeni ministra Marića, jedini argument je to što je radio u jednom manjem dijelu svoje karijere u Agrokoru. Ja postavljam pitanje svakom od nas ovdje i građanima koji nas slušaju, da li je bolje da dolazi sposoban ministar iz realnog sektora gdje se dokazivao i dokazao ili sa zavoda za zapošljavanje kako su dolazili ministri u Vladi pretprošloj gospodina Milanovića koja je ostavila zemlju u dugovima sa povećanjem budžetskog deficita, sa povećanjem nezaposlenosti i sa recesijom? Dakle gospodine Maras, ja ih neću imenovati jer ih vi puno bolje znadete te ministre koji su u SDP-ovu Vladu dolazili sa zavoda za zapošljavanje.
Odgovor na repliku.
Gospodine Ljubić, vi ste se malo zbunili, neću vam zamjeriti, vjerojatno ste doputovali danas ovdje, dug je put koji morate prijeći i umorni ste. I zbunili ste se jer nitko nije došao sa zavoda za zapošljavanje u bivšoj Vladi u kojoj sam ja bio. A s druge strane zbunili ste se i u određenoj logici. Ne znam jeste li pohađali tehničku školu, gimnaziju, matematičku ili nešto, da ste imali logiku onda bi vidjeli da nije moguće izjaviti da je došao uspješan ministar iz kompanije koja je propala. Kako se to mjeri uspjeh? Ovo sa zaduženjem? Pa vjerojatno je onda ministar Marić barem ako nije potpisivao izvješća pa onda je valjda sudjelovao u zaduživanju koncerna, u prikupljanju kapitala, obveznice, tako mu je …, izvršni direktor za tržište kapitala. I sada govorimo da su zaduživanja bila nepovoljna i da je zbog toga kompanija između ostalog došla u probleme. Pa kako je onda moguće da je ovo što ste vi rekli točno ako je bio toliko uspješan u Agrokoru, kako to da je Agrokor djelomično i zbog nepovoljnih zaduživanja propao odnosno došao u poteškoće u kojima je došao. Znači probajte, evo odmorite se preko noći, probajte razmisliti o tome i sutra ujutro na glasanju vjerujem da ćete donijeti ispravnu odluku. Hvala lijepo.
Zastupnik Branimir Bunjac.
Hvala lijepa uvaženi zastupniče Maras. Pa vi se pitate na koji način je ministar Marić dobio povlašteni kredit u HPB banci. Pa stvari su u stvari vrlo jednostavne za onoga tko želi samo malo razmisliti. Naime predsjednik uprave tadašnji HPB-a gospodin Čedo Maletić imao je pravo na plaće od 17 tisuća kuna, ministar Zdravko Marić, tadašnji državni tajnik u Ministarstvu financija dozvolio mu je da ima plaću 44 tisuće kuna. On mu je između ostaloga dozvolio da uopće bude na toj poziciji iako je znao da je gospodin Čedo Maletić pravomoćno osuđen za izvlačenje novca iz Imex banke i da je iz te iste Imex banke prešao dakle u HPB zajedno sa ljudima svojima iz Imex banke. Pa dugove treba vratiti, napravljena mu je velika usluga. Da nije bilo gospodina Zdravka Marića, gospodin Čedo Maletić danas bi bio na burzi za zapošljavanje kao i većina ljudi koji si pravomoćno osuđeni za malverzacije. I potpuno je logično da se čekao samo pogodni trenutak da prođe godina dana da gospodin Marić od toga ima i sasvim konkretnu financijsku korist. A to u trenutku sve dok je Hrvatska bila u recesiji od -8%, da su se takve plaće davale, takvi povlašteni krediti, dok su svima raste kamate, dok su se ljudima u švicarcima rate povećavale sa 3 na 6 tisuća kuna u tom trenutku je dakle uprava HPB-a imala povišicu od 150% a podobni HDZ-ovci kamatne stope niže za 50%. Eto to vam je način na koji je Zdravko Marić radio a sada se posipava pepelom i po stoti put kaže ne, ne nisam ja to znao [[Upadica predsjednik: Vrijeme.]] Ja sam jako ponosan.
Hvala. Odgovor na repliku.
Hvala vam lijepa. Inače volio bih vidjeti mada nisam u prilici kako su se tada ministri među njima i ministar tadašnji Marić očito u HPB-u, ali i ministrica Dalić u nekim drugim institucijama šta slučajno znam informacije domišljali kako da zaobiđu ograničenje plaće koje je postavila odlukom Vlada RH, tada Jadranke Kosor. Nije samo HPB tu u pitanju, tu su i druge institucije. Možemo o tome zbilja razgovarati, mada ne bih smio možda o nekim stvarima jer sam bio član Nadzornog odbora pa sam te informacije saznao u toj funkciji. Ali konkretno znam, evo i za ministricu Dalić da je u nekim situacijama nalazila načina sa upravama kako da ljudi dobe veću plaću nego šta je Vlada odlukom definirala. I to je nešto što se ne treba raditi. I dajte mi recite, evo sad tu pričamo pred hrvatskom javnošću da li mislite da ima poveznice između odlaska gospodina Maletića u kompaniju koja je vrlo lijepo funkcionirala sa HPB-om prije toga na razini mjenica, regresnih mjenica ovo što je sad također problem. Nadprosječno u odnosu na druge banke kad se gleda aktive banke. Dajte se zamislite ima li to možda neke veze? Zašto baš HPB je imala nadprosječno izloženost putem mjenica u odnosu recimo na neke druge puno veće banke koje su ipak to držale na jednoj manjoj razini. To imate sve evo u izvješćima HNB-a. Neka ministar to može dobiti, neka ministar dobije zapisnike HNB-a i njihove prigovore. Pa ne možete nikoga u to uvjeriti. Ne možete nikoga u to uvjeriti da to jedno sa drugim nije povezano, o tome se radi. Gospodin Maletić je morao surađivati sa gospodinom Marićem i gospodin Marić je također morao znati. Vrlo jednostavno, jer nemoguće da je bio i predsjednik Nadzornog odbora i da tamo isto ništa nije znao. Hvala lijepa.
Zastupnik Nikola Grmoja.
Poštovani kolega Maras, dobro vi ste se uhvatili ovog kredita. Da smo mi Švicarska vjerojatno bi ministar financija dao ostavku nakon toga, nakon što se vidjelo da je praktički koristio jedan povlašteni status i nakon što je prestao biti državni tajnik. Ali ja se ne bih bavio tim pitanjem, ja bih se bavio ovom odgovornošću i vezanošću uz sami Agrokor. Na niti jedno pitanje koje sam postavio ovdje premijeru Plenkoviću izbjegao je odgovor. Znači postavio sam vrlo jedno jednostavno pitanje zašto bi ministar financija neke zemlje čiji je interes napuniti državnu blagajnu i to upravo na leđima onih koji imaju, kod kojih se pokaže nesrazmjer imovine. Zašto bi smanjivao stopu, pokušao smanjiti stopu da ja nisam intervenirao ovdje u Hrvatskom saboru to bi prošlo i imali bismo najnižu stopu u EU. I zašto bi ministar financija kojem je interes kao što je ne znam mojoj gradonačelnici u Metkoviću interes napuniti gradsku blagajnu, valjda je interes ministra financija napuniti državni proračun, zašto bi išao smanjivati rok u kojem se provjerava znači postojanje tog nesrazmjera imovine i to na zadnjih šest godina, gdje svake godine godina jede godinu, a ne kako je do sad bilo od 2005. Što nije ušlo u porezne škare? Od 2005. do 2010. doba čače, a sad pokušavamo stvoriti novog čaču kojem se ovdje plješće, isti oni koji su pljeskali tada tom čači, dok mu je Miro Bulj govorio razbojniče doći će i tebi kraj na sinjskoj pjaci. A ista ekipa je pljeskala velikom vođi. To su ključna pitanja. Ključno je pitanje, ne znam koliko je, nemam vremena, imam puno pitanja konkretnih za ministra Marića, ali tijekom rasprave ću ih postaviti.
Hvala. Odgovor na repliku.
Slažem se da je vjerodostojnost ministra kod Agrokora upitna. Mislim da nitko u Hrvatskoj, znači da sad pitate, da bilo kog zaustavite na cesti i da kaže da ga pitate da li vi vjerujete da ministar Marić nije ništa znao da vam neće vjerojatno nitko odgovoriti, ne nije ništa znao. Jer to kako bih rekao jednostavno nije moguće. Ali ja sam htio zbilja na jednom plastičnom primjeru pokazati. Ljudi to mogu osjetiti. Svi imaju neke kredite. Znači je li pošteno to da netko na povlaštenoj kamatnoj stopi dobije 260000 kuna manji trošak nego da je bilo koji drugi građanin Republike Hrvatske. Nije to pitanje Švicarske, to je pitanje također pozicije. Da dođeš drugi put u sličnu poziciju opet ćeš isto napraviti. Pa mora valjda biti neki moralni standard koji ne smiješ napraviti, ispod kojeg se ne ide. Danas dva posto kamate, sutra može biti bilo šta. Znači, samo je bitno da ti se ukaže prilika. I ne mora to bit nezakonito. Tko govori o nezakonitim stvarima? Pitanje morala i nezakonitosti ne mora biti nužno povezano. Jednostavno ako si došao u poziciju kao ministar raditi neki posao, pa ne možeš brate uzimati sve šta te volja. Grabi vamo, grabi tamo. Ne može to tako! Ljudi moraju imati povjerenje u javne dužnosnike. I zbog toga je ovo pitanje za mene vjerujte mi, ovo pitanje koje ste vi oko Agrokora otvorili to se može raspravljati da li je znao, nije znao, tko mu je rekao, nije mu rekao. Jel' potpisao dva puta ili 16 puta, ali ovo je potpisao. Sad nismo čuli ni odgovor zašto nije marketizirao. Nismo čuli ni, ne može ni reći ministar da li je moralno, da li bi to sad napravio. Možda tad nije razmišljao. Da bar bilo kakvo objašnjenje ponudi, kaže to nije u redu. Tad bi se učinilo to o.k. sad nije u redu, sad to ne bih napravio [[Upadica predsjednik: Vrijeme.]] Ali nismo čuli ni „A“ što znači da je upravo ta tema vrlo bitna [[Upadica predsjednik: Hvala.]] I najkraće se obrazlaže obrazloženjima [[Upadica predsjednik: Zastupnik Maras, isteklo je vrijeme.]] Pogledajte malo kako je to obrazloženo.
Hvala. Hvala također potpori iz kluba HDZ-a. Zastupnica Marija Jelkovac javila se za repliku.
Hvala predsjedniče. Kolega Maras, rekli ste da ste tek sada reagirali na ovu činjenicu povlaštenog kredita ministra Marića iz razloga što prije niste za to znali, jer nije bilo vidljivo da su tek sad vidljive imovinske kartice na internetu. To nije točno. Bilo je vidljivo i prije godinu i pol dana od kada je ministar također bio ministar, ali tada vam ta činjenica nije bila interesantna, nije vam on bio u fokusu interesa. U ovom trenutku kada su se iza ministra Marića počeli vidjeti rezultati njegovog rada u ovoj Vladi onda vam je on postao na neki način smetnja, čini mi se. Pa se onda dogodio Agrokor pa vam se to super poklopilo jer gle, radio je u Agrokoru ajmo iskonstruirati priču i evo nas tu gdje smo. Sve stoji na nekoj konstrukciji, argumenata nema i razgovaramo o odgovornosti čovjeka koji iza sebe ima rezultate rade, koji je stručan, koji radi po zakonu. Ja ne znam do kada ćemo u ovoj zemlji tražiti odgovornost onih koji rade, koji znaju, a jednostavno ćemo braniti one koji su glasni. Hvala.
Odgovor na repliku.
Hvala lijepa. Gledajte gospođo Jelkovac, ja ne kako bi se to reklo ne provjeravam dubinski ljude, to nije moj posao, ovo sam sasvim slučajno saznao i kada sam saznao reagirao sam. Znači sa te strane ja ne znam šta vam ovo treba značiti da sam ja trebao prije godinu i pol dana znati za taj kredit. Pa ko da ja gledam sada sve kartice imovinske dužnosnika. Iskreno, baš me briga, ne provjeravam to. Ali kada sam čuo za tu informaciju onda sam morao reagirati. Ali pogledajte vi odgovor Vlade molim vas lijepo, sada ću to pročitati da svi čuju znači nakon šta je Vlada raspisala se o svim drugim stvarima, ovo je samo u dva odlomka, vrlo šturo da nije nezakonito da je propis donijela banka, znači ili nadzorni odbor ili uprava ili onaj koga je imenovao ministar Marić ili sam nadzorni odbor gdje sjedi ministar Marić, znači to su dva tijela koja su mogla donijeti tu odluku po internim aktima banke, znači sami sebi su odredili kredite. S druge strane kaže pod istim uvjetima kao zaposlenici 4% i drugi članovi nadzornog odbora, na njih ima još četvero u cijelom vjerojatno mandatu nema nijedan drugi dužnosnik koji je to iskoristio u ovih zadnjih desetak godina. Ali onda ide vrhunac obrazloženja, u tom razdoblju građani koji su imali 33 godine koliko je tada imao ministar financija, mogli su pri Agenciji za promet nekretnina ishoditi kredite koji bi bili sa otprilike istom kamatnom stopom. S otprilike sitom kamatnom stopom. Gle šta to znači, kakvo je to objašnjenje? Koliko, 4,5, 5? pa dajte da izračunamo koliko je povoljnija ili ne povoljnija. Možda je čovjek na šteti još, možda mu država treba refundirati. Kakvo je to obrazloženje? Čim mi ovako obrazloži znam da nema nikakvih argumenata za to. Znači sa otprilike istom kamatnom stopom. Kunski kredit 2010. godine. Odite malo na HNB vidje ćete sve vrlo je jednostavno to usporediti. To je bio povlašteni kredit vjerojatno sada ne biste znali da je sada kamata i niža jer su se zaposlenicima smanjile kamatne stope.
Hvala. Isteklo je vrijeme, zastupnik Maras. Budući da smo tek došli do izlaganja ili odnosno završili izlaganje predlagatelja, nakon toga Vlade u ovom trenutku otvaram raspravu, s tim da bih zamolio budući da je prvi Klub zastupnika Živog zida i SNAGA-e odredit ću stanku do tri sata odnosno 15,00 sati, u 15,00 sati počinjemo. Hvala. STANKA U 14,06 SATI. [[NASTAVAK NAKON STANKE U 15,00 SATI]] Nastavljamo sa radom. Prvi klub zastupnika koji se javio za sudjelovanje u raspravi je Klub zastupnika Živog zida i SNAGA-e. Prvi koji će govoriti je zastupnik Bunjac, nakon njega zastupnik Pernar. Izvolite.
Hvala lijepa predsjedniče Sabora, uvaženi kolegice i kolege. Uvaženi ministre Marić vi ste rekli da u biti ste vi ponosni na sve ono što ste stekli u životu i na neki način čovjek treba biti ponosan na to ako je to stekao na legalan način, ako ste se vi na legalan način obogatili, to je u redu. Međutim, doista puno toga biste morali objasniti iz svoje imovinske kartice i trebali biste isto tako objasniti zbog čega ste mijenjali neke zakone koji su išli za propitivanjem imovine, recimo skraćivanje zastarnoga roka i slično. Jer vi imate otprilike 10-ak godina staža u državnoj službi, stekli ste 4 nekretnine, Audi A6 novi, imate dionice vrlo vrijedne, imate ušteđevinu, stotine tisuća kuna, eura, dolara. A imate ratu kredita 12,5 tisuća kuna. Pa dajte mi recite u trenutku dok ste bili državni tajnik i imali plaću 13, 13,5 tisuća tko vam je mogao odobriti kredit gdje je mjesečna rata jednaka praktički iznosu plaće. I od čega ste vi uopće živjeli? Od zraka. Što ste jeli? Tko vam je plaćao režije? Kako ste uspjeli uštedjeti za Rolex i Audi ako imate tako visoku ratu kredita? Možete li uopće objasniti što vam je trebao kredit od milijun kuna ako imate milijun kuna ušteđevine? Pa nije li logično da platite gotovinom ako ju imate a da ne uzimate kredit od banaka gdje ćete platiti još dodatno i kamate? Vi kažete da ste se pošteno obogatili a vidimo da to nije tako, da svi oni koji su se u Agrokoru obogatili, obogatili su se na znoju i krvi hrvatskoga naroda, na uništenju mljekara, poljoprivrednika, voćara, vinogradara, povrćara. Je li u redu da se grade dvorci i da se kupuje Audi A6 i Rolex dok se dobavljačima nije platilo za njihov trud a plaćali ste ih daleko ispod cijene po monopolističkim kartelskim uvjetima? Koliko ste davali? 2 kune za kilu paprike i 1,80 za litru mlijeka. Na takav način bogaćenje nije moralno. I to je jedan od razloga zašto vi ne možete biti ministar u ovoj Vladi. A sada da ne spominjem ove vaše poteze koje radite, pazite, znači vi ste ukinuli paušalni porez za male obrte, ukinuli ste porezne olakšice, čak ste htjeli i Vukovaru ukinuti porezne olakšice, ugostitelje ste doveli do toga da moraju zatvarati uspješne tvrtke i poduzeća, ukidali ste PDV na uvoz strojeva. Pa šta nama treba pokraj naših domaćih tvrtki koje jedna preživljavaju na tržištu još ukidanje PDV-a na uvoz? Pa koja je to logika? A ova mjera koju ste najavili prije 3 dana, da ćete umirovljenicima skidati mirovine za 500 kuna, ljudima koji su 40 godina časno radili svoj posao. I da vi sada njima, i imati penziju 3000 kuna, i da vi njima dopuštate da im se mirovina skine za 500 kuna i da imaju 2500 kuna. I da je to mjera koju vi nudite ovomu narodu. Pa da ništa drugo niste skrivili, pod navodnicima, samo zbog toga biste trebali odgovarati kao ministar ovomu Parlamentu i svom narodu. Je li to nije pogrešna politika gospodine Mariću? To je zločin nad hrvatskim narodom. Snižavati mirovine ljudima koji ovako i onako bjedno žive i jedva krpaju kraj s krajem i ne mogu si omogućiti neke osnovne stvari poput liječenja, putovanja, kraćih i pa čak i hrane. Sve što vi znate, i ja sam vam to rekao kada ste donosili proračun i beskrajno zaduživati mene osobno, moju djecu i moje unuke koji će morati otplaćivati rezultate vaše proračunske i financijske politike. Isto ono što ste napravili u Agrokoru, to isto će se dogoditi Hrvatskoj, samo je pitanje vremena kada točno. Kako ste znali u Agrokoru da je situacija izmakla kontroli tako znate i da će situacija izmaći kontroli sa Hrvatskom ali to vas naravno ne brine previše. Jer vi jednostavno mislite u onom najgorem bankarskom mentalitetu koji je svojedobno opisao sjajni hrvatski memorist Ante Ciliga i ja mogu raditi što god hoću ali na kraju će se sve dobro završiti. E vidite, gospodine Mariću, neće, svaki onaj koji želi znati, koji želi malo razmisliti zna da su rezultati vaše politike pogubni i da vi niste osoba podobna da budete ministar financija. Kao što nismo glasali za vas niti prilikom vašega postavljanja, ni prvi ni drugi put, tako vam Živi zid ovoga puta neće pružiti podršku jer jednostavno ju ne zaslužujete. Hvala lijepa.
Sada će govoriti zastupnik Pernar.
Uvažene kolege zastupnici, nalazimo se u ozbiljnom trenutku hrvatske povijesti. Međutim, iako se trenutno raspravlja o sudbini jednog čovjeka koji očito drži cijelu zemlju kao svog taoca, kao nekada Karamarko, želja mi je reći i par drugih stvari a to su suštinske stvari. Što je ministar Marić kao ministar financija napravio? On je uveo porez na nekretnine. To je ključna stvar. Znači od 1.1. iduće godine građani će plaćati porez na nekretnine Plaćat će i građevinsku rentu. Znači njihovi nameti za srednji sloj bit će još veći nego su sada. 330 000 građana je blokirano. Što je ministar Marić napravio za 330 000 blokiranih građana? Jedno veliko ništa. Njega boli đon. A znate zašto? To je objašnjavao kolega Bunjac. Velika je razlika između prosječnog građanina i ministra Marića. Ministar Marić ima štednju u tri valute, ima i to milijunsku. Čeka ga limuzina pred Saborom. Ima, sat njegov vrijedi 50000 kuna, ja sata recimo ni nemam itd. itd. I sad kad vi takvoj osobi govorite da postoji problem, da ljudi nemaju od čega plaćat režije, da kopaju po smeću, da su izlihvareni od masona poput Hanžekovića on će reći pa šta mene za to briga. To je znači jedna opća neodgovornost. I što je ta Vlada predvođena sa ministrom Marićem napravila kao ministrom financija? Zapitajte se. Poskupili su cestarine, struja, plin, sve ide gore drage dame i gospodo. Ugostiteljima je ova Vlada Marićeva digla PDV na 25%. Zašto se o tome ne govori? Znači nema pozitivnih djelovanja ove Vlade. U planu, kako Marić vraća dugove? Diže nove kredite, to je njegov program. Kao što je nekad za gazdu su se dizali krediti, da bi se vratili stari. I sad šta se događa? Iako je MOST sad protiv Marića, na žalost MOST je taj koji je cijelo ovo vrijeme podržavao Marićevu politiku. Znači kad je došao ključni trenutak, izuzev gospodina Mire Bulja, njemu skidam kapu. Kad se glasalo za povećanje PDV-a ugostiteljima MOST je digao ruke za. Kad se glasalo o uvođenju poreza na nekretnine MOST je bio za. I sad što se dogodi? MOST-u pada rejting, pada mu podrška birača, ljudi vide da nema nikakvih reforma od kojih bi građani profitirali. I sad oni traže smjenu ministra Marića, a bio im je dobar već drugi put kao ministar i podržavali su tu politiku i HDZ. Ja sam ih od prvog dana upozoravao da HDZ vodi Hrvatsku zemlju u propast, a hrvatski narod u nestanak sa ovih prostora svojom politikom. Svejedno su koalirali i to dva puta. Zašto? Ja pitam kolege iz MOST-a što ste vi postigli u ove dvije godine koalicijom sa HDZ-om? Što? Jel' ima i jedan pozitivan pomak da je napravljen u ove dvije godine. Ja ga na žalost ne vidim. Jedino što znam da moram je da kad ulazim u sabornicu moram se evidentirat sa karticom, ali ne znam kakve koristi naši građani od toga imaju. Drugim riječima, ovdje nije znači samo problem jedan čovjek, nego i politika, a u suštini MOST i HDZ su pokazali tijekom ova svoja dva mandata da u suštini politika im je ista. Politika im je ista samo su ljudi različiti i to je najveća tragedija u cijeloj priči. Otišao gospodin Marić ili ostalo, što je s porezom na nekretnine? On ostaje. Otišao gospodin Marić ili ostao, PDV ugostiteljima i dalje 25%. Međutim, iako gospodina Marića i njegovu politiku ne podržava golema većina građana to treba javno reći. Znači pitajte ljude da li misle da li zemlja ide u pravom smjeru. Većina će vam reći da to ne smatra, da zemlja ide u krivom smjeru će vam reći. Pitajte većinu saborskih zastupnika, oni će vam reći da ne podržavaju ministra Marića. I postavlja se pitanje zašto se on tako grčevito drži za ovu stolicu iz najprimitivnijih motiva. Nije njemu stalo do stabilnosti Hrvatske i dobrobiti građana. To je surova i sirova borba za svoju stolicu na isti način na koji se branio i koprcao bivši premijer Tim Orešković kojeg smo poslali u ropotarnicu povijesti. Međutim, ono što je ključno, a što povezuje i Oreškovića i Marića, povezuje ih to da nisu imali podršku Hrvatskog sabora. Saborska većina je bila protiv njih. I onda je Orešković se branio, govorio je da su optužbe lažne, da mu je namješteno itd. I tad je on govorio da mu HDZ smješta, a danas vi tvrdite ne da svi drugi vam smještaju, a da HDZ govori istinu. Pa zapitajte se gospodine Marić koji su motivi HDZ-a da vas drže u toj poziciji ako znaju da time riskiraju, odnosno da je izgledan pad Vlade, novi izbori i na kraju krajeva da vi više nikad nećete obnašati nikakvu funkciju. Jer sa vašim znanjem i vašim iskustvom koje ste donijeli u hrvatsku Vladu iz Agrokora to kakve koristi ima od toga. Što ste vi postigli za taj Agrokor? Pa mi vidimo gdje je Agrokor završio. Firma gdje ste bili izvršni direktor je propala. Da ste bili izvršni direktor u Enronu ili u Parmalatu ili u bilo kojoj drugoj firmi prije sloma da li bi vam to bila referenca za ijednu Vladu u svijetu? Ne bi. Ali u Hrvatskoj bi. A znate tko vas podržava još osim HDZ-a? Podržava vas Ivica Todorić. On je valjda jedini čovjek koji smatra još da vi trebate ostati. Ako ne vjerujete meni, pitajte ove mlade ljude, prošetajte se ulicom. Na internetu ankete 90% kažu da morate otići. Pa ako vam razum služi pitajte ljude, hodajte trgom bana Jelačića, pitajte ih da li mislite da bi ja trebao otići? I kad vidite da 9 od 10 ljudi vam kaže odlazi, dosta si štete učinio. Hoćete li onda otići? Nećete zato jer nemate srama. I na žalost, ti koji sad govore protiv vas iz MOST-a do jučer su vam držali lojtre. Ista stvar kao i sa Karamarkom. U početku je sve bilo super. Kad se vidjelo da padaju, MOST pada na anketama odjedanput se MOST okrenuo protiv Karamarka. Međutim, gospodine Marić ja vas pozivam da usprkos vašoj oholosti i želji za pozicijom, moći, funkcijom, svim privilegijama koje imate kao ministar, znači vi ste sad kao štićena osoba, imate vozača svog 24 sata na raspolaganju, odnosno više njih itd., službenu karticu i što već. Ja vas pozivate da smjesta date ostavku i da prekinete ovu agoniju koja će trajati do ranog jutra. Ova rasprava će se u dugo razvuć, ljudi više nemaju strpljenja, ni mi nemamo više strpljenja. Mislite gospodine Marić da se nama da ovdje o vama raspravljati? Umorni smo više i od vas i od HDZ-a, a nažalost i od MOST-a koji vas je instalirao na tu poziciju i koji se skupa sa HDZ-om slavio i zajedno častio, nažalost. MOST-ovci sjede s desna vama iz HDZ-a gospodo i zajedno se s njima skupa slavite i častite evo do neki dan. A sada ste kao ljuti neprijatelji. Sve je ovo jedna farsa, sve je ovo jedan cirkus, sve je ovo jedan igrokaz koji može i mora što prije završiti. I stoga pozivam vas da u trenutku kada sutradan kada bude glasanje, kada vidite da nemate većinu da priznate poraz i da časno napustite svoju poziciju ministra i pozovete premijera Vlada, da budući da nema većinu da raspiše nove izbore i da konačno ova vaša trula politika završi. A zašto se Plenković toliko panično boji novih izbora? Pa zato jer zna da s HDZ-om više ne želi koalirati. Niti kolege iz MOST-a koje ste dva put prevarili niti mi iz Živog zida. I vi kakav god vam bio rezultat vi većinu nemate, toga budite svjesni ovog trena, nemate većinu. Ne da nemate većinu, pa vlastiti ljudi iz vaših redova kažu mi ne podržavamo Plenkovića i tu politiku, da vas podržavaju vlastiti ljudi ne bi bili u toj situaciji. Ali ni vlastiti članovi koji su izabrani preko vaše liste HDZ-a kažu to je propala priča, to je ludost, nećemo podržavati takvu vladu. Hvala.
Hvala zastupniku Pernaru. Prvi dio replika ide za zastupnika Bunjca. Zastupnik Peđa Grbin zatražio je repliku.
Zahvaljujem poštovani gospodine predsjedniče. Kolega Bunjac, slušao sam vaš raspravu i odah na početku ste govorili o nečemu što me malo zaintrigiralo, a to je govorili ste o tome kako netko može otplaćivati kredit, kako neko može dobiti kredit pod ovim uvjetima. I malo sam guglao i provjerio sam životopis, ne onoga tko je dobivao kredit nego onoga tko je davao kredit. A da li znate tko je na čelu HPB-a bio u trenutku kada je gospodin Marić tamo sjedio u nadzornom odboru i dobio kredit koji mu ne pripada? Gospodin Čedo Maletić. A kolega Bunjac ja ću sada vas pitati da li znate gdje je gospodin Čedo Maletić zaposlen nakon što je otišao iz HPB-a? Imate samo jednu mogućnost pogađanja. Naravno u Agrokoru kod gazde. Pa nije li to logično? Ali na stranu sve te zanimljive indicije, indikacije te čudne poveznice i slučajnosti vezane uz karijeru kolege Marića koji će sutra biti smijenjen. Međutim ja ću govoriti o nečemu što ilustrira njegov rad. Kolege iz HDZ su danas skakali po ovoj govornici, vikali o rastu, razvoju itd. prošli tjedan nam je Vlada uputila Nacionalni plan reformi koji predviđa određene makroekonomske tendencije za naredno razdoblje za sljedeće četiri godine. Hvale se oni tako rastom koji su ostvarili u 2016. i 2017. s kojim nemaju ništa jer se radi o trendovima koje su zatekli, a ne govore o tome šta su projicirali i planirali za 2018., 2019.i 202., a znate li šta su planirali? Svake godine sve manji i manji rast. E to je rast vas gospodo iz HDZ-a i vas ministre Mariću. Svake godine od kada ste preuzeli kormilo manji i manji rast [[Upadica Petrov: Hvala, isteklo je vrijeme.]] ne mojim nego vašim riječima.
Odgovor na repliku zastupnik Bunjac.
Hvala lijepa uvaženi zastupniče Grbin, šta ste nam dali ovu korisnu informaciju o gospodinu Čedi Maletiću jer ona je potrebna ministru Mariću jer on obično ništa nije znao i onda evo mi sada koristimo priliku da ga ipak informiramo o onome što se dešavalo. On ništa nije znao o tome naravno ali je vrlo ponosan na sve ono što je radio, bez obzira što nije imao znanja. Kaže da je doktor znanosti, a evo ništa ne zna. Pa sada smo ga mogli malo informirati o svemu tome. A logično je da završio u Agrokoru ali nije jedini koji je iz državne službe prešao u Agrokor. Evo imali smo najboljega bankara u Europi guvernera Rohatinskoga koji je prodao sve hrvatsko zlato po osam puta nižoj cijeni od vrijednosti pa sada jedino zlato koje Hrvatska posjeduje su naši bračni prsteni, a on je postao savjetnik Ivici Todoriću. I evo takav sjajan čovjek je bio mu savjetnik, a tvrtka propala. Pa kak je to moguće, sve neki sjajni ljudi u Agrokoru, genijalci, a tvrtka iz godine u godinu stoji sve lošije? Ja ne znam ili je problem u ljudima koji rade u državnim službama ili je problem u Agrokoru ili je očito problem u tom nekom neznanju koje se stalno spominje, ali prosječnom građaninu se čini da je to sve skupa itekako povezano. Znači netko ima ratu kredita 90% plaće, a neko ne može dobiti ratu kredita veću od 1/3 plaće bez dva jamca, bez mjenice, bez police osiguranja, bez hipoteke i svih mogućih ostalih instrumenata osiguranja, znači ako je ministar Marić dobio kredit od 13 tisuća kuna, plaća mu je trebala biti 39 tisuća. On takvu plaću barem formalno na papiru nikada u životu nije imao. Hvala lijepo.
Zastupnik Marko Vučetić javio se za repliku.
Kolega Bunjac, vi ste u svom izlaganju dotaknuli se dva problema. Prvi problem je individualnog životopisa Zdravka Marića u koji mi ne možemo i ne smijemo ući jel bi na taj način institucionalizirali čak monumentalizirali njegovu individualnost i njegova individualna istina je dostupna njemu samome. Međutim ono u što mi možemo, moramo i dužni smo ući, a to je ova javna biografija i biografija Ministarstva kojem je on na čelu. Ono što je on radio u svom životu ja ne mogu istraživati i za to postoje tijela. I prijeći tu granicu legitimiteta da tako napravim. Ali u isto vrijeme mi je potpuno jasno, ukoliko želimo sačuvati legitimitet saborskih zastupnika da moramo upozoriti javnost da u ministarstvu kojem je na čelu ministar Zdravko Marić da je to ono ministarstvo koje se upravo zahvaljujući njemu našlo u nedozvoljenom doticaju sa sistemski važnom tvrtkom Agrokorom. Ona je nama prije mjesec, dva prikazivana kao tvrtka o čijoj budućnosti ovisi i budućnost našeg gospodarstva. I zbog toga nije ministar više u legitimnoj poziciji da obnaša ministarstvu dužnost. Kod donošenja tog lex Agrokora ja sam se vodio etičkim načelom a to je da se pomogne radnicima. Sasvim je jasno bilo da su se tim etičkim načelom vodili zadnjih 20 godina da tvrtka ne bi propala. Tko god vodi računa o radnicima a ne drži radnike na 2,5, 3 tisuće kuna on vodi računa o budućnosti ove zemlje. Nije se vodilo računa o budućnosti ove zemlje, lex Agrokor je bio način, mehanizam, ili instrument da spriječimo slom gospodarstva a budući je tome tamo ministar Zdravko Marić više ne može uživati povjerenje javnosti.
Odgovor na repliku zastupnik Bunjac.
Hvala lijepa. Uvaženi zastupniče legitimno je propitivati imovinu političara. Iz toga razloga postoje imovinske kartice. Mi dobivamo novce iz državnog proračuna, velike novce, visoke plaće u odnosu na pojedine građane i normalno je da su te imovinske kartice objavljene i da ih javnost propituje. Ako netko ima mjesečnu plaću 5 tisuća kuna npr. a potroši 50 tisuća kuna mjesečno građani se moraju zapitati na koji način je to postigao. Da li je, je li se možda radi o mađioničaru pa neka nam pokaže taj trik jer i mi bismo htjeli 10 puta više trošiti nego što zarađujemo. Znači to je pitanje legalno, nitko naravno ministra neće pitati ništa o njegovom privatnom životu isto kao ni ostale saborske zastupnike ili političare. A što se tiče vašeg dizanja ruku za lex Agrkor, ono što je trulo jednostavno mora propasti. Gospodin Todorić imao je 30 godina priliku spasiti tu tvrtku, imao je apsolutno sve preduvjete, od državne potpore, od potpore pravosuđa, od potpore medija, od kako se zove svih mogućih raznih vrsta pogodovanja. Evo imao je takve vrhunske stručnjake pokraj sebe kakav su ministar Marić i guverner Rohatinski i ako on nije uspio poslovati na način da imovina Agrokora bude veća od ukupnoga zaduženja onda je apsolutno problem u njemu. I vi ste jednostavno ga morali pustiti da on propadne odnosno spašavati radnike samo i jedino pod uvjetom da se gazda makne a vi kao što znate on je i dalje 100%-tni vlasnik Agrokora i nakon lex Agrokora koji traje 15 mjeseci on će se ponovno vratiti za direktora. To je ono što vi ni na koji način niste smjeli dopustiti, morali ste postaviti posve jasne uvjete prije nego što ste digli ruku za taj sramni zakon.
Isteklo je vrijeme zastupnik Bunjac. Zastupnica Grozdana Perić, javila se za repliku.
Poštovani gospodine Bunjac, kada već provjeravate krvna zrnca i sve ono što je ministar Marić stjecao i stjecao tijekom svog rada možete li vi odgovoriti kako ste vi živjeli od svojih plaća, s obzirom na vaše kredite koje imate ili je to tako normalno da vi sa puno nižim primanjima i sa strukom koja ne može baš zarađivati enormno može postići toliku imovinu a on ne može.
Odgovor na repliku.
Gospođo Perić, uvažena zastupnice, govoriti iz usta HDZ-ovca da nekome broji krvna zrnca jednostavno zvuči bljutavo. Znači vaša stranka je ta koja prebrojava krvna zrnca i mrzi sve moguće manjine u Hrvatskoj i generira sve moguće incidente kojih su puni svi svjetski mediji i svi monitorinzi i o kojima govore sva veleposlanstva. Doista ovakav način usporedbe vam nije bio potreban. A što se tiče propitivanja imovine, pa vi ste zastupnika Pernara prozivali tu za bicikl, prozivali ste ga za jednu jabuku i za njegove tenisice a ne dopuštate da se nekoga proziva za njegov Rolex, za njegov Audi A6, za nebrojene nekretnine i štednje, za kredite koji prelaze visinu plaće a to radi osoba koja obavlja, pazite sad, ni manje ni više nego funkciju ministra financija. Pa kakvu poruku nam dakle šalje osoba koja je stručna za financije ako ne zna izračunati da mu je rata kredita veća od iznosa plaće. Pa ne daj Bože da građani slijede taj primjer i da se oni na taj način zadužuju. Pa da li vi doista možete vjerovati da netko tko se tako zadužio sam sebe je u stanju državu spasiti od dugova, odnosno državu ne uvesti u nove dugove. 172 milijarde kuna je plan zaduženja Vlade u sljedeće 3 godine, 172 milijarde, pa to ne bi izdržala ekonomija Austrije a kamoli ekonomija Hrvatske. Takav proračun, takve projekcije financijske doista bude ne samo sumnju nego duboki strah i nepovjerenje. I mi se zaista moramo zapitati da li nam je vrijeme da uopće dalje živimo u ovoj državi ili da svi zajedno pobjegnemo za stotinama tisuća ljudi koji su već pobjegli.
Hvala. Zastupnik Bunjac, isteklo je vrijeme. Zastupnica Marija Jelkovac, zatražila je povredu Poslovnika, izvolite.
Hvala predsjedniče. Kolega Bunjac povrijedio je članak 238. Poslovnika govoreći da svi u HDZ-u pa tako vrijeđa i nas sve zastupnike ovdje mrzimo nacionalne manjine i sve ostale i prebrojavamo svima krvna zrnca te stoga molim da ga upozorite. Hvala.
Ja iskreno nisam taj dio čuo, moguće da sam prečuo, ako je to gospodin Bunjac rekao onda zaista zastupnik Bunjac nema na to pravo. Ako imate mogućnost iskoristite ga i kroz Poslovnik i žalbu. Zastupnik Petar Škorić javio se za repliku.
Evo hvala lijepa. Poštovani gospodine Bunjac, slušajući vaše izlaganje u biti evo ne mogu doći sebi od količine populizma kojeg ovdje iznosite, na koji način napadate ljude koji rade svoj posao. A s druge strane pitanje što vi nudite kao politička opcija, na koji način djelujete. Ispada da je anarhizam jedino obilježje vašeg djelovanja. Dakle, evo gdje su vaši kadrovi? Na koji način oni funkcioniraju? Zašto vaši ljudi bježe od vas? I očito, dakle da i vi funkcionirate kao jedna privatna stranka, skupina neodgovornih anarhista. I na ovakav način udarati po čovjeku koji radi svoj posao krajnje je neodgovorno. Hvala.
Zastupnik Bunjac, odgovor na repliku.
Hvala lijepa. Poštovani zastupniče Škorić, vi ste doista umješni u tome da nešto kažete, a da nema nikakvog sadržaja. Naime, čini se da ste do sada u ovom Saboru sjedili na ušima, a doista nije ni čudo jer vas uglavnom ovdje nismo vidjeli. Jer da ste ovdje dolazili vrlo biste dobro znali koji je program Živoga zida što se tiče monetarne i financijske politike. Znači naš je program preuzimanje Hrvatske narodne banke, slabljenje tečaja kune radi povećavanja izvoza, a smanjenja uvoza. Smjena naravno guvernera Vujčića i dakle puštanje dovoljne količine gotovine u opticaj kako bi krediti postali otplativi. A što se tiče vašeg omalovažavanja da mi nemamo kadrove, pa evo mi imamo recimo u našoj koaliciji bivšeg dekana Ekonomskog fakulteta, imamo doktora Vuletića koji je stručnjak za međunarodno pravo. Imamo u Osječko-baranjskoj županiji i gradu Osijeku docente znanosti, sveučilišne profesore za naše kandidate koje možete upoznati na predstojećim izborima. Ja sam također doktor znanosti. Ne znam od kud vama toliko samopouzdanje da tvrdite da smo mi skupina diletanata koji ne znaju o čemu pričaju. Hvala lijepa.
Vjerojatno je gospodin Bunjac zaboravio na Ovršni zakon, pretpostavljam u programu. Sljedeće replike se odnose na zastupnika Pernara. Prvi zastupnik koji se javio za repliku je Nikola Grmoja, izvolite.
Poštovani kolega Pernar, pričali ste o tome kako Živi zid je od početka protiv ministra Marića. Ja očekujem da to sutra vidimo na glasovanju. Vaš kandidat za gradonačelnika grada Zagreba napisao je jedan status o stabilnosti. Ja ne znam sad hoće li on biti kontra ministra Marića i hoćete li ga se vi odreći kao kandidata ako sutra ne dođe i bude glasovao. Čovjek sa vaše liste Ivica Mišić je već dao izjavu da podržava znači ministra Marića, da je on stručan, da tu nema nikakvog govora o tome da se on treba iz bilo čega izuzimati, da nema sukoba interesa. Praktički cijeli vaš klub je koliko ja vidim upitan. Ima li tko osim vas da će glasovati kontra ministra Marića? Vi nama nešto predbacujete. Mi kad donesemo nekakvu odluku, mi iza te odluke stojimo zajednički svi. Ja bih volio vidjeti hoće li sutra klub SDP-a biti jedinstven u zahtjevu koji je pokrenuo? Hoće li svi saborski zastupnici doći i glasovati? Hoće li vaš klub glasovati za ovo? Što će biti sa ostalim zastupnicima. Tu evo vidim sad kolege iz IDS-a koji su napadali također i lex Agrokor i sve ostalo. A znate što se dogodilo kad je bilo glasovanje o lex Agrokoru? Isključili su se, izvukli su kartice. Dobio sam svakakva pisma o vezi IDS-a i gospodina Todorića i svakakvih poslova u Istri koji su se odvijali. Znači, a gospodin Vrdoljak koji isto također konstantno izlazi sa nekakvim napadima. Pa sjetimo se, znači također njegove poveznice sa Agrokorom i svega toga što je govorio. Sutra će kako je premijer rekao, sutra će biti veliko razotkrivanje. A razotkrivanje je tek krenulo.
Odgovor na repliku zastupnik Pernar.
Hvala uvaženi kolega Grmoja. Pa slažem se sa vama, najteže čovjek doživi kada mu leđa okrenu ljudi koji su bili skupa sa njim. Međutim, mogu reći da i u našem klubu, znači Živog zida nalazi se trenutno četvero ljudi. Kolega Bunjac, Sinčić, Aleksić i ja. Nas četvero svi ćemo se sutra pojavit ovdje, svi ćemo glasati za opoziv ministra Marića. Također kolega Ivan Lovrinović iz partnerskog kluba Promijenimo Hrvatsku također je rekao da će se pojaviti i glasati za opoziv ministra Marića. A evo pitao sam i kolegu Škibolu, on je rekao da će postupit po savjesti. A postupit po savjesti pretpostavljam da znate da to znači također za opoziv. Što se tiče kolege Mišića žao mi je što je stao na tamnu stranu, žao mi je što je odlučio podržati kriminal i korupciju ali to je njegov izbor i on će zato pred svojim biračima odgovarati nakon idućih izbora. Što se tiče kolege Lovrinovića, ako se on kojim slučajem ne bi sutra pojavio na glasovanju i ne bi bio smjenu za smjenu ministra Marića ja bih bio prvi koji bi tražio da se raskine koalicija na razini grada Zagreba. Jer od svojih kolega i partnera očekujem ništa manju vjerodostojnost kao i od sebe samog. Hvala.
Zastupnik Miro Bulj zatražio je repliku.
Hvala lijepa. Zastupniče Pernar, cijelo vrijeme evo govorite je li MOST nešto napravio ili nije napravio. Naravno tko preuzme odgovornost, odgovornost da ima tisuće grešaka, odgovornosti nitko ne može se baciti kamen na drugog. Međutim, da li ste zaboravili kada je ovdje potpredsjednica Martina Dalić najavila prodaju HEP-a ja sam se odmah javno usprotivio i od toga se očito jel to bila nacionalna izdaja energetiku u ovome trenutku prodati, to su te tamne strane koje u biti upravljaju ovim sustavom i htjeli su preuzeti HEP. Pa nate evo napadate MOST i u slučaju prošle vlade, vi govorite o rejtingu nije istina, ja sam kada sam govorio o sukobu interesa ništa manje nije gospođa Dalić u sukobu interesa nego gospodin Karamarko ili njezin suprug je u Upravnom vijeću INA-e samo je drugačiji oblik, jel vamo je bilo konzultantske usluge. Prema tome uvijek sam o tome govorio, upozorava i MOST je bio onaj koji je pokušavao da sve te stvari da izađu na vidjelo. Ne bi ni oko Agrokora ništa izašlo na vidjelo i dalje bi se pumpale pare u sustav, a ja sam osobno vi govorite o HNB-u kao o najvećem problem, … kaznenu prijavu 21.4. protiv Borisa Vujčića, njegovog zamjenika i još šestorice viceguvernera, kaznenu prijavu zbog mjenica koje su bez pokrića bile 10 milijardi u biti puštane, a guverner tj. je destabilizirao na taj način cijeli monetarni sustav i financijsku stabilnost. Prema tome, mi smo se trudili koliko smo mogli, ali smo mala skupina. I nadam se da ćete te prepoznat jeli inče da nije MOST-a vi također morate znate, možete vi govoriti o rejtingu da vi danas ne bi bili u Saboru. mi smo mogli šutiti, dizati ruku i da se sve nastavi kako nastavi [[Upadica Petrov: Vrijeme.]] i sada bila onaj bivši mandat, a vi ne bi bili sada u Parlamentu.
Isteklo je vrijeme. Odgovor na repliku zastupnik Pernar.
Kolega Bulj, ja ne kažem da vi niste ništa pozitivno napravili. Bilo je nekih dobrih inicijativa i to je nesporno, međutim ono što je suštinsko jest, jeste li vi držali ljestve HDZ-ovoj vladi cijelo ovo vrijeme, znači jeste li vi bili famozni čuvari kvoruma i dizači ruku kod izglasavanja Vlade, kod izglasavanja proračuna, kod izmjena Poreznog zakona odnosno uvođenja poreza na nekretnine, povećanja PDV-a ugostiteljima na 25% itd.? I odgovor je da 90% vas jest i to je ono što je problematično. I vi se niste bunili. Da ste vi rekli tada gospodo iz HDZ-a mi se ne slažemo s porezom na nekretnine, mi se ne slažemo s tim da struja poskupi, da autoceste poskupi, da ste vi tada rekli, mi se s ovim pogrešnim politikama Vlade ne slažemo, mi to podržat nećemo ja bi vama gospodine Bulj skinuo kapu. Međutim, vi licemjerno podupirete tu pogrešnu politiku cijelo vrijeme, a onda tražite smjenu tog čovjeka koji ju je provodio. A provodio ju je kako? Pa nije on provodio sam od sebe, nije Marić Pale sam na svijetu, provodio je sve ovo što sam naveo i gore stvari, poput izmjena Zakona o računovodstvu, faktoringu itd. uz vašu pomoć, uz vaše ruke, uz vašu podršku. I sada vi krivnju za svu tu propalu politiku želite svaliti na njega, a sami ste nažalost vodili tu politiku skupa s njim. Vi osobno možda ne, ali vaše ostale kolege iz kluba jesu. Hvala.
Zastupnik Nenad Stazić javio se za repliku.
Kolega Pernar, ministar Marić nije uzrok ove farse on je samo povod jer taj isti ministar Marić nije MOST-u smetao kada su ga dva puta birali u vladu, jedanput u Oreškovićevu, drugi put u ovu Plenkovićevu. Nije im smetao ni kada su izglasavali lex Agrokor, smeta im sada kada bi trebao provodi taj zakon kojeg su oni također izglasali. Dva puta je MOST ušao sa HDZ-om u koaliciju i dva puta iz nje izlazio. Jedanput zbog sukoba sa Karamarkom, drugi put sad zbog sukoba sa Plenkovićem, oba puta sa istim razlogom, HDZ potiče kriminal. Pa to da HDZ potiče kriminal mi u SDP-u znamo već 25 godina i to 25 godina govorimo. Pa gledajte, mačići progledaju nakon tri do četiri tjedna, a MOST nikako da progleda. Oni ne uporno sa HDZ-om, uporno s onima koji potiču kriminal i uporno im prigovaraju da potiču kriminal. I sada šta će se dogoditi? Past će Marić, past će ova vlada, nema većinu, bit će izbori. Opet će Petrov potpisati kod javnog bilježnika neku izjavu da neće sa HDZ-om, rezultat izbora će otprilike biti isti kao što je bio i onda će zbog vlasti i zbog tih fotelja koje im se navodno toliko gade, opet u koaliciju HDZ i MOST. Uzrok svih problema u ovoj zemlji su te dvije stranke, jedna koja potiče kriminal, a druga koja ustanovi da ova potiče kriminal samo onda kada se radi o foteljama.
Zastupnik Šipić povreda Poslovnika. Ispričavam se.
Poštovani predsjedniče, dakle svega i svašta smo čuli danas na račun HDZ-a i nas, 238. gospodine članka. Jutros vas nije nitko niti upozoravao dok ste vi dobacivali svega i svačega, prema tome dopustite me da završim. Članak 238. gospodin Stazić u tim svim svojim silnim hvalospjevima na račun nas jedna rečenica potiču kriminal. Tko potiče kriminal? A što vi gospodine Staziću potičete svih ovih silnih godina? Što ste vi to napravili sa svojim zaslugama, pa i u kazalištu ste poticali mržnju prema HDZ-u.
Zastupnik Pernar ja vas molim da ne preuzimajte moj posao, ja ću reagirati. Gospodine Pernar, molim vas ne možete za iz razloga upozorili ste, hvala na tome što se upozorili, a za ostalo imate mogućnost replika. Ja bih također molio … /Govornici govore u isto vrijeme./ … zastupnik Šipić nemojte molim vas da vam moram početi dijeliti opomene. Hvala. Zastupnik Stazić, netko bi rekao da imamo problem sa autoritetom, ne s lojalnošću. Odgovor na repliku zastupnik Peranar.
Hvala. Kada je gospodin Stazić rekao da je HDZ umočen u kriminal, pa nije on to paušalno govorio, pa zna se da je na sudu proces, da se sudi HDZ-u kao zločinačkoj organizaciji, rizničaru, gospodinu Barišiću, vašem bivšem premijeru i predsjedniku stranke Ivi Sanaderu i cijeloj jednoj galeriji likova i pokajnika tobožnjih. Pa to svi znaju. Nažalost to znaju i kolege iz MOST-a. I oni su se cijelo vrijeme vodili za mišlju da je problem u jednom čovjeku. Znači kao što je HDZ, svu krivnju sa sebe bacio sa strane i izbacio na Ivu Sanadera. Ivo Sanader je kriv, on je lopov a mi smo svi pošteni ljudi. To je govorila i Jadranka Kosor. Onda je MOST ušao sa Karamarkom u deal, onda su rekli, ne, ne, mi nismo protiv HDZ-a, problem je jedan čovjek, Tomislav Karamarko. O.K, maknemo Karamarka i onda odemo opet sa tim istim HDZ-om samo što se glava jedna odšarafila, druga prišarafila i onda opet, kao opet nas je HDZ razočarao. I ovom prilikom želim reći kolegama iz MOST-a, problem nije jedan čovjek Andrej Plenković, problem je HDZ, to koruptivno i moralno iskvareno političko biće, politički entitet koji vodi cijelu zemlju u propast. Hvala.
Gospodine Pernar ja vas upozoravam nemojte to govoriti, jednako bih vam to rekao da to govorite za SDP, HDZ i bilo koju drugu stranku. Molio bih da ne generalizirate, ukoliko imate sigurne dokaze za nešto okrenite ih točno prema toj osobi. Evo zamolio bih da ostanemo na toj razini. Samo ne znam je li nas Nenad Stazić zove negdje. A mislim da s tim ima problem. Zastupnik Saša Đujić javio se za repliku.
Hvala gospodine predsjedniče. Kolega Pernar vi ste u svom izlaganju rekli, obraćajući se ministru Mariću da ti iz MOST-a koji govore protiv vas do jučer su vam držali lojtre. To ste ponovili nekoliko puta u svojim raspravama sada i replikama i to je točno, to je istina. Vidite, kolege iz MOST-a su dva puta dovodili HDZ na vlast u ovoj zemlji, držali su im lojtre cijelo ovo vrijeme, držali su lojtre ministru Mariću podržavajući poreznu reformu, podržavajući povećanje PDV-a ugostiteljima, uvodeći porez na prvu nekretninu. I sada bacaju prašinu u oči hrvatskim građanima kao oni se bore protiv kriminala u Agrokoru. A vidite kolege iz MOST-a prije samo 15-ak, 20 dana su digli ruku za taj lex Agrokor, digli su ruku za zakon koji omogućava HDZ-u da kroz Vladu Andreja Plenkovića i dalje imenujući posebnog Vladinog povjerenika, i dalje petlja po tom Agrokoru, i dalje tamo provodi politiku zadnjih 20 godina jednaku a sada se prave kada je tikva pukla, sada su oni veliki borci protiv korupcije. E vidite, gospodo, niste vi iz MOST-a pokrenuli opoziv ministra Marića. Mi iz SDP-a smo pokrenuli opoziv ministra Marića jer smo vidjeli da je u sukobu interesa. Na temelju stvari koje su bile poznate i kada se donosio lex Agrokor. Mi smo i tada upozoravali da je gospodin Marić u evidentnom sukobu interesa i da mora otići. Vama to nije smetalo da dignete ruku za lex Agrokor. I sada kada smo mi pokrenuli opoziv o odlasku ministra Marića sada ste vi najveći moralist i prozivate nas iz SDP-a kako ćemo mi glasati. Mi ćemo sutra glasati za opoziv ministra Marića. Mi smo pokrenuli i opoziv Tomislava Karamarka zbog sukoba interesa, niste vi gospodo iz MOST-a nego mi. I vi ste podržali našu inicijativu i mi smo dva puta srušili dvije nesposobne Vlade i hrvatski građani više ne mogu biti taoci HDZ-a i MOST-a. Dajte više raspišite izbore, idemo ponovno i građani će prepoznati ovaj puta, ne možete ih dva puta prevariti [[Upadica predsjednik: Zastupnik Saša Đujić isteklo je vrijeme.]] Hvala lijepo predsjedniče.
Nadam se da ćete biti jednako žustri i sutra i u nastavku. Odgovor na repliku zastupnik Pernar.
Kolega Đujić, htio bih vam ispričati jednu priču čovjeka koji se zove Ivica Medvedec iz Pušće. Ne znam da li znate njegovu sudbinu, čovjek je na poticaj države ušao u posao, napravio je, tj. išao je raditi svinjogojsku farmu i znate kako je završio? Klasična priča, ovrha nad kućom. Bio sam s njim na dražbi na sudu u Zaprešiću, čeka ga deložacija. Zašto? Zato što je banka od njega tražila da jamstvo za kredit bude njegova kuća, iako je kredit uzimao za posao. Međutim kada je HBOR davao božićni kredit Ivici Todoriću, Agrokoru, njihov bivši zaposlenik je vodio HBOR i on je dao taj kredit bez ikakvih osiguranja stvarnih, možda 10% je samo pokriveno hipotekom. Zašto nije gospodin Marić rekao gazdi Ivici Todoriću, rado gospodine Todorić, dati ćemo vam kredit ali stavite hipoteku na vaš dvorac. E nije mu to rekao. Nije mu to rekao sa razlogom i dao mu je taj kredit sa razlogom. I ne samo to. Pomicao je da se izvješća financijska za prošlu godinu daju mjesec dana kasnije za kraj travnja umjesto kraj ožujka. Puno je tu stvari od mijenjana Zakona o faktoringu da ne ulaze u nadzor HANFA-e. To je cijeli jedan niz indicija koje zajedno čine jedan dokaz. Evo vam još jedan primjer. Primjer vam je da on kao ministar dobiva povlašteni kredit. Zašto bi netko uzimao kredit na milijun kuna ako on ima milijun kuna ušteđevine a kamata na ušteđevinu je manja nego što je kamata na kredit. Pa logika stvari kaže da mu se više isplati koristiti ušteđevinu nego dizati kredit ali on je loš ministar financija i nema pojama o ekonomiji. Hvala.
Zastupnik Pernar, zahvaljujem se, isteklo vam je vrijeme, meni je žao ali iskoristite to za sljedeću repliku. Istekle su replike. Sljedeći Klub zastupnika koji se javio za sudjelovanje, u ime predlagatelja. Ispričavam se, u ime predlagatelja zatražio je riječ Klub zastupnika SDP-a, u njihovo ime govoriti će zastupnik Peđa Grbin.
Zahvaljujem poštovani gospodine predsjedniče, poštovane kolegice i kolege. Smatramo da je potrebno malo sumirati sve što se danas govorilo. Početi ću s onime što je malo prije rekao kolega Stazić i bio je u pravu. Ministar Marić i sve ovo što se danas oko njega dešava je posljedica HDZ-ove 27 godišnje politike, politike njegovanja sukoba interesa na svim razinama. A zadnjih godinu i pol uz veliku asistenciju MOST-a. Ministar Marić nije uzrok, on je samo povod i posljedica. Stvarni uzrok je kontinuirano zatvaranje očiju pred onime što se u RH događa kad god je HDZ na vlasti, a to je sukob interesa. Slušao sam jutros rasprave kolegica i kolega iz HDZ-a, bolje rečeno replike i moram vam odati jedno priznanje. Fantastično ste odradili zabijanje glave u pijesak, fantastično ste odradili eskiviranje od svega onoga što je bitno. Fantastično ste odradili izbjegavanje odgovora na apsolutno svako pitanje koje vam je postavljeno i zato ću ja iskoristiti ovu priliku i postaviti vam pitanja još jednom. I ako mi budete replicirali, molim vas potrudite se odgovoriti barem na jedno o njih. Prvo pitanje koje ću vam postaviti je da li smatrate da je u redu da ministri koji se nalaze u potencijalnom sukobu interesa ne pitaju sukladno njihovoj jasnoj zakonskoj odredbi Povjerenstvo o odlučivanju o sukobu interesa da li se nalaze u sukobu interesa i dali smiju donositi odluke. Smatrate li da je u redu da ministri protiv kojih se vode postupci pred Povjerenstvom zbog sukoba interesa i kršenja načela i zakona svejedno odlučuju u takvim postupcima. Poštovane kolegice i kolege, smatrate li da je u redu da premijer zatvara oči pred takvim sukobom interesa i umjesto da sankcionira ministra koji je i njegov kredibilitet doveo u pitanje sankcionira one koji ukazuju na kršenje zakona? Kolegice i kolege, odgovorite mi na pitanje da li je u redu da se angažiraju vanjski suradnici za pisanje zakona koji će nakon toga, nakon toga biti angažirani od strane izvanrednih uprava u trgovačkim društvima za koje su ti zakoni pisani? Ali više od svega kolegice i kolege, odgovorite mi na sljedeće pitanje. Da li bi itko od vas, a svi mi ovdje koji sjedimo smo državni dužnosnici, da li bi itko od vas iskoristio situaciju da sjedi u Nadzornom odboru trgovačkog društva u javnom vlasništvu kako bi za sebe osigurao povlašteni kredit? Molim vas odgovorite mi na ovo pitanje. Za neke od vas znam odgovor, znam i za neke druge, ali nitko od vas nije imao hrabrosti danas ovdje doći i reći da li bi iskoristio poziciju da sjedi u Nadzornom odboru državne banke, da za sebe ishodi kredit pod povoljnijim uvjetima nego što to mogu svi drugi građani Republike Hrvatske? Da li bi iskoristio svoju poziciju da dobije kredit sa nižom kamatom nego što je ta banka u tom trenutku plaćala na depozite građana? Da li bi iskoristio svoj položaj da uzme kredit na kojem je banka u gubitku? Na to mi odgovorite kolegice i kolege iz HDZ-a? Hvala vam.
Zastupnik Nenad Stazić zatražio je prvi repliku.
Točno tako. Da nije ministra Marića povod za sukob bi se našao negdje drugdje, otprilike ja mislim za šest mjeseci jer su HDZ i MOST takve dvije stranke koji su ušli zapravo u jedan ideološki brak. Pa MOST je imao šansu za SDP-om formirati i stabilnu i poštenu vlast, i stabilnu i poštenu nakon onih izbora prije ovih izvanrednih. Nisu htjeli. Odnijeli su vlast pod šator HDZ-a. Tamo ih je vuklo srce. Možda tamo i spadaju u tu kriminalnu skupinu. Marić, ministre Mariću, ministar Marić oprostite. Ministar Marić ima šansu shvatiti da u ovom trenutku drži cijelu zemlju kao taoca. To je velika odgovornost, pa bez obzira na njegovu subjektivnu krivnju ili ne, bez obzira na to je li on posve uvjeren da je u pravu i da ništa sagriješio nije. Odgovornost izazivanja ovakve krize zbog jednog čovjeka je velik teret. Svoje poštenje, svoje domoljublje ako baš hoćete, svoju ljudskost, svoj karakter on može pokazati na jedan način da da ostavku, ne da ga se smjenjuje. Da da ostavku, da to shvati i da ne drži cijelu zemlju u krizi.
Odgovor na repliku zastupnik Grbin.
Zahvaljujem poštovani gospodine predsjedniče. Kolega Stazić u pravu ste. Bilo tko na mjestu gospodina Marića koji je lojalan stranci koja ga je predložila, koji je lojalan premijeru koji ga je predložio na tu funkciju podnio bi ostavku i izbjegao bi sve ovo što se događalo. Međutim, gospodin Marić to nije učinio. Zašto? Pitanje je na koje niti vi, niti ja ne znamo odgovor. Međutim, kolega Staziću niste u pravu samo kad ste o tome govorili. U pravu ste i kad ste govorili o ponašanju MOST-a. Jutros sam vrlo pažljivo slušao kako je kolega Grmoja branio, odnosno koristio trenutak da dovede u pitanje kredibilitet gospodina Marića na način da ga je prozivao zbog porezne reforme. I pazite, govorio je u poreznoj reformi ne valja ovo, u poreznoj reformi ne valja ono. A znate jedino što nije spomenuo? Da te porezne reforme ne bi bilo da MOST u tom trenutku nije glasovao za ono što danas ministru Mariću stavlja na teret. Da kolega Staziću, ministar Marić ima svojih krimena. Ti krimeni su veliki. On mora otići o tome nema dvojbe. Nema dvojbe u Saboru, nema dvojbe među hrvatskim građanima. Ali u svemu ovome u čemu se danas nalazimo u ovoj krizi, neredu, neradu, nestabilnosti u tome ministar Marić nije sam. Mnogi su mu, ali mnogi pomagali. Hvala.
Zastupnica Majda Burić javila se za repliku.
Zahvaljujem gospodine Petrov. Evo spomenuli ste gospodine Grin povode i posljedice, međutim ono što ste zaboravili reći jest da to nije nekakav povod i posljedica već je to isključivo orkestrirani napad na gospodina Marića, to je mobing i nasilje isključivo u svrhu destabilizacije, kaosa i destrukcije. A sve to preko leđa čovjeka čiji je moralni i profesionalni i znanstveni i politički dignitet neupitan. S druge strane, ono čime ste se pokazali jest to da ćete sve oprostiti, ali uspjeh nećete i to je žalosno da se čovjeku nešto zamjera samo zato što je uspješan i profesionalan. Šta bi trebao nositi ceker i vozit se u Stojadinu, umjesto da kažete svaka čas Mariću, doveo si javne financije na razinu na kojima nisu bile odavno. Zahvaljujem.
Odgovor na repliku zastupnik Grbin.
Zahvaljujem vam poštovani gospodine predsjedniče. HDZ je uspješan u tek nekoliko stvari, jedna od njih je izbjegavanje davanja jasnog odgovora na jasno pitanje. Poštovana kolegice, ja sam vas pitao da li bi vi da ste sjedili u nadzornom odboru banke u državnom vlasništvu iskoristili tu poziciju da za sebe osigurate povlašteni kredit? Jednostavno pitanje na koje se odgovara da sa ili ne. Naravno na to niste odgovorili. Baš me zanima, vidio sam da su se javili i drugi kolege iz vašeg kluba, zanima me da li bi oni da su se našli u poziciji da sjede u nadzornom odboru trgovačkog društva u vlasništvu RH iskoristili to što tamo sjede i dobili povlašteni kredit koji građanke i građani RH ne mogu dobiti. Hvala.
Zastupnik Ivan Pernar javio se za repliku.
Uvaženi kolega iz SDP-a, ja vas pitam za pomoć, a pitam vas za pomoć iz jednostavnog i skromnog razloga. Nama se Marić predstavlja kao uvaženi stručnjak ekonomski, pa dajte molim vas objasnite koja je ekonomska logika ako on ima štednju za recimo 2% kamate od milijun kuna i da digne kredit za milijun kuna po 4% kamate, da bi došao do istog tog novca. Znači on u startu gubi 2% nema logike. I druga stvar, zapitajte se dok mnogi drugi ljudi plaćaju lihvarske kredite, izmrcvareni su što od onih ilegalnih RBA zadruga austrijskih, što švicarskim frankom itd. ministar Marić usprkos milijunskoj ušteđevini uzima povlašteni kredit. Znači imam puno, imam Rolex, imam nekretnina ne znam ni ja sam koliko, imam milijune ušteđevine, imam Audi A6, nije mi dovoljno. Mene treba pomoć, meni treba povlašteni kredit, ne treba nekoj mladoj obitelji povlašteni kredit, ne, ne dame i gospodo. Šta će njima pa zar su oni prioritet? Ne, program HDZ je da se onima koji imaju malo oduzme i ono malo što imaju, a onima koji imaju puno da im se da još. I ta moralna nakaza nje danas ovdje nema ona stolica je prazna, pobjegao je, pobjegao je jer nema odgovornosti i nema srama i ne želi slušati to što mu mi imamo za reći.
Zastupnik Pernar ja sam vas već jednom upozorio i molio bih da se toga držite. Rječnik koji ste sada koristili bez obzira o kome se radi nije primjeren. Odgovor na repliku zastupnik Grbin.
Zahvaljujem vam poštovani gospodine predsjedniče. Uvaženi kolega Pernar. Govorili ste o velikom stručnjaku prije kada sam replicirao vašem kolegi Bunjcu, pokazao sam na brojkama koliko je to velik stručnjak. Dakle nacionalni program reformi što oni predviđaju, predviđaju usporavanje gospodarskog rasta RH u 2018., 2019., i 2020. godini. plan konvergencije koji se usvaja sa nacionalnim planom reforme, šta predviđaju, predviđaju manje mirovine za sve nas koji smo u ovom trenutku mlađi od 55 godina. A spomenuli ste pomoć mladim obiteljima, ovdje se radilo o stambenom kreditu. A da li vi znate šta je o toj famoznoj poreznoj reformi koju sam malo prije spominjao, šta je u toj poreznoj reformi ukinuto, na što smo mi iz Kluba zastupnika SDP-a uložili amandman koji, hvala na pitanju nije usvojen jer je to potpuno nebitno, što je ukinuto, ukinuta je porezna olakšica svakom onom građaninu RH koji kupuje prvu nekretninu potrebnu za njegovo stambeno zbrinjavanje. Za ministra povlašteni kredit, a za građane RH figa. Hvala.
Zastupnik Mato Franković javio se za repliku.
Poštovani kolega Grbin. Pa ja bih vam želio odgovoriti na vaše pitanje o sukobu interesa odnosno jeli kolega Marić u sukobu interesa. Pa da ste pročitali odgovor Vlade RH onda vam tu jasno piše, dakle doktor Zdravko Marić je nakon stupanja na dužnost ministra financija više puta jasno komunicirao da će se izuzeti od donošenja odluka koje se tiču Agrokora, upravo zbog činjenice da je određeno vrijeme proveo kao njihov zaposlenik. A ispravnost takvog postupanja potvrdila je predsjednica Povjerenstva za odlučivanje o sukobu interesa gospođa Dalija Orešković. Dakle, jasno je itekako da je ministar Marić savjesno postupio i samo izuzeo se vezano u slučaj Agrokor. A što se tiče odgovornosti ministra Marića za financijsko stanje ili znanje ili ne znanje što se događa u Agrokoru činjenica je da je dok je ministar Marić bio zaposlenik Agrokora kreditni rejting Agrokora je bio na razini B, sa stabilnim izgledima. Ajmo pričati o stvarnim činjenicama. Isto tako jasno je kako revizorska društva ni investitori, niti kreditne institucije a niti rejting agencije koji su redovito analizirale i revidirale poslovna i financijska izvješća nisu izražavali sumnje u točnost i vjerodostojnost podataka navedenih u njima. Hvala lijepo.
Odgovor na repliku zastupnik Grbin.
Poštovani gospodine predsjedniče. Uvaženi kolega da ne znam iz koje ste stranke istog bih trenutka pogodio. A znate zašto? Jer niti vi niste odgovorili na najjednostavnije od svih pitanja, da li bi vi kao državni dužnosnik da ste bili u nadzornom odboru banke u državnom vlasništvu iskoristili tu činjenicu da za sebe osigurate povlašteni kredit? Vaš strah da odgovorite na to pitanje daje mi za pravo da zaključim da vjerojatno bi, jer je to nešto što kolege iz vaše stranke čine. Kada se nađu u poziciji u kojoj mogu iskoristiti svoj položaj i ovlasti vaši kolege to često čine, ne svi, ne svi, nikada neću reći svi jer i kod vas ima časnih iznimaka ali mnogi to čine. … [[Govornici govore u glas, ne razumije se.]] [[Upadica predsjednik: Ja vas molim…]] Ne treba, ne treba poštovani gospodine predsjedniče, ja se mogu s njima nositi [[Upadica predsjednik: Ja vas molim saborski zastupnici, saborski zastupnici.]] Poštovani gospodine predsjedniče.
Saborski zastupnici, ja bih vas molio, ja bih vas molio da se držite mira, ako smo izdržali, molio bih ako smo izdržali do 4 poslijepodne onda nemojte da u 4 poslijepodne moram dijeliti opomene i sve one iduće kazne koje mogu doći na red. Izvolite.
Zahvaljujem poštovani gospodine predsjedniče. Dakle, niste odgovorili na jednostavno pitanje, vidio sam još vaših kolega da su se javili za repliku, jedan od njih je bio državni tajnik u isto vrijeme kada je bio i kolega Marić, valjda će on imati hrabrosti odgovoriti na to jednostavno pitanje. Međutim, kada govorimo o Povjerenstvu za odlučivanje o sukobu interesa, gospodin Marić je od 26.1. kada je prvi put komentirao Agrokor što nije smio nekoliko puta to činio. U drugom mjesecu kaže a izuzeti ću se ja, ne bih tu trebao odlučivati, onda u 3 mjesecu ipak komentira, pa kada mu novinari kažu da ne bi trebao odlučivati on kaže pa neću, neću više komentirati i do čega onda dolazimo? 10. travnja, [[Upadica predsjednik: Isteklo je vrijeme.]] Poštovani gospodine predsjedniče zbog intervencije kolege barem 30 sekundi zaslužujem [[Upadica predsjednik: 10 sekundi.]] Hvala. I onda 10.4. glasa o izvanrednoj upravi. A da li je ikada od povjerenstva zatražio mišljenje? Nije. Nije, nije kolega.
Hvala. Zastupnik Josip Borić, javio se za repliku.
Teško je kada čovjek čovjeku postane vuk, ovo danas prelazi zaista neke granice dobrog ukusa, nekakav lov na nečiju glavu opravdava sve što se izgovori, zaista ispod svake razine normalnog ponašanja i normalne rasprave argumentima. Što imamo danas? Najžešća su dva zastupnika, jedan ima 7 kredita, drugi ima 4 kredita i napadaju nekoga tko ima 2 kredita. Kao nekakvo veselje imati kredit, zadužiti se, vraćati, to je … krimen nekome tko vodi financije u RH, imati kredit. I što smo se uhvatili kamatnih stopa. Pa evo ovaj što ima 4 kredita, 5,24, 4,95, 8,45, 6,50, tri kredita podignuto u Erste banci. Je li vama u SDP-u poznati da su ti krediti kao i krediti vašeg bivšeg premijera podignuti u toj banci, pa je iz te banke netko postao čelnik upravo HPB-a, je su vam poznate te činjenice? Jesu vam poznate činjenice da ste iskrcali desetke milijune kuna nekakvim konzultantima za privatizaciju HPB-a? Gdje su završili ti novci? Kome su oni otišli? Što ste se vi to ulovi, sukob interesa, je li to neki prijeki sud u Hrvatskoj? je li njihova zadnja. Pa čuli smo nedavno jedan pravorijek, da sukob interesa može trajati 15 dana ako je u pitanju čelnik, bivši čelnik jedne stranke, vaš bivši premijer. Otkada sukob interesa ima vremenski rok. Bio si 15 dana pa nisi, da si bio 16 onda bi bio. Gospodo draga, uozbiljimo se, ovo je vrlo osjetljiv trenutak. Ali ovaj lov na glave sa nikakvim argumentima ispod je svake razine, gospodo.
Zastupnik Borić, isteklo je vrijeme. Hvala. Odgovor na repliku.
Poštovani gospodine predsjedniče. Poštovani kolega Boriću, mislim da sam u svojem izlaganju bio vrlo jasan, trudio sam se govoriti književnim hrvatskim jezikom i postavio sam pitanja na koja je vrlo jednostavno odgovoriti sa da ili ne. Drago mi je da ste mi vi replicirali jer ste vi bili državni tajnik, bili ste državni tajnik u jednom izuzetno zanimljivom ministarstvu, Ministarstvu infrastrukture u vrijeme dok je ministar bio gospodin Kalmeta i kao gospodin Marić, vjerojatno ni vi niste ništa vidjeli što se događa jer to kod vas, kod vaših stranačkih kolega često tako biva. Ali unatoč svemu tome što ništa niste vidjeli, ništa niste čuli, ništa niste znali niste mi odgovorili na najjednostavnije moguće pitanje, da li bi vi kolega Boriću da ste sjedili u nadzornom odboru, banke u vlasništvu RH iskoristili svoj položaj da za sebe priskrbite kredit pod mnogo povoljnijim uvjetima, radi se o 375 tisuća kuna koje će ostati u džepu gospodina Marića, 375 tisuća kuna? Dakle, da li bi vi iskoristili svoj položaj državnog dužnosnika da sebi osigurate kredit pod povoljnijim uvjetima nego što su to mogle građanke i građani RH? Kao niti jedan odnosno, niti jedna kolegica, niti jedan kolega koji su iz vašeg kluba govorili prije vas, niti vi mi niste odgovorili na ovo pitanje. Hvala vam na tome kolega.
Zastupnik Željko Jovanović, javio se za repliku.
Hvala gospodine predsjedniče. Kolega Grbin izazvali ste veliku nervozu u redovima HDZ-a govoreći o sukobu interesa što je vrlo razumljivo. Dakle ako pogledamo povijest HDZ-a od '90.-tih do 2017. period od '90.-te do 2000., period od 2003. do 2011. i ovih posljednjih godinu dana jedino što stalno jest to je sukob interesa. Dakle, to je stranka u kojoj duboko imanentno postoji uvijek sukob interesa. Oni ne znaju funkcionirati bez sukoba interesa. Koliko ne znaju funkcionirati bez sukoba interesa vidimo i po tome kako se odnose prema Povjerenstvu za sprječavanje sukoba interesa gdje je nedavno potencijalni predsjednik kojeg oni žele instalirati za ovu govornicu ovdje prijetio Povjerenstvu za sprječavanje sukoba interesa kada su iznijeli svoj stav o sukobu interesa ovdje nazočne potpredsjednice Vlade gospođe Dalić. Dakle, oni ne znaju funkcionirati bez sukoba interesa i njihova zajednica zapravo je zajednica umreženog sukoba interesa. A naravno ako dužnosnici sjede u nadzornim odborima državnih tvrtki za koje ne mogu primati naknadu apsolutno je neprihvatljivo da imaju bilo kakvu materijalnu korist. I to bi svaki dužnosnik u ovom Saboru trebao znati. I zato dužnosnici SDP-a sigurno ne bi uzeli ovakav povlašteni kredit.
Odgovor na repliku zastupnik Grbin.
Znate li što je zanimljivo kolega Jovanoviću? Zanimljivo je to da našim kolegicama i kolegama iz reda HDZ-a smeta kada Povjerenstvo za odlučivanje o sukobu interesa pokreće postupak protiv ovdje nazočne potpredsjednice Vlade gospođe Dalić, a jako su zadovoljni radom tog Povjerenstva za odlučivanje o sukobu interesa kada kaže da zbog toga što je stupilo na dužnost tek 2012. ne može procjenjivati sukob interesa koji je nastao 2010. za vrijeme važenja starog zakona. Dakle, kad je odluka u korist HDZ-a onda je Povjerenstvo za odlučivanje o sukobu interesa dobro, a kad je odluka protiv HDZ-a onda to povjerenstvo odjednom postaje nekakvi prijeki sud čija ne može biti zadnja. Međutim, odnos HDZ-a prema institucijama ne ogleda se samo u Povjerenstvu za odlučivanje o sukobu interesa. Možda javnost ne zna, ali ja jako dobro znam da ste vi uvaženi kolega Jovanović već čini mi se oko godinu i pol na čelu jednog važnog saborskog radnog tijela. Znate li koje je to radno tijelo? To je tijelo koje je zaduženo za nadgledanje Strategije suzbijanja korupcije Antikorupcijsko vijeće Hrvatskog sabora. A Antikorupcijsko vijeće Hrvatskog sabora ne može raditi već preko godinu dana zato što vi gospođe i gospodo iz vladajuće većine uporno odbijate izabrati njegove članove. Godinu i pol Hrvatska nema tijelo koje bi se trebalo baviti nadgledanjem Strategije borbe protiv korupcije, nema jer ga ne želite izabrati kolegice i kolege.
Sljedeći je zatražio riječ predstavnik Vlade, potpredsjednica Vlade ministrica gospodarstva Martina Dalić. Izvolite.
Pa evo zastupnik Grbin je osjetio potrebu da malo sumira raspravu koja se vodi tijekom dana, pa i ja mislim da treba možda malo sumirati raspravu i sumirati neke njezine bitne značajke. Jedna od njih govorilo se o poreznoj reformi kao o velikom krimenu ministra financija Marića. Rezultat te porezne reforme koja se danas primjenjuje, koju danas i rezultate kojeg danas osjećaju svi hrvatski građani i svi hrvatski poduzetnici je da svi oni plaćaju niži porez, da svi oni plaćaju niži porez na dohodak, da je više od 500 000 građana kao rezultat te porezne reforme isključeno uopće iz obuhvata poreza na dohodak. Rezultat te porezne reforme jest da i hrvatski poduzetnici plaćaju niži porez na dobit. Rezultat te porezne reforme jesu i povećanje odbitaka u porezu na dohodak za djecu. Sve su to rezultati porezne reforme o kojoj ste ovdje govorili. Sve su to rezultati koji su mišljeni i koji su provedeni na korist hrvatskih građana i na korist hrvatskih poduzetnika zato jer je brinuti o građanima i poduzetnicima zadatak Vlade i svakog njezinog člana. To vama ne odgovara kolege iz SDP-a. Vama ne odgovara to što je Vlada poduzela i učinila i to što je konkretno u resoru ministar financija učinio da hrvatski građani i hrvatski poduzetnici imaju koristi od ekonomske politike. Vi ste se zapetljali u politički larpurlartizam i u jeftino politikantstvo. Isto tako, druga točka na kojoj je važno sažeti današnju raspravu je Zakon o izvanrednoj upravi tzv. lex Agrokor. Posljedica toga zakona jest da 50 000 ljudi koji su zaposleni u poduzećima koja čine sustav Agrokor prima plaću jer je sustav bio blokiran. Ova je Vlada predlažući Hrvatskom saboru i uz podršku Hrvatskoga sabora zaustavila poslovanje i način poslovanja Ivice Todorića. I to je rezultat ovoga zakona. Rezultat je ovoga zakona da je više od 2000 dobavljača nakon više mjeseci neplaćanja primilo plaćanje za robe i usluge. Ja vjerujem da među ovih 50000 zaposlenih u sustavu Agrokor i među ovim dobavljačima i među onim dobavljačima koji danas primaju plaćanja, isplate za robe i usluge koje su isporučili ima i vaših glasača. Ja stvarno ne mogu razumjeti zbog čega ikome je u interesu da se to i ti i takvi rezultati zakona o kojem govorim ne ostvaruju. Ja to razumjeti ne mogu. I ja ne mogu razumjeti zbog čega sitno politikantstvo stavljate čak i iznad interesa svojih birača. Zbog toga mislim da bi i u ovim raspravama i u ovoj raspravi koja se ovdje vodi ipak trebalo uzeti u obzir i ne izgubiti iz vida ono što je bit, ono što je cilj, ono što je smisao politike, a to je raditi na korist građana, raditi za dobrobit građana. Jer kolega Grbin, ono što je meni najveća plaća za trud oko Zakona o izvanrednoj upravi, jest ući u Konzum i čuti dobar dan od zaposlenica koje tamo rade. Možete li vi nakon ovakovih rasprava kojima dovodite u pitanje egzistenciju tih ljudi mirno otići u Konzum i mirno tim ljudima reći dobar dan?
Hvala. Zastupnik Bojan Glavašević javio se za repliku.
Hvala gospodine predsjedniče. Gospođo Dalić, ministrice Dalić, od svega ovoga što ste rekli uopće se niste bavili meritumom koji premijer voli spomenuti. A meritum ovdje je vezan duboko za sukob interesa. A sukob interesa niste spomenuli iz sasvim jasnog razloga, zato što ste vi zadnja osoba koja bi o tome trebala govoriti jer vaš sukob interesa u usporedbi sa onim sukobom interesa ministra Marića je neusporedivo veći. I to ne samo vezano za Agrokor nego vezano i za INA-u. Može vam biti neugodno što ste ovdje i što to niste spomenuli.
Odgovor na repliku.
Znate zašto nisam spomenula, zato jer sam znala da će se neko od vas javiti pa da vam mogu onda i direktno odgovoriti. Moj tzv. sukob interesa u INA-i, a na čemu bi se to temeljio moj tzv. sukob interesa u INA-i? Sa kim sa ja to u sukobu interesa u INA-i? možda sa mađarskim MOL-om, samo i jedino kao potpredsjednik hrvatske Vlade sa mađarskim MOL-om koji proteklih osam godina ima upravljačka prava u INA-i i čija je uprava i čija su upravljačka prava u INA-i rezultirala u 50%-nom snižavanju rezervi INA-e u 47%-om snižavanju prihoda INA-e od 2009. do danas. Da, ja jesam kao potpredsjednik hrvatske Vlade u sukobu interesa u INA-i u dubokom sukobu interesa sa dioničarem koji na neadekvatan, neprimjeren način upravlja INA-om. Jer nemojte zaboraviti mađarski MOL je dioničar, ali isto tako i onaj tko ima upravljačka prava u toj kompaniji. Prema tome, kada govorite o mom sukobu interesa u INA-i da, on je samo mađarskim MOL-om i to priznajem i to ću ponavljati svaki puta i kao potpredsjednik Vlade učinit ću sve da se ta situacija promijeni kako bi INA i njezinih 11 tisuća zaposlenika dobili svoju dugoročnu perspektivu.
Zastupnik Miro Bulj javio se za repliku.
Ministrice, govorili ste o poreznim reformama, jel vam je poznato da je nerazmjer imovine s manjim brojem godina da je bilo do 2005. znači ako možete razumjeti o čemu se radi na nezakonito stečenoj imovini da je bilo 2005. unazad da se smanjilo na šest godina i svake godine se smanjuje da se to očito pogodovalo negdje, nekome. Ja osobno nisam glasao za poreznu reformu, tu je se pogodovalo otvoreno onima koji su pljačkali i koji su stekli svoju imovinu nezakonito. Jel vam jasna tu poruka? Drugo, što se tiče ja znam da ste vi bili ministrica financija, jel vam poznato jel vam moguće da ministar financija da u najtežoj gospodarskoj krizi se izuzme u ključnoj bitni Hrvatske poslije Domovinskoga rata, ne uzimajući njegovu stručnost i sposobnost naravno, vjerojatno čovjek ima kompetencije što i vi potvrđujete, ali on se izuzeo u najtežem trenutku Hrvatska od Domovinskoga rata zbog sustava. I vi ste bili ministrica financija, zbog sustava koji je omogućio Todoriću, Gregoriću, Lukoviću valjda poznajte te ljude, omogućili su im da jedan čovjek preuzme cijeli sustav i drži cijelu Hrvatsku za gušu. I ministar financija u tome trenutku kaže ja se izuzimam, a 20 dana prije govori, ne sve je uredu u Agrokoru. Da li su znali ostali ministri za krizu u Agrokoru? Jel upoznao, vi ste potpredsjednica Vlade ili ste vi premijerka pa možda bolje znate. Apsolutno vi kao ministrica financija morali ste znati, a i on sada i Lalovac zbog čega nije porezna dubinska inspekcija ušla u Agrokor i ne bi se dogodilo ovo što se događa financijska nestabilnost [[Upadica Petrov: Vrijeme.]] A u slučaju Narodne banke mogli bi govoriti o stabilnosti, ali nemam vremena.
Zastupnik Bulj, hvala. Odgovor na repliku.
Kada spominjete 2005. godinu onda ja razumijem da ustvari govorite o roku do kojeg Porezna uprava može otvarati postupke unazad i koliko razumijem izmjenama Općeg poreznog zakona taj je rok skraćen sa 2005. na šest godina kao apsolutni zastarni rok. Ja se ne bih složila s vama gospodine Bulj da se tu i na koji način radi o pogodovanju bilo kome i bilo čemu, zato što je i mogućnost kretanja unazad šest godina sasvim dovoljna da se eventualne porezne prijevare otkriju i da se onda po njima bez zastarnoga roka radi. Ova granica od 2005. godine koliko se sjećam uvedena je, ja mislim da sam ja bila zastupnik, znači uvedena je negdje 2012. i '13. I sada ja vas pitam, u tome periodu otkad je to 2005., otkad je ta granica utvrđena koja su i kolika su kaznena djela otkrivena. Dakle mislim, mislim da fiksiranje te godine ustvari ni na koji način ne utječe na mogućnost otkrivanja porezne prevare ili mogućnost djelovanja porezne uprave. Ono što bih vam također još željela reći, o tome se je puno govorilo u zadnje vrijeme pa se pozivate i na to da sam ja bila ministar financija. Porezna uprava postupa i ulazi u porezni nadzor temeljem analize rizika a pažnju će joj privući obično oni koji ne plaćaju porez. Kada porezna uprava uđe u [[Upadica predsjednik: Isteklo je vrijeme, ako može…]] bilo koje poduzeće [[Upadica predsjednik: Evo, 3 riječi.]] njezina je zadaća ispitivati da li se plaća porez a ne da li kompanija ima financijsku nestabilnost.
Hvala. Zastupnik Željko Lenart se javio za repliku.
Zahvaljujem poštovani predsjedniče Hrvatskoga sabora. Pa gospođo Dalić, evo meni je ministra, tj. gospodina Marića kao ljudskog bića žao što prolazi kao ovo ali kao ministra ne, jer kada se uhvatio tog posla morao je znati da ga može dočekati ovo što ga danas čeka. Spominjali ste poreznu reformu koja je donijela kak' ti ga puno dobra. Možda je u onom krugu ljudi s kojima se vi družite. Pa recimo, gospodin Todorić je mogao kupiti jeftiniji helikopter nego prije porezne reforme i tako mnogi tu drugi. 63% ljudi kaže da država ide u krivom smjeru. I to je rezultat porezne reforme. Da li je porezna reforma donijela dobro blokiranima, ovršenima, nezaposlenima? Nisu je ni osjetili. Mnogi poduzetnici zbog te dobre porezne reforme su zatvorili svoje firme i otišli u Njemačku trbuhom za kruhom, Irsku ili negdje drugdje. Pa ja nisam baš siguran da je porezna reforma bila namijenjena svim poduzetnicima, mislim da je bila namijenjena daleko više nekima kao što su Agrokor a Agrokor zna se zašto je napravljen, zašto ga je HDZ osmislio tamo početkom '90.-tih da bi svi mogli na toj sisi živjeti dugo vremena, e a sada kada se više nema što sisati sada je nastao veliki problem za RH. A i onda ova politička kriza u našem Hrvatskom saboru a na kraju krajeva će opet platiti Hrvatski narod koji će to sve morati platiti iz onih svojih sitnih poreza. Na koji način nas je sve varano. Jedan banalan primjer je cestarina, rečeno je da ide za 5% će poskupiti cestarina a ja vas pitam na koliko posto je za 5% poskupila, svugdje je 10, možda i više i da ne nabrajam dalje jer nemam vremena. Porezna reforma je kao Superhik uzimamo malima a dajemo bogatima. Hvala.
Odgovor na repliku.
No dobro, sada ste sklopili niz fraza, kao što smo neki dan na jednoj od komercijalnih televizija imali zgodno vidjeti priliku kako su skupljene fraze predsjednika SDP-a, tako je otprilike i ovo što ste vi skupili u svojoj poreznoj reformi. Ali kada već imam 2 minute, nekoliko riječi kako porezna reforma pomaže blokiranima. Porezna reforma pomaže blokiranima tako da snižavajući troškove poslovanja i povećavajući kupovnu moć stanovništva pridonosi gospodarskom rastu. Gospodarski rast pridonosi mogućnosti otvaranja novih radnih mjesta a to osigurava mogućnost i prostor da i oni koji su blokirani mogu naći posao, mogu doći do plaće i mogu se osloboditi iz toga položaja koji priznajem i prihvaćam nije jednostavan, nije lak i suosjećam se sa svim tim ljudima. Ali zadaća je hrvatske Vlade osigurati upravo takvim ljudima da mogu raditi, da mogu zarađivati, da mogu imati priliku naći zaposlenje. I to je ono sa čime se ova Vlada bavi.
Zastupnik Saša Đujić, javiti će se za repliku.
Hvala gospodine predsjedniče. Gospođo Dalić, ministrice, vi ste u svom obraćanju pričali o rezultatima porezne reforme. Evo ja ću ovdje još jednom ponoviti. Rezultati porezne reforme su ti da naši ugostitelji danas plaćaju duplo veći porez nego što su ga plaćali do Nove godine. Rezultati ove porezne reforme su da mi kao mediteranska zemlja čije je gospodarstvo uglavnom oslonjeno na turizam plaćamo najveći PDV u cijelom našem okruženju. Rezultati porezne reforme su to da mlade obitelji danas od nove godine plaćaju porez na prvu nekretninu. Rezultati te porezne reforme su poskupljene kino ulaznica za 25%, to je jedino mjesto gdje su mlade obitelji mogle sa svojom djecom, otići odmoriti glavu od vas i od nas. Sada to moraju još 25% više platiti. Rezultati ove porezne reforme su veće plaće bogatijima, vama koji sjedite u Vladi i nama koji sjedimo u Saboru a nikakvo povećanje onima najsiromašnijima. Drugo, rekli ste da djelatnice u Konzumu nakon lex Agrokor vi pozdravljate sa dobar dan. E vidite gospođo Dalić, nakon vašeg razgovora sa gospodinom potpredsjednikom HGK ja sam mislio da vi djelatnice u Konzumu pozdravljate sa hvaljen Isus jer vi ste o lex Agrokoru najbolje rekli odgovarajući na pitanje gospodina potpredsjednika gospodarske komore, ja ću vam sada citirati, koji vas je u kontekstu lex Agrkora pitao je li sada sve riješeno. Vi ste svojim odgovorom, „Je, moš' si misliti, sada se uzdamo u Svetog Antu“ najbolje rekli šta je taj zakon. I to ne treba više komentirati. Evo, hvala vam lijepa.
Odgovor na repliku.
O ugostiteljima da plaćaju duplo veći porez. Dio ugostitelja plaća veću stopu poreza na dodanu vrijednost. Koji je porez koji oni mogu prenijeti i na svoje potrošače i klijente. A moram reći i mislim da se svi ovdje moramo složiti da pitanje odlazaka u kafiće nije baš nužno dobro. Zatim, ti isti ugostitelji imaju mogućnost posebno oni mali uživanje niže porezne stope na dobit. Znači, ne više 20 nego 12%. Pa onda učinjene su još neke izmjene u zakonima koji djeluju na povećanje i mogućnost prometa, tako da kolika je na kraju porezna obveza o tom, po tom. Mlade obitelji. Pa evo u Hrvatskom saboru se nalazi Zakon o poticajima za kreditiranje mladih obitelji koji naravno čeka na raspravu, jer ovdje se raspravlja već danima evo o ovakvim temama o kojima mi danas raspravljamo, raspravljajući se o tome je li porezna reforma pomogla ili nije, kad je bjelodano da jest. A što se tiče svetoga Ante moram vam reći da hrvatski narod štuje svetoga Antu i da je to za hrvatski narod veliki svetac, a taj je dan moram vas podsjetiti osim toga bio i utorak, a utorkom se posti za svetog Antu. Pa morate se malo uputiti i u ta pitanja.
Zastupnice Sabina, ja bih molio da se suzdržite od komentara. Imate mogućnost korištenja replika. Molio bih zastupnice Pusić! Zastupnica Sabina Glasovac javila se za repliku. Izvolite.
Hvala gospodine predsjedniče Hrvatskog sabora. Poštovana gospođo Dalić, nisam vam kanila replicirati ali kad ste iznijeli tezu da porezna reforma ne odgovara nama iz SDP-a jer je po vašim riječima mi ne vidimo koliko je ona zapravo pomogla našim građanima i poduzetnicima. Je, vjerujem da su naši građani presretni što im uvodite porez na nekretnine kojeg ste do jučer nazivali opasnim haračem i brutalnim napadom na sve Hrvate. To ste vjerojatno u tom kolektivnom osjećaju amnezije zaboravili. Vjerujem da su isto tako naši ugostitelji oduševljeni time što ste im njima koji nose hrvatski turizam udvostručili porez. Vjerujem da su oduševljeni radnici sa niskim plaćama i umirovljenici sa niskim mirovinama koji od porezne reforme nisu dobili apsolutno ništa. Mladi su isto tako oduševljeni što ste im odlučili oporezovati kupnju prve nekretnine. I ovo što sad govorite da im kompenzirate to kroz subvencioniranje kredita dajte najte! Uzeli ste 125 milijuna kuna kroz 4% poreza za kupnju prve nekretnine, a kroz ovu mjeru namjeravate vratiti samo 17,5 milijuna i subvencionirati samo 1000 obitelji, a na ovaj način ukidanjem porezne olakšice za sve obitelji koje kupuju prvu nekretninu zapravo ste zahvatili puno, puno veći broj od tih 1000. Sa vašom poreznom reformom mogu biti zadovoljni samo bogati i veliki. I ja zaista mislim da nismo jedini koji smo nezadovoljni i kojima ne odgovara ova porezna reforma. Velik dio hrvatskih građana je nezadovoljan. I ono što vam može reći je stvarno ono bravo Vlada, bravo HDZ.
Odgovor na repliku.
Gledajte nisam ja rekla da SDP-u porezna reforma koja donosi sve ove učinke na hrvatske građane i poduzetnike ne odgovara, to ste rekli vi. A ja sam vam samo skrenula pozornost da razmislite malo o vezi između politikantstva, političkog larpurlartizma i onoga što se dešava u stvarnosti. Samo jedna rečenica. Minimalna plaća povećana je od ove Vlade u jednom koraku više nego tijekom sve četiri godine SDP-ovog mandata, Socijaldemokratske partije Hrvatske.
Zastupnik Gordan Maras.
Hvala lijepa gospodine predsjedniče. Ja sam inače rođen na sv. Antu kad je već kod sv. Ante. Ne? Tako da znate, 13.6. Ali to ne znači da će se svima svidjet moja replika. Ono što sam vas ja htio pitati drago mi je što ste došli. Radi se o jednom navodu iz našeg zahtjeva za opozivom gdje je vrlo jasno rečeno da je prilikom dodjele kredita HBOR- ministar Marić bio po nama u sukobu interesa. On je sam rekao da se izuzeo. S obzirom da ste vi potpredsjednica Nadzornog odbora Hrvatske banke za obnovu i razvoj, evo mene konkretno zanima da li ste ikada razgovarali sa ministrom Marićem vezano uz kredite HBOR-a koje bi trebalo dodijeliti evo te kredite koji su dodijeljeni krajem prošle godine. I s druge strane, pitanje je koje se postavlja isto vrlo logično kakvu je proceduru prošao postupak dodjele tih kredita s obzirom da je svega 2 mjeseca nakon toga postalo jasno da Agrokoru u onom smislu funkcioniranja nije više bilo spada. Znači mi smo kao država, a vi kao zamjenica predsjednika Nadzornog odbora, znači najodgovornija kada se izuzeo Marić. Dva mjeseca prije samog kolapsa sustava ste dodijelili 400 milijuna kuna kompanijama u sustavu Agrokora koje su također opterećene vidjeli smo sa razno raznim prijašnjim aranžmanima financijskim. I ono što se postavlja vrlo jasno pitanje kako je uopće moglo doći do dodjele tih kredita, zbog čega je HBOR dao te kredite i koja je tu u biti bila uloga gospodina Zdravka Marića jer je gotovo nevjerojatno da ljudi iz HBOR-a njega ni jednom riječju ne bi obavijestili [[Upadica Petrov: Vrijeme.]] da su uopće takvi zahtjevi došli i da se oni pripremaju za nadzorni odbor. Hvala lijepa.
Hvala. Odgovor na repliku.
Mi smo gospodine Maras ja mislim već o ovom pitanju raspravljali u jednoj prethodnoj prilici, pa ću ja ponoviti. Dakle što se tiče spomenutih kredita u 12 mjesecu na Nadzornom odboru HBOR-a oni su odobreni Jamnici, PIK Vrbovcu, Ledo-u i Zvijezdi. Odobreni su u standardnoj proceduri s obzirom da njihov iznos je zahtijevao suglasnost nadzornog odbora, a odobreni su temeljem dokumentacije koju je nadzornom odboru u tome smislu potrebno dostaviti. Pa onda u toj dokumentaciji npr. piše klijentu se prema revidiranim financijskim izvješćima za 2015. dodjeljuje rejting 1, praktički nema rizika, piše u zagradi. Društvo je nisko zaduženo i većina kreditnih obveza se odnosi na zajmove povezanih društava. Zatim Jamica d.d. npr. je danas najveći hrvatski proizvođač mineralne izvorske vode, najveći izvozni potencijal nosi voda, udio izvoza u ukupnim prihodima kreće se oko 13% itd. I piše također u ovom materijalu uzevši u obzir činjenicu da se kompletno poslovanje sa sva četiri društva s obzirom na isprepletenost međusobnog poslovanja treba sagledavati u kontekstu cijelog koncerna Agrokor kojeg karakterizira značajan rast aktivnosti uz osnaživanje tržišnog položaja u regiji, kontinuirana kapeks ulaganja, niski otplatni kapacitet koji je primarni čimbenik niskog kreditnoj rejtinga grupe Agrokor, financija nestabilnost gledajući ročnu strukturu, nominalna nelikvidnost, te nedostatak radnog kapitala. Ali također uvažavajući činjenicu kako korisnici kredita predstavljaju perjanice spomenutog koncerna [[Upadica Petrov: Vrijeme isteklo.]] lidere u svakome od svojih područja djelovanja, te … /Govornici govore u isto vrijeme./ …
Ministrice isteklo je vrijeme, ispričavam se. … /Govornici govore u isto vrijeme./ … Ministrice, potpredsjednice Vlade ja bih molio da pazite na vrijeme molim vas. Zastupnik Željko Jovanović zatražio je repliku.
Hvala gospodine predsjedniče Hrvatskog sabora. Pa neki će reći da je ovo lukav potez što je premijer poslao gospođu Dalić da brani ministra Marića jer smo sada malo skrenuli pozornost sa svih onih grijeha ministra Marića. Međutim ja bih rekao da je to vrlo ciničan potez jer tko će bolje braniti ministra u sukobu interesa od potpredsjednice Vlade koja je u velikom sukobu interesa. Evo neki dan je bila i na sjednici Savjeta za INA-u iako je Povjerenstvo za odlučivanje o sukobu interesa već ukazalo na to da ona ne bi smjela sudjelovati u niti jednoj odluci koja se tiče INA-e. Ali ovdje se potpredsjednica Vlade hvalila o tome kako je porezna reforma donijela dobrobit građanima Hrvatske, pa ću je ja pitati da mi kaže koliko je vaša porezna reforma donijela umirovljenicima i to 547.562 umirovljenika čija je mirovina manja od 2 tisuće kuna, koliko im je donijela ta vaša porezna reforma koja je najviše donijela onima koji su imali najviše jer sve što činite od kada ste u ovoj Vladi činite u korist vašeg velikog gazde i vi, a i vaš ministar financija.
Odgovor na repliku.
Mislim zastupniče Jovanović da sam vam o sukobu interesa vrlo jasno govorila, a vi govorite nešto što je netočno zato jer ovo što ste rekli niti na koji način nije odluka spomenutog povjerenstva. Ali stavimo to sa strane. Vezano uz umirovljenike, što njima donosi porezna reforma. Njima porezna reforma donosi jačanje gospodarskog potencijala iz kojeg se mirovine isplaćuju i jačanje i proširivanje mogućnosti da će se stvoriti realna ekonomska masa iz kojeg će se eventualno biti moguće i povećati mirovine. Nisu mirovine prosječne mirovine u Hrvatskoj o kojima danas govorimo niske, a niske su zbog toga što to želi bilo ova hrvatska Vlada, bilo ona prije ona ili bilo ona prije nje. Dakle niti jedna hrvatska Vlada nije nikada željela da mirovine budu niske, ali je razlog zbog čega je njihova razina danas takva posljedica je različitih i ekonomskih i socijalnih i društvenih okolnosti i rata i tranzicije. A ono što je zadaća svake Vlade, a ja držim i posebno zadaća ove Vlade jačati i snažiti gospodarski rast koji će stvoriti supstancu iz koje će se te mirovine moći stabilno isplaćivati i kada to okolnosti dopuste i realno i na stvarnim osnovama povećati.
Nakon ovoga prelazimo na klubove zastupnika koji su se prijavili za sudjelovanje u raspravi. Sljedeći klub zastupnika je Klub zastupnika MOST-a Nezavisnih lista. U njihovo ime govorit će zastupnica Ivana Ninčević-Lesandrić. Izvolite.
Hvala predsjedniče Hrvatskog sabora. Poštovane kolegice zastupnice i kolege zastupnici. Stav MOST je jasan i svima dobro poznat. MOST neće podržati ministra odnosno gospodina Zdravka Marića u daljnjem obnašanju njegove funkcije ministra financija. Smatramo da je bio dio visokog menadžmenta kompanije koja sa svojim nesvjesnim [[Upadica Petrov: Zastupnici ja bih molio. Nastavite.]] Dakle MOST smatra da je ministar Marić obzirom da je bio dio visokog menadžmenta kompanije koja je svojim nesavjesnim poslovanjem ugrozila i još uvijek ugrožava stabilnost RH ne može biti više član Vlade, te bi sa svoje pozicije ministra da se nalazimo u uređenijoj državi već davno se i sam povukao, no nažalost mi se samo možemo nadati da će Hrvatska jednoga dana i biti na listi uređenih država. Ja neću ulaziti u stručnost ministra Marića jer sam ga imala prilike upoznati proteklih sedam mjeseci i surađivati s njim i mogu samo reći da barem po pitanju područja u kojima smo zajedno surađivali i pričali, njegova stručnost nikada nije došla u sumnju barem od moje strane. Međutim, ovdje sam da ukažem na niz slučajnosti i to čudnih slučajnosti koje idu na ruku Agrokoru kao i ono što je za mene najbitnije i iznad svega, a to je odgovornost. Upravo zato krenuti ću sa HBOR-om. Gospodin Marić je upoznat sa mojim djelovanjem i načinom rada u Nadzornom odboru HBOR-a u kojem zajedno sjedimo. Upoznat je itekako sa svim mojim primjedbama u proteklih 5 mjeseci gdje na svakoj sjednici Nadzornog odbora HBOR-a odbijam glasovati. Jednako tako upoznat je i sa svim razlozima zbog kojih odbijam glasovati na sjednicama nadzornog odbora jer je nedopustivo da članovi nadzornog odbora dobiju materijale 3 dana prije glasovanja, pričamo o glasovanju kredita od preko 100 milijuna kuna, 200, 300, ovisi o tvrtki. Jednako tako nedopustivo je i da ne možemo te iste materijale dobiti prije toga roka. Ne možemo ih dobiti iz razloga što uprava HBOR-a radi na njima pa nam ih ne može dostaviti sve dok onog momenta dok oni ne daju odluku pozitivnu na taj kredit. Iz tog razloga ja možda mogu razumjeti pojedine članove Nadzornog odbora HBOR-a koji će dignuti ruku za kredit jer nije njihova struka, jer ne razumiju točno o čemu se tu radi. Ja koja sam ekonomist i koja sam poduzetnik, odnosno predstavnik realnog sektora i to onog najnižeg, mikro poduzetnika, to su ljudi koji strepe od inspekcija, koji redovito prolaze kroz sve pravilnike i sve zakone kako bi bili sigurni da uredno obavljaju svoju djelatnost jer im prijeti ugroza njihove egzistencije pa možda iz tog razloga ja puno detaljnije gledam na ovaj slučaj. Međutim, ne mogu razumjeti ministra Marića koji je 5 mjeseci dobivao upozorenja od mene osobno, koji je 5 mjeseci sudjelovao na sjednicama Nadzornog odbora HBOR-a kada sam upozoravala i sve ostale članove nadzornog odbora da ne možemo se dovoditi u situaciju da radimo ovakve stvari, da dižemo ruku za kredite koje nismo provjerili. Nitko od nas u toj prostoriji nije provjerio da li javni novac koji mi dajemo će se sigurno i vratiti. Nitko od nas nije ni svjestan da mi u biti dajemo javni novac u prazno. Ono što ja želim reći, unatoč činjenici da se ministar izuzeo iz glasovanja o kreditu, on je radio u Agrokoru, bio je u toj tvrtki i mene samo zanima da li je on u tom momentu stavio interese RH, javni novac koji mi dajemo na prvo mjesto. Jer da je, onda bi osjećao barem dužnost ako već nije mu bila dužnost da provjeri stanje u Agrokoru, dužnost da se zapita da li je trebao to napraviti, da li je trebao provjeriti kome šaljemo preko 300 milijuna kuna i da li će se taj novac sigurno i vratiti. To je ono zbog čega ja odbijam glasovati i zbog čega svjesno ne želim dignuti ruku za nešto za što znam da nisam sigurna da li će vratiti javni novac nazad u državu. Za mene, kao zastupnika, upravo je to odgovornost i dužnost zaštiti RH od lošeg upravljanja državnim novcem a slijedom istog to bi trebala biti i dužnost ministra financija. Ne samo da bi to trebala biti dužnost, dužnost bi mu trebala i kao predsjedniku Nadzornog odbora HBOR-a biti isključivo štiti instituciju HBOR-a. A da ne govorim o tome da je i sve ostale članove nadzornog odbora doveo u situaciju samim time što je ovo stavljeno na dnevni red da glasuju o nečemu za što nitko u tom momentu nije znao, jer da smo znali tada sigurno ne bi glasovali. A današnja situacija upućuje na to da se tada trebalo znati kakva je situacija u Agrokoru. Po pitanju izmjena zakona prvo što ste napravili kada ste došli na funkciju ministra financija izmijenili ste Pravilnik o statističkim izvještajima i promjenama Zakona o faktoringu, promjena Pravilnika o statističkim izvješćima, odnosno produživanje roka o dospjelim nenaplaćenim potraživanjima koja su na ovaj način sakrivena od javnosti, odnosno spriječene reakcije nadležnih tijela za isto. Po cijeloj situaciji u kojoj se danas nalazimo po pitanju Agrokora jednostavno je prevelika slučajnost, kako se upravo ovim zakonom spriječio pravovremeni uvid ali i reakcija na stanje u Agrokoru. Zbog čega ovaj potez danas u biti izgleda kao pogodovanje? Izmjena zakona koju ste proveli, sljedeća izmjena Zakona o faktoringu kojom ionako već produženi rok za usklađivanje pravnih subjekata produžujete na dodatni period i time omogućujete pravnim subjektima ne samo da imaju više vremena za prilagodbu već i imaju više vremena za ne prikazivanje stvarne situacije javnosti ali i ono najbitnije za ne, dakle dopuštate im da nadležna tijela ne mogu pravovremeno reagirati. Zašto ste dozvolili da upravo ova promjena zakona odnosno produženje roka omogući Agrokoru dodatno vrijeme u kojem ne mora ispuniti određene uvjete a među kojima je i najbitniji plan upravljanja rizicima te obvezna kontrola HANFA-e? Upravo ove promjene kulminirale su nužnom potrebom hitnog donošenja Zakona o postupku izvanredne uprave o trgovačkim društvima od sistemskog značaja za RH. Ministre Marić, malo prije ste rekli da ste kada ste došli na mandat da vas je dočekao praktički Zakon o faktoringu, da ste pričali sa stručnim službama i da ste u dogovoru s njima samo potvrdili ovu promjenu zakona. Ja ću vam samo usporedbe radi reći da sam u istoj situaciji kao i vi bila i ja kada sam došla na prvu sjednicu Nadzornog odbora HBOR-a gdje su upravo ispred mene iste te, nisu iste ali su jednako stručne službe donijele ispred mene dokumente od pet tvrtki i rekle da je pozitivna odluka Uprave HBOR-a i da glasujem o njima, bez obzira što su nam materijali dostavljeni 3 dana prije. Znate li što sam ja napravila? Odnosno vi znate jer ste vi bili tu. Ja sam odbila glasovati, dati suglasnost na taj kredit iz razloga što nisam bila upućena u njega, iz razloga što nisam bila sigurna. Jednako tako smatram da ste i vi kao ministar bili odgovorni znati za što dajte ruku, odnosno što odobravate i koju promjenu zakona kao i što smo pričali maloprije, ne znam jeste li bili u sabornici o kreditima o HBOR-u. Sve ovo upućuje u biti na neodgovornost. I ono što mene zapravo zanima je u slučaju kada ste povjerovali stručnim službama niste provjerili a u slučaju HBOR-a iste te stručne službe kao i uprava su dovele HBOR danas u situaciju da ima više milijardi kuna dospjelih a ne naplaćenih dugova. Da li to znači da mi u biti imamo ministra koji sutra će jednako tako i potpisati ili donijeti bilo koju odluku vezano za Ministarstvo financija ili RH a da to prethodno nije provjerio? Da li to znači da mi imamo ministra koji, pa čak i ne namjerno može ovu državu dovesti pred sami zid? Ja ću sada pročitati kronologiju događaja koji govore sami za sebe pa ih nije potrebno dodatno komentirati ali ih je itekako potrebno ponoviti. 15.3.2017. godine izjavili ste sljedeće, po pitanju poreznih odnosa, za sada, ponavljam za sada a ja ću ponoviti 15.3., nisu uočeni nikakvi pojavni oblici koji bi ukazivali na nekakvo izvanredno stanje, situacije koje su neuobičajene, odnosno da sežu u sferu toga da trebamo alarmantno djelovati. 31.3. samo 15 dana nakon, Republika Hrvatska blokirala je Agrokor. Sljedeći slučaj. Temeljem vaše izjave na dan 15.2.2017. emisija u mreži prvog. „Ako do toga dođe izuzeti ću se iz odlučivanja vezanih uz Agrokor. Mislim da sam do sada već to pokazao. Bilo je nekoliko situacija gdje se odlučivalo izravno ili neizravno o samoj kompaniji, a i ja sam tu pokazao što se tiče mog izuzimanja.“ Zdravko Marić, tiskovna konferencija 15.3. „Sigurno kao ministar u Vladi ne želim biti nikome na teret. Moja je odgovornost u području koje pokrivam naravno da ima veze i sa samim Agrokorom. Sigurno da ću se u određenim segmentima ili elementima izuzimati, ali u ovom slučaju govorim o jednom pitanju koje se tiče cijelog gospodarstva i sigurno da će Vlada zauzeti adekvatan stav.“ Zdravko Marić, 12.4. „Naravno, ministar sam financija i načelu institucije Ministarstva financija koje je postojalo prije i poslije mene će postojati, a ono je bilo uključeno u taj proces. Međutim, od ponedjeljka su svi svjedoci toga da je pokrenuta druga faza u kojoj smatram više nema potrebe za izuzimanje s obzirom na to da niti onda, niti sada nisam u nikakvom sukobu interesa.“ Ministre, ako netko dobije prijavu za sukob interesa onda ta osoba treba dočekati i rješenje o tome, ne može sama odlučiti da li je ili nije u sukobu interesa. Moje sljedeće pitanje je smatrate li vi kao ministar financija najvažnijeg ministarstva u ovoj državi funkciju koja drži sva financijska sredstva u svojim rukama i ima najveće povjerenje ovog Sabora i Vlade da sebe kao čovjeka i kao ministra financija možete dovesti u situaciju da se izuzimate od odluka zakonom proglašene tvrtke od sistemske važnosti za Republiku Hrvatsku. Ministar Marić jednostavno ne može više biti ministar financija, jer je bio dio visokog menadžmenta kompanije koja je svojim nesvjesnim poslovanjem ugrozila i još uvijek ugrožava stabilnost Republike Hrvatske, ne može više biti ni član Vlade jer s pozicije ministra nije na vrijeme upozorio i reagirao na stanje u Agrokoru. Ne samo što nije na vrijeme upozorio i reagirao već je bio u više situacija u kojima je trebao pokazati svoju odgovornost a nije. Dala sam vam i usporedbu odgovornosti sebe kao zastupnika i svih ostalih zastupnika u Hrvatskom saboru koji su, koji će sutra glasovati protiv ovakve odgovornosti. Jer jednostavno svi ovi navedeni primjeri neupitno ukazuju na čudnu koincidenciju poteza ministra koji su umotani u opće postavke zakona i propisa, ali nekako i uvijek slučajno idu u korist Agrokora. A koincidencija koja kada se ponavlja i nekoliko puta jednostavno više ne može biti slučajnost. Hvala.
Zastupnik Marko Vučetić javio se za repliku.
Evo zahvaljujem kolegici Ninčević-Lesandrić na najiscrpnijem i najsadržajnijem izlaganju do sad. Ali i izlaganju koji je makar što se mene tiče rezultiralo naglim, rapidnim rastom zabrinutosti zbog onog što se događa u Hrvatskoj, što se događa u ministarstvu. Ako uzmemo samo na primjer ovo što ste rekli da se odvijalo u HBOR-u da ministar koliko sam shvatio sudjeluje u sastavljanju dnevnog reda, ali se izuzima od glasovanja. Saznali smo da se ministar dok je radio u Agrokoru izuzimao iz potpisivanja. Mi više ne govorimo o Zdravku Mariću kao ministru gospodarstva, nego o Zdravku Mariću kao metafizičkoj utvari koji se izuzima iz svega onoga gdje je prisutan, gdje sudjeluje u kreiranju stvarnosti, ali izbjegava način da bude odgovoran za ono što to kreiranje proizvodi. I uistinu vam mogu reći da ova metodologija djelovanja koju ste opisali, a bila je na djelu u HBOR-u da može rezultirati samo time kod saborskih zastupnika da glasuju protiv toga da Zdravko Marić dalje obnaša dužnost ministra financija. A s obzirom da se izuzimao od svega osim od položaja ministra mislim da bi mu trebali priuštiti upravo i to iskustvo izuzimanja našom voljom.
Odgovor na repliku, zastupnica Lesandrić.
Hvala predsjedniče Hrvatskog sabora. Kolega Vučetić, već sam u izlaganju rekla da smatram ministra Marića stručnom osobom i vrlo mi je drag čovjek. Međutim, ja sam prisegu dala ovdje u ovom Domu za svoje odgovorno ponašanje i moja djela i moj rad više nije moja odgovornost već je odgovornost za cijelu ovu državu. I iz tog razloga sam i upozoravala i iz tog razloga zamjeram ministru Mariću na njegovoj odgovornosti. On je trebao, morao i njegova je dužnost bila da zna situaciju u Agrokoru tim više što je radio u toj tvrtci u onom momentu kad se glasovalo o ovom kreditu. Upozoravala sam i sjednicu prije te da ne može HBOR, nadzor HBOR-a na ovakav način funkcionirati. Međutim, to očito nije bilo bitno. Smatram da na žalost tek sada pet mjeseci nakon cijelu ovu situaciju možemo iz puno bolje, puno bolje možemo i sagledati i dovesti u pitanje i cijeli rad Nadzornog odbora HBOR-a pa se i zapitati zbog čega se u biti na takav način i radi. Zbog čega se u biti odluke o 300, 400, 500 milijuna kuna donose preko noći i zbog čega mi kao članovi Nadzornog odbora ne možemo na vrijeme imati uvid u sve te materijale. Jer ja vam odgovorno tvrdim da ja da bi dala ocjenu jednom kreditu za koji sam sigurna da će se vraćati moram pogledati i bilancu i račun dobiti i gubitka i te tvrtke i bilancu i račun dobiti i gubitka svih povezanih društava i njihovo poslovanje i njihovu likvidnost i njihov bonitet. Tek onda sve predložene aktivnosti iz njihovih projekcija koje kažu da će oni uredno moći vraćati kredit. Mi niti jedno od toga jednostavno ne možemo obaviti i ne možemo provjeriti. I iz tog razloga smatram da na takav način Hrvatska banka za obnovu i razvoj daje sredstva u prazno, a to smo slučajem Agrokor dokazali.
Zastupnica Grozdana Perić.
Gospođo Lesandrić i ja sam po funkciji članica Nadzornog odbora HBOR-a i sve ovo što ste izgovorili je toliko besramno. Jer i ja dobivam te materijale na stol i u tri dana uspijem pregledati većinu. Za ono što ne pregledam jasno kažem, a ono što pregledam sigurno sam komentirala na sjednicama nadzornog odbora, a vi niste nikada. Prema tome, niti ste komentirali, niti ste čitali, a znali ste cijelo vrijeme zapravo opstruirati rad HBOR-a u isto vrijeme dok je ministar dolazio sa kompletnim materijalima, vi ste dolazili bez materijala i pripremljen na pojedine točke dnevnog rada. Prema tome, to su besramne laži.
Odgovor na repliku zastupnica Lesandrić.
Zastupnice Perić, nadam se da ću stić jer sam šokirana da žena u vašim godinama može ovako lagati, a Bogu hvala zato imamo sve zapisnike, sve mailove, svu komunikaciju između mene i tajnice HBOR-a gdje joj svaki tjedan šaljem molbe da mi da materijale na vrijeme, dakle molbe joj šaljem. Molim vas pošaljite mi materijale na vrijeme. A samo ću jedan zapisnik pročitati pošto sam aktivna na svakom odboru, sada je pitanje koliko ste vi puta bili ako kažete da se ja nisam javljala, ali evo ovdje je zapisnik HBOR-a koji kaže: „Na početku sjednice gospođa Ivana Ninčević-Lesandrić iznijela je primjedbu koju je iznijela i na svim prethodnim sjednicama vezano uz dostavu materijala za sjednicu nadzornog odbora članovima nadzornog odbora. Naglasila je kako je nedopustivo dostavljanje materijala članovima nadzornog odbora tri dana prije održavanja sjednice, budući da navedeni rok nije dovoljan za sagledavanje poslovanja tvrtke i njezinih povezanih društava, te predloženih projekcija. Gospođa Ivana Ninčević-Lesandrić“ dakle postojim tu sam, pišem, „slijedom navedenog naglasila je kako će ostati suzdržana prilikom glasovanja po svim točkama dnevnog reda upravo iz svih navedenih razloga“. Dakle na svakoj sjednici ponavljam isto, meni je žao što vi dođete na sjednicu i glumite očito vazu ako mene niste primijetili, čuli, još ovim tonom pričam o tome. Ja jedino mogu reći da upravo mojim djelovanjem nakon pet mjeseci ministar Marić stavio na dnevni rad sljedeće sjednice koja će biti na HBOR-u napokon raspravu o promjeni Poslovnika. Znate zbog koga? Upravo zbog mene. Trebali ste to čuti, šteta za vas.
Zastupnik Davor Romić zatražio je repliku.
Hvala lijepa gospodine predsjedniče Sabora. Gospođo saborska zastupnice Ninčević-Lesandrić. Evo pažljivo sam slušao vaše izlaganje, ovdje se postavilo pitanje kompetencije i pitanje odgovornosti. Kada ste vi u pitanju, moram reći kompetencije imate, obrazovana ste, znanstvenica ste, član ste Nadzornog odbora HBOR-a, pokazali ste i želite reći da imate odgovornost za ono zbog čega ste ovdje. U tom segmentu odgovornosti mene jednostavno je šokiralo ovo što ste rekli pa bih htio samo jedan vaš odgovor, što bi vi napravili, što bi vi učinili da ste bili na drugoj poziciji o kojoj ste danas govorili? Molim vas.
Odgovor na repliku zastupnica Lesandrić.
Kolega zastupniče, pa mislim da je dovoljno to što sam ja odbila glasovati na svim točkama dnevnog reda u HBOR-u i nisam odbila glasati iz dosade nego sam navela konkretne razloge zbog čega to nisam radila. Da sam u poziciji ministra sigurna sam da bi prvo svi članovi odbora imali na vrijeme svu dokumentaciju koju traže, argumentirano bi prošla s njima kroz sve dijelove koji su upitni i sigurna bila kao ministar da dajem sredstva javna sredstva tvrci koja će ih sigurno vraćati. Mi to tada nismo napravili i zato sada imamo javni novac u tvrci za koju nismo sigurni hoće li ih vraćati.
Zastupnik Nikola Grmoja.
Poštovani predsjedniče, poštovana kolegice Lesandrić. Šteta što vi niste šefica oporbe pa da ste imali jutros prvo izlaganje, znači ovo je jedino možda konkretno izlaganje s konkretnim argumentima kontra ministra Marića. Međutim niste spomenuli još jedan bitan argument na koji nismo od jutros dobili, ja sam postavio pitanje premijeru Plenkoviću ovaj nije odgovori ni ministar Marić, ministrica Dalić je pokušala odgovoriti i rekla, pa nije se ništa promijenilo zato što je sada rok šest godina za provjeravanje nesrazmjera imovine jer mi smo i prije imali do 2005. ali ništa nije nađeno. Pa to je upravo još veća odgovornost svih dosadašnjih ministara financija, porezne uprave i ostalih, znači imali smo i nije se provjeravalo. A sada da bi se to zaštitilo jer su se vjerojatno u Saboru pojavili neki ljudi koji postavljaju puno pitanja kao što vi postavljate i kao što ste postavljali na ovom nadzornom odboru, onda su da to zaštite skratili rok na samo šest godina. I ćaćino vrijeme je ostalo mimo poreznih škara od 2005. to se više ne može istražiti. Mi možemo zadnjih šest godina i svake godine godina jede godinu i nema više mogućnosti uopće da se to istraži. I to je ponašanje koje ukazuje na to da je ministar financija očito ili ne znam iz potpunog diletantizma ili iz namjere napravio to da je hrvatski proračun oštećen, a da se neće istražiti nesrazmjer imovine kod onih kod kojih to postoji od 2005. do 2010.
Odgovor na repliku.
Slažem se s vama, nemam tu šta odgovorit osim da se ovdje cijelo vrijeme radi upravo o odgovornosti, a ministar financija mora imati tu odgovornost i njemu jednostavno državni interesi, javni novac moraju biti iznad svega.
Zastupnik Gordan Maras.
Hvala lijepa. Gospođo Lesandrić-Ninčević, vi ste u svojoj raspravi spomenuli da ste članica Nadzornog odbora HBOR-a i tu je po meni jedan od ozbiljnijih problema, a to je taj kredit koji je 400 milijuna kuna vrijedan skoro odobren, nekoliko mjeseci prije nešto što je postalo jasno da Agrokor ide u smjeru u kojem nema povratka i gdje se navodno ministar izuzeo. Ono što mene zanima, a pošto to gospođa Dalić nije rekla, kako je u biti izuzimanje izgledalo. Znači da li je ministar uopće bio na sjednici, da li je vodio sjednicu nadzornog odbora, da li nije samo glasao? Znači nije mi jasno kako onaj tko priprema sjednicu definira točke sa upravom HBOR-a, kako se on to izuzima i da li ste vi primijetili da je tu bilo neke razlike u odnosu na prethodne sjednice nadzornog odbora kada niste raspravljali o ovom kreditu. Znači to je vrlo bitna činjenica jer predsjednik nadzornog odbora definira dnevni red sjednice nadzornog odbora. Da li je to onda u potpunosti preuzela Martina Dalić ili je samo bilo izuzimanje od glasanja. Ta je informacija vrlo bitna. Hvala vam lijepo.
Odgovor na repliku.
Ja vam nažalost ne mogu dati tu informaciju jer kao što već znate na toj sjednici nisam bila, sve ostale sam prisustvovala ali znam da sam i na sjednici prije i na svakoj iza nisam glasovala iz istih ovih razloga jer je meni jednostavno kao ekonomistu i kao poduzetniku, meni je nedopustivo da mi ne možemo raspravljati o tome na vrijeme i da se nama kaže ali uprav je to sve prošla, uprava je to sve odobrila. Koja uprava? Ta uprava je HBOR dovela do više milijardi dospjelih nenaplaćenih dugovanja. Ta uprava i slične uprave su dovele RH u ovo stanje. Dakle mi jednostavno danas je gospodarstvo države takvo da vi odgovorni dužnosnici i zastupnici ne mogu donositi odluke ako ih sami nisu provjerili. Dakle ne možemo se oslanjati na strukture koje su tu 25 godina. I to je odgovornost na koju ja pozivam.
Zastupnica Marija Jelkovac.
Hvala predsjedniče. Kolega Lesandrić, moram reći da sam iznenađena dijelom vaše rasprave. Govorili ste o negativnom utjecaju lex Agrokora za koji ste i sami digli ruku. Čudi me kako danas prozivate zbog toga na odgovornost ministra Marića a kada smo donosili zakon i sami ste glasovali za njega. Jednostavno mislim da na taj način pokazujete prije svega nedosljednost. A što se tiče odgovornosti za koju prozivate ministra glede rada u Nadzornom odboru HBOR-a čija ste članica i svega što ste oko toga izrekli smatram da ako ste kao članica odbora i tvrdite da se nije radilo kako treba u samom nadzornom odboru i za to prozivate na odgovornost ministra zanima me da li ste poduzeli neke druge korake, jer to bi bilo normalno i očekivalo bi se od vas kao odgovorne članice nadzornog odbora ako smatrate da predsjednik nadzornog odbora ne radi u skladu sa svim pravilima i zakonom. Hvala.
Odgovor na repliku.
Hvala predsjedniče Hrvatskoga sabora. Kolegice, Zakon o Agrokoru i stanje u HBOR-u nemaju apsolutno nikakve veze jedne s drugim. Dakle za Zakon o Agrokoru sam glasovala i nikada to neću reći da nisam jer jesam i sutra bih to opet napravila iz razloga što smatram da je država dovedena u situaciju da jednostavno je nužno bilo donijeti takav zakon koji će spriječiti sve proizvođače, dobavljače, koji će spasiti kompletan gospodarski sustav i to je ono što zakon radi i ja sam proučavala taj zakon i uvjerena sam da ako se bude radio po planu da je on dobar. Paralelno sa tim zakonom htjeli smo da se istraže svi ljudi koji su sudjelovali u Agrokoru i doveli ga do ovoga, međutim, evo kao što vidimo to nekome nije odgovaralo pa su naši ministri smijenjeni. A što se tiče moje reakcije u nadzornom odboru HBOR-a, dakle u 5 ili 6 sjednica, sada nemojte me uzeti za riječ, na svakoj sam sjednici upozorila i članove nadzornog odbora i ministra posebno i očekivala sam reakciju, dočekala sam i evo prije tjedan dana kada se napokon mijenja Poslovnik.
Zastupnica Branka Martinčev-Juričev.
Hvala lijepo. Pa kolegice Ninčević, vjerujem ne samo ja nego i kolegice i kolege u Hrvatskom saboru a posebno naši građani sa nestrpljenjem su željeli čuti stavove MOST-a. Koji je to razlog zbog kojeg ste vi prihvatili prijedlog SDP-a za pokretanje pitanja povjerenja ministru Mariću? I sada slušam vaše izlaganje, pod točkom 1. nema više vaše povjerenje jer ne dobivate materijale za sjednice HBOR-a na vrijeme. Nadalje, sumnjate da li će Agrokor moći vratiti javni novac državi? Točka 3. Zakon o faktoringu je mijenjan a mijenjan je tri puta. Već jedanput za vrijeme u mandatu Zorana Milanovića pa Tihomira Oreškovića i sada treći put. I tako redom. I kada se malo prisjetimo kakvo je bilo izlaganje predlagatelja jutros kolege Bernardića onda ne možemo se oteti dojmu da jutros čujemo da ga je tata mazio, pa da ga je on blago pogledao, taj pogled još uvijek pamti, pa je neki djeda s unukom pričao na skype. Vi sada kada pričate, u više navrata smo mogli čuti da imate simpatije prema, ja bih rekla ministru Mariću jer pretpostavljam da se ne znate od ranije i najedanput ovako trebamo svi zajedno glasati sutra o njegovom povjerenju, odnosno dajemo nepovjerenje. Ne mogu se oteti dojmu da je sve ovo predizborni folklor.
Odgovor na repliku.
Hvala predsjedniče Hrvatskoga sabora. Kolegice, moje bavljenje politikom je počelo onoga dana kada sam ušla u Hrvatski sabor a od politike ne namjeravam živjeti jer to jednostavno nije, ne želim živjeti od politike, jednostavno želim doprinijeti razvoju politike i sve ono što bude iznad toga više nije doprinos političkom životu nego je biti parazit. A ono što ja vama želim reći, dakle ono što ja ukazujem ovdje a to je odgovornost. Dakle sve ovo se tek sada može zaključiti nakon što je došla cijela ova situacija sa Agrokorom. Dakle tek sada ono što sam upozoravala 4 mjeseca se dešava. Upozoravala sam zato što nisam htjela da dođem u situaciju da damo javni novac nekome a taj netko ga ne može vratiti. I to nam se upravo i dogodilo. O tome, ja pričam dakle o odgovornosti, ne pričam ni o stručnosti ni o čovjeku. Rekla sam vam, smatram da je stručan, međutim, meni je odgovornost iznad svega. Jednostavno dala sam prisegu i moje odgovorno ponašanje i očekujem još veće od ministra financija. Dakle on je trebao, morao, njegova je dužnost bila znati stanje u Agrokoru. Hvala.
Zastupnik Tomislav Klarić.
Uvažena kolegice Ninčević-Lesandrić. Čitava ova situacija, čitava rasprava pa pogotovo od strane MOST-a ovih dana mene podsjeća na nekakvu brakorazvodnu parnicu pa dođu muž i žena u nekakvo sudovanje, pa onda se izvlači nekakvo prljavo rublje pa je netko na nekoga bacio tanjur valjda ili mobitel pa je netko nekome rekao ovo ili je netko napravio ono ili mu nije dostavio nekakav materijal. Vi ste u nadzornom odboru, ne HBOR-a, ne ovaj mjesec dana niti nekoliko tjedana nego valjda otpočetka. Vi ste usvajali proračun s nama, vi ste raspravljali ovdje s nama. Niste isticali ništa vezano za HBOR, ali premalo mi je dvije minute da vam konkretnije nešto odgovorim o čitavom tom vašem ekspozeu koji ste imali, koji je bio toliko dugačak, a u biti niste ništa rekli. I još je manje argumentirano na osnovu onog šta je gospodin Bernardić ispred predlagatelja govorio. Ako ste u Nadzornom odboru HBOR-a onda ste vjerojatno vidjeli ugovore koje se dostavlja gospodarstvenicima kojima je, odnosno tvrtkama kojima je odobren kredit HBOR-a. Jeste li vidjeli tamo klauzule koje pišu u tom ugovoru koji su po meni praktički besmislene. Toliko su se ogradili da trebaš tražit suglasnost od HBOR-a ukoliko raspolažeš sa svojom imovinom. Toliko su rigorozni da moraš tražiš suglasnost HBOR-a ako ćeš raspolagat sa dobiti. Jeste li gledali vi taj ugovor i klauzule koje tamo pišu? A članica ste Nadzornog odbora. Nedavno sam reagirao vezano za takav ugovor, jer smo ga morali odbiti. Više nam se isplati uzeti komercijalni ugovor. Dakle, mi možemo prozivat čovjeka, možemo govoriti, tražiti nekakvu njegovu smjenu. Ja danas nisam čuo, ali niti hrvatska javnost niti jedan jedini argument da je ovaj čovjek, ministar u bilo čemu pogriješio, [[Upadica predsjednik: Vrijeme.]] da je u bilo kakvom sukobu interesa i da ne radi svoj posao kako treba. Dapače, svi ga i hvalite [[Upadica predsjednik: Hvala.]] Čemu sva ova farsa?
Hvala. Odgovor na repliku.
Hvala predsjedniče Hrvatskog sabora. Ja ne znam za vas, ali meni je dovoljan argument da čovjek koji je radio u Agrokoru i koji se izuzeo, što ne umanjuje njegovu odgovornost, o davanju kredita tvrtci za koju danas svi znamo u kojoj je situaciji, tada nije provjerio i ne samo što nije provjerio, nego nije sebi uzeo za to da mu je dužnost da zna kakvo je stanje u toj tvrtci. Nakon toga imamo Zakon o faktoringu gdje također ministar samo po nalogu stručne službe, odnosno njihovom savjetu on prihvaća taj zakon, ne provjerava. Dakle, ja vam uporno govorim o odgovornosti, odgovornosti ministra financija koji sutra pa i nenamjerno, dakle može bilo kakvu odluku donijeti u ime ministra financija i Republike Hrvatske, a koju eto nije provjerio. O tome vam pričam.
Zastupnik Miro Bulj.
Hvala lijepa. Kolegica Ninčević, iznijeli ste argumente u ovoj raspravi. Znači, spomenuli ste Zakon o primjeni o faktoringu. Možete li objasniti točno šta je s tim zakonom kojega je ovdje ministar Marić predložio, a Sabor usvojio, ja sam tada bio suzdržan, tako da mi se ne bi prigovaralo. To je u prošloj Vladi. Možete li mi objasniti situaciju u kojoj država grca u najvećem problemu od Domovinskoga rata, a ministar financija se izuzme iz te situacije, a financijska je nestabilnost, očekuje se gospodarski kolaps. I da on jednostavno kad treba vojnički ići taj problem rješavati, on tada baca koplje u ledinu i sad kao vraćam se evo, ja nisam znao. A naravno, govorite da je stručna osoba. Nitko ga nije povrijedio da nije stručan. Da li je on morao znati za sve ove zakonske koje ste vi rekli izmjene koje je donio. Spomenuli ste i Pravilnik o statističkim izvješćima da je promijenjen 2016. Da li je to ministar Marić morao znati što se događalo u Agrokoru i temeljem čega je on donosio ove zakonske izmjene i temeljem čega nije proveden porezni nadzor u Agrokoru. Zbog čega je obmanjivao javnost dva mjeseca ili mjesec dana da je sve u redu u Agrokoru. Pa pojasnite mi ovo malo, molim vas.
Odgovor na repliku.
Hvala predsjedniče Hrvatskog sabora. Kolega Bulj, slažem se sa vama i smatram da je ministar financija trebao biti upoznat sa svim ovim situacijama. Odgovoran je za sve i kredite i zakone na koje je pristao, jednako tako odgovoran je i za neznanje situacije u Agrokoru koja se dešavala i na, pa najviše rekla bih na ovaj Zakon o faktoringu. Jer taj zakon ne samo da je dao više vremena tvrtkama da se prilagodi, već im je dao više vremena da se ne prikaže njihova stvarna situacija, a to vam u prevedenom značenju znači da nadležne institucije nisu mogle raditi svoj posao. I to je jedan od najvećih razloga. A što se tiče porezne, odnosno poreznog nadzora to itekako smatram da je svaki odgovorni ministar koji dođe na svoju funkciju trebao primijetiti i upitati se pa zbog čega porezni nadzor nikada nije bio u ovako velikoj tvrtci.
Zastupnik Miroslav Šimić.
Poštovana kolegice Lesandrić, pa u svom govoru ste iznijeli dosta argumenata i činjenica koje kako ste rekli mogu biti indicije o određenom eventualno nazovimo ga tako subjektivnom odnosu prema tvrtci Agrokor. Ali ono što bih, gdje bih se htio posebno složiti sa vama i naglasiti to da mi danas imamo jednu tešku financijsku situaciju i jednu ugrozu financijskog sustava upravo zbog tvrtke Agrokor. To je najozbiljnija ugroza financijskog sustava i gospodarske stabilnosti Republike Hrvatske još od Domovinskog rata i to je činjenica. S druge strane imamo činjenicu da je aktualni ministar financija bio izvršni direktor, znači član visokog menadžmenta tvrtke Agrokor. I te dvije činjenice jednostavno ne mogu ići zajedno. Mislim da je i ministar Marić svojim izuzimanjem u pojedinim odlukama to primijetio. Međutim, trebao se po meni izuzeti trajno, a onda bi dobio pljesak ne samo ove lijeve ili desne strane sabornice, ovisi od kuda gledamo. Dobio bi pljesak ukupne javnosti. Mislim da ova situacija u kojoj nam je jedan od top menadžera kompanije koja je sada ugrozila Hrvatsku, ministar financija, da ta situacija ne može biti prihvatljiva za nikog racionalnog i nikog u kako ste rekli jednoj uređenoj državi.
Zastupnica Ines Strenja-Linić.
Poštovana kolegice Lesandrić, drago mi je da ste nam malo pojasnili priču sa kreditom u HBOR-u i samim postupcima na koji ste nam višekratno i u klubu pojašnjavali kako ne možete dizati ruku za nešto za što nemate dovoljno podataka, a ako ih i imate nemate dovoljno vremena da biste ih proučila. Ali isto tako ste ovih dana smo razgovarali da nakon zakona, znači koji je donesen lex Agrokor je posebno bila priča i o pravilniku o statističkim izvještajima koji isto pokazuje da su neki pravilnici i zakoni možda ipak pogodovali onom ko je bio poslodavac gospodina Marića i koji je pokazivao jednu selektivnu kompetentnost. Dakle gospodin Marić je 15.3.2017. rekao po pitanju poreznih odnose za sad, ponavljam za sad nisu uočeni nikakvi pojavni podaci u vezi Agrokora, da bi 15 dana nakon toga sama RH blokirala Agrokor. Financijska izvješća nisu u mojoj odgovornosti govori 30.3., ali dok je bio u Agrokoru ta sporna financijska izvješća prezentirao je stranim ulagačima s obzirom na mjesto koje u tom trenutku na kojem mjestu je bio. Možete nam pojasnit što je bilo pitanje u tim financijskim izvještajima i što je mijenjano što se tiče termina do kada moraju biti dostavljeni?
Odgovor na repliku.
Hvala predsjedniče Hrvatskog sabora. Kolegice Ines, dakle ova promjena pravilnika o statističkim izvješćima odnosno o produživanje roka o dospjelim nenaplaćenim potraživanjima su u biti na jednaki način sakrivena od javnosti i na jednaki način nije bilo prostora da nadležne institucije reagiraju. Hvala.
Zastupnik Josip Borić.
Hvala lijepo. Kolegice Ivana, ja sam shvatio da je vaš rad u nadzornom odboru za vas ustvari bio muka, jedan težak posao i niste htjeli dati ostavku bez obzira što ste se redovito izuzimali iz svih odluka. A teza je, materijali su nam dolazili tri dana prije i ja nisam uspjela provjeriti sve točno da bi mogla dignuti ruku. Hoće li se ti krediti vraćati, ako nam materijali dođu tri dana prije ili će se vraćati ako nam dođu mjesec dana prije? Možete li mi odgovoriti kojom sigurnošću ćete vi to utvrditi ako uzmete materijale mjesec dana prije? Može, dobro, to ćete mi reć. Drugo. Druga teza je da je ovo što ste vi sada izgovorili zapravo proglašavanje svih djelatnika u HBOR-u nesposobnim ljudima na rubu kriminala koji ne znaju što im je raditi i sva odgovornost je na nadzornom odboru koji treba raditi njihov posao. I vi ste to trebali raditi, ali niste htjeli. Treća teza je, da oni koji su dizali ruku i poduzimali odgovornost na sebe trebaju otići, a ovi koji nisu htjeli preuzeti odgovornost, nisu htjeli dizati ruku, oni trebaju i dalje sjediti u nadzornom odboru. Pa ko bi dobio kredit sa takvim kriterijima? Pa ljudi moji, hoćemo li sutra čuti da su tajnice MOST-a koje ste negdje zaposlili ili stavili u neki ured, da one znaju najbolje primiti poziv neke stranke, da sve ostale tajnice ne znaju ništa ili neki drugi djelatnici bilo gdje? Pa o čemu vi pričate? Do kada ćete vi biti dobri ljudi hrvatske politike, a svi oko vas loši? Pa ja sam razumio suradnju između HDZ-a i MOST-a u jednoj rečenici, HDZ-ovi ministri su briga HDZ-a, MOST-ovi ministri su briga MOST-a, ali mi vidimo cijelo vrijeme da MOST brine o HDZ-ovim ministrima. Ljudi moji i vi ćete otići iz politike i ja jednog dana, ali treba ostati čovjek. Ovo što radite ispod je svakog nivoa.
Odgovor na repliku.
Hvala predsjedniče Hrvatskog sabora. Kolega Borić, uz dužno poštovanje ali stvarno moram vam reći da pričate gluposti jer niti ste stručni za to, a niti očito vidim ne razumijete, a ja ću vam pojasniti. Dakle tri dana prije glasovanja, vi dobijete pet kredita a svaki je otprilike od 50 do 100 milijuna kuna, milijuna kuna. Da bi vi svjesno, odgovorno donijeli odluku da im dajete ta sredstva vi morate za svaki od tih pet, ali za svaki, pregledat račun dobiti gubitka, bilancu, njihova povezana društva, a od svakog povezanog društva račun dobiti gubitka, bilancu. … [[Govornica prebrzo priča, ne razumije se.]] pogledati u poslovno.hr kako stoji, pogledati njihovo poslovanje, njihove blokade, vi trebate uć u predložene sve aktivnosti koje imate u projektu pa sve te aktivnosti morate izračunati da ove brojke koje pišu u novčanom tijeku u bilanci u računu dobiti i gubitka su stvarno ti brojevi koji unutra stoje i tek onda vi možete dat odgovor da li vi dajete kredit toj tvrci i da li je ona u stanju to i vraćati. O tome vam pričam, o tome pričam već pet mjeseci zato što je to moja struka, zato što očekujem da mi koji dajemo tu suglasnost moramo znati za šta je dajemo i ne možemo to u tri dana napraviti, jednostavno ne možemo. Dakle da sam genije na genijima tri dana pet tvrtki, aha ja koja shvaćam da rad nije dobar izađem vanka, a pustim sve ostale kojima je to ok i onako dignu ruku reda radi. pa dajte, pa valjda vam je svima u cilju da ova država napreduje. … [[Upadica se ne razumije.]] pa upozoravam svaki tjedan.
Hvala. Povreda Poslovnika. Molio bih saborske zastupnike da se suzdrže od komentara. Izvolite.
Kolega Petrov, vi ste morali opomenuti kolegicu da ne može govoriti drugom kolegi da priča gluposti. Dakle to je mislim i sami da je to povreda članka 238. i to nije način jer svašta čujemo o ministru koji tu stoji. Čuli smo da je selektivno kompetentna metafizička prikaza, to mi se jako sviđalo, ali baš da je glup stvarno mu se ne smije govoriti.
Ja bih zamolio da se obrati zastupnica Lesandrić.
Ja nemam nikakvih problema sa isprikom, ja se ispričavam za tu riječ gluposti, ali jednostavno ne znam kako bi drugačije nazvala kada meni neko kaže da ja u tri dana ne mogu pročitati materijale za koje ja znam koliko vremena treba i onda mi kaže da stojim na sjednici na kojoj ne glasujem, a to što se ministar izuzima, to je ok. Ispričavam se nisam ministar.
Hvala. Zastupnik Tomislav Žagar javio se za repliku.
Hvala predsjedniče Hrvatskog sabora. Uvažena kolegice Ninčević-Lesandrić. Dakle vezano uz ove argumente koje sam i ja danas bio postavio i ministru Mariću vezano za ova pitanja oko promjene Zakona o faktoringu, dakle vrijeme kada je bio direktor Odjela za strategije i vezano za ovaj kredit HBOR-a. Ono što mene najviše evo, a i ministar Marić me pozorno sluša iako vama repliciram, ono što mene najviše smeta kao građanina, vi ste rekli naravno u skladu s poreznom tajnom u jednom trenutku da ne postoje nikakve veće nepravilnosti vezane uz porezni dug tvrtke Agrokor. Nakon nekog vremena, ne znam koliko je prošlo dana, dolazi do blokade Agrokorovih računa od strane Porezne uprave, mislim da je vrijednost negdje 80 milijuna kuna. U ovoj zemlji u kojoj nastojimo uvesti reda, u kojoj nastojimo da svaki građanin a posebno oni najugroženiji koji plaćaju redovito svoje obaveze a mnogi od njih su zbog, upravo zbog poreznog duga došli u situaciju da te dugove više ne mogu plaćati, to je vrlo osjetljivo područje. Inače na stranicama porezne uprave, možda je sada to promijenjeno, kada je promijenjen Opći porezni zakon onda ova famozna lista poreznih dužnika ili lista srama pomaknuto je, od obaveze dva puta godišnje, pomaknuto je samo jedanput i do 31. listopada svake godine ako sam u pravu. Dakle to isto nije dobra poruka jer mi smo zapravo prema staroj odredbi 30.4., dakle prije nekoliko dana trebali znati točno informaciju koji je porezni dug ove tvrtke. I mene to najviše smeta od svega. Dakle ako tvrtka Agrokor nije plaćala porez, ovdje se špekulira o iznosima od 6 milijardi kuna. To nije šala, pazite, ja dolazim iz općine, iz mjesta u kojem djeca igraju još uvijek na betonu, nemaju dvoranu sportsku. Ovo su veliki novci, ogromno opterećenje za državu i mislim da nije u redu da i danas, i ja sam glasao za Zakon lex Agrokor kojim se spašavaju radna mjesta, ako sam glasao za zakon da se nekome oproste ovako veliki dugovi a s druge strane narod živi u siromaštvu. Evo.
Predstavnik Vlade zatražio je obraćanje izvolite.
Hvala lijepo. Gospodine predsjedniče Hrvatskoga sabora, bez namjere da ću ikad, nadam se da neću prekršiti svoju riječ iznositi detalje nekih razgovora, neformalnije, formalnije, ove ili one vrste kako bi prikupljao nekakve poene bilo to politički, bilo ovi, ali samo ću kratko se referirati, sada razumijem ono što ste mi prije par dana rekli kada smo nas dva nešto kratko razgovarali. Ovako, kao ministar financija dosta putujem, to nije tajna, može se uvijek vidjeti i izlisti putnih troškova i svih mogućih detalja. Uglavnom koristim avion kada idem u Brisel, dva puta godišnje u Washington i da ne nabrajam sada dalje. Svaki puta kada prelazim i kada slijećem na Zračnu luku Zagreb, sada po novom jako sam sretan sa Zračnom lukom dr. Franjo Tuđman, dočekaju me moji kolege i kolegice carinski službenici. Oni imaju svog nadređenog, to je ravnatelj Carinske uprave, Carinske službe, ja sam njemu nadređen, ja sam ministar financija ali ta gospoda, ti moji kolege, nisu samo gospoda, ima i dama, te dame i gospoda, dakle moji službenici u uniformama RH, Carinske službe ja pred njima stojim u stavu mirno zato što je ta Carinska služba bila i biti će poslije Zdravka Marića, poslije bilo kojeg ministra financija, bio ja ministar financija do sutra, još idućih par tjedana, par godina ili koliko god. Ja vas molim, ja vas zaista molim, ja mogu razumjeti kolegicu i kolege iz MOST-a, na vlasti su samo godinu i nešto dana, nisu imali tih iskustava kao možda ostale kolege u ovoj sabornici, ali ja vidim i po reakcijama brojni saborskih zastupnika, bivših ministara pa i onih koji nisu, institucije RH dame i gospodo čuvajmo. Ja sam ministar financija nisam Superman, pa ne mogu ja nekome narediti, pa nikada se ne bih stavio u takvu poziciju, niti dezavuirao funkciju ministra financija i te iste institucije. Spominjete HBOR, ja vas lijepo molim, pročitajte Zakon o HBOR-u, pročitajte statut HBOR-a, pročitajte sve interne akte pa ćete vidjeti na koji način i kako se radi i funkcionira i posluje u instituciji koja živi i tu je već 20 u nešto godina i biti će HBOR, institucija RH. I nemojmo ih zbog ovakvih rasprava dovoditi u takvu situaciju da naša javnost misli da se tamo netko razbacuje sa novcima poreznih obveznika. Ako želite raditi analizu bilance, računa dobiti gubitka, novčanog tijeka, projekcije, ja vas lijepo molim, ja ću vam javiti kada bude sljedeći natječaj u HBOR-u za kreditnog analitičara ili za upravu, to je njihov posao, posao nadzornog odbora to nije. Mi dajemo suglasnost na kredit na odobrenja koji su stručne službe, dakle profesionalci bez ikakvog utjecaja i upliva, moram ovdje ispraviti. Nisam znao i nisam dao nalog da bilo koji kredit bude na nekom dnevnom redu, dođe prijedlog iz HBOR-a a ja onda kao po funkciji predsjednik nadzornog odbora potpisujem i svima vama dajem. To je moja uloga. Puno ljudi koje vidim ovdje su i trenutni, predstavnici Hrvatskoga sabora u Nadzornom odboru HBOR-a, puno vas je bilo također. Ja vas lijepo molim, ako već i slušam i slušati ću i u redu je, danas se raspravlja o prijedlogu za razrješenje odnosno opoziv ministra financija, moje malenkosti, tu sam spreman čuti sve ovo što slušam, sve ovo što slušam, uvodno sam rekao, teške optužbe ispod svake razine. Ali nema veze, to je moja funkcija i to je moja uloga. I ja vas lijepo molim, nemojte rušiti institucije RH. Moja je uloga dok god sam još ministar financija, ponavljam još jedanput, još jedan dan, par tjedana ili par godina da ju štitim i to ću činiti. To vrijedi i za HBOR, ističe mi vrijeme, ali u sljedećem obraćanju ću vam se obratiti i po pitanju porezne uprave. Hvala vam lijepo.
Zastupnica Ivana Ninčević-Lesandrić zatražila je repliku.
Hvala predsjedniče Hrvatskoga sabora. Kolega Marić, pročitala sam sve, ali sve što sam dobila od HBOR-a i upravo iz tog razloga i nisam smjela javno govoriti ove stvar, kada su novinari tražili tko je sve glasao za kredit, ja nisam smjela reći tko je glasao za kredit, nego ste vi rekli da će HBOR u ime svih nas odgovoriti tko je digao ruku za kredit a tko nije. I ja sam poštovala, nema problema. Znam, shvaćam da moram iznutra mijenjati stvari, upozoravala sam vas, upozoravala sam nadzorni odbor, međutim, tek sada ova situacija Agrokora je u biti dokazala to zbog čega ja upozoravam da nam se to ne dogodi. A oon što ja vas pitam, a stvarno vas sada iskreno pitam i realno možemo pričati jer i ja i vi smo bili na tom odboru i znamo jako dobro kako stvari funkcioniraju. Da li vi smatrate da je bila vaša odgovornost provjeriti stanje u Agrokoru, vaša dužnost prije nego što je taj kredit došao na dnevni red ili kako ste rekli vi ga ne stavljate na dnevni red. Da li ste vi trebali u onom momentu kada ste ga vidjeli, kada ste ga potvrdili kao predsjednik Nadzornog odbora da je stigao na dnevni red, da li ste vi trebali reagirati.
Odgovor na repliku.
Kao i na sve ostale kreditne plasmane i prijedloge plasmana, kao predsjednik Nadzornog odbora koji predsjedava sjednicom Nadzornog odbora dao sam riječ svim članovima Nadzornog odbora da daju svoje komentare. Prije toga smo naravno dali riječ upravi, odnosno kreditnom odboru tadašnjem koji nam je prezentirao detalje i općenito analizu cijelog kreditnog odbora. Nakon rasprave uslijedilo je glasanje. Ja sam se osobno, ponavljam još jedanput već koliki put, ali slijedeći praksu ovu što vi imate i kakve vi imate naputke jer ja ne prolazim takvu vrstu treninga za ovakve vrste nastupa. Kažu treba stalno ponavljati. Ponavljaj, ponavljaj, ponavljaj pa ako je i laž postat će istina u nekom trenutku. Kako god. Ja ću isto probati ponoviti neke stvari. To je jedna od dvije odluke u kojima sam se ja u mandatu kao ministar financija izuzeo od odlučivanja. To je bila jedna od dvije odluke. Smatrao sam poštujući kulturu samo izuzimanja slijedeći naputke Povjerenstva za sprječavanje sukoba interesa da u tim okolnostima ja se trebam izuzeti od rasprave i odlučivanja. Međutim u Nadzornom odboru vi dobro znate ima 10 članova. Na toj sjednici konkretno ja neću govoriti konkretno, jer ni ne smijem, ali znate da nisu bili svi prisutni. Vi dobro znate tko je, tko nije bio prisutan i kako se glasalo. Hvala.
Zastupnik Bojan Glavašević.
Hvala gospodine predsjedniče. Ministre ja imam samo jednu opasku nakon vašeg izlaganja. Rekli ste da čuvamo, opominjali ste MOST da, prije svega MOST, a na neki način i ostale, da čuvamo hrvatske institucije. Teško mi je shvatiti kada to govorite kako se niste sjetili famoznog Poreznog USKOK-a kojega ste, mislim ja znam koji su argumenti. Pratio sam, bilo je važno kojega ste zapravo vašom odlukom i odlukom HDZ-a ste sa pozicije koju je imao kada je stvoren, zapravo spustili, odlučili spustiti u Poreznu upravu iako je dobro radio, iako je imao rezultate. To je bio, dakle namjerno je planski formiran upravo na takav način s tom pozicijom. Imao je dobre rezultate. Osoba koja ga je vodila na kraju koliko znam je otišla. To nije bila odluka MOST-a. To je bila odluka vaša i odluka HDZ-a. Mislim to je bila institucija koju je, koja je doduše nastala u vrijeme vlade koju je vodio SDP. Ali i neke institucije koje su nastale u HDZ-ovim vladama su bile, a bile su dobre imale su kontinuitet. Evo jedna primjer je HAVC između ostaloga. Dakle, mislim kako bih rekao. Ja znam, ne moramo ponavljati svu argumentaciju koja je bila o toj konkretnoj instituciji. Samo bih htio reći da ponekad, znate ima stvari koje se mogu i vama zamjeriti u tom smislu. Ovo je jedna mala zapravo zagrada i digresija u raspravi koja zapravo nije o tome, nego je o jednoj drugoj temi donekle bliskoj, ali evo imao sam potrebu samo se podsjetiti malo i vas i kolege na tu epizodu koja je bila ipak bitna. Dakle, koja se ticala kako bih rekao jedne institucije koja je imala dobre rezultate, dobro je radila i stavila je mnoge upitnike iznad svih nas i hrvatske javnosti. Hvala.
Hvala. Odgovor na repliku.
Hvala lijepo poštovani zastupniče. Hvala vam i na komentarima i na pitanju. Godina dana je sada, godina dana će biti da mi ne zamjeri saborski zastupnik gospodin Kristić. Prije godinu dana u ovo neko vrijeme krenule su te, nagađanja. Vi ste me prvi puta prozvali iako se tada još nismo ni poznavali, da ja navodno kao ministar financija planiram ukinuti tzv. Porezni USKOK. Godinu dana, a porezna reforma je zapravo otkrila sve karte koje su mi bile namjere od početka. A evo da se vratim opet, nemam puno vremena. U sljedećem ću obraćanju govoriti o Poreznoj upravi da vidite kad ja kažem štitimo institucije Republike Hrvatske da mi je namjera bila isključivo i plemenita i časna, da takvu vrstu jedinice, ustrojstvene jedinice sačuvam od bilo kakvog možebitnog političkog utjecaja. Ja dok sam na političkoj funkciji sigurno to neću raditi, ali danas sutra netko treći može biti koji bi mogao dovesti u svezu to. A inače konkretno kod pitanja Poreznog USKOK-a kao i kod svih ustrojstvenih jedinica Ministarstva financija, pa i cijelog Ministarstva financija i za svakog od nas ponaosob ja uvijek ponavljam samo i isključivo rezultati su ti koji govore. Rezultati o njihovoj suradnji sa ostalim jedinicama Ministarstva financija, ostalim jedinicama kaznenog progona Republike Hrvatske najbolje govore i u mom mandatu. Ono što je važno za spomenuti u poreznoj reformi koja se dosta često sada ovdje spominje i još će se spominjati, ja ću o njoj govoriti. Za razliku od dotadašnjeg pravnog temelja koja je bila uredba koja je definirala sam bit, odnosno postojanje tzv. Poreznog USKOK-a mi smo to sada zakonski regulirali. Zakonski smo regulirali, dakle ga posnažili. Čelna osoba tog tijela je ujedno i pomoćnik ravnatelja Porezne uprave što znači na jednoj zaista zavidnoj razini u smislu hijerarhije, ali u isto vrijeme samostalna i jedinstvena da može raditi i isporučivati rezultate koji su se od njih prije i očekivali. Hvala lijepa.
Klub zastupnika HDZ-a također se prijavio za sudjelovanje u raspravi. U njihovo ime govorit će zastupnik Branko Bačić.
Zahvaljujem gospodine predsjedniče, poštovana potpredsjednice Vlade, poštovani ministre sa suradnicima, poštovane kolegice i kolege. Ja moram reći da evo cijelo jutro vrlo pažljivo, cijeli dan, sedam, skoro osam sati, raspravljamo o prijedlogu oporbenih klubova za opozivom gospodina Zdravka Marića ministra financija u Vladi Republike Hrvatske. Moram reći da sam očekivao od predlagatelja argumente u kojima bi se dokazao krimen ministra financija. Zašto sam očekivao? Očekivao sam zbog toga što u prijedlogu kojega smo dobili i koga su potpisali oporbeni klubovi je jako malo napisano o tome zbog čega bi ovaj Sabor trebao razriješiti dužnosti, po meni, u svakoj vladi, drugog čovjeka Vlade. Po meni je ministar financija desna ruka premijeru. Svi vi koji ste pročitali prijedlog za opozivom, za razrješenjem i ono što je napisano možete se složiti sa mnom da tamo nema niti jednog argumenta koji bi niti dokaza koji bi teretio ministra Zdravka Marića. Pa sam zbog toga očekivao da će jutros predsjednik kluba SDP-a i svi dosadašnji predstavnici predlagatelja baviti se i kada već to nisu napisali u svom obrazloženju, da će kroz raspravu za ovom govornicom pokazati te dokaze koji bi teretile ministra Marića. Čak sam mislio kada sam vidio onaj prijedlog koji nam je došao 20. travnja, čini mise, da je klub SDP-a to pisao u brizni da što prije dođe u Sabor jer će onda kasnije u raspravi dokazati ono što nisu u brzini uspjeli napisati u samom tekstu obrazloženja. Kada su i sami vidjeli tijekom jutra da nema praktično argumenata koji bi išli k razrješenju ministra onda je počela jedno vrijeme priča kako ovo ustvari nije priča o Zdravku Mariću, to možemo kroz fonogram primijetiti da je već ovdje ustvari više nije ni važan ministar Marić, ovdje je nešto drugo u pitanju. Ako je to drugo u pitanju Vlada RH, a ne ministar Marić onda ste trebali biti, oprostite na izrazu, toliko frajeri pa zatražiti razrješenje Vlade jer za ovo što tražite nemate argumenata, ako cijelo jutro govorite kako možda više ministar i nije ta priča oko koje moramo raspravljati onda može biti samo Vlada. Ja više ne znam zbog čega bi mi onda u Saboru raspravljali ako više nije ministar Marić tema o kojoj se ovdje raspravlja. A kako to niste napisali i kako to niste zatražili onda mi se dužnost u ime kluba HDZ-a zastupnika HDZ-a bar osvrnuti na ono što ste napisali jer ja ne znam na što bi se drugo onda trebao osvrnuti. Dakle vi u tom svom obrazloženju pokušate prikazati tri i po kako je rekao jutros premijer i slažem se, tri razloga zbog čega bi trebao odstupiti ministar Marić. Prvi je sukob interesa. I naši prijatelji iz MOST-a isto kažu o sukobu interesa, na principu najprije presudi da je on u sukobu interesa, a onda ćemo dokazivati. Pa ja pitam vas dragi prijatelji iz SDP-a, iz HNS-a i svi vi koji ste potpisali što je tu sukob interesa? Kažite mi jel znate šta je sukob interesa? A prije nego što kažem ja šta je sukob interesa, reći ću ovdje vas gledam jedan dio ministara iz bivše vlade, iz Milanovićeve vlade za 13 ministara je utvrđen sukob interesa, za 13 ministara, mislim čak i za 14., ali da ne bi rekao neistinu to neću reći, 13 ministara Milanovićeve vlade je zatečeno u sukobu interesa. To je bio razlog da cijela, ne da Vlada da ostavku nego da se najuri iz Sabora, ako mi za čovjeka koji nije u sukobu interesa tražimo da se smijeni. Pazite vlada Zorana Milanovića je imala 13 ministara kojima je utvrđen sukob interesa, pa ću vam reć šta je sukob interesa. Sukob interesa prema definiciji Zakona je slijedeći: „To je situacija u kojoj pojedinac koji obavlja određenu javnu funkciju dolazi u priliku svojom odlukom ili drugim djelovanjem pogoduje sebi ili sebi bliskim osobama“. To je sukob interesa. Jesmo li čuli već u nekoliko navrata, to je ministar rekao, to piše čini mi se i u očitovanju Vlade, piše sljedeće da je ministar Marić nakon što je izišao i više nije bio jedan od 25 izvršnih direktora iz koncerna Agrokor, nema niti je dioničar toga društva nakon toga, niti je udioničar niti on, niti bili ko od njegove obitelji na bilo koji način ima vezu sa Agrokorom nakon što je iz Agrokora izišao. Prema tome, kada bi ja tumačio i da sam ja bio u njegovoj poziciji, ja se ne bi bio izuzeo, niti kada je u pitanju nadzorni odbor i donošenje odluke o Nadzornom odboru HBOR-a, ne bi se bio izuzeo kad je bilo odlučivanje o Prijedlogu zakona o trgovačkim društvima odnosno o izvanrednoj upravi u trgovačkim društvima od sistemskog značaja za RH, ja se ne bi izuzeo. Čemu bi sada to, takvom odlukom ministar Marić kao ministar financija pogodovao sebi kada s tom firmom više nema nikakvih dodirnih točaka, niti on, niti njegova uža obitelj, a mislim da je rekao i šira? Nema nikakvog dodira. Čime bi on to sada što je donio i glasovao za zakon o da ga pojednostavim jer ga već i nazivamo lex Agrokor, čime bi on to pogodovao sebi? To neka mi objasne kolege iz MOST-a i kolege iz SDP-a, objasnite mi čime bi on to sebi pogodovao i sebi i svojima, osim što je pogodovao Vladi RH, nama kao zastupnicima, cjelokupnoj razini nacionalne vlasti da preuzmemo odgovornost za stabiliziranje financijske i gospodarske situacije u RH. Prema tome, toliko o sukobu interesa. Što se tiče drugog krimena koji mu se navodi, da je kao odgovorna osoba odgovoran za lažiranje financijskih izvještaja Agrokora. Tko je to rekao, ja još nisam čuo, jel neko presudio da su lažirani financijski izvještaji Agrokora? Ja to ne znam, niti sam financijski stručnjak, niti sam to pročitao da je rekla bilo koja relevantna financijska institucija u Hrvatskoj niti izvan Hrvatske. Ja to nisam čuo. Ako je netko rekao to ćemo pričekati. Ja nikada neću suditi prije suda, prije suda neću suditi. Prema tome, ako se utvrdi da je bilo lažiranja onda će u prvom redu odgovarati za to oni koji su u sustavu financijskog izvještavanja, izradi bilanci i računa prihoda i rashoda firme za to biti odgovorni. Ali ja tu ne bih amnestirao niti revizorske kuće i to ne bilo koje revizorske kuće nego najbolje revizorske kuće čije … [[Govornik se ne razumije.]] koje su vršile reviziju Agrokora i reviziju njegovih financijskih rezultata. Prema tome, dok dođemo mi do eventualne odgovornosti čovjeka koji nije pisao ta izvješća nego koji je kao izvršni jedan od 25 izvršnih direktora prodavao Agrokor investitorima ja mislim da će se morati potruditi prilično ovako dosta da bismo dokazali da je on u tome sudjelovao. To će biti prilično široko tumačenje njegove odgovornosti. A još nismo ni utvrdili da su ti, ta izvješća lažirana a mi bismo sutra trebali glasovati o njegovoj smjeni. A zamislite koliki je to put i tko bi u tom sustavu sve bio odgovoran da bi mi došli do Zdravka Marića. Treći dio odnosi se na kredit HPB-a. Bio sam ministar graditeljstva u Vladi RH, autor zakona o subvencioniranju i državnom jamstvu stambenih kredita. Da je kojim slučajem ministar Marić išao u taj sustav danas bi njegova kamata po tom kreditu bila 2,92. Jer sam se pripremajući za ovu sjednicu pitao osobe koje su digle kredite u to vrijeme, par mjeseci nakon toga, par mjeseci nakon toga, ispričavam se, par mjeseci nakon što je dobio taj kredit ministar Marić, da je kojim slučajem kao osoba mlađa od 45 godina prema tom zakonu kojega smo donijeli u Hrvatskom saboru išao po ovoj liniji kredita danas bi njegova kamata bila 2,92%. Prema tome, ja držim, čak je i prije toga su bili krediti koji su omogućavali mladim osobama u ovisnosti i ocijeni jednog metra četvornog tog stana, u ovisnosti o visini te cijene značajno povoljnije kredite do određenog iznosa. Ja nisam ekonomist pa ne mogu i bankar pa ne mogu sad izračunati koliko bi da je po tom kreditu, po tom zakonu krenuo bi li bila kamata manja ili bi bila na razini 4%. Ali ni to nema veze. Ima veze to je li on taj kredit dobio, zloupotrjebljavajući svoju dužnost predsjednika nadzornog odbora. Koliko sam ja iščitao to je bilo prema propisima HPB-a. To je bilo prema propisima Hrvatske banke, pazite prije 7 godina, prije 7 godina. On je to uredno prikazao u svoju imovinsku karticu, to je uredno prikazao i još mu je i danas, vidim da mu je i danas još taj kredit, još on taj kredit vraća. Prema tome, nije nam to smetalo 2016. godine prvi put kada je imenovan za ministra, nije nam to smetalo ni kada je ponovno izabran za ministra u listopadu prošle godine e sada je to razlog da se njega opozove. Po meni to nije apsolutno niti korektno. Nego se tome pribjegava danas kada nemate argumenta pa ćemo mu natovariti bilo što na njegova leđa ne bi li onda se on morao i bio prisiljen povući i ne bi li opravdavali činjenicu da smo zatražili njegovo povjerenje. I na kraju, ja moram reći da mi se čini kako je ovaj zahtjev a to sam već jednom govorio sa ove iste govornice, ustvari odgovor, neću reći da je zavist ili jal ali na jednu uspješnu do sada barem priču o Agrokoru. Volio bih da ta priča bude uspješna do kraja i volio bih da nas potpredsjednica Vlade i ministar financija kroz taj projekt dovuku do nagodbe kojom će se riješiti pitanje Agrokora. Da se u cijelosti ono što je zakonom promišljeno, ono što je zakonom odlučeno a to je da se napravi konačna nagodba koja će riješiti pitanje Agrokora. Jer kako tumačiti da umjesto da oporba, umjesto da oporba stane iza ovog zakona, stane iza izvanredne uprave, ta nužna, to nužno i potrebno zajedništvo na ovako važnom gospodarskom projektu ne bi trebalo, ne bi trebala na kraju završiti u našem prepucavanju ovdje u Hrvatskom saboru. Jer rekao sam, u dva tri dana na Agrokoru koji je zatekao ovu Vladu i Andreja Plenkovića kao predsjednika te Vlade, imamo dva akta, jedan akt ide kao posljedica Agrokora je usmjeren prema ministru financija a drugi akt koji još nije uvršten u dnevni red a mislim da će biti vrlo brzo uvršten u dnevni red to je zahtjev za osnivanjem istražnog povjerenstva o stanju u Agrokoru. Ja s time nemam problema. Mi u klubu HDZ-a s time nemamo apsolutno problema dati ćemo podršku da se istraži sve što je u Agrokoru napravljeno i upravo radi zaštite nas koji danas podržavamo ovu Vladu želimo da se do kraja utvrde čija je odgovornost, kolika je odgovornost za stanje u Agrokoru. I svi oni koji su doprinijeli situaciju u Agrokoru da za to odgovaraju [[Upadica predsjednik: Vrijeme.]] Ali ne da odgovaraju zbog toga što to želim ja ili ministar ili predsjednik Vlade, nego zato što su to zaslužili, a to istražiti mogu samo [[Upadica predsjednik: Hvala. Isteklo je vrijeme.]] za to osnovane institucije Republike Hrvatske. Hvala gospodine predsjedniče.
Zastupnik Željko Reiner javio se za repliku.
Hvala lijepo gospodine predsjedniče. Pa kolega Bačić, vi znate da ja nisam financijski stručnjak i zato mi je malo nejasno, evo slušam cijelo prijepodne pa i popodne kako se pokušava argumentirati. Nisam čuo puno argumenata, međutim čuo sam kontradiktornih stvari. Možda ćete mi vi razjasniti. Neki od kolega i iz SDP-a i iz MOST-a su rekli, citiram: „Trebao se zapravo izuzeti trajno.“ kad se govori o izuzeću, ne samo izuzet se u ona dva puta kad se on izuzeo, nego se trebao trajno izuzeti. A onda su njihovi isti kolege rekli nije se smio izuzeti već je morao vojnički, citiram odsjeći, odlučiti, donijeti odluku kako se uopće, kako mu je palo na pamet da se izuzme. To znači da nemamo ministra itd. Pa dajte mi vi objasnite šta je od toga istina? Jel' se on, dakle morao izuzeti i dapače trajno izuzeti ili se nije smio uopće izuzeti i napravio je krivo što se izuzeo. Ja sam očito nevjeran u tome, ali čujem da potpuno kontradiktorne izjave od istih ljudi.
Odgovor na repliku zastupnik Bačić.
Zahvaljujem gospodine predsjedniče. Gospodine potpredsjedniče Hrvatskog sabora nisam ni ja baš neki naročito veliki stručnjak, pokušao sam koliko poznajem Zakon o sprječavanju sukoba interesa obrazložiti da u ovom slučaju, konkretnom slučaju za kojega se njega tereti ili bolje rečeno pokušava teretiti jer u tome se ne mogu uspjeti, da on nije u sukobu interesa. Ja čak niti ne znam da li je netko pokrenuo postupak da se ministru financija utvrdi sukob interesa u ovim predmetima u kojima se on izuzeo i u onome u kojima se nije izuzeo. Ja ne znam da li je pokrenut postupak, ali se slažem sa vama gospodine potpredsjedniče da su izjave itekako kontradiktorne koje smo jutros slušali. A kontradiktorne su iz razloga jer tu po meni nema govora o sukobu interesa. I rekao sam da sam ja bio na mjestu predsjednika Nadzornog odbora u situaciji kad više nisam u tom sustavu. S njime me ne vežu nikakvi poslovni, vlasnički odnosi. Ja ne vidim razloga. Jer kako onda tumačite sljedeću stvar, da je njegov prethodnik i moj prijatelj Boris Lalovac bio ministar financija koji je došao iz bankarskog sustava? Bio je u jednoj banci također visoko pozicionirani djelatnik te banke. Ja znam da su u to vrijeme ta Vlada čiji je on bio član čak i predlagatelj kao ministar financija donijele itekako važne zakone da ih sad ne spominjem koje su imale reperkusije na financijsko poslovanje banaka, njihovih štediša, kreditori itd. I može li onda bilo koji ministar financija normalno funkcionirati ako dođe iz realnog sektora? [[Upadica predsjednik: Vrijeme.]] To mi nije jasno.
Hvala. Zastupnik Bojan Glavašević.
Hvala gospodine predsjedniče Sabora. Poštovani kolega Bačić, vi ste pogriješili u vašoj definiciji ne znam gdje ste našli ovu definiciju sukoba interesa, zato što to što ste rekli nije definicija sukoba interesa. Nemojte zamjeriti što ću vas školovati, ipak sam ja iz akademske zajednice. Kaže članak 2. stavak 2. Zakona o sprječavanju sukoba interesa da sukob interesa postoji kada su privatni interesi dužnosnika u suprotnosti sa javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se može osnovano sumnjati da utječe na njegovu nepristranost ili kada može utjecati. Dakle, definicija je užasno široka i paranoična, ja bih čak i rekao na neki način Zakon o sprječavanju sukoba interesa je strog. Ali ono što je tu pomalo i šokantno je da vi kao predsjednik Kluba zastupnika HDZ-a ne znate tu definiciju, da vaša potpredsjednica Vlade ne zna tu definiciju, vaš potpredsjednik Sabora je zbunjen njome, pa vas pita da mu utefsirite. A isto tako zapravo u pozadini svega toga proizlazi da vi kao stranka imate jedan dubinski problem sa sukobom interesa i njegovim razumijevanjem. Naime, ne možete shvatiti kako kada vi nešto radite što možda i nije u skladu sa zakonom može biti u sukobu interesa kad je jedna ruka na srcu, a druga možda u džepu. Ispričavam se ako sam bio malo i grub možda. Samo morate znati tu definiciju. Mislim u zakonu je.
Odgovor na repliku.
Zahvaljujem gospodine predsjedniče. Poštovani kolega, pokušali ste biti grubi. Ne znam kako ste u tome uspjeli, ali kao pripadnik kako ste sami rekli akademske zajednice. Ništa mi niste objasnili, ne znam kako to nekome drugome možete objasniti što ste vi sa tom replikom meni i nama svima skupa objasnili što je to sukob interesa. Ja to iz vašeg izlaganja nisam shvatio, prema tome da ste vi u klubu SDP-a kao predlagatelji, da vi znate što je sukob interesa onda ste ga trebali točno obrazložiti. Trebali ste točno obrazložiti čime to obnašanjem javnih dužnosti ministar financija pogoduje sebi i svojim interesima. To dokažite. Uostalom je li o tome donijelo pravorijek Povjerenstvu? Je li donijelo? Vi se zgrožavate nad nečim što još nije ni došlo do Povjerenstva, a u vašoj Vladi sjedilo je 14 ministara koji su zatečeni u sukobu interesa. Prema tome, ovdje toga nema, niti ste ga u svom prijedlogu obrazložili. Tijekom jutra niste ništa dodatno još obrazložili kako bi to bio ministar Marić u sukobu interesa. I vi sad meni docirate kako mi u stvari ne znamo, vi to znate samo ne možete obrazložiti.
Zastupnik Marko Kristić.
Evo poštovani kolega Bačić, ja neću biti grub ja ću govoriti o činjenicama. Znate li vi da HBOR ima 20% sumnjivih plasmana? Dakle svaka normalna banka na svijetu bi u takvim okolnostima propala. Znate li za činjenicu da su sve banke, ali baš sve banke zatvorile sve limite Agrokoru prije šest mjeseci i da je usprkos toj činjenici HBOR odobrio taj kredit Agrokoru? Recite mi samo u toj situaciji što je svojim izuzećem ministar financija htio poručiti? Jer je on htio zatajiti tu priču ili je trebao izaći jednostavno pred članove nadzornog odbora i informirati ih o te dvije vrlo važne činjenice. Drugo, u dva mandata znači u mandatu koji je zapravo pao zbog gospodina Karamarka i ovom mandatu postojala su dva pokušaja kada se pokušala oduzeti neovisnost Poreznom USKOK-u. Argumentacija gospodina Marića koju je on rekao da je on tu bio vrlo korektan i da je sačuvao neovisnost Poreznog USKOK-a nije istinita. Dakle on je isključivo podlegao pritisku pa gotovo svih medija i nas kolega zastupnika koji smo se mučili ovdje danima argumentirajući da Porezni USKOK treba zadržati svoju neovisnost jer je on u samo jednoj godini otkrio više poreznih nezakonitosti nego cijela Porezna uprava unutar 25 godina. To je jedno pitanje. Dakle objasnite mi tu situaciju i objasnite mi kome je htio poslati poruku kada je rokove za istraživanja nesrazmjera imovine, dakle nezakonito stečene imovine, kome je htio poslati poruku kada je te rokove sa 1.1.2005. godine smanjio na samo zadnjih šest godina, s tim da nova godina oduzima jednu? Dakle ja smatram da je tu ili riječ o nestručnosti, a ne želim smatrati da je tu bilo nekakvih nečasnih namjera.
Odgovor na repliku.
Zahvaljujem gospodine potpredsjedniče. Kolega Kristić, mislite li vi da je HBOR ozbiljna institucija? Svatko tko je pokušao ishoditi kredit kod HBOR-a prolazi kroz Stručne službe HBOR-a, prolazi kreditni odbor prije nego što dođe na upravu, nakon toga na nadzorni odbor. Ja ne želim sumnjati ako vi imate bilo kakve argumente da je netko u tom lancu do ministra Marića i članova nadzornog odbora na bilo koji način napravio nešto, lažirao nešto vi to izvolite prikažite, recite, meni će biti drago da vi u tome uspijete i da se evo ukaže kako je tamo netko napravio neko kazneno djelo. Što se tiče Poreznog USKOK-a to će kasnije obrazložiti, to je već najavio ministar financija, ja držim da Porezni USKOK treba kvalitetno raditi, da mu trebaju biti osigurane sve pretpostavke da sjajno radi i da bude neovisan i on, i Porezna uprava, i carina, i pravosuđe, i DORH i USKOK, i PNUSKOK svi moraju biti neovisni, ali možda najviše od ministra, što bite vi njemu stavljali na teret što ne utječe i na Porezni USKOK i na ne znam koju već instituciju ti ministri ne utječu. I treća stvar, ja se sjećam te rasprave o rokovima zastare. Ja mislim da ako kroz šest godina Porezna uprava ne utvrdi da je netko negdje utajio i nije platio porez, da onda doista mora odgovarati taj poreznik koji to nije naplatio nego onaj koji se iz tih škara izvukao. Ali ja znam na šta vi aludirate, samo se to treba reći do kraja. Niste to trebali ostaviti u ustima, trebali ste do kraja reći. Sve ono, evo kolega, … sve ono što je stečeno kaznenim djelom, na što vi aludirate, neće biti oslobođeno ovakve zastare koju vi ovdje pokušavate sada implicirati. Ja bi bio prvi kada bi bilo koja imovina stečena kaznenim djelom bila ušla u zastaru i ne bi … /Govornici govore u isto vrijeme./ …
Hvala. Gospodin Bačić je iskoristio situaciju. Zastupnica Sabina Glasova javila se za repliku.
Hvala gospodine predsjedniče Hrvatskog sabora. Kolega Bačić, iznijeli ste tezu da nema dokaza da su lažirana financijska izvješća, tako ste nešto rekli ako sam vas dobro shvatila. Moje pitanje vama je, čemu je onda jučer HANFA obustavila trgovinu dionicama osam tvrtki iz koncerna Agrokora? Upravo zbog sumnji zbog vjerodostojnost financijskih izvješća, zabranila do 15.5. trgovinu dionicama i angažirala novu revizorsku kuću PricewaterhouseCoopers kako bi revidirala i pročešljala financijska izvješća ovih osam tvrtki, to je prvo. I druga stvar, kada tvrdite da ovaj slučaj gospodina Marića nije niti došao do Povjerenstva za sprečavanje sukoba interesa, odnosno da mi ne raspolažemo u ovom trenutku pravorijekom odnosno mišljenjem povjerenstva, ne znamo jeli pokrenulo postupak odnosno nemamo završnu riječ. Pa u tome zapravo jest problem što mi do dana današnjeg odnosno do ovog trenutka nismo dobili odgovor iz kojeg razloga ministar sukladno zakonima nije prije nego li je stupao na određene dužnosti, a bio je to dužan pitao Povjerenstvo za sprečavanje sukoba interesa, može li ili ne može sudjelovati u donošenju određenih odluka. To upravo i jest problem i to upravo i jest svojevrsno kršenje zakona. Nažalost, kao što je kolega Grbin već istaknuo, nismo dobili odgovor na brojna druga pitanja kako je moguće isto tako da ljudi protiv kojih se vode postupci, drugi ljudi protiv kojih se vode postupci pred Povjerenstvom za sprečavanje sukoba interesa mogu sjediti u Vladi i donositi neke važne odluke, kako to premijer zatvara oči pred činjenicom da su neki članovi Vlade u eklatantnom sukobu interesa, a kažnjava one koji na isto upozorava itd., itd. Mi postavljamo cijelo prijepodne i cijeli dan ista pitanja, ali odgovora nema, da biste razjasnili ovu situaciju iz našeg zahtijeva, ali odgovora ne, samo muk.
Odgovor na repliku.
Zahvaljujem gospodine predsjedniče. Poštovana kolegice Glasovac, mislim da sam bio prilično konkretan kada sam govorio o eventualnom lažiranju, falsificiranju podataka koji su dio financijskih izvješća Agrokora. Dakle vi meni sada ovdje govorite da je HANF-a izrazila sumnju da su određena financijska izvješća jedne od povezanih tvrtki u sustavu koncerna nisu, 8, 10, ne znam koliko ih je, 70 ih ima čini mi se, dakle 8 tvrtki obustavila. Rekao sam, dakle da sada mi nemamo o tome nikakvu odluku da je to, da su ta izvješća falsificirana. Ako bi se to dokazalo, morati će se, da bi se zbog toga optužilo ministra financija koji je bio praktično prodavač Agrokora prema investitorima na međunarodnim tržištima da će tu itekako, itekako trebati imati prilično slobode u dokazivanju da bi on zbog toga bio odgovoran. Dok iz jednog ovisnog društva to dođe do njega i da bi on o tome odlučivao a ništa u tom sustavu nije potpisivao, ništa, odakle bi on uopće imao takva saznanja, odakle bi imao saznanja da je jednoj tvrtki kćeri nekakva bilanca nije do kraja ili ne znam, ili račun prihoda ili rashoda da nije bio u skladu u cijelosti sa ne znam međunarodno računovodstvenim standardima ili nečime sličnim. Dakle to čak i da se dokaže po meni je prilično je već, bi trebalo tu imati prilično slobode kako bi se moglo doći do njegove krivice. Hvala.
Zastupnik Tomislav Žagar, javio se za repliku.
Hvala predsjedniče Hrvatskoga sabora. Uvaženi kolega Bačić. Dakle svi se možemo složiti da je Agrokor prema svom značaju a posebno i ova kriza u Agrokoru zatresla i financijsku a bome i političku stabilnost ove zemlje, dakle Agrokor je toliko značajna tvrtka. Danas razgovaramo o ministru Mariću a mi zapravo razgovaramo o Agrokoru i slažem se s vama ne može biti jedini krimen to što je on bio jedno vrijeme u Agrokoru. Lažiranje financijskih izvještaja, mjenice bez pokrića, na kraju krajeva sve ono što se pojavilo u javnosti je vjerojatno i motiviralo kolegu Petrova da podnese kaznenu prijavu protiv Ivice Todorića. Premijer Plenković izjavljuje, nitko neće koristiti represivni aparat u predizborne svrhe. Nakon toga na sjednici Vlade, s obzirom da su tri prisutna ministra iz kvote MOST-a glasala za ovaj oporbeni zahtjev što ste vi u pravu, opozicija je poslala taj zahtjev, ministar, tj. premijer Plenković smjenjuje tri ministra, 4.-ti nije bio nazočan. Ono što mene brine, to sam ga danas pitao on smjenjuje ministra policije, smjenjuje ministra pravosuđa, imamo kaznenu prijavu, imamo ozbiljne indicije da se nešto tamo događalo. Vi ovdje kažete najprije presudi pa ćemo onda razgovarati. Nije točno, ja kao zastupnik ovdje, meni je drago a sada je ministar izašao, meni je drago da ovdje ministar odgovara na pitanja, ja ga molim da još preciznije, još točnije odgovara na pitanja kako bismo donesli zaključak. Nisam ja ovdje da vičem raspni ga niti sam kao Pilat da perem ruke, ali želim čuti od ministra financija što je točno istina. Jer ovo su točne stvari a kada govorim o ozbiljnim stvarima, neovisno o tome bio sutra ministar Marić i dalje ministar ili ne, odgovornost njegova ne prestaje, odgovornost i premija i čitave Vlade, jer kažem ponovno ovo su ozbiljne stvari.
Odgovor na repliku.
Zahvaljujem gospodine predsjedniče. Kolega Žagar, zar vi mislite da je nekome od nas ovdje drago kako ste rekli, čini mi se to što se događalo u Agrokoru, što se događa u Agrokoru, što je kriza oko Agrokora protresla financijski i gospodarski sustav Hrvatske, što je na njega naslonjeno preko 150 tisuća osoba bilo da su zaposleni, bilo da su dobavljači što previše znači u gospodarskom sustavu Hrvatske. Nikome nije drago da se to tamo događalo. I ja sam u potpunosti i podržavam da sve nepravilnosti, da sve nezakonitosti, da sva kaznena, kriminalna, ne znam kako ću reći djela ako su počinjena nađu svoje krivce i da oni za njih odgovaraju. Ali kao političar u Hrvatskome saboru, nisam od onih koji će upirati prstom jer nemam saznanja tko je tamo kriv i neću se usuditi prozivati nikoga jer nemam zato niti potrebe niti razloga niti je to moj posao. Neka to doznaju oni koji su za to zaduženi, institucije koje se time bave, neka provedu u miru, što se mene tiče sve im je otvoreno, neka se to dozna ali nisam za to da mi kroz inzistiranje i prozivanje pojedine osobe možda njima otežavamo posao. Jer će ispasti da rade po nalozima, nečijim nalozima pa možda neće biti ni vjerodostojni, pa i možda, pa ćemo im još manje vjerovati. Ako te službe, te institucije rade na temelju mog naloga, vašega naloga onda više njima nitko ne vjeruje. One će biti vjerodostojne ako budu neovisne, ako ih mi političari pustimo na miru a da im omogućimo kroz zakone da mogu biti samostalni i da stvaramo ozračje da budu samostalni.
Zastupnik Željko Lenart.
Zahvaljujem poštovani predsjedniče Hrvatskoga sabora. Evo kolega Bačić, slušao sam vašu raspravu i cijelo vrijeme se trudite obraniti vaš slogan vjerodostojno i nikako ne uspijevate. Govorite o razlogu za smjenu ministra Marića a ja nisam čuo razlog za smjenu tri ministra MOST-a koje se dogodilo na Vladi iako mislim da na Vladi ministri mogu glasati protiv i da odluke ne moraju biti jednoglasne, konsenzusom donesene na Vladi, one mogu biti donesene i većinom glasova ministra tako da to nije nikako razlog zašto se to dogodilo na Vladi. Jedino ako nije istina ono što se priča i piše po medijima, da je ministar Orepić htio neke vrlo važne ljude u Republici Hrvatskoj slančiti, tj. staviti u zatvor i pritvoriti. Jedna riječ je i razlog svega ovoga i uzrok svega ovoga i odgovor zašto se to sve događa, a to je Agrokor. Vi ste u svojoj raspravi lijepo rekli, citiram vas: „Sve ćemo napraviti za Agrokor“. I ja sam uvjeren da ćete vi sve napraviti da Agrokor opstane, jer je to vama u HDZ-u jako bitno i zna se zbog čega i što sve stoji iza toga. Na žalost narod neće nikada saznati istinu, vjerujem niti mnogi od nas, jer zna se da je istina voda duboka. Kako objašnjavate mjenice bez pokrića? Kako objašnjavate da netko sa veće plaće dolazi na manju ministarsku? Zar je tako lijepo bit ministar? Pa ja mislim da svi oni koji su bili ministri sigurno nisu sretni, ja mislim da neće si zaželjet ponovno bit ministar. Imao sam priliku kao državni tajnik vidjet kako je ministru tako da mi to nikad ne bi palo na pamet da budem ministar. U Europi i civiliziranom svijetu i toj demokraciji kojoj se svi kunemo ministri odlaze za puno manje [[Upadica predsjednik: Vrijeme.]] A vi već drugog ministra branite [[Upadica predsjednik: Ispričavam se, isteklo je. Hvala.]] do kraja [[Upadica predsjednik: Hvala.]] i u stanju ste uništiti ovu Vladu [[Upadica predsjednik: Hvala.]] i srušiti Vladu. Hvala.
Hvala. Odgovor na repliku.
Zahvaljujem gospodine predsjedniče. Kolega Lenart u kojoj vi državi živite? Jel' vi živite u demokratskoj državi? Znate što ste sada rekli? Da bi ministar Orepić nekoga strpao u zatvor [[Upadica: Priča se.]] Priča se? I vama je to, i vi to govorite i ponavljate i još ne znate što ste rekli. Ja ne znam da li je još potrebno vama nešto reći. Vi biste se prvo trebali ispričati ministru Orepiću, to biste prvo trebali napraviti. A onda svim hrvatskim građanima koji vas slušaju. On će zatvorit? On će strpat u zatvor?
Zastupnik Branko Grčić.
Kolega Bačiću, spomenuli ste u ovom bivšu Vladu SDP-ovu. Evo cijeli dan slušam ovu raspravu i mislim se kako već godinu dana imamo dvije Vlade, možda ćemo sad imati i treću rekonfiguriranu ili ovakvu ili onakvu. Međutim, razmišljam i o tome kako vjerojatno neće tako skoro biti tako stabilne Vlade kakva je bila SDP-ova koja je ovdje u Hrvatskom saboru imala ozbiljnu većinu i mogla je raditi onaj teški posao koji je radila, a to znači izvući zemlju iz krize. Iz krize izvući zemlju na način da to ove Vlade u ovih godinu dana itekako uživaju, dakle uživaju u plodovima rada one naše Vlade. Međutim, još ste nešto spomenuli. Spomenuli ste da je 13 ili 14 ministara bilo u sukobu interesa iz te Vlade. Pa osjećam potrebu da objasnim o čemu se tu zapravo i o kako banalnoj situaciji se tu radi u odnosu na ono što se danas ovdje u Saboru raspravlja. Dakle, nije čak 13, nego 23 dužnosnika Vlade tadašnje je prozvano za mogući sukob interesa jer su uz svoj redovni posao eto vraga radili čak i kao članovi Upravnog vijeća nekih državnih agencija. Pa onda još bez ikakve naknade, dakle za nula kuna. Dakle, radili su svoj posao i to smo tako i shvatili, među njima sam bio i ja. I onda je Povjerenstvo za sukob interesa stavilo to na stol i donijelo odluku. Znate koju? Da nitko od tih ljudi nije u sukobu interesa, već da je povrijeđen ne znam neki zakon, dio zakona koji kaže da te agencije u tom trenutku nisu bile uvrštene u strateške agencije, odnosno strateška poduzeća a što je naknadno čak bilo od iste Vlade i napravljeno. Prema tome, to su zaista bile banalne stvari i to je nešto što se zaista [[Upadica predsjednik: Hvala.]] ne može uspoređivati sa temom ove sjednice.
Odgovor na repliku.
Zahvaljujem gospodine predsjedniče. Poštovani kolega Grčić, najprije o stabilnoj Vladi. Vaša je Vlada bila stabilna, ali je bila šesta najgora u svijetu. … [[Upadice sa strane, ne razumije se.]] A to je, vi to jako dobro znate. Ali još samo, čekajte malo. Šesta najgora u svijetu. To nije, to sam ja citirao one koji vas mjere po svim pokazateljima. Ali druga stvar, kolegice Pusić. Samo malo. Stabilnost Vlade, zapamtite jako dobro ne govori da je uspješna država. Znate? Italija je promijenila na desetine Vlada, a ja bih volio da je kod nas stanje kao u Italiji. Znate? Prema tome, u nedemokratskim sustavima su jako stabilne Vlade. Nemojte me kao argument vaše uspješnosti govorit to što ste bili stabilni. Niste bili uspješni, zadužili ste se sto milijardi. Niste, obustavili ste sve važnije projekte koji su bili, zaustavili ste brojne investicije. O tome možemo govoriti kad ste vi već rekli da ste bili uspješni i stabilni. A druga stvar što se tiče sukoba interesa, bilo je toga. Ma nije to samo bio sukob interesa. A vi ste sad pokušali vješto to maknuti na onaj sukob interesa koji govori da niste smjeli bit u upravnom vijeću neke agencije, da niste smjeli bit i to je to. Ali je bilo tu i ozbiljnih sukoba interesa koje ste vi preskočili i koje ste zaboravili, gdje su bile i kazne propisane i gdje su se ministri ispričavali itd. itd. Pa nisu došli ovdje i dali ostavku, niti su razriješeni kao što sada tražite da to napravi se zbog [[Upadica predsjednik: Vrijeme.]] nedokazanog sukoba interesa ministru financija.
Hvala. Povreda Poslovnika zastupnik Đujić.
Hvala gospodine predsjedniče. Kolega Bačić povrijedio je Poslovnik, članak 238. jer je govorio o krivoj temi. Naime, nije SDP-ova vlada kada govore o najgorim vladama, najgora vlada je HDZ-ova vlada doktora Ive Sanadera koja je pokrala … /Govornici govore u isto vrijeme./ …
Zastupnik Đujić ja sam vam isključio mikrofon jer vaša povreda Poslovnika … /Govornici govore u isto vrijeme./ … zastupnik Đujić zbog vašeg ponašanja ja vam upućujem sada opomenu, a možemo nastaviti dalje. … /Govornici govore u isto vrijeme./ … zastupnik Đujić ja vas molim da ne nastavite dalje, da me ne tjerate da vam oduzimam riječ. I uzeli ste mogućnost povrede Poslovnika … /Govornici govore u isto vrijeme./ … zastupnik Đujić, ja vas molim ja ću ići dalje sa oduzimanjem riječi. Dakle vi ste imali mogućnost repliciranja, iskoristite mogućnost repliciranja, povreda Poslovnika nije replika, ja vas molim da se to naučite [[Upadica Đujić: Dobro.]] Josip Borić.
Hvala. Kolega Bačić spominjali ste frajere, tj. rekli ste da su bili frajeri pokrenuli bi opoziv Vlade, a svi znamo barem je moje mišljenje, svi javno pozivaju na izbore ispred kamera, ispred medija, a moje osobno mišljenje je, a mole Boga da ih ne bude. I vidimo i ova rasprava podsjeća na onu zadnju o ministru Barišiću, ujutro žestoko, burno, popodne nekakav smiraj, a navečer će ići isprike i bit će im neugodno. Hoće, kao i zadnji puta. Zašto? Jer ste pribili na stup srama jednog časnog, poštenog i odgovornog, stručnog čovjeka bez ijednog argumenta, barem ja ga danas nisam čuo ovdje, osim za ova tri dana za materijale iz nadzornog odbora, nijedan. A na što se aludira, na našoj lijevoj strani, pardon na desnoj meni? Sloboda savjesti ostat će vani ispred vrata Sabora, sada ide stranačka disciplina, sada više nema snage argumenata. Tko želi misliti i da ga ova rasprava uvjeri u ispravnost ovog ministra? Ne, idemo stranački poimenično. Nije važno da li je on kriv, važno je skinuti čovjeka, važno je kod onih koji se zaklinju u slobodu savjesti. Pogledajte što mediji rade onima koji su se usudili reći da imaju svoju savjest i da žele argumentirano birati onako kako oni misle i glasati tako. Ne, to vani. I što ćemo sada? sutra ćemo ovdje biti porota koja će morati očito ili skinuti ili ne skinuti, osuditi ili ne osuditi po meni nevinog čovjeka, stručnog, sposobnog da bi se stranke namirile u vlastitom egu. Kaže jedna izreka, bolje pustiti 100 krivih nego suditi jednog nevinog. Ovo što danas radi, što se radi s ove strane [[Upadica Petrov: Vrijeme.]] je ispod svake razine kolega Bačić [[Upadica Petrov: Hvala.]] a kasnije ću u svojoj raspravi govoriti što znači jedna tvrtka kao što je Konzum za Hrvatsku.
Hvala. Odgovor na repliku zastupnik Bačić. Izvolite.
Zahvaljujem gospodine predsjedniče. Kolega Borić, potpisujem sve što ste rekli, slažem se s vama. A evo i ja isto to mogu reći da mi u HDZ-u smo također za izbore bez ikakvog problema smo spremni izić na te izbore, ako se ne bude formirala onako stabilna Vlada koja će moći kao što je rekao kolega Grčić biti jedna stabilna Vlada koja može nastaviti s ovim uzlaznim trendovima u hrvatskom gospodarstvu, u stabiliziranju javnih financija i svega onoga. Ono što je također možda danas nismo rekli, to je da u situaciji u kojoj se nalazi Agrokor ja mislim da stabilna politička situacija u Hrvatskoj itekako jest određeni vjetar u leđa i toj tvrci i svim onim tvrtkama koje su ovisne o radu samog Agrokora i dobavljačima i svima koji na određeni način participiraju i sudjeluju u radu same tvrtke. Prema tome, slažem se s vama, ako je to rješenje, dapače bez ikakvog problema. Hvala.
Zastupnica Vesna Pusić.
Hvala vam lijepa predsjedniče. Dakle različite su stvari rečene danas i ad hominem i po mom mišljenju vrlo neprimjereno, ružno ministru Mariću, mislim da to nije čovjek zaslužio i žao mi je da je to morao slušati u Saboru i stvari koje nemaju veze sa temom koja je ovdje pokrenuta i mislim da ne treba čovjeka napadati ad hominem. Međutim, suočeni smo sa jednom vrlo jasnom situacijom. Mi u Hrvatskoj danas imamo dva velika problema. Jedan je ja bih rekla grubo, organizacijsko-sigurnosni, a to je da se ne zna jel Vlada ima ili nema odnosno jel ima većinu ili nema, i tko ima, a tko nema podršku, a drugi je Agrokor. Agrokor je supstancijalni problem Hrvatske, najvažniji i njime se svaka vlada ova ili bilo koja druga će se baviti u dogledno vrijeme, tu pravi problemi još uopće nisu izašli van i vjerojatno će početi izlaziti van tokom ljeta i naročito nakon ljeta i dugo će se njima trebati baviti. A u slučaju Agrokor je ministar Marić sam smatrao da se mora izuzet zbog činjenice da je tamo radio niz godina, uključujući i u vrijeme kada su lažirana financijska izvješća. Ja znam da on nije pisao financijska izvješća, niti potpisivao, niti pisao, ali je financijaš, radio je u toj tvrci, prodavao je njezin financijski između ostaloga profil i na međunarodnom tržištu, dakle morao je znati nešto o tome. I ta činjenica skupa sa njegovom, po mom mišljenju poštenom spoznajom, da se treba upravo iz tog razloga zato što je povezan s jednom tvrtkom u toj situaciji [[Upadica Petrov: Vrijeme.]] da se mora izuzet jer dovoljni argument da ne može biti ministar financija … /Govornici govore u isto vrijeme./ …
Isteklo je vrijeme, žao mi je. Odgovor na repliku.
Zahvaljujem gospodine predsjedniče. Poštovana kolegice Pusić, slažem se s vama, dakle trebamo definirati tu vladajuću većinu. Na Vladi i na nama je da je definiramo onog trenutka kada budemo krenuli u imenovanje ili izbor ministara koje je premijer razriješio. Tada će biti na nama ovdje sa ove desne strane sabornice teret prikupljanja dovoljnog broja glasova koji će pokazati jasnu većinu u Hrvatskom saboru. To je proizlazi iz Ustava, iz Zakon o Vladi, iz Poslovnika Hrvatskoga sabora, dakle iz svih dokumenata. I taj pokušaj da se na nas prebaci potreba dokazivanja ja baš ne doživljavam previše ozbiljno. To će oni koji su zatražili morati dokazati. Ako uspiju ministar Marić više neće biti ministar financija. Prema tome, to je po meni čisto jasan, ja s time ne, ja s … nemam osobno nikako probleme. I slažem se s vama kada spominjete Agrokor, ali pokušavam sebi nekako pojasniti kada će se to ministar financija morati još jednom izjašnjavati i izuzeti i izuzeti od odlučivanja o Agrokoru. Koliko sam ja proučio i shvatio Zakon o Agrokoru, odnosno da ga sada pojednostavim njegov naziv, taj je posao preuzela, odlučivanje o Agrokoru izvanredna uprava gdje i trgovački sud, gdje su i vjerovnici gdje je … vijeće i izvanredni povjerenik. Prema tome, na njima je da to sada rješavaju. Ja ne vidim baš kada će se morati ponovno oni u to uključiti. Hvala.
Zastupnik Stevo Culej javio se za repliku.
Poštovani predsjedniče. Kolega Bačiću ja se čudim vama da vi objašnjavate i branite našeg ministra Marića od insinuacija optužbi o mogućem njegovu sukobu interesa i krivici odgovornosti. I objašnjavate to onima koji su rekli da ubijeni na Bleiburgu nisu nevini već samo im nije u sudskom postupku dokazano pa bi možda htjeli i gospodina Marića moguće eutanazirati, ukloniti ga sa političke scene na sličan način. Govorimo o uspješnim Vladama, govorimo o izvlačenju iz krize i o sukobu interesa. Uspješna Vlada su oni bili kada su dizali kredite, izvlačili su iz krize premijerovoga brata tako što su preko HBOR-a dali kredit njegovoj supruzi od 250 tisuća eurića koje je ona to pametno uložila i oni su se izvukli iz krize i tu nema sukoba interesa. I to nije nitko od njih primijetio gospodine Bačiću. Ja kao bivši policajac, ja uživam u ovim raspravama jer sve više dolazim do dokaza, lijepo cinkanje je na djelu, uhvatiš jednog lopova, on izda 10. I na kraju i mi ćemo dobiti rezultat u ovom našem Hrvatskom saboru što sam rekao još jutros kada pogledamo se u oči, kada se budemo pogledali i vidjeti ćemo i prazne fotelje nekih bivših ministara pa ćemo doći do toga tko je jamio, tko nije jamio u ovom Hrvatskom saboru. Eto kolega Đujiću i vama ću nešto reći, jako galamite u ovom Hrvatskom saboru, dajete si puno važnosti a ja ne bih, vi ste ovdje duže od mene, kažete 2 mandata, niste primijetili da je Milanović pogodovao moguće svom bratu i bio u sukobu interesa.
Hvala. Odgovor na repliku.
Zahvaljujem gospodine predsjedniče. Poštovani kolega Culej, pa ja nemam možda niti baš potrebe previše braniti ministra financija jer se on jutros i premijer i potpredsjednica iz svega onoga što govore mislim da čak nije ni trebalo posebno još ništa to dodatno elaborirati ali jednostavno i iz činjenice ne samo što sam u ime kluba govorio nego što sam sa Zdravkom Marićem radio 6 godina u vladama, zajedno smo bili i državni tajnici, kasnije i kao ministar i znam koliko je taj posao koji je obavljao u Ministarstvu financija prije radio kvalitetno pa onda sam na određeni način upoznao ga i ovdje kao saborski zastupnik gdje je bio ministar financija. I znam što se događalo u proteklih godinu dana od kada je ministar financija i to je bila obveza. Što se tiče ovoga drugoga što ste rekli, nije to bio jedini, nisu to bili jedini krediti, nisu to bile jedine afere koje su se vezivale uz te Vlade. Ali znate što, najlakše je doći držite lopova da ne bi netko njega uhvatio. Hvala.
Zastupnik Miroslav Tuđman javio se za repliku.
Hvala gospodine predsjedniče. Kolega Bačić, mi danas svjedočimo jednom jadu i bijedi političke kulture koja dominira u Hrvatskome saboru. Jasno da je kriza u Agrokoru prijetnja, opasnost destabilizaciji gospodarstva Hrvatske i jasno je da je Vlada poduzela da se to neutralizira. Ali ono što nije jasno a to je ponašanje oporbe koja je izašla sa nedorečenim argumentima, nije tražila nalaz ili rješenje, izvještaj povjerenstva o mogućem sukobu, nije sačekala da vidimo za nekoliko tjedana, pretpostavljam da ćemo dobiti osnovne, temeljne, relevantne informacije o stanju u Agrokoru nego se naprosto unaprijed proglasilo krivcem ministra financija sa svim mogućim optužbama koje idu na njegov račun, na račun stranke, na optužbu Agrokora kao da je a priori Agrokor jedna firma, gospodarska firma kod koje je sve negativno. To je jedno političko ljudožderstvo, koje naprosto neće nas dovesti nikamo jer uzroci, razlozi su daleko složeniji i neće se kao što je kolegica Pusić rekla riješiti u kratko vrijeme. Prema tome, ono što nam treba to je jedna racionalna analiza i da se počnemo ponašati kao civilizirana zemlja. Ovo da tražimo krivce, da smo ove izjave da su pojedinci ovdje i u ulozi tužitelja i suca i porote i krvnika naprosto je politički nedopustivo. Prema tome, trebamo mijenjati političku kulturu, trebamo mijenjati Poslovnik o radu Sabora i konačno [[Upadica predsjednik: Isteklo je vrijeme. Hvala.]] shvatiti da, da optužbe ovakve [[Upadica predsjednik: Zastupnik Tuđman, isteklo je vrijeme.]] vrste naprosto nisu primjerene za ovo vrijeme.
Odgovor na repliku.
Zahvaljujem gospodine predsjedniče. Poštovani kolega Tuđman, ja mislim da smo svi mi bili svjesni kada je došlo do krize u Agrokoru, da taj potres kojega je uvjetovao Agrokor s obzirom na značaj i participaciju u financijsko-gospodarskom sustavu da će protresti državu. To smo, nismo bili naivni u početku kada se oko toga krenulo. Jer previše veliki značaj u životu Hrvatske ima ta firma da bi sve prošlo samo donošenjem zakona. Ali isto tako moram reći da nisam se niti nadao da će rješavanje sudbine Agrokora biti dio jedne predizborne kampanje za lokalne izbore. Tko i na koji način, u kolikoj mjeri to će procijeniti naši sugrađani i na ovim lokalnim izborima. Ja držim da je bilo i mjesta i načina i mogućnosti da svi sudionici u političkom životu Hrvatske kroz rješavanje problema Agrokora mogu pripomoći da se što brže iziđe iz njegove krize. I ako je negdje u ovih zadnjih nekoliko godina trebao jedan konsenzus oko nečega, onda smo ga trebali imati na problemu Agrokora, na krizi u Agrokoru. Agrokor je svojim poslovanjem tangirao veliki broj Vlada bilo lijeve, bilo desne provenijencije. Svatko je od nas kroz Agrokor od nas, dakle od sudionika u tom političkom životu znao u određenim trenucima i ne možemo reći da nismo znali. Možda nismo znali dubinu problema Agrokora, ali svatko je tko je bio u tim vladama znao da se tamo nešto događa. I ne možemo danas mi zbog toga zatvarati oči. Prema tome, upirati prstom mi na njih, oni na nas mislim da [[Upadica predsjednik: Isteklo je vrijeme.]] dobro ne donosi njima, niti dobro donosi nama. A on što je najgore [[Upadica predsjednik: Hvala.]] ne donosi dobro građanima Republike Hrvatske.
Hvala. Zastupnik Željko Jovanović.
Hvala lijepo. Kolega Bačić, pa nama zapravo iskreno rečeno nije drago što danas moramo voditi ovakvu raspravu, jer nakon što ste oformili Vladu zajedno sa MOST-om mi smo bili spremni biti četiri godine oporba i kroz naš konstruktivni doprinos doprinijeti i porastu parlamentarizma, ugledu parlamentarizma, ali i boljem životu u Hrvatskoj. Na žalost kriza koja se dogodila sa Agrokorom potakla nas je na ove poteze iz jednostavnog razloga što ima jedna izreka. „Svijetu ne prijeti zlo od onih koji ga čine, nego od onih koji dopuste da se ono čini.“ Dakle, naša je odgovornost bila da ukažemo na ono što mi smatramo da je sporno u slučaju Agrokor i što prijeti daljnjem urušavanju stabilnosti Hrvatske države. Vi ste govorili da naše obrazloženje nije dovoljno opširno. Pa znate, kada pišete neke teze što su te teze obrazložene na manjoj količini papira one su kvalitetnije. Ako morate to obrazlagat na dugačko i na široko nešto nije u redu. A niste u pravu kada govorite o sukobu interesa. Dakle, definicija sukoba interesa po našem zakonu jest da je cilj da se spriječi utjecaj privatnog na javno kod donošenja odluka. I u tome nisu samo članovi familije i obitelji što ste ispravno naveli u slučaju Zdravka Marića nego postoji povezane osobe, povezane osobe koje mogu biti sve osobe koje pod određenim okolnostima mogu biti u interesnoj vezi sa dužnosnikom. A konkretno pošto Zdravko Marić dolazi iz Agrokora nema nikakve dileme da postoji interesna veza njega i čelnih ljudi u Agrokoru, prije svega Ivice Todorića. Zbog toga tu postoji osnova za sukob interesa, pa prema tome ono što mi stalno pitamo kako je moguće da Zdravko Marić kao izvršni direktor za strategiju i tržište što je bila njegova funkcija kapitala nije znao pravo stanje o Agrokorovoj bilanci koje su služile kao temelj za zaduživanje koncerna [[Upadica predsjednik: Vrijeme.]] i što je dovelo do svih ovih problema koje mi danas imamo.
Hvala. Odgovor na repliku.
Zahvaljujem gospodine predsjedniče. Pa kolega Jovanović, ja mislim da vi s pravom, to je na kraju krajeva i posao oporbe, da u određenom trenutku kada to ocijenimo potrebnim, bilo za sve političke interese, bilo za naše interese krene u proceduru opoziva pojedinog ministra, Vlade, premijera ili Vlade u cijelosti. I to je vaš legitiman politički projekt, potez, nazovimo ga kako god hoćemo. I ja oko toga ne dvojim. Ja vam, ja ono što zamjeram, ali to sam dijelom i spomenuo kad se govori o rješavanju problema u Agrokoru. Ja držim da je ono što je Vlada predložila, ono što smo usvojili to je taj zakon da je on omogućio financijsku stabilnost Hrvatske, da je dao određeni vremenski period u kojemu se te dubioze mogu riješiti. Da je dao vremena da se imenuje izvanredna uprava, da se utvrdi ako hoćete, ono što je važno da se utvrdi to ako je bilo falsificiranja, ako je bilo lažiranja da se utvrdi, da se procesuiraju osobe koje su za to krive ako je toga bilo. Ali ono što je važnije da se omogući normalno daljnje poslovanje tim zaposlenicima i daljnje poslovanje sa tim dobavljačima koji prate sam taj Agrokor. Ja mislim da je vaš stav u kojemu ste bili protiv tog zakona, zazivali provedbu predstečajne nagodbe ili stečaja da bi to bilo jako loše za Hrvatsku i to je ta razlika koju sam pokušao reći između nas i vas što mislim da ste trebali biti uz taj zakon i pomoći da se možda neke stvari rješavaju. A ovo pitanje o kojemu govorite će se i onako doznati ako ste u pravu.
Zastupnica Ljubica Maksimčuk.
Hvala predsjedniče Hrvatskoga sabora. Uvaženi zastupniče, slažem se sa svim što ste rekli u vašoj raspravi, no međutim danas je ovdje izneseno puno ružnih riječi i vrlo teških optužbi protiv ministara Marića. Da ministar Marić drži cijelu Hrvatsku u krizi, da ministar Marić je rekao ovo, trebao bi podnijeti ostavku, trebao bi otići, pitam se i pitam vas zbog čega bi trebao otići. Zbog toga što u njegovom životopisu piše da je jedan kratki period radio u Agrokoru, pa mislim da se zbog toga ne odlazi iz hrvatske Vlade. I pitam vas, da li je najbolje u RH možda ništa ne raditi, tada vas neće niko ni za šta optuživati. Mislim da ministar Marić ne bi učinio niti jedan krivi potez, niti jedan krivi korak protiv interesa RH, te smatram da ne bi time osramotio ni svoju časnu i poštenu obitelj jel je ministar Marić jedan časni čovjek i ne vidim ovdje niti jedan pravi argument niti dokaz da bi trebao dati ostavku i otići.
Odgovor na repliku.
Zahvaljujem gospođo Maksimčuk. Slažem se da je tijekom jutra u svom izlaganju premijer naveo razloge zašto je stao iza ministra. Poznavajući premijera, a poznavajući Zdravka mislim da je postupio ispravno i siguran sam da je bilo razloga koji bi upućivali na to da se ovako čvrsto ne stane iza ministra financija, da Vlada i premijer ne bi osobno iza njega stali. U to sam više nego siguran. I ono što je premijer jutros rekao da bi na isti način bio stao iza bilo kog drugog ministra, pa bio on iz kvote HDZ-a ili iz kvote naših prijatelja iz MOST-a. to je za mene jedini ispravan put. Dok sam uvjeren da to što te se tereti nije dokazano, dok imam u tebe povjerenja onda je dužnost nas koji smo tu na takav način branit ministra i ja mislim da je to najmanje što bi trebali učiniti da bi sačuvali istinu za koju držimo da je i ministar financija, a i premijer jutros iznio braneći u ime Vlade poziciju ministra financija.
Zastupnik Gordan Maras.
Hvala vam lijepa. Gospodine Bačiću, nije vam jednostavno braniti ono šta cijela hrvatska javnost vidi. Znači kada pogledamo određena istraživanja kada pogledamo šta ljudi govore, kako razmišljaju vidjet ćete da je to upravo suprotno onome što ste vi ovdje argumentirali. I objašnjavajući legitiman zahtjev oporbe za opozivom nakon stvari koje su zbilja suspektne, za koje cijela Hrvatska smatra da se ne bi trebale dešavati, da je problem u radu ministarstva, ministra i Vlade objašnjavati to nekom zavišću šta ste riješili problem Agrokora, zbilja se čini pomalo nadrealno i kao bajka. Jer za bih zbilja htio da se riješio problem Agrokora, ali to ćemo tek vidjeti kako će završiti. Iskreno se nadam da će tvrtka uspjeti proći određenu prilagodbu novim okolnostima i transformaciju. Naravno ne mislim da je moguće održati je u onom obimu u kojem je bila do jučer, ali to oporbi stavljati kao glavni argument zbog čega je išla sa opozivom, ja mislim da je neozbiljno. Mislim da naši ljudi znaju i vide i osjećaju da li je ministar Marić opterećen, pa evo danas je na kraju krajeva i sam rekao da je teret Vladi i onda je potpuno nejasno zbog čega vi i dalje ustrajavate u tome da se ništa dramatično tu nije desilo da je nepravedno optužen. To me otprilike podsjeća kao što evo već tjedan dana govorite da imate većinu koju ne možete pokazati. To je to. Znači govorite stvari koje jednostavno hrvatski građani ne vide. Znači sa te strane molim vas, dajte malo se uozbiljite, pokušajte napraviti nešto da povratimo povjerenje građana i u nas ovdje u [[Upadica Petrov: Hvala.]] Hrvatskom saboru, ali i u hrvatsku Vladu.
Hvala. Odgovor na repliku.
Zahvaljujem gospodine predsjedniče. Poštovani kolega Marasa. Ne slažem se s vama. Nije mi teško braniti ministra financija. Vi ste rekli da mi nije lako, ja mislim da mi nije teško. Evo moram reći doista mi nije teško. Iz onoga što sam pročitao koliko sam si dao truda da provjerim koliko su to doista teški argumenti i dokazi koji terete ministra Marića, meni to nije teško. Ja se ne zavaravam time što govore ispitivanja javnog mijenja. Možda nismo dovoljno u dosadašnjem vremenu uspjeli pokazati to koliko doista nije odgovoran ministar financija, ali svakako da su ljudi itekako osjetljivi na stanje u Agrokoru i ako vi na nekoga uperite prstom, vrlo se brzo na njega sruči jedna lavina nezadovoljstva kod građana koji dobro ne žive i onda je najlakše pronaći Pedra koji je za to sve zajedno kriv. Ja iz onoga što vidim, što sam pročitao, ja te i takve razloge zbog čega bi on trebao se povući i zbog čega bi trebao biti razriješen, ja ih nisam našao. I nisam rekao da oko Agrokora teče med i mlijeko, dapače, bit će još jako puno izazova oko Agrokora i ja se nadam da će ih on prebrodit, ali mislim da je to da on iz tih problema iziđe onaj put kojega je ova Vlada zacrtala i kojega je Sabor usvojio po meni bio jedini moguć jer sve drugo što bi bilo bilo bi po meni, neću reći kaos, ali ne mogu u ovom trenutku sagledati što bi bilo da se počeo urušavati sustav nakon što je bio u cijelosti blokiran.
Zastupnik Ivan Šipić, javio se za repliku.
Hvala lijepa gospodine predsjedniče. Gospodine Bačiću, rekli ste jednu jako dobru rečenicu, nije ovdje meta ministar Marić već sve vodi prema tome da je Vlada meta. Toliko uvreda je danas izrečeno na račun ministra Marića da je moje majke sram gledati ovo danas a ne nas koji sudjelujemo u ovim višesatnim besperspektivnim raspravama. Sudi se ministru koji je po ovome što smo čuli danas nema pravo niti na zrak a kamoli na kredit kao privatna osoba. I mislim da ćete se složiti, ovo je borba za lokalne izbore i podizanje strelovitih padova rejtinga pojedinaca i stranaka kao da građani jedva čekaju lijevu opciju izgleda po ovome dana, baš nestrpljivo. Pričati na ovakav način o Agrokoru je ubijanje zdrave klime oko te tvrtke ali najgore je za ljude koji žive za tu tvrtku i od te tvrtke. Oni kojima su strani trgovački lanci prioritet trljaju ruke gledajući kako oni a mi svi ovdje prisutni koji bi trebali glavom i stavom, rukama i nogama a ne samo populizmom činiti sve da se svi lanci i sustav Agrokora i drugi da prežive na osnovu zaštite zakona koji je nedavno usvojen. Mi danas svjedočimo da je zakon koji je izglasan ne tako davno da zaštiti prije svega tisuće radnih mjesta, glavno oružje za smjenu ministra Marića. Zar to nije apsolutno izvrtanje teza? Kakvu poruku ovakva rasprava danas šalje upravo ljudima koji posluju ili žele bilo što raditi ne samo sa Agrokorom već i u bilo kojoj drugoj gospodarskoj grani. Mislim da je vrijeme da se svi skupa zapitamo.
Hvala. Odgovor na repliku.
Zahvaljujem gospodine predsjedniče. Kolega Šipić slažem se s vama uz jednu nadopunu. Dakle ovdje i ovim zakonom nije se štitilo vlasništvo bez obzira tko je vlasnik, tim više što je pitanje koliko je uopće više itko vlasnik kada su ovolike obveze i prema vjerovnicima. Prema tome, ovdje se štitilo u prvom redu sustav, financijski sustav države, gospodarski sustav države, štitili su se zaposlenici, štitili su se brojni dobavljači, u prvom redu OPG-ovi i mali dobavljači koji bi bili najgore prošli da je ovaj koncern završio u stečaju. Veliki bi se već za sebe pobrinuli kako kaže pjesma. Prema tome, ovdje se prvo išlo kako bi se zaštitilo financijski i gospodarski sustav države, kako bi se zaštitili zaposlenici i svi oni koji su naslonjeni na sustav a koliko će i na koji način vlasnik imati od ovoga svega zajedno ja mislim da neće puno s obzirom na potraživanja koja idu prema Agrokoru.
Zastupnik Bulj, izvolite.
Hvala lijepa gospodine predsjedniče. U ime kluba MOST-a tražim stanku 10 minuta, 10 minuta stanku jer cijelo vrijeme ovdje govorimo o istoj stvari a nismo dobili nikakav odgovor pa bih još jednom postavili jasno i glasno pitanje premijeru bez većine. Hvala lijepo.
Određujem stanku od 20 minuta. STANKA U 18,51 SATI [[NASTAVAK NAKON STANKE U 19,10 SATI]] Nastavljamo sa radom. Zastupnik Bulj.
Hvala lijepa gospodine predsjedniče. Evo tražio sam stanku u ime kluba MOST-a jer je činjenica, žao mi je što nema ovdje premijera bez većine i gospodina Marića, sadašnjeg znači također ministra kojega ne podupire većina. I osnovno se pitanje postavlja zbog čega ne dobijamo odgovore cijelo vrijeme. Imamo ispraznu raspravu, a nemamo niti jedan odgovor na ključna pitanja. Postavljali smo pitanja i ministru i premijeru bez većine Plenkoviću zašto su mijenjani brojni zakoni koji su pogodovali u biti Agrokoru, zašto se promjena Zakona o faktoringu 2016. godine. On kaže da je on to dočekao. Ministar Marić također kaže da je bio direktor Odjela za strategiju, da u Agrokor, da on nije ništa potpisivao, da je on tu bio Alisa u zemlji čudesa, da on nema pojma što je bilo u Agrokoru. Međutim, hrvatski građani moraju znati da li je ministar Marić znao da HBOR ima 20% loših plasmana i svaka bi banka već propala, a takva situacija se ne bi smjela dozvoliti, a poglavito u tome trenutku kada čovjek iz Agrokora ne upozori HBOR da se daje 300 milijuna kuna i dok uvjerava javnost da je sve u redu Agrokoru 300 milijuna kuna daje je kredit Agrokoru. Dva puta je pokušan ugasiti Porezni USKOK. Smanjuje porez na nerazmjer imovine, smanjuje broj godina. Umjesto da uvedemo porez, da uvedemo u biti novi zakon mi, ovdje narodni zastupnici o porijeklu imovine i da svi, da se oduzme imovina onima koji su doveli cijeli gospodarski sustav u ovu situaciju mi apsolutno radimo suprotno i to je napravio prijedlog ministra Marića. Znači da je se gledalo da se zaštite od onih, od vremena Sanadera i onih prije koji su u biti doveli cijeli sustav u kolaps. Činjenica da evo cijeli dan raspravljamo o raznim temama, da premijer Plenković je ovdje došao pun elana u stilu Ive Sanadera. Da je dobio pljesak kao što je dobijao i Karamarko i Jadranka Kosor, a poglavito veliki vođa kada su vikali „kud Ivo tud i ja“. Međutim, niti jedan razlog nije bio da se ne nastave istrage u ovome trenutku protiv kriminalaca koji su dozvolili da Hrvatska država bude ovisna o jednome čovjeku, ali to je sve scenarij istih ljudi koji su oko Todorića, od Valentića, Gregurića, vidimo da su se probudili, koji su vodili u sjenu Božinovića, koji su iz sjene vodili cijeli ovaj postupak i koji su doveli cijeli gospodarski sustav u pitanje, ne samo u pitanje. Pa kad je bio pogodniji trenutak da se obračunamo sa kriminalcima i da im se oduzme imovina, da se procesuiraju, nego u ovome trenutku kada je Agrokor bio zadužen toliko da je cijeli gospodarski sustav trebao biti uništen i kad smo trebali u zadnjem trenutku spašavati na stotine tisuća radnih mjesta. Međutim muk. Ne samo muk, nego jedna bahata pa rekao bih i faraonska odluka da se ljudi koji su pokušali i sve radili da se istraže te financijske malverzacije, da se istjeraju sa Vlade, tj. da se ministri bez ikakvog razloga izgnaju sa jedne sjednice po prvi put u povijesti. Da, to je Plenković napravio, ali je pucao sebi u koljeno jer je lagao cijelu javnost da ima većinu. Krpari nešto, kokošari dole po klubu, hoda da po hodnicima ali je vrijeme da Plenković izađe i da kaže ima li većinu za parlamentarnu ili nema većinu. Inače on nije premijer i ovo narod neće oprostiti šta je napravio u trenutku kad smo se trebali obračunati sa kriminalcima koji su doveli u ovu situaciju državu. Žao mi je što je otišao, bilo je na par replika. Nismo imali mogućnost briselskog dečka da upitamo još nekoliko pitanja. Međutim, otišao je. Čak nemamo više ni ministra financija. Znači, njih uopće nije briga. I puno bi poštenije bilo ako nema 76 potpisa za parlamentarnu većinu da se ovaj saziv raspusti i da vratimo narodu mandate. Jer ovo što radi Plenković nije radio ne znam ni Ceausesco, ni ne znam tko, a predstavlja se kao nekakav [[Upadica predsjednik: Isteklo je vrijeme.]] veliki proeuropski političar što je neistina.
Hvala. Za Klub zastupnika SDP-a koji se prijavio za sudjelovanje u raspravi govorit će zastupnik Gordan Maras.
Hvala vam lijepa gospodine predsjedniče, kolegice i kolege. Evo malo je stanka ispraznila sabornicu pa i od predstavnika Vlade. Vidim da ministrice i ministra nema, bilo bi dobro da su ovdje i da možemo komunicirati i dobiti neke odgovore, odgovore koji nas zanimaju. Činjenica je da hrvatski građani koji nas danas gledaju mogu steći nekoliko dojmova. Prvi i najvažniji je da imamo veliku krizu vlasti, da imamo problem sa time da HDZ i partneri, odnosno oni koji su ostali u koaliciji nemaju mogućnost upravljati zemljom zbog toga što jednostavno nemaju dovoljno zastupnika u Hrvatskom saboru. I nalazimo se u pat poziciji koja je i krizi koja je kulminirala sa situacijom oko sukoba interesa ne samo ministra Marića koji je evidentan i svi hrvatski građani su svjesni tog sukoba interesa. Znači, velika većina hrvatskih građana to prepoznaje, nego i drugih ministara i ministrica u toj Vladi koji evidentno imaju problem sa time da su u određenim sukobima interesa. Tako da ja ne bi ovu Vladu nazvao Vladom sukoba interesa nego Vladom interesa ili sklada interesa, ali ne javnog interesa nego interesa onih koji žele staviti privatni interes ispred javnog. Ono šta Hrvatskoj treba je stabilnost i sigurnost, zbog toga država i postoji. Država ne postoji da bi svakih šest mjeseci imala krizu, izlazila na izbore i da ne nudi nikakvu perspektivu nego da ponudi odgovornost sigurnosti i da građanima ponudi određenu perspektivu. Nitko nije sretan ako mora izaći u godinu i po dana dva puta na izbore. Ja ne vjerujem da ćete bilo koga u Hrvatskoj naći koji će reći to je dobro, tako to treba raditi i što više izbora to bolje. Ali nije opozicija kriva i odgovorna što se to desilo. Dva puta su građani Hrvatske davali povjerenje HDZ-u i MOST-u da sastavi vlast i dva puta smo vidjeli kako je to završilo. Hrvatski građani imaju pravo odlučiti i treći puta i prekinuti ovu agoniju i omogućiti Hrvatskoj stabilnost i sigurnost, stabilnu Vladu koja će nakon izbora preuzeti odgovornost i rješavati njihove probleme. Možete biti sigurni da niti jedan SDP-ov ministar niti je niti u budućnosti će biti u ovoj poziciji u kojoj su primjerice sada se našli evidentno ministar Marić, a i još neki ministri u Vladi HDZ-a. Znači taj koloplet interesa je užasno teško raspetljati. Nitko u ovoj sabornici i šire vjerujem da ne vjeruje da ministar Marić nije znao ništa o poslovanju Agrokora. Već to je dovoljna činjenica s obzirom na probleme koje je Agrokor sada prouzročio hrvatskom gospodarstvu i rizik koji je preuzela Vlada i Hrvatska država za rješenje tih problema, već to je dovoljan argument da ministar Marić ne može ostati ministar. Nije to samo je bio četiri godine tamo, on je četiri godine tamo bio na vrlo odgovornoj dužnosti, nebitno je koliko je bio plaćen, neću sada govoriti o tome, to je irelevantno, ali jednostavno uspjeh njegovog rada je nužno vezan i uz uspjeh i poziciju Agrokora koja sada u ovoj situaciji dovedena potpuno u pitanje. S druge strane koliko je teško raditi u poziciji ministra financija nakon šta dođete iz takvog sustava, govori vam i nekoliko zakona. Evo govorili smo o faktoringu i sad šta vrijedi hrvatskim građanima isprika to je njega dočekalo. Pa što ako ga je dočekalo. Nije trebao još jednom prolongirati ispunjenje uvjeta iz Zakona o faktoringu. Jer tu se ne radi po meni o nekim nemoguće ispunjenim uvjetima za faktoring društva nego se radi isključivo da to faktoring društva nisu htjela raditi jer je većina tržišta vezana bila na Agrokor i na taj način su izbjegavali superviziju HANFA-e, vrlo jednostavno. Da li je to ministar Marić znao kao osoba koja je odgovorna u Agrokoru za tržište kapitala? Pa morao je znati i nije se smio dovesti u tu poziciju. Mjesec dana nakon što je postao ministar omogućio je još određeno vrijeme faktoring društvima da ne ispune uvjete, da ne uđu u registar HANFA-e i da ne budu pod revizijom HANFA-e svakodnevnom kako bi vidjeli koliko su izloženi prema Agrokoru. A prema informacijama koje sada imamo, prema Agrokoru su izloženi preko 3,5 milijarde kuna. To su informacije koje su u medijima i više puta potvrđene od onih koji su odgovorni, koji imaju podatke koji su točni. Druga stvar, HBOR predsjednik nadzornog odbora, ministar financija priprema točke dnevnog reda za nadzorni odbor, to kaže poslovnik nadzornog odbora. Uprava HBOR-a priprema prijedlog dnevnog reda za Nadzorni odbor HBOR-a i tamo uvrštava ove točke koje nadzorni odbor mora razmotriti i kredite koje mora odobriti. Pošto se radi o kreditu i o kreditima koji su bili vrijednosti skoro 400 milijuna kuna, nadzorni odbor je to morao odraditi. Tko sada može vjerovati iako je ministar rekao da će se izuzeti, da on nije razgovarao sa predsjednikom uprave ili uprave, da oni je sudjelovao u pripremanju tih točaka za nadzorni odbor, bez obzira da li je on na kraju glasao o tim točkama na nadzornom odboru ili nije. A podsjetit ću vas, tih 400 milijuna kuna javnog novca, gdje je sada ministrica Dalić maloprije čitala i govorila da je papir podloga za donošenje odluke bila takva kao da su tvrtke u savršenom stanju gledajući možda separatno, ali gledajući unutar koncerna i opterećenju koje već imaju na sebi garantirajući za druge tvrtke sigurno nisu bile. Znači tamo je ili neko napravio neprofesionalno posao ili ja bi rekao se išlo sa nepotpunom dokumentacijo. Jer kako objasniti da nakon dva mjeseca ili tri mjeseca od kada je odobren kredit da Agrokor ulazi u probleme i da najvjerojatnije Hrvatska ostaje bez 400 milijuna kuna. To je drugi razlog koji je po meni također ključan i koji govori da ministar ne može ostati na svojem mjestu. I pitao sam ministricu Dalić jednom prilikom, da li je taj novac isplaćen jer kada se odobri kredit, ti ne moraš kredit odmah isplatiti. Znači HBOR u pravilu ne isplaćuje odmah novac nego sukcesijski i ovisno o određenim aktivnostima. I bilo bi dobro vidjeti i ja sada ovdje pitam i ministra i potpredsjednicu Vlade da li su zatražili nadzor kako je isplaćen kredit, kojim tvrtkama i za šta su te tvrtke taj kredit iskoristile. Jer ako su tvrtke trebale iskoristiti kredit primjerice za određenu investiciju, za repromaterijal ili za pripremu izvoza što mislim da je intencija HBOR-a da pomaže tvrtke a on je iskorišten da bi se platio kredit ili neka tranša za neku drugu firmu unutar sustava netko je napravio kazneno djelo. Ali netko je i propustio, netko je propustio napraviti kontrolu da se to ne desi. Znači tu ima jako puno aspekata koje treba ispitati. I još ću vam reći jednu stvar, kada to sve skupa sagledate opet osoba koja je došla iz tog sustava koja je bila zadužena za tržište kapitala ne može nikoga u Hrvatskoj uvjeriti da nema i sa jedne i sa druge strane informaciju, kontakt, razgovor itd.. Koliko god ta osoba tvrdila da radi samo u interesu jedne strane. Pa nemoguće je ako je 4 godine netko profesionalno proveo sa najužim top menadžmentom kompanije da se nisu stekli neki odnosi. Pa zar netko vjeruje, evo primjerice da tu u Klubu zastupnika HDZ-a gospodin Borić i gospođa Majda iz Gorskog Kotara koji zajedno se druže, iz iste su županije i sada za 4 godine gospodin Borić ode u neku drugu firmu, pa zar ne vjerujete da mu se direktno gospođa Majda može obratiti? To je takva vrsta odnosa. Kada netko blisko surađuje, sa druge strane se stvara određena i neformalni odnos koji osobu stavlja neminovno u poziciju sukoba interesa. I to je problem. I zbog toga nitko u Hrvatskoj u ovom trenutku ne vjerujem gospodinu Mariću da on u poziciji ministra financija je mogao funkcionirati isključivo u interesu samo jedne strane a ovdje to javna strana. Što se tiče računovodstvenog izvještavanja, vidjeli smo određene također izmjene pravilnika koje su mogle eventualno utjecati na bolji pregled situacije što se tiče Agrokora i što se tiče cijele te situacije koja je nažalost na kraju eskalirala. Dovoljno je elemenata i ja mislim da je to posao opozicije, ja ne mislim da je posao opozicije ne upozoravati, ne kritizirati, ne pokazivati na nepravilnosti nego upravo suprotno, pokazati na slabost Vlade a u ovoj situaciji se slabost Vlade pokazala i kroz to da su i partneri dojučerašnji isto tako stali i dali podršku tom opozicijskom prijedlogom. Znači u ovoj situaciji čak i ljudi koji su bili unutra, koji su bili partneri, koji su surađivali su rekli to nije u redu i ministar je u sukobu interesa, trebao bi otići bez obzira da li se i o kome se tu radilo. Tu nisu osobne stvari uključene, to je stvar principa i to je stvar određenih standarda koje bi u Hrvatskoj morali poštivati. Koliko god to grubo zvučalo, da, ministar i njegovo povjerenje i od strane javnosti je oštećeno, ugroženo i na taj način predstavlja određeni teret funkcioniranju Vlade. I opozicija je dužna na to upozoriti. Opozicija je ta koja je napisala prijedlog, koliko god on bio detaljan, dugačak, kratak, obrazložen, on je pokazao na probleme koji se moraju otkloniti i nadamo se da će se sutra otkloniti. I tu sada nije pitanje više stranačko, tu nije pitanje niti tko će doći, tko neće doći. Sutra se glasa o tome da li mi kao zastupnici prihvaćamo standarde koji neće, koji će omogućiti našim građanima da imaju veću vjeru u nas kao političare i u ministre koji sjede u hrvatskoj Vladi. Tko se na to ogluši, jednostavno će pokazati da je sve dozvoljeno. Ja se ne čudim da je HDZ na to spreman. HDZ je više puta u povijesti pokazivao da ga ne smeta ništa, da ga ne smeta što Sanader ima 10 satova, da ga ne smeta kada netko dođe preko noći za premijera a ode a da ne objasni zašto je otišao. Da ga ne smeta kada ima kandidate za gradonačelnike, evo neki dan gledam gospodina Plenkovića u Virovitici, kraj njega stoji Ivica Kirin koji je priznao da je pelješio za HDZ državni proračun ali ne smeta gospodina Plenkovića da i dalje stoji bok uz bok sa gospodinom Kirinom. Znači ja, nisam se iznenadio da to HDZ-u ne smeta. Ali me iznenađuje da neki zastupnici koji nisu možda vezani samo stranački i interesno lijevo desno, nego pokrivaju primjerice i nacionalne manjine da se oni oglušuju na te moralne standarde. Znači sa te strane očekujem od svih zastupnika pa i od zastupnika nacionalnih manjina da pogledaju srž problema, da pogledaju da li ljudi vjeruju da osoba kao što je u situaciji u kojoj se našao Zdravko Marić da li ona može obavljati taj posao u budućnosti, bez kalkulacija, bez toga da li to znači ili ne znači i kakvu perspektivu znači trenutnoj hrvatskoj Vladi i kakve će to reperkusije imati na buduću političku situaciju. Treba u ovom trenutku reći da li je to prihvatljivo ponašanje ili nije. Jer ako kažemo da je prihvatljivo ponašanje onda će svaki sljedeći ministar se moći dovesti u tu situaciju i ponašati u određenim okolnostima na taj način. Što se SDP-a tiče to nije dopušteno ponašanje i ja se nadam da tako neće rezonirati niti drugi klubovi zastupnika, osim rekao sam HDZ-a za kojeg sam u prošlosti se osvjedočio više puta i sam da je jednostavno za njih sve dopušteno dok god si njihov. Kada odeš, kako što je sada recimo MOST otišao iz koalicije postaješ najgori. Ali ukoliko si njihov, brate radi što hoćeš, tu ćemo te čuvati i braniti. Tako se i Plenković ponašao do jučer kada je kritizirao Karamarka bilo je ne može jedan čovjek biti opterećenje za Vladu i stranku, danas nitko o tome ništa ne govori, stati ću iza svakoga ako je moj. To nije principijelno ponašanje, to je ponašanje koje govori [[Upadica predsjednik: Hvala.]] da se i gospodin Plenković počeo ponašati [[Upadica predsjednik: Isteklo je vrijeme, hvala.]] na način na koji to njemu isključivo odgovara [[Upadica predsjednik: Zastupnik Maras, isteklo je vrijeme.]] Hvala vam lijepa.
Zastupnik Ivan Pernar zatražio je repliku.
Hvala uvaženi predsjedavajući. Ova vlast HDZ-ova dovela je zemlju zapravo do novih izbora, a ovo skupljanje njihove većine je ništa drugo nego šibicarenje i to je zapravo potez očajnika. Ja ne znam koji je uopće smisao ove rasprave kad se unaprijed zna da ova Vlada nema većinu. I pitam se zašto ministar Marić i gospodin Plenković jednostavno ne dođu ovdje i kaže o.k. shvatili smo, pogriješili smo, izgubili smo u ovoj igri, dajemo ostavke, idemo na nove izbore. To mi nije jasno. I ne mogu shvatiti koliku količinu sljepila i neodgovornosti može imat ministar koji ne uživa podršku i povjerenje niti građana, niti saborske većine, vjerojatno niti ljudi unutar vlastite stranke, tj. ne vjerojatno nego sigurno i koji zapravo nas ovdje sve maltretira i maltretirat će nas još dugo do ponoći i iza ponoći. To meni nije jasno. Zašto nema srama i zašto ne da ostavku? Razloga je mnogo da bi se bez njega u Vladi ostalo, a mi nismo ludi za njim. Jedva čekamo da on ode. Hvala.
Zastupnik Maras.
Hvala lijepa. Gospodine Pernar, razlog je jednostavan zato što Plenković pokušava ovo što ste rekli skupiti jednog, dva, tri. Ali mislim koji smisao je toga. Kakva je to Vlada? Kakva je to stabilnost? Znači mi sad pričamo o tome da li će sutra na glasanju biti 77 protiv ili 76, ali za neće biti više od 72, tri. To je ta većina koju HDZ sada ima. Koji smisao je da se tako grčevito predsjednik Vlade drži toga a da ne može pokazati da je sposoban okupiti većinu kojom će upravljati Hrvatskom. Pa zar treba Hrvatska biti još mjesec dana do lokalnih izbora u grču i u, ja bih rekao, danas je rekao ja ću odrediti trenutak kad ću to pokazati. Znači, vrlo jasnu poruku je poslao. Čekat ćemo do lokalnih izbora, a onda ću pokušati upecati još nekoga. Pa šta je to državništvo? Šta je to politika? Da pokušaš nekoga istrgovati jer misliš da u ovom trenutku kad su lokalni izbori u pitanju netko možda neće, a kad prođu lokalni izbori onda bi možda htio. Je li to podrška hrvatskih građana? Da li hrvatski građani žele da se stvarno vrati u njima u ruke da odluče tko će voditi Hrvatsku. To nije državništvo i zbog toga gospodine Pernar ćemo se mi, ja sam uvjeren sutra nadam se izglasati većinom glasova, znači preko 76 opoziv ministra Marića i da će premijer Plenković moći donesti jedinu moguću ispravnu odluku. Jer ako se to sutra ne desi onda ćemo imati mrcvarenje još nekoliko mjeseci do opet istog rezultata, a to Hrvatska ne zaslužuje.
Zastupnik Mato Franković zatražio je repliku.
Poštovani kolega Maras, u vašem izlaganju rekli ste da je ovo Vlada sukoba interesa. 16 puta je Povjerenstvo za sukob interesa dalo crveno svjetlo vašim dužnosnicima. Ne znam kako biste nazvali tu bivšu Vladu. Također ste rekli, niti jedan SDP-ov ministar nije bio u poziciji u kojoj se nalaze ovi ministri. Pa meni se čini da ste zaboravili na slučaj Jakovina, na slučaj Linić, pa možemo se prisjetiti i nižih dužnosnika poput Šegona. Kakvo je stanje u Agrokoru bilo u vrijeme kad je ministar Marić tamo radio? I to je jasno. Imamo jasan odgovor. Dakle, agencije su jasno rekli da je kreditni rejting Agrokora bio na razini B sa stabilnim izgledima što je zadržano sve do početka 2017. godine. A o HBOR-u, načinu rada HBOR-a i što se tamo događalo pa jasno znamo što se događalo u vrijeme vaše Vlade kad je HBOR dao 250000 eura tvrtki Miglu za pranje automobila i što je to tada bilo. Međutim, ono što vi danas niste rekli koji je to krimen gospodina Marića. Je li on nekome otuđio novac? Njegov jedini krimen je što je radio u Agrokoru. Što je trebao biti na burzi rada? Ili ne raditi ništa u životu? Jel' to trebalo bit? Dakle, mi imamo čovjeka koji je sposoban i vi to tvrdite da je sposoban. Jedini njegov krimen koji mu stavljate na leđa je da je čovjek radio u Agrokoru.
Odgovor na repliku.
To nije jedini krimen. Ali ja sad neću ponavljati ono što sam već danas 10 puta rekao. Znači, mislim iskreno nema smisla da ponavljam non stop jedne te iste stvari. Uzmite stenogram i pročitajte što sam rekao. To nije jedini krimen. Pročitajte i ovaj prijedlog, pa ćete vidjeti da ima nekoliko stvari koje smo unutra naveli. I jednostavno ja ne znam kako da vas uvjerim ako vi ne želite čuti. Znači, njegov krimen nije samo što je radio Agrokoru. Mi moramo postaviti određene standarde. Pozvali ste se na neke bivše dužnosnike koji su otišli iz Vlade Zorana Milanovića nakon što su, nakon što je situacija u nekim slučajevima eskalirala. Spomenuli ste kredit koji je bio vezan uz jednog dužnosnika u HBOR-u. Znači, mi smo se znali postaviti u toj situaciji, nekada možda malo prekasno, nekada su se neke stvari mogle izbjeći ali smo se znali postaviti. Nekada je netko odletio iz Vlade možda i za nešto šta možda ne bi izletio da se desilo kasnije. Bili smo i preosjetljivi na određena ponašanja, tako da ne možete ovo uspoređivati. Ja vam garantiram, da je Milanović imao ovakvu situaciju da ministar Marić ne bi bio više ministar. Evo to vam mogu garantirati. Da, zato što to nije normalno. Znači tad vjerojatno ne bi bio ni postao ministar, ali kada bi ovo sve skupa eskaliralo sigurno ne bi ostao ministar. Tako da budite sigurni da smo se mi svojih standarda držali, a oko Jakovine, gledajte vidjet ćemo šta će sve skupa od toga ispasti, još uvijek je to po desnim portalima tračanje nego kaj nažalost ima ne nažalost možda na sreći ima istine u tome. Hvala lijepo.
Zastupnik Tomislav Žagar.
Hvala predsjedniče Hrvatskog sabora. Uvaženi kolega Maras, s vama se slažem, da standarde koje moramo postaviti u politici svakim danom trebamo podizati. Postoje zapadne razvijene zemlje u kojima ministri daju ostavke za puno manje stvari. Vi ste ovdje spomenuli slučaj i gospodine Ivice Kirina iz Virovitice koji je opet kandidat za gradonačelnika, a na teret mu se stavljaju ozbiljne optužbe kako nije da kažem s posebnom pozornošću upravljao javnim novcem, čak što više javni novac je prebacivao u stranačke ili neke druge svrhe. Dakle ono što je bitno i što iz ove rasprave možemo zaključiti, da RH svakim danom mora te standarde podizati sve više i čak i zakoni koje smo donosili, donijeli smo ovdje Zakon da se ne mogu kandidirati osobe koje su osuđene, koje su osuđene za određena kaznena djela, ali mislim da mi to zakonima nikad nećemo riješiti. Riješiti ćemo jednostavno podizanjem svijesti i razine kod ljudi da shvate da svako tko upravlja javnim novcem mora biti posebno obazriv i da ne smije taj javni novac koristiti u bilo kakve svrhe osim na javnu dobrobit jer na taj način se direktno utječe na sudbine i kvalitetu života ljudi. Ono što možda se iz ove rasprave nameće kao jedan od posebnih problema, a bio je ovdje slučaj negdje se dogodio u mislim u okolici Zagreba kada je čovjek došao poduzetnik u kod jednog političara i rekao, čuj meni treba pomoć oko posla. Na to mu je rekao taj političar, ja ne namještam nikom poslove htio ga istjerati iz kancelarije, evo kaže vi mene niste razumjeli ja želim izaći iz posla. Čini mi se da ne bi volio da je taj slučaj i ovdje sa ministrom financija Marićem, da on čak možda ni ne smije napustiti ovo mjesto, ali shvaćate što želim reći.
Odgovor na repliku.
Gledajte, ovo sigurno što ste vi rekli ljudi se pitaju zašto je to toliko bitno, zašto se toliko čvrsto stoji iza nečega što je toliko očito. I onda postoje razne teorije, znači premijer Plenković je danas pričao o tome da su to neke teorije zavjere, ovo, ono, da su ljudi iz MOST-a na granici paranoje pa razmišljaju o tome šta bi moglo biti iza toga, ali kada ne reagiraš, kada pored zdravih očiju braniš nešto šta je neobranjivo onda se ljudi zbilja počinju pitati, da li iza toga ima nešto šta je još teže, još ozbiljnije. Možda se zbilja nešto pokušava sakriti što se ne bi smjelo otkriti ili bi nekoga još dodano kompromitirao. Što se tiče Kirina, pa nije on neoprezno upravljao javnim novcem. On je sam izjavio da se na prvoj sljedećoj sjednici predsjedništva HDZ-a pohvalio bivšem predsjedniku HDZ-a Sanaderu da je on prvi riješio Fimi Mediju, znači on se pohvalio sa svojom efikasnošću, da je on prvi uzeo novac iz javnih sredstava i gurnu u HDZ-ovu kasu. I taj čovjek je evo sedam godina, on može biti ovako u kontaktu i razgovorima simpatičan, pa čovjek je napravio ozbiljno kazneno djelo. Nema šta raditi u politici. Nakon sedam godina nema još postupka, a premijer Plenković sa njim postoji stoji u Virovitici i nominira ga, stoji iza njega kao kandidata za gradonačelnika grada Virovitice. To je taj nažalost „novi“ Plenkovićev HDZ.
Predstavnik Vlade zatražio je obraćanje. Ministar Marić izvolite.
Hvala lijepo gospodine predsjedniče Hrvatskog sabora. Nekoliko opservacija kako sam i najavio da ću u nekoliko navrata pokušavati iznijeti još neke detalje. Dakle pripremajući se za ovo danas izlaganje i raspravu nekako sam probao razmišljati o tome tko bi od zastupnika mogao u ime kojeg kluba govoriti pojedinačno što reći i slično, drago mi je evo da je gospodin Maras govorio u ime kluba SDP-a, također spominjući HBOR. Primijetili ste da nemam uopće namjeru niti sam u cijelih svojih 15 mjeseci mandata imao namjeru ići pretjerano u nekakvu prošlost i koristiti onu retoriku koja je bila dosta uobičajena, vi ste ovo, mi smo ono i slično. Ali moram opet razjasniti neke činjenice. Mi danas govorimo o HBOR-u četiri uspješne kompanije u sustavu koncerna Agrokor na koje je suglasnost dao nadzorni odbor HBOR-a kojem sam ja na čelu i sve znamo o tome. Ali ajmo još jednu drugu provjeriti, tko je na čelu uprave u tom trenutku? Ljudi koje ste vi postavili, s kojima ste radili četiri godine. Također u te četiri godine odobravali kredite istim tim tvrtkama iz sustava Agrokor koncerna. Jel ja to problematiziram? Ne. Jel ja govorim da su ti ljudi nešto krivo napravili? Ne. Ni ta uprava koju ste vi postavili nije odobrila taj kredit. Postoje sustavi analize, procjene rizika, pravna služba da ne nabrajam dalje, 20 do 30 ljudi po jednoj kreditnoj partiji koju obrade. Da ja kao današnji ministar financija i predsjednik Nadzornog odbora HBOR-a kažem da oni nitko ne valja, to si sigurno neću dozvoliti, koliko god me vi napadate. Druga stvar, Zakon o faktoringu, dame i gospodo, dajte još jedanput molim vas, malo prije sam rekao jednu izjavu pa vidim da neki portali sada o tome pišu, ali stvarno zaista pa nisam taj Superman pa ne mogu ja nešto napraviti. Pa Zakon o faktoringu je bio u ovom Saboru 94 ruke za i 7 suzdržanih, nitko protiv. … [[Upadica se ne čuje.]] Molim? … [[Upadica se ne čuje.]] Zakon je izglasan 2014. godine, prolongiran za 12 mjeseci, to sam već rekao, uredbom sa zakonskom snagom u 8 mjesecu 2015., još jedanput i onda imamo taj nazovimo ga sporni koji je ministar Zdravko Marić, ne znam kojim čudom uspio podvaliti svima vama ovdje u Hrvatskom saboru i cijeloj Vladi i svoj javnosti i ne znam što napraviti. Zakon o računovodstvu, nema ga sada, gospodin Hajdaš-Dončić malo, ne malo prije, jutros još rekao, meni je sve kao da je maloprije bilo, je rekao također opet nekakva podvala. 121 glas za, 3 suzdržana, nitko protiv. Pa dame i gospodo o čemu mi pričamo ovdje? Šta se mijenjalo u Zakonu o računovodstvu? Ukidala se odredba. Neću vam spočitati, mislim da ste imali dobru namjeru, pričao sam sa ljudima u poreznoj upravi kada se prvotno predlagali da bude propisan jedinstveni kontni plan. Ali jedinstveni kontni plan, poslodavci poduzetnici od velikih, ako sada nekoga kažem odmah ćete mi spočitati da sam njihov igrač do najmanjih su rekli molimo vas, molimo vas nemojte nam propisivati tu odredbu zato što je nepotrebna i jako skupa. Ja sam analizirao zašto je to bila prvotna ideja vaše Vlade i ja mislim da niste ništa loše mislili sa time, da se usklade nekakvi porezni propisi sa financijskim izvještajima ali pokazalo se da to nema smisla. I ja kao odgovoran ministar financija predložim Vladi zakon i dođem pred vas u Hrvatski sabor i vi mi svi date podršku i ja sam sada kriv. Hvala lijepo.
Zastupnik Ivan Pernar, izvolite.
Gospodine Marić, da vi ste krivi. Krivi ste zato jer ste bez odgovarajuće hipoteke dozvolili da HBOR Ivici Todoriću odnosno njegovoj privatnoj firmi Agrokor čiji ste vi bili zaposlenik da božićni kredit od 274 milijuna kuna. Da, gospodine Marić za to ste krivi. Kada neki seljak traži kredit da izradi farmu muznih krava onda za hipoteku mora založiti ne samo farmu nego i svoju kuću. Ali kada Ivica Todorić, vaš dojučerašnji gazda a vidimo da i dalje ste u njegovoj službi traži kredit on ne mora založiti svoj dvorac, ne mora založiti svoj dvorac gospodine Marić. Zašto niste od Ivice Todorića tražili da založi svoj dvorac, svoj helikopter, svoju limuzinu? Zašto? Zašto? A zašto od običnog seljaka tražite da svoj dom da pod hipoteku? Zato jer vas nije briga za te ljude koji se danas raznose bombama i vješaju, već ste brinuli samo za svog gazdu čiji interese i dan danas ovdje štitite i pravite se ludi da vi ne znate u biti zašto mi ovdje raspravljamo. Ispada da smo mi ovdje greškom, da ste vi u pravu, da vi niste u sukobu interesa a da je cjelokupna hrvatska javnost sišla sa uma, urotila se protiv vas, ima nešto osobno protiv vas. Nažalost gospodine poštovani, uvaženi ministre bojim se da ste vi taj koji je skrenuo s uma a ne mi svi skupa zajedno. Hvala.
Zastupnik Pernar spasila vas je samo rečena rečenica bojim se. Ja sam upozorio ne mogu dopustiti vrijeđanja i ozbiljno vam govorim da ću ići sa opomenama. Odgovor na repliku.
Hvala lijepo. Gospodine predsjedniče Sabora. Uvaženi zastupniče, malo prije jedno novinarsko pitanje izvan sabornice jesam li uspio uvjeriti saborske zastupnike u svoje argumente. Vas mislim da provedem mjesece u ovom Hrvatskom saboru neću uvjeriti u apsolutno ništa. Što god da ja kažem, ja vam sada opetovano objašnjavam po treći puta na koji način i kako funkcioniraju institucije u RH pa isto tako HBOR. Vi i dalje koristite iste konstrukcije. Ja sam nešto nekome odobrio kao pojedinac, kao ministar, kao predsjednik nadzornog odbora što je apsolutno deplasirano. Ponavljam još jedanput, razumijem vaš gnjev, ljutnju, bijes, šta god prema meni ali molim vas i dalje vas molim da ipak zadržite razinu dostojanstva saborskog zastupnika, nemojte obezvrjeđivati hrvatske institucije. Istu tu instituciju vi možete pitati, možete pitati, to i je bankarska tajna ali pod određenim okolnostima se može o tome razgovarati pa ćete vidjeti da ti krediti su bili odobreni uz adekvatne, odgovarajuće instrumente osiguranja. Hvala lijepo.
Zastupnik Gordan Maras zatražio je repliku.
Hvala lijepa. Vi ste sada gospodine Marić rekli jednu stvar a to je da smo Zakon o faktoringu ovdje glasali i bilo je nekoliko zastupnika suzdržano, među njima se sjećam da je bio Bulj, ja sam isto bio suzdržan. Ali ono što je bitno, bitno je da kada predlažete kao ministar određeni zakon i ja kao zastupnik ne mogu imati informacije koje imate vi a pogotovo ne mogu imati informacije koje ste imali radeći još i prije u Agrokoru. Sigurno ste znali da Agrokor koristi metodu financiranja preko regresnih mjenica. Jel' ste to znali? Vjerojatno jeste. … [[Upadica se ne čuje.]] Ako ste znali da Agrokor koristi metodu regresnih mjenica da financirao svoje poslovanje onda ste znali da tih mjenica ima i u kojem obimu ih ima. Ja kada sam nazvao HANFA-u meni HANFA nije htjela to reći. Ja sam zvao, ja sam zvao ravnatelja HANFA-e da pitam kolika je izloženost cijelog tržišta prema Agrokoru. Meni oni to nisu htjeli reći jer su rekli nemamo zakonsku mogućnost tu objavu i taj nadzor javno objaviti jer se faktoring društva nisu ispunila svoje uvjete, nisu u našem registru itd.. Ja kao zastupnik i svi ovi ovdje zastupnici te informacije nisu mogli imati ali vi kao ministar i kao zaposlenik HBOR-a ste iz zasigurno imali. I tu je velika razlika između vas i nas. Kada predlažete, vi ne morate biti Supermen, ali znate da ste napisali u obrazloženju zakona da je Agrokor izložen 50%, 60% tog tržišta itd. onda bi vi nama dali tu informaciju i onda bi imali pravo nas prozivati zbog čega smo mi glasali za to 9 mjeseci da se produži rok. Ovako kad te informacije nije bilo ja vas mogu pitati zašto nas sa time niste upoznali. Evo pitam vas ovdje zbog čega nas sa time niste upoznali kao zastupnike – Vladu, javnost i nas a znali ste to, jer ste došli mjesec dana prije iz Agrokora. Ako to niste znali [[Upadica predsjednik: Ispričavam se. Isteklo je vrijeme.]] mjesec dana prije Agrokora šta ste znali. Hvala lijepa.
Ispričavam se, isteklo je vrijeme. Ministre Marić imate mogućnost i dužeg odgovora jer sam ja pogriješio.
Sve u redu. Hvala lijepo gospodine predsjedniče. Uvaženi zastupniče, dakle opet mi je drago da upravo vi potežete to pitanje. Nije istina, vi ste jedan od tih 7 suzdržanih, izuzetno pronicljiv čovjek, svaka čast. Ali opet ponavljam, razlog za prolongat jedne odredbe Zakona o faktoringu je bio rok za uskladbu društava koji pružaju faktoring usluge. I pazite sad iznenađenja na koji ćete se pravit da ste iznenađeni ili da niste iznenađeni. Obrazloženje te odredbe identično obrazloženju koji ste vi kao Vlada koristili prilikom donošenja uredbe sa zakonskom snagom [[Upadica predsjednik: Zastupnik Gordan Maras, molim vas ne upadajte u riječ!]] Pa znate zašto? Pa moram vam isto reći kad ste već rekli zašto niste [[Upadica predsjednik: Zastupnik Gordan Maras, ja vas molim da ne upadate u riječ, jer ću stvarno dati opomenu. Hvala.]] Dva potpisa sam u cijelom mom radnom vijeku u Agrokoru dao na ugovor o radu i na raskid ugovora o radu sporazumni, kakav god. U isto vrijeme mjenicu nikad nisam niti potpisao, niti vidio. Ali da vam odgovorim i na ovo kad kažete da vi niste radili u Agrokoru. Ja vam tu moram reći da ima jako puno razloga koji vi i ja jako dobro znamo zašto niste. … [[Upadica sa strane, ne razumije se.]] Pa recite vi meni! Tko je vas tražio nakon vašeg mandata u privatnom sektoru da igdje idete raditi. Kakve ste ponude dobivali? … [[Upadica Maras, ne čuje se.]]
Ispričavam se. Zastupnik Hajduković već je podigao zastupnik Hajduković. Povreda Poslovnika.
Gospodine predsjedniče, povrijeđen je članak 238. Uz svo dužno poštovanje ministru ovakve privatne kvalifikacije mislim da nisu na mjestu. Mislim da i tržište rada i mislim da kolega Maras nije zaslužio ovakav tretman. Ministre mogao bih i ja postavljati sad pitanje i zlorabiti ovaj institut, ali neću. Mislim da morate pokazati poštovanje prema nama. Nas su kao i vas uostalom vi ste isto zastupnik izabrali neki ljudi i morate pokazati poštovanje prema nama kao zastupnicima u Hrvatskom saboru koji predstavljamo hrvatske građane. Na ovakav način mislim da ne služite na čast ni sebi, ni rekao bih svojoj stranci, ali ste navodno nezavisni. Hvala.
Hvala. Zastupnik Gordan Maras, povreda Poslovnika.
Hvala lijepa. Gospodine predsjedniče, gospodin Marić je povrijedio Poslovnik 238. znači on me osobno uvrijedio. Ja poslije svog mandata ministra sam izabran u Hrvatski sabor gospodine Mariću i nisam imao potrebe da me netko traži [[Upadica predsjednik: Hvala.]] i niti sam se htio baviti [[Upadica predsjednik: Zastupnik Maras.]] Samo malo! Moram odgovoriti [[Upadica predsjednik: Ne. Zastupnik Maras vi možete odgovoriti.]] Ja bih mogao reći da je gospodina Marića netko namjestio u Vladi, ali neću to reći. Jer Karamarko je rekao da je jedan poziv bio dovoljan da dođete …
Zastupnik Maras, ja vas molim da sjednete. Zastupnik Maras, ja ću samo reći jednu stvar. Ako ću promatrati samo ovaj zadnji dio, na ovom zadnjem dijelu ste vi prekidali izlaganje i repliku. Znači, ja sam mogao tad upozoriti vas. Ja sam vas upozorio sa opomenom da ću ići prema opomeni, nisam vam dao opomenu. No, ja bih molio da malo razumite i osobe s druge strane i da se pokušate suzdržavati od vrijeđanja, ali ne mislim sad samo na vas, mislim na sve saborske zastupnike. Hvala. Zastupnik Božo Ljubić zatražio je repliku.
Zahvaljujem. Gospodine ministre, argumenti su na vašoj stranici, rezultati su na vašoj strani što potvrđuju nezavisne domaće i strane agencije. Uvjeren sam da je i javnost od danas u najmanju ruku na vašoj strani jer je i da će Sabor sutra pokazati isto to. Ono što mene ovdje da tako kažem brine godinu dana i preko godinu dana pratim rasprave ovdje u hrvatskom političkom životu, a to je pitanje da li postoji ikakva ugroza, ikakav problem u Hrvatskoj koji može ujediniti sve političke aktere ovdje da konstruktivno djelujemo u rješavanju problema. Evo samo u zadnjih nekoliko mjeseci suočili smo se sa pokušajem, odnosno projektom Vlade rješavanja problema INA-e. Dio oporbe konstruira navodni sukob interesa ministrice Dalić. Suočavamo se, Vlada rješava problem Agrokora, problem preko 150000 egzistencija u ovoj državi. Dio oporbenih stranaka na žalost uz podršku, dakle dojučerašnjeg koalicijskog partnera MOST-a opstruira navodni sukob interesa ministra Marića. Dakle, ja ovo vidim kao jedan politički kič, kao jedan populizam. Šta karakterizira populizam? [[Upadica predsjednik: Zastupniče Hajduković izričem vam opomenu i nakon toga isto tako krećem i prema drugim saborskim zastupnicima.]] Populizam je u odnosu na politiku isto ono što je kič u odnosu na umjetnost. Populizam karakterizira to što smo i danas ovdje imali priliku čuti napadnost, bučnost, priprostost i sve pojednostavljivanje svih problema. Ja molim, ja bih volio ovdje da čujemo i da vidimo jedno zajedništvo barem kada su ovi strateški, nacionalni interesi u pitanju. Na žalost toga nema. Hvala lijepa.
Odgovor na repliku.
Hvala lijepo uvaženi gospodine zastupniče, nadam se da sad isto neću povrijediti Poslovnik ako malo i repliku, odnosno odgovor na vašu repliku iskoristim na prethodnu raspravu. Vi dobro znate da moja namjera nikad u ovom Hrvatskom saboru nije bila da bilo koga niti vrijeđam niti uvrijedim, a kamoli da uvrijedim dignitet Hrvatskog sabora pa se iz tog razloga naravno ispričam. Imao sam dojam da sam samo vama postavio pitanje, ali nisam mislio nikakvu uvredu uputiti. Iako ako već citirate poslovničke odredbe i slično vi također dobro znate da ja kao ovdje ipak gost predstavnik Vlade kojem se danas sudi, pardon raspravlja, sam danas pretrpio itekako veliki broj uvreda, a čini mi se da nijedanput niste vi uvaženi zastupnici podigli ovu bijelu pločicu pa rekli pa dajte malo ipak povucite kočnicu ipak je on kakav god bio i što god bio čovjek od krvi i mesa pa ajde nemojte toliko baš vrijeđati toliko nisko. No to ste prešutjeli, ja sam postavio jedno protupitanje imam li pravo ili nemam, evo moja isprika ako nisam imao. Inače na vašu repliku mogu samo potvrditi sve što ste rekli. Hvala lijepo.
Klub zastupnika SDSS-a javio se za sudjelovanje u raspravi. U njihovo ime govorit će zastupnik Milorad Pupovac.
Poštovani gospodine predsjedniče, poštovani gospodine ministre, kolegice i kolege. Nekoliko riječi o situaciji u koju smo dovedeni i ministar i mi ovdje u Saboru. Ako ministar treba biti žrtveno janje koji će biti prineseno na oltar toga što se ne može doći do onoga do koga bi se trebalo doći, onda ćemo mi možda zadovoljiti potrebu svijeta oko nas, a i naših strasti da pokažemo da smo žrtvu prinijeli. Ali to će biti daleko od pravde i pravednosti koju ovaj narod očekuje i treba. I nijedan ozbiljan svećenik bio u politici ili izvan nje takvu žrtvu ne podnosi to vam želim reći, vama koji ste obukli toge svećeničke i pokušavate to napraviti ovdje danas pretvarajući ovaj Sabor u mjesto zadovoljavanja nečega od čega 60% tih koji kaže što treba napraviti neće imati nikakve koristi. Bit će obmanuti kao što su bili obmanuti i nekih ranijih godina. I moj klub neće pristati na tu obmanu niti će pratiti tu obmanu. Neće se riješiti niti pitanje krize Vlade, neće se riješiti niti pitanje Agrokora, a niti ozbiljne i duboke krize naše ekonomije i našeg društva, neće. Mnogi od vas su mnogo duže radili sa ministrom Marićem nego što sam ja, pa ste pozvaniji da o njemu govorite, pa ja neću govoriti. Ali jednu stvar znam, Agrokor još nije pao jer ga je zadržao zakon kojeg smo ovdje izglasali svi, ali Agrokor u nekoliko narednih, ne Todorić, nego koncern sa ne znam koliko tvrtki i ne znam koliko tisuća zaposlenih nije pao, ali može pasti u narednih mjesec ili dva. Može pasti. Ne samo da može povući za sobom čitav niz drugih tvrtki nego i oni koji imaju potpunu neovisnost o njemu od poslovanja, a predstavljaju uz njega još nekoliko vodećih hrvatskih tvrtki, ja ih ovdje iz dužnosti zaštite njihovoga poslovanja neću spominjati, a isto su izloženi. I na čemu će biti hrvatska ekonomija? Na žrtvi? Ne, poslije toga ćemo mi biti žrtve koji budemo ponovo sjedili u ovome Saboru, samo je pitanje tko će obući togu svećeničku pa da pokaže prstom tko je taj. Možda neće biti Marić, možda će biti Grmoja npr. To vam govorim iz najdubljega osjećaja odgovornosti prema mjestu na kojem stojim i prema vama kojima se obraćam i prema javnosti koja me sluša. Ja znam da je to uzalud, ali je moja dužnost da to kažem, moja dužnost moga kluba da politiku razumijemo na način na koji se u proteklih nekoliko dana u ovom Saboru ne razumije ni P od te politike, ali doći ću i na to. Ako je netko spreman se uhvatiti u koštac sa svim teškoćama kapitalističke tranzicije koju smo prošli idemo se uhvatiti, ali na ovakav način nećemo uhvatiti ništa od nje. Ništa. Hrvatska ima nestabilno susjedstvo u političkom i u sigurnosnom smislu te riječi, hoćemo li mi sa produbljivanjem svoje političke krize doprinijeti tome da Hrvatska postane politički nestabilna zemlja ili barem oslabljena politički zemlja, a hoće, hoće. Jer ovo koji slušaju i gledaju jasno znaju i oni koji procjenjuju i ekonomske bonitete o oni koji procjenjuju našu politiku stabilnost će reći to nije to više. Dobro, meni kao Srbinu kao što kažu neki kolege ovdje i danas i jučer nije da brinem o tome, ima pozvanijih. Na kraju ću nešto i o tome reći ali ja si evo dajem za pravo da o tome govorim jer me na to obavezuju moje godine provedene u ovom Saboru i ovoj politici i na tom me obavezuju moja uvjerenja. Drugo što želim reći. Većina koja sjedi u ovom Saboru i oni koji ovoga trenutka nisu ovdje su protiv toga da ovim procesom danas nitko ne upravlja i da smo talac, taoci procesa koji je zahvatio ovaj Sabor. Većina zastupnika i zastupnica ne želi izbore, većina i slijeva i s desna. I to treba reći. I mene ništa ne košta da kažem, pa i da me košta reći ću jer sam tako navikao politički djelovati jer bez koštanja nema ozbiljne politike. Ako nećeš platiti za to što kažeš i što govoriš nemoj se baviti politikom. Ako ćeš se dodvoravati javnosti i slijediti ono što si sam proizveo kao stav javnosti pa poslije kazati ja slušam glas javnosti nisi političar od istinskog i pravog formata, nisi. Kolega Maras, nisi. Ima drugih kojima bi to trebao prije reći ali vi ste mi bliži i vi to znate. I ovi koji sjede iza vas ali ste se pridružili onima koji ne zavrjeđuju da im to kažemo. Dakle dopustili smo da nas voda nosi. Pa ako i jesmo neka nas i nosi, voda stihije nekontroliranoga načina na kojima se govori o onome o čemu se ovdje treba govoriti. Ako se u politici dopusti da ljudi koji su odgovorni za državu i njezino dobro prepuste da ih stihija nosi, vode, onda narod od toga ne može imati ništa, čak i onda kada mislim narod da je to njegova voda a nije, nije. Jer neće ti ljudi u Lipiku niti oni u Belju a PIK-ove da ne spominjem na području Istočne Slavonije od ovoga imati nikakve koristi. Imati će samo nesigurniji dan. A imaju ga već jako dugo zato što kod nas ne postoji politička kultura neophodna za podjelu vlasti i podjelu odgovornosti. Ako si u koaliciji onda se zna što to znači, to je pregovaranje, to je dogovaranje, najčešće daleko od javnosti i daleko od očiju i ušiju medija gladnih svake poruke koja će politiku i političara prikazati u svjetlu u kojem je to potrebno onome tko gospodari većinom onoga što je naš život. A sada ću progovoriti nešto što ne bih da me moji kolege pola sata prije ovoga nisu upozorile na izjavu nekih naših kolega ovdje. Kolega Grmoja kaže neka idu izbori jer to će manje koštati nego Milorad Pupovac i njegovi zastupnici. Taj tko to kaže svjesno obmanjuje i laže, svjesno. I širi najniže strasti u maniri najfašistoidnijih oblika govora. Ovdje sam to dužan kazati zato što neke stranke razotkrivaju svoje lice svojim desnim ultrakonzervativnim političkim djelovanjem koje kažu tko može imati pravo javnosti, tko može u hrvatskoj politici sudjelovati u političkom životu, tko može sudjelovati u formiranju koalicija a tko ne može. Da, najlakše je kazati Milorad Pupovac košta i koštati će ovu državu. Najlakše je razbuditi tu vrstu niskih strasti i posegnuti za nečim što smo mislili da je davno iza nas. E sada, ako me pitate zašto sam i za što je klub SDSS-a? Mi smo za to da se ova agonija prekine ako ona ništa ne donosi. A ne donosi. Ali znate protiv čega smo još? Protiv toga smo da oni koji agoniju smatraju načinom na koji mi trebamo živjeti i djelovati, protiv smo onih koji počinju lijepiti bedževe na moja prsa i koji me počinju mene i moje kolege u klubu SDSS-a i manjine obilježavati i koji po uzoru na nacističku i fašističku retoriku kako su činili prema Židovima sada čine ovdje prema nama. Slobodno vam bilo kolega Maras, slobodno vam bilo da ne vidite gdje je opasnost i odakle sve dolazi i gdje je velika opasnost. Slobodno vam bilo i nek' i vas voda nosi, ali ja neću dati da mene nosi! Kao što nisam ni davao u ovih 25 godina. Znat ću izaći na kopno! Hvala vam.
Zastupnik Miro Bulj, povreda Poslovnika.
Hvala lijepo gospodine predsjedniče. Zastupnik Pupovac je povrijedio članak 238. članak 5. omalovažavao i vrijeđao zastupnike prozivajući nacističkim, da rade nacističke poteze, da su fašisti. Nitko nije primijetio prozivajući čak i kolegu Grmoju u par navrata. Znači to je do sad neviđeno u ovome Parlamentu, da jednu skupinu ljudi proglašava fašistima i nacistima i mislim da ste trebali reagirati. Hvala lijepo.
Zastupnik Ivan Pernar zatražio je repliku.
Hvala. Htio bih reći kolega Milorade, ovo je jedna luda igra u kojoj smo mi svi pijuni i u kojoj bez obzira na ishod idućih izbora mrcvarenje zemlje ide dalje. I to je ono što hrvatski narod ne zna. Znači da bez obzira formirao li većinu HDZ ili SDP kola će i dalje ići nizbrdo. I ono što je zapravo bit cijele priče u tome da osim toga što će kola ići nizbrdo, oni koji ih trenutno guraju nizbrdo kolege iz HDZ-a, one više nemaju većinu. I sad mi svi vidimo da ona idu nizbrdo i da oni nemaju većinu, a vi tu kao spašavate ta kola, ali nema njima spasa. To je moj Milorade, vi svi manjinci da se postrojite zajedno jednostavno tu nema 76 ruku. I ova bitka koju vi vodite ona je unaprijed izgubljena. I to je sve što sam vam htio reći dragi Milorade. Nema tu, nema spasa ovoj Vladi. Sve vaše namjere su možda dobre i iskrene, ali to ova Vlada budućnosti nema. Ali ono što je najveći problem je što je hrvatski narod slijep, što hrvatski narod ne vidi kamo ih ova politika 25 godina vodi i što 25 godina glasa za iste, a nada se drukčijem. A s druge strane, dio naroda kaže politika me ne zanima i ne izlazi na izbore. I mi smo taoci što ovih koji su programiranih, što onih koji ne izlaze na izbore. A ovaj ministar Marić nas uvjerava tu da on ima neka odgovarajuća jamstva za te kredite od HBOR-a. Ma nema odgovarajuća jamstva, vidjet ćete. Jer da ima pokazao bi. On bi adut izvukao iz rukava i rekao bi stvar je čista, [[Upadica predsjednik: Vrijeme.]] nego nas sve tu obmanjuje. Hvala.
Odgovor na repliku zastupnik Pupovac.
Zahvaljujem gospodine predsjedniče. Dragi Ivane ili kako ste vi rekli dragi moj Ivane, nije moje da vam govorim što sam ja htio reći, a još manje da vas podučavam tome što sam mislio. Ali ću vam ponoviti. nema Vlade bez prave politike, a ja branim ono što mislim da je prava politika. I govorim o onome što smatram da je loša politika, kobna politika. Vi ste protiv kapitalizma na način koji pokazuje najneljudskije lice. I ja sam! Ali morali biste protiv i opsjenarstva, protiv privida da se bori protiv nepravde prema ljudima, protiv privida toga da se bori za uređenje države a ne bori se, nego je neprestano destruira i njezine institucije i njezin demokratski poredak i njezin potencijalni demokratski kapacitet. O tome se ovdje radi. I ne radi se samo o očuvanju elementarne ekonomske stabilnosti do čega nam je svima stalo, a to bez efikasne i stabilne Vlade nije moguće, ove ili neke druge. I s druge strane, riječ je o tome hoćemo li očuvati minimalne civilizacijske vrijednosti za koje se ova zemlja borila i izašla i postala članica EU, a sada pojedini naši kolege kažu da sam ja nekoga optužio da je fašist. Nisam još, ali ne znači da neću. Sad sam samo govorio o tome o fašistoidnom rječniku i riječima i o fašistoidnoj retorici. Ali ako bude trebalo pokazat ću prstom koga smatram da je fašist.
Zastupnik Gordan Maras javio se za repliku.
Hvala lijepo. Dragi kolega Pupovac, vaši motivi mogu biti svakakvi. Ja nemam ambiciju da vas zadivim i da o meni mislite da sam političar od formata kao što su bili neki koji su ovu zemlju vodili u krivom smjeru, a činili su se da su političari od formata kao što je bio Sanader, sjećate se njega. Ali nemate pravo meni govoriti za šta ću se ja boriti, šta su moji ideali, šta su moji standardi iza viših interesa, a da niste jednom riječju progovorili o ovim stvarima koje smo naveli u zahtjevu. Dosta mi je skrivanja iza viših interesa. Recite mi da li vam je ovo prihvatljivo ponašanje gospodine Pupovac, šta smo mi napisali ispred kluba? Pustite MOST, Grmoju, njegove izjave, Buljeve itd. recite mi da li vam je ovo prihvatljivo ponašanje i onda ću ja za vas reći da ste političar od formata, a ne poziva se na više interese. Pod to sve prolazi, … ponašanje i ne moramo Sanaderovo i svako drugo ponašanje pod više interesa … [[Govornik odmaknut od mikrofona, ne razumije se.]] e ja se tako neću ponašati bez obzira kako me vi zvali i kako me vi doživljavali. Hvala lijepa.
Odgovor na repliku.
Kolega Maras, nemojte se naljutiti zbog ovoga što ću reći, ali ću reći. Prvo, ne pada mi na pamet da vam namećem svoje ideale, ali vam imam pravo govoriti o svojima i podijeliti ih s vama. A drugo što vam želim reći, ja ih vaših riječi koje slušam proteklih dana ne mogu očitati nikakav ideal. Znate jedan pjesnik je rekao, ubi me preteška reč, objesio se negdje gore iznad zvijezde. A za vas se može reći, ubi me prazna riječ, nemojte se objesiti molim vas zbog toga.
Zastupnik Nikola Grmoja.
Poštovani predsjedniče. Poštovani kolega Pupovac. Ja sam danas od premijera Plenkovića i od vas osobno proglašen kao državni neprijatelj. On je rekao da sam revolucionar, vi ste rekli da sam fašist, očito sam ja najveći problem PUpovčeve i Plenkovićeve Hrvatske, ali ja to želim biti. Ja želim biti problem Hrvatske u kojoj ste vi također sudjelovali, govorio vam je kolega Maras o Sanaderu i tu ste dali svoj udio i pozivate se kako je rekao kolega Maras uvijek na neke više interese, pričate o žrtvi, pričate o ugroženosti. Nisam ja govorio o Srpskoj nacionalnoj manjini, nisam ja vrijeđao Srbe. Moj najbolji prijatelj je Srbin. Vi ste taj koji se nikad niste pojavili u selima, to vam je govorio i Miro Bulj, a i ja vam kažem, nikad se niste pojavili u Glušcima kraj Metkovića gdje žive ljudi srpske nacionalnosti, ali ste dobro naplatili tu priču o ugroženosti. I mene nećete impresionirati s tim pričama da sam fašist, znači da vas napadam. Ja vas napadam jer niste riječi rekli o sukobu interesa ministra Marića. Evo koliko traje ova rasprava, sada je 8,30 ja još nisam dobio odgovor na ključno pitanje jeli logično da jedan ministar financija smanjuje oporezivanje za nesrazmjer imovine i da skraćuje rokove za provjeru nesrazmjera imovine. Niti mi je odgovorio premijer Plenković, niti mi je odgovori ministar Marić, niti ste mi vi odgovorili. Ali prozvali ste me da sam fašist i prozvao me premijer Plenković da sam revolucionar. Ja sam neprijatelj Pupovčeve i Plenkovićeve Hrvatske i to ću biti.
Odgovor na repliku zastupnik Pupovac.
Kolega Grmoja, nisam vam rekao da ste fašist, bar još ne, ne, ne, nisam, nisam, ne nisam još. Ako Grmoja treba trbuhozborca predsjedniče Sabora uvedite institut trbuhozborca pa neka govori trbuhozborac. Ja sam samo upozorio na nešto što znam i što mi je dužnost da upozorim. A o sukobu interesa će odlučiti povjerenstvo, a o teretu ministra Marića zbog javne percepcije i javnoga stava odlučit će ministar Marić i njegov premijer. A što se tiče vas i vaših riječi o Plenkovićevoj i Pupovčevoj Hrvatskoj, znate tko je tako govorio prije vas? Anto Đapić iz Hrvatske stranke prava. Zdravo vam bilo u tom smjeru i u tom pravcu.
Zastupnik Tomislav Klarić javio se repliku.
Uvaženi kolega Pupovac. Ovdje čitav dan slušamo nešto i o nečemu što definitivno nije ni P od politike. Rekli ste da većina ovdje ljudi saborskih zastupnika uopće ne želi nove izbore, ali će se velika je vjerojatnost dogoditi. I sada se postavlja pitanje zbog čega će se dogoditi ti izbori? Da li zbog svega ovog što smo ovdje čuli, zbog nekakvog nazovi krimena ministara Marića ili ne znam čega, zbog nekih koji su sami sebe proglasili i sucem i porotom i onim koji izvršava kaznu? I većina definitivno ne želi izbore. Ako se oni dogode, dogodit će se samo iz jednog razloga iz ega. A da li ti isti razmišljaju o posljedicama? Da li razmišljaju o zločinu prema ovoj zemlji koji će se definitivno dogoditi jer se mjesecima unaprijed neće moći trošiti sredstva europskih fondova za koje su sada raspisani natječaji, mjere 7.4.1 i ostalo za koje su mnogi gradovi i općine pripremili dokumentaciju, isfinancirali dokumentaciju. I realno je da će to pasti u vodu. Da zbog nečijega ega, nečije tvrdoglavosti, jer ovo što je SDP pokrenuo to je legitimno pravo oporbe, oni su pokrenuli. Mislim da su i sami ostali zatečeni kako se to brzo odvilo. I ono sve što nam je danas rekao premijer Plenković, ovo što je napravio za ministra Marića, vjerojatno bi napravio i za ministra Dobrovića ili bilo kojeg drugog. Ako Vlada nije tim onda kao takva ne može funkcionirati. Onda ni mi ne možemo funkcionirati kao Sabor ni država. Dakle što je veća šteta, novi izbori, silni milijuni kuna koji će propasti, stotine investicija koje se neće realizirati? Iz kojeg razloga? Iz razloga zato što si je netko umislio da se baviti politikom znači kažnjavati, prozivati, optuživati bez ikakvoga argumenta.
Hvala. Isteklo je vrijeme, zastupnik Klarić hvala. Odgovor na repliku zastupnik Pupovac.
Zahvaljujem gospodine predsjedniče. Poštovani kolega, da mi umjesto da se dogovaramo predstavnici političkih stranaka koji razumiju što je potrebno uraditi za ovu zemlju o tome kako da teret dugova pod kojim se nalaze dobavljači, pod kojim se nalaze i radnici prebacimo na onoga tko je to uzrokovao. I da tome što se ovdje čuje riječi gazda damo pravo značenje. I da se pozabavimo s time na pravi način, ne samo s jednim nego sa svima. I da uredimo državu kako treba, da imamo i pravosuđe i policiju za koje će se znati što im je posao i tko će sve strepiti od njih. Ovako mi to usmjeravamo jedni na druge i služimo se za političke obračune međusobne i to u koaliciji. Pa gdje je tu pamet? Gdje je tu politika? Gdje je tu osjećaj najdublje odgovornosti prema onome što su instrumenti državne moći i državne vlasti? Nigdje. Zašto? Jer je pao rejting u ponedjeljak nakon što su naši kolege vidjeli da im istraživanje ne pokazuje ono što bi htjeli vidjeti jer su pali nekoliko izbornih poena i onda je potrebno posegnuti za svime što je potrebno. Nisam ja blizak sa svima ovdje i ne trebaju ni oni biti svi bliski samnom jer je takav život i takvi su odnosi ali moramo naći modus brige o onome što je zajedničko.
Hvala. Zastupnik Franjo Lucić javio se za repliku.
Hvala lijepo gospodine predsjedniče. Pa evo slušajući ovu današnju raspravu u kojoj se namjerno nisam htio do sada javljati ne zato da ne bih pomogao ministru Mariću nego sam doista pozorno slušao sve ove laži, sve ove obmane a da isti ti ljudi koji su danas to iskazivali nemaju ama baš nikakve moralne odgovornosti prema onima ljudima i onoj tvrtki koju su toliko puta danas spominjali. Slažem se kolega sa vašom raspravom i upravo ste u svojoj raspravi o tome govorili. Zar ovih 150 tisuća ljudi koji ovise o Agrokoru ne zaslužuju pozornost, ne zaslužuju našu odgovornost nego isključivo zbog svoje sujete, zbog svojih političkih razmišljanja pojedinaca koji ruše ovu Vladu, koji ruše danas ministra Marića, prvog ministra u Vladi RH u 25 godina koji je uspio smanjiti javni dug, koji je uspio zaustaviti deficit, koji je povećao BDP? Da to je napravila ova Vlada. I danas to pojedincima to stanje ne odgovara. Ne odgovara ti ni našim dojučerašnjim partnerima koji su isključivo borci za svoje promicanje, za svoja radna mjesta, za svoje pozicije. I dosta je više toga i vrijeme je da se kaže tko šta želi, tko radi u interesu ove države i tko se bori za opstojnost ovoga naroda koji krvavo se bori da bi opstao. I u danom trenutku kada su nam krenula određena gospodarska pitanja mi dovodimo u pitanje sve ovo što smo u 25 godina napravili.
Isteklo je vrijeme, hvala zastupnik. Odgovor na repliku da ne? Da. Zastupnik Pupovac.
Zahvaljujem gospodine predsjedniče. Poštovani kolega, krenulo nam je na nizu područja ali nije nam krenulo na ovom području, u ovom Saboru i u ovoj Vladi. I neće krenuti. I sutra neka budu izbori i moja stranka nema ništa protiv toga da budu izbori ali čeka nas ista stvar. Isti odnos snaga, isti posao. I kao što sada neki pozivaju da se oko mene i moje stranke podigne kordon sanitarni i kao što pozivaju da se oko HNS-a podigne kordon sanitarni i oko IDS-a da se podigne kordon sanitarni može biti da ne znaju da govore o sebi. Može biti da ne znaju da je prošlo vrijeme da se politika organizira po modelu sanitarnih kordona prema onoj drugoj strani. I dužnost nam je da to kažemo ovdje. A vama da kažem iz poštovanja što ste spomenuli cifre u kojima imamo uspjeha. Ali imamo jedan opasan mač iznad glave. Naš javni dug je, gospodin Marić to zna bolje od mene, 85% BDP-a. To sve može dotući ovo što smo do sada postigli. Sa nedovoljnim upravljanjem države i nedovoljnim vođenjem države u što idemo objektivno gledajući taj mač nam se može spustiti na glavu i na pleća. Ja sam siguran da će neki naši kolege odmah pronaći krivce zašto se to dogodilo, jer su majstori jedino u tome.
Zastupnik Miro Bulj javio se za repliku.
Hvala lijepo. Zastupniče Pupovac, vi cijelu svoju raspravu ste u biti usmjerili na skupinu ljudi koji je kolega Jandroković opisao skupina opasnih ljudi. Čak nas svi proglašavate skupinom fašista, nacista i to baš to radite isključivo fašističkim metodama da jednu skupinu ljudi koja apsolutno to nije što vi govorite. Vaša teatralnost koja u biti nije uopće bila bit teme o kojoj mi danas pričamo u demokratskoj proceduri, procesima u kojima vi dugo ste. I izvanredni izvori i redovni izbori su stvar koja ide svojim tijekom. Međutim, ja živim još jednom ću ponoviti sa ljudima srpske nacionalnosti. Uzmite telefone, zovnite, pitajte ih. Pitajte ih kako živim i kakav imam suživot sa njima? A vi nas ovdje prokazivati da je netko ustaša, netko fašist netko. Po čemu? Vi vrlo dobro znate da vi često iskopate te nekakve teme poglavito u predizborno vrijeme i da na žrtvama kojima se tribamo svi pokloniti i zahvaliti se onima koji su doveli do slobode hrvatske i Srbima i nacionalnim drugim manjinama i hrvatskim braniteljima koji su svi zajedno oslobodili Domovinu, vi ovdje ste nam pronašli jednu skupinu zajedno sa gospodinom Jandrokovićom da nas i Plenkovićem i sada vi, premijerom bez većine, da nas proglašavate skupinom opasnih ljudi. Jesmo li mi krivi, ova skupina kako vi kažete opasnih ljudi za stanje u državi? Za INA-u? Za Bijele noći? Za Agrokor? Za sve pljačke? Za Ivu Sanadera gdje ste bili vi u Vladi i podržavali ga [[Upadica predsjednik: Vrijeme.]] Jesmo mi krivi? Odgovorite mi. I onda ću vam reći svaka čast.
Hvala. Isteklo je vrijeme zastupnik Bulj. Odgovor na repliku.
Poštovani kolega Bulj, nemam ja volje govoriti ni o ustašama, ni o partizanima ako ne moram. I bio bih najsretniji da su tamo gdje im je mjesto, a to je u povijesti. Ali kao što smo taoci ovdje i jedne vrste politike, tako smo i taoci te povijesti. I samo vas upozoravam da od vaših riječi o meni, o mojoj stranci, o HNS-u, o IDS-u se obnavlja ta povijest u najružnijem svojem izdanju. Možda vi toga niste svjesni, ali ja sam vam dužan to reći. A što se tiče sela koje vi spominjete i vaš kolega Grmoja toliko sela u kojima sam ja bio u Hrvatskoj vi ne znate da postoje. Toliko sela koje ja obilazim po Hrvatskoj jer moje biračko tijelo uglavnom živi po selima, vi i ne znate da postoje. Ako ste mislili na selo pored Imotskog u kojem nisam bio, ali o njemu sam čuo kolega Bulj u kojem je prije nepunih pet godina kolcima umlaćen starac na pravoslavni Božić. U tom selu nisam bio. Ali se kolega moj i ja čujemo sa kćerkom od tog čovjeka koji je umlaćen i koji će po svoj prilici, po svoj prilici ne samo na pravdi Boga biti ubijen, nego zbog našeg pravosuđa se neće ništa dogoditi onima koji su ga na pravoslavni Božić, nedaleko pretpostavljam vašega sela ili barem vaših prezimenjaka, zatukli kolcem kolega Bulj.
Zastupnica Vesna Bedeković javila se za repliku.
Zahvaljujem. Evo ga, kolega Pupovac ja doista pozorno slušam cijeli dan ovu raspravu i doista namjerno se nisam htjela javljati za riječ jer sam očekivala da ću čuti barem jedan suvisli odgovor ili suvisli argument zašto je ministar Marić kriv. Imamo četiri točke koje mu se stavljaju na teret. Ja do sad nisam čula niti jedan suvisli odgovor i ne znam zašto je čovjek kriv. Bitno da se navalilo na njega. Jednako tako i sam kolega Bulj je tražio stanku i tražio je da se donesu neki zaključci i da se podrobnije objasni dokle smo došli. Iskreno se nadam kako je stanku tražio da bi i sam sebi objasnio koji su zaključci, a ne da bi omogućio zadovoljavanje fizioloških potreba predsjednika Sabora. Umjesto toga što sam uočila? Prije svega elementarno političko nerazumijevanje kompleksnosti situacije u kojoj se trenutno nalazimo. Uočila sam izostanak elementarne političke kulture i političke odgovornosti za sve ovo što se oko nas događa. Uočila sam političko djelovanje koje hini bliskost narodu i pritom instrumentalizira aktualnu krizu i nezadovoljstvo za vlastite partikularne potrebe. I naravno, uočila sam političko djelovanje koje je usmjereno na kritiziranje bez argumenata na emocije, na instinkte, na niske strasti, a to je populizam na djelu za mene. To je igranje na kartu žrtve, igranje na sijanje imaginarnog straha među biračima pred lokalne izbore za neke partikularne interese i koji glas više, a glavni kapital te igre je održavanje i podgrijavanje nestabilnosti i korištenje populizma kao retoričke taktike da bi se podijelili na one koji su loši, korumpirani i na one koji su pošteni, moralni i uvijek su na strani naroda. I stoga se slažem s dijelom vaše rasprave u kojoj ste govorili o izostanku elementarne političke kulture i političke odgovornosti i u nastavku očekujem [[Upadica Petrov: Hvala, isteklo je vrijeme.]] artikuliranu i argumentiranu raspravu.
Hvala. Odgovor na repliku zastupnik PUpovac.
Zahvaljujem gospodine predsjedniče. Poštovana kolegice. Ja se nadam da će doći do smirenja stanja u našoj političkoj atmosferi i da neće vladati ni povodanj, a neće vladati niti hajka i to treba neko uraditi. Ja se nadam da će netko doći u ovu dvoranu kao što je to uradio prije nekoliko dana i reći ono što je potrebno reći. Pa junaci od megdana ako ste za megdan ajde izađimo. Hvala vam.
Zastupnica Ljubica Lukačić javila se za repliku.
Hvala vam lijepa. Pa kolega Pupovac, vi ste mene potakli na repliku time što ste rekli da ovom raspravom danas ovdje nećemo ništa riješiti i da ona ne pomaže građanima RH. Ja s vama u potpunosti ovdje mogu složiti jer ovo danas što slušamo ja bih rekla da je to najblaže rečeno maltretiranje ministra Marića jer što god čovjek danas ovdje kaže neće uvjeriti kolege koji misle drugačije da je to točno što on govori. Stoga se ja ovdje pitam, ne usuđujem se niti pomisliti da nekome u ovome trenutku od nas koji ovdje sjedimo nije važna stabilnost države. ali Razmišljam o tome, zašto netko o njoj ne razmišlja. Ako netko ne razmišlja o stabilnosti ove države onda je pitanje i da li mu je važna. Stoga ja vjerujem da mu je važna pa vjerujem da će konačno početi određene kolege i razmišljati o političkoj stabilnosti. Hvala.
Odgovor na repliku zastupnik Pupovac.
Poštovani gospodine predsjedniče. Poštovana kolegice. Kada se stvori atmosfera kakva je stvorena, a ja to mogu govoriti iz vlastitog iskustva, možete reći što god hoćete, a da to nikakve veze sa činjenicama i sa istinom i sa znanjem nema, ali prolazi. I mi koji smo u politici jako dovoljno dugo znamo da to tako funkcionira u dijelu politike i kod dijelu političara. Ali kada to postane dominantno stanje i kada prevlada onda je to smrt politike i onda je to smrt narodnog predstavništava. To predsjednik Sabora, naš poštovani doktor Petrov iz svoje profesije sigurno zna, a mi prolazimo jednu takvu smrt ovih dana.
Zastupnik Silvano Hrelja javio se za repliku.
Poštovani gospodine Pupovac, javo sam se za repliku jer ste govorili o … u ovom Visokom domu nema P od politike i neće je biti sve dok svaki novi koji dođe ovdje počinje govoriti o prošlosti umjesto da analizira zatečeno stanje i traži rješenja za budućnost. To je naša uloga, a ne govoriti o prošlosti. Ali bih dodao na ovo vaše, da ovdje nema ni PP od političke principijelnosti. Kao i vi imam puno iskustva u ovom Visokom domu, znam što znači sa tri zastupnika držati većinu u ovom Parlamentu i sa grčem u želucu dignuti po neki put ruku i nije vam svaki put po volji i ne možete ovdje vrištat i ne možete svaki put govoriti o svojim emocijama i svojim doživljajima. Taj minimum političke principijelnosti ovdje u ovom mandatu ne postoji. Ja sam dio opozicije, legitimno je ovo što radimo, glasat ću za opoziv ministra Marića i mislim da to ministar Marić ni bi ko neće meni ovdje osobno zamjeriti. Međutim, bio sam ovdje u ovom mandatu ljut ko ris jer mi je ministar Marić odbio sve amandmane na Zakon o porezu na dohodak, ljut ko ris znajući da su amandmani vrlo ispravni. Ali isto tako nakon nepuna dva mjeseca izašao sam za ovu govornicu, pohvalio Poreznu upravu jer su u svom pravilniku ugradili sve ono što je pisalo u tim amandmanima, pohvalio otvoreno jer više ne oporezuju umirovljenike na onaj način na koji su to do sada činili, a meni je trebalo osam bezuspješnih godina i u našim koalicijama da to riješimo. Ja uopće ne hvalim ministara Marića, imali bi o čemu jako puno razgovarati … /Govornici govore u isto vrijeme.
Hvala. Zastupnik Pupovac, odgovor na repliku.
Zahvaljujem gospodine predsjedniče. Poštovani kolega Hrelja, nema političke principijelnosti niti dosljednosti ali sve dotle dok se vjeruje da se može reći sada jedno, sutra drugo a prekosutra treće i sve dok to prolazi kao principijelnost, principijelnost u tome da se uvijek kaže nešto drugo, da je svaki dan neka druga istina nema politike. Prema tome malo je ostalo od politike u ovoj zemlji. Više puta sam o tome govorio u Saboru. A na osnovi ovoga što možemo slušati tokom današnjeg dana i jučerašnjega i proteklih dana vidimo da i to malo nestaje. I iz tog razloga je neophodno da se poduzme korak koji će obnoviti minimum politike neophodan za funkcioniranje vlasti, neophodan za predstavljanje naroda.
Zastupnik Tomislav Panenić, javi se za repliku.
Hvala lijepo. Poštovani kolega Pupovac, upravo sam se i uhvatio za riječ koju ste izgovorili, jučer je bilo jedno, danas je drugo. U prošlom sazivu Vlade bili ste oporba, napadali ste Vladu, isto tako atakirali i kod rušenja ste bili zdušni da Vlada mora pasti, naveli ste dva razloga. Jedan je bio da Vlada nema program politike prema manjinama, drugi da urušavaju se investicije. Kod tog programa prema manjinama, ja ću samo upozoriti da ste i ove godine 1.3. u ovoj Vladi upozorili upravo na probleme koje ima vaša nacionalna manjina, naveli ste da su u 2 zadnja mjeseca izabrani zastupnici protjerani iz Hrvatske. Ne znam, evo ja navodim riječi koje su prenesene. Drugo, da li ste riješili u mojoj županiji pitanje manjinskih škola sa HDZ-ovim županom Božom Galićem? Da li vam je prenio osnivačka prava nad tim školama? Što kažu pripadnici vaše nacionalne manjine u Markušici, Boboti, Bršadinu oko toga? Da li ste vi to riješili? Da li podržavate sada ovu Vladu i to je sve riješeno ili samo inzistirate dobiti pozicije neke i da time možete pojačati politički utjecaj? Mislim, morate biti dosljedni jer pitanje je što ćete sutra zastupati kada bude se glasovalo oko toga. Oko urušavanja investicija, pitao bih koliko ste puta kod ministra Marića otišli se informirati, boriti za pitanje Borova, za pitanje završenja predstečajne nagodbe. Bio sam više puta kod njega, nismo se dogovorili dok nije sada došlo doslovno dok plaće nisu im mogli isplatiti, tek onda se rješava predstečajna nagodba, prihvatila se procjena koja nije bila nikako. Da li ste kada pitali u svim ovim godinama rješavanja pitanja kliničkog duga koji je ostao u Borovu zašto nije unesen u njihove knjige, radi čega to nije rješavano? Tamo rade vaše nacionalne manjine jako puno. Da li ste ministra Marića pitali zašto u općinama u kojima imate vašu nacionalnu manjinu je ukinuto pravo na, zapravo ukinuto je pravo na smanjenje stope poreza na dohodak i dobit. Hvala.
Odgovor na repliku zastupnik Pupovac.
Poštovani predsjedniče zahvaljujem. Poštovani kolega Paneniću, kad bih se htio našaliti rekao bih nisam ništa od toga čekao sam da vi to postavite kao pitanje. Otkud vam pravo, vama koji ste se sada sjetili da mene pitate da li ja radim ono što radim a vas nisam ni jednom prilikom čuo ni Č, ni kvačica od Č, da se brinete o nekom od tih pitanja koje ste postavili. Ako su u pitanju manjinske škole, pa to je stvarni predmet razgovora, to je dio sporazuma sa Vladom u kojoj ste i vi bili. To je bila obaveza ministarstva i nismo to riješili ali ćemo riješiti. Htjeli smo imati s vama partnera, a što ste vi uradili? Vi kada se pregovaralo vi ste pozvali našeg najmlađeg kolegu da mu kažete vi sačekajte dok mi završimo pregovore, nemojte pregovarati i nemojte se dogovarati sa HDZ-om. Je li to način kako vi brinete za politički utjecaj Srba i drugih manjina u Hrvatskoj? I jedva ste dočekali da biste mogli naći i 15.-oga prebjega iz SDP-a da biste onda mogli imati 76 da ne bi slučajno mi imali koju mogućnost da sudjelujemo i utječemo na to kakve će odluke biti donesene. Kolega Paneniću, zeleni se kao što reče moj kolega Memedi svojevremeno bivšem premijeru Milanoviću za ovakve rasprave pa i za mene. Dozrijte malo da biste ta pitanja mogli postavljati.
Isteklo je vrijeme, hvala. Zastupnik Furio Radin javio se za repliku.
Hvala lijepa. Kolega Pupovac, pozorno sam slušao ono što ste vi govorili ali međutim ono što me najviše boljelo to je ono što je izjavljeno i to ne samo danas od strane ne svih zastupnika MOST-a nego nekih zastupnika MOST-a, neka bude jasno, o nacionalnim manjinama. Ja imam postaviti jedno vrlo jednostavno pitanje. Ja ne znam da li je to populizam, ne znam da li je to demagogija, ne znam da li je to strast za retoriku, ne znam, ne znam da li je to fašizam mada sam doktorirao na autoritarnosti. Autoritarnost se mjeri … [[Govornik se ne razumije.]] A … [[Govornik se ne razumije.]] je ljestvica fašizma. Ali ne mogu odgovorit na to pitanje, ali vam mogu reći jednu stvar zašto imate potrebe uvijek govoriti loše kad govorite o nacionalnim manjinama? Zašto imate potrebe govoriti o nacionalnim manjinama samo kad treba kritizirat neke zastupnike u ovom slučaju danas Milorada Pupovca, kolegu Kajtazija prije kojeg ste vi kolega Panenić pitali zašto ne obilazi u vašoj općini Rome. A on vam je odgovorio zato što ih nema. Zašto imate potrebe reći da imate prijatelja Srbina? Zašto imate potrebe reći da imate prijatelja Srbina? Ja nisam upoznao niti jednog šovinista i nacionalista koji nema jednog prijatelja iz te nacionalnosti prema kojem je šovinist, nisam ga nikad upoznato. Ja vam mogu reći samo jednu stvar. Ja ne znam da li je to fašizam, ali mogu vam reći to. Jedna zastupnica iz SDP-a neću reći koji bi bilo nekolegijalno, ali sjedi ovdje u ovom trenutku, pa ona zna. Kada sam ja rekao to je populizam, to je demagogija, ono što, kad se kaže da mi ne smijemo nosit teret odgovornosti kao što je rečeno Židovima da ne smiju [[Upadica predsjednik: Isteklo je vrijeme. Hvala.]] nosit teret odgovornosti kada je bilo za to vrijeme. Kada sam ja to rekao ova zastupnica iz SDP-a mi je rekla …
Hvala. Odgovor na repliku zastupnik Pupovac [[Upadica Radin: Kada sam ja to rekao ova zastupnica iz SDP-a mi je rekla slušaj govor iz Splita. To je fašizam. To mi je rekla ta zastupnica.]] Isteklo vam je vrijeme zastupnik Furo Radin. Isteklo vam je vrijeme. Čujete li me? [[Upadica Radin: Tako je rekla. Smirite se vi gospodine predsjedniče i dajte molim vas mi dajte opomenu već jedanput.]] Zastupnik Pupovac, odgovor na repliku. Izvolite.
Zahvaljujem gospodine predsjedniče. Poštovani kolega Radin, možda nisam trebao upotrijebiti tu riječ. Nije ni fašizam bio najgora pojava koja se pojavila među ljudima. Bilo je i gorih autoritarnih kolektivističkih zločinačkih režima nego što je bio fašizam. I kolegi Grmoji i kolegi Bulju kad me budu sljedeći put prozivali zato što nisam prošao neka srpska sela sad ću reći. Znate li kolega Grmoja koliko i kolega Bulj koliko ih je praznih u kojima nema ljudske duše? Sela srpskih kolega. Uskoro ih neće biti ni u Glušcima, ali jesam bio sa ljudima iz Glušaca. I konačio u kući jednog časnog od njih u Metkoviću, ali vama to nije nitko dojavio. Ali da vam kažem kolega Radin. Sve počinje tamo kada se u drugom, drugačijem i slabijem vidi zlo. Sve počinje tamo kada se u drugom i u drugačijem počne pokazivati da je on teret za državni budžet i da jede sa našega tanjura i da troši naš novac, na to sam vam upozorio poštovani kolega Bulj i poštovani kolega Grmoja jer to govorite, a s tim počinje to zlo. I ako nemate drugog načina kako da obarate Andreja Plenkovića i njegovu Vladu nemojte se pačati ovoga [[Upadica predsjednik: Isteklo je vrijeme.]] jer ću vam vratiti.
Isteklo je vrijeme. Stevo Culej zastupnik zatražio je repliku.
Poštovani predsjedniče. Kolega Pupovac, ja se još nikad ustao nisam vama replicirati, a da vas nisam moguće napao, čak ponekad i uvrijedio. I vi mene isto tako u svojem odgovoru na repliku. Ja ne mogu a da prešutim i ono što smo jučer govorili na stepenicama. Ja sam vam rekao ovim riječima da sam pročitao u jednom danu u jednoj knjigi da oni među kojima su govorile puške da se nemaju baš o puno čemu pričati. Govorili ste ovdje i o praznim selima. Da vaša sela su prazna, mnoga kroz koja sam i ja moguće prošao. Ali isto tako su i naša prazna kroz koja ste i vi moguće prošli. Hoću reći jednu stvar. Dobro ste primijetili da ćemo zbog prošlosti moguće uništiti budućnost i ono što čeka ispred nas. Ja najbolje znam da nisam fašista, mada mi to niste rekli a puno puta znam da ste smatrali, ali ste zapisali negdje. Nisam ni nacionalist, a možda i jesam u onom dijelu jer više volim svoje nego tuđe, barem malo. I ja znam kada se vi zalažete za ovo da postoji dio Hrvatske koji ste vi moguće više željeli nego oni koji su željeli Jugoslaviju. I u pravu ste kad kažete da ima većih fašizama od fašizama, a to je bio komunizam [[Upadica predsjednik: Vrijeme.]] I znam [[Upadica predsjednik: Hvala. Isteklo je vrijeme.]] da u Hrvatskoj postoji i dio gdje vi želite da im bude dobro. Naravno.
Zastupnik Culej, isteklo je vrijeme. Odgovor na repliku.
Zahvaljujem gospodine predsjedniče. Kolega Culej, vi ne znate da ja imam suosjećanje za vaš lični obiteljski gubitak. Ja to nisam nikad rekao, jer nisam smatrao da je ovo, ovaj mikrofon mjesto na kojem ja to trebam reći. I kao što vi s pravom kažete da ima praznih sijela i s jedne i s druge strane. Pa ne morate mi to govoriti, '97. godine ja sam prvi put došao u Vukovar '96. prvi put u svom životu, '97. sam obišao mnoga sela i hrvatska i srpska. I kada sam prošao potezom od Čiste Velike preko Lukšića, Provića pa dalje preko Perušića do Benkovca, neki odavde znaju o čemu govorim, vidio sam prve ljude hrvatske nacionalnosti koji su se vratili u svoje kuće i obnavljali ih, kao da sam vidio svoje stričeve s kojima sam rastao do svoje 14. godine i ja tu razliku ne pravim. I za mene više nema tko je na koga pucao jer ja nisam pucao ni na koga, a onaj tko se našao u situaciji da puca i onaj tko je dospio u situaciju da je izgubio kao što ste vi izgubili, treba imati razumijevanje i treba mu pomoći da to prevlada.
Isteklo je vrijeme, hvala. Molim predstavnika Vlade zatražio je mogućnost govora. Izvolite.
Hvala lijepo gospodine predsjedniče Hrvatskog sabora. Evo kratko ću se samo referirati, ne da ja sada repliciram, ali uvaženi zastupnik Pupovac je malo prije bio rekao i spomenuo broju pa odmah koristim tu priliku da još jedanput istaknem, dakle ne da sada njega nešto pretjerano ispravljam decimala je stvar. 84,2% kraj 2016. godine udio javnog duga u BDP-u po prvi puta u našoj recentnoj prošlosti i povijesti smanjen i nominalno za nekih 500 milijuna kuna, otvoreno, jasno i javno govorim imale su tu i tečajne razlike svog utjecaja, ali udio javnog duga po prvi puta smanjen. Danas ovdje slušam dosta kritika na moj račun o mom izuzimanju. Ponavljam još jedanput, kultura samoizuzimanja u samo dvije odluke, ali onda ću se isto tako referirati nastavno na ovo što me gospodin Pupovac ponukao. Ja ću reći nešto i o jednoj odluci koju sam ja donio u jednim vrlo teškim i dramatičnim okolnostima, prošle godine otprilike u ovo vrijeme u Londonu za vrijeme izdanja euro obveznice. Obzirom na situaciju određene političke nestabilnosti investitori i ostali su reagirali tržišta financijska na naše obveznice. Ujutro je trebalo donijeti tu odluku, došao sam u hotelsku sobu negdje oko deset navečer, cijelu noć probdio, tuširajući se neprestano, pokušavajući zaspat probudit se, sam sebi nalažući neke razloge i ujutro naravno zajedno sa svojim timom i Vladom u konačnici donijeli tu odluku. Jedna od reperkusija te odluke kada mi spočitavate suzdržanost oko nekih odluka evo da se i ja na neki način neću reći pohvalim, ali da vam kažem odluke koje sam donio 763 milijuna kuna smo manje platili kamata 2016. godine nego 2015. ali i dalje dame i gospodo mi plaćamo 11,2 milijarde kuna kamata. I dok god sam ja ministar financija budite sigurni da će to biti jedna od glavnih konsideracija koju ću staviti pred sebe i pred svoj tim i pred sve nas skupa da smanjimo to što plaćamo bilo domaćim, bilo inozemnim vjerovnicima. I u nastavku ovoga, kolega Grmoja je tu pa da odgovorim na ono pitanje od jutros što je bilo upućeno i premijeru Plenkoviću i meni. Na to pitanje ću malo kombinirati svoje vlastite riječi, a moram kombinirati riječi i mojih kolega iz Porezne uprave koji su mi i danas nekoliko puta slali mailove i poruke molimo vas ministre dajte odgovorite više. Dakle mi smo prije porezne reforme imali nekoliko zastarnih rokova, 3 i 6 godina za poreze, 5 i 10 godina za doprinose i 1, 2 godine za određena javna davanja. Reperkusija, različita tumačenja, bilo stručna, pravosudna, crtica, zaključak, podložnost političkim utjecajima. Što struka kaže, što Porezna uprava kaže, idemo sve to ujednačiti. Opći propisima, dakle Općim poreznim zakonom utvrđivanje nesrazmjera imovine iskazanog dohotka svedeno je uopće zastarne rokove i to zbog uspostave pravne sigurnosti i to iz razloga što su prijašnjim vladama ovim mehanizmom znalo manipulirati selektivnim odabirom određenih pojedinaca, a sve u dnevno političke svrhe. Moje kolege iz Porezne uprave kažu molimo vas ministre zaštite nas, ne želimo proživljavati takve vrste stresova, da nas netko proziva i upire prstom i da snosimo tu odgovornost. Mi samo želimo raditi svoj posao. S druge strane Općim poreznim zakonom je određeno da ako su zakonski zastupnici fizičkih i pravnih osoba i zastupnici ili upravitelji udruženih osoba imovinskih masa bez pravne osobnosti u obavljanju poslova počinili kazneno djelo utaje poreza ili sudjelovali u utaji poreza ili bespravno otvarali smanjenje poreza ili druge porezne povlastice, tada se zastupnik ili upravitelj smatra poreznim jamcem za manje plaćeni porez i kamate i u tom slučaju zastara na utvrđivanje počinje teći nakon okončanja kaznenog postupka. To je ono na što se vi referirate. Kreće od okončanja kaznenog postupka bez insinuacija koje vi činite vrlo često na bilo koji postupak. Ako u šest godina svi, sve institucije ove države nisu u stanju razriješiti taj problem, onda se postavlja i jedno veliko pitanje njihove same efikasnosti. Što se tiče porezne stope kod utvrđivanja nesrazmjera imovine iskazanog dohotka u nacrtu prijedloga zakona kako je izglasan ovdje je 36% uvećana za faktor 1,5, dakle 54%. Hvala lijepo.
Zastupnik Maro Kristić javio se za repliku.
Evo ovo mi je prilika, poštovani ministre da vas pitam nekoliko pitanja, dakle još uvijek nisam čuo jasan odgovor od jutros. Znači znali ste da je HBOR izdao više od 20% svojih plasmana koji su neuspješni, dakle ima više od 20% loših plasmana i da bi svaka normalna banka na svijetu na temelju toga propala. Znači ste da je 6 mjeseci, već 6 mjeseci da su sve banke zaustavile sve limite prema Agrokoru, dakle zaustavile bilo kakvo odobrenje kredita prema Agrokoru a HBOR je usprkos toj činjenici odobrio kredit. Vi ste bili član uprave i Agrokora a bili ste i predsjednik Nadzornog odbora HBOR-a, izuzeli ste se od te priče, zar nije bilo normalno i odgovorno da upozorite sve članove nadzornog odbora na te dvije činjenice. To je po meni neobranjivo. Drugo, dva puta ste pokušali gasiti Porezni USKOK, to su činjenice, dakle jedan put za vrijeme gospodina Karamarka a drugi put u ovoj Vladi. Nije istina da ste pristali na sve ono što smo mi predlagali nego vas je jednostavno pritisnula javnost i mediji koji su shvatili zapravo što želite napraviti, u oba dva slučaja. Evo prvi put ste pokušali potpuno ugasiti Porezni USKOK, drugi put ste na kraju nakon ogromnih pritisaka i nas zastupnika ovdje iz sredine iz desne strane ali i većine, velike većine medija pristali da Porezni USKOK sačuva svoju neovisnost. I treća nepobitna činjenica je da ste skratili rokove za ispitivanje nerazmjera imovine, na taj ste način ekskulpirali mnoge, mnoge, mnoge koji su pokrali imovinu. Gospodin Bačić je pokušao nevješto pojasniti razliku između nerazmjera imovine i nezakonito stečene imovine. Nezakonito stečena imovina je ona imovina ona imovina koja je ukradena a nerazmjerno stečena imovina je ona imovina koja je plaćena nezakonito stečenim novcem, dakle onim novcem za koji se ne može dokazati podrijetlo a to su milijuni, ne milijuni nego milijarde kuna novaca za koje je oštećen državni proračun. To su činjenice.
Hvala. Odgovor na repliku.
Hvala lijepo gospodine predsjedniče Sabora. Uvaženi zastupniče, evo u 12-tom satu rasprave evo i vas u sabornici. Očekivao sam naravno vaš odmah involvement odnosno upadanje vezano za Porezni USKOK. Evo, niste bili ovdje kada sam rekao, odnosno jesam, zapravo bili ste tu prije jedno sat vremena kada sam rekao da prije nekih 12 mjeseci sam otvorio portal i kaže Maro Kristić zastupnik oštro opleo po ministru Mariću. Tada se nismo ni poznavali. Malo sam pročitao vašu biografiju kao i vi moju. Za razliku od mene koji sam nestranački primijetio sam da ste vi vrlo često mijenjali različite političke opcije ali sam rekao OK, temeljem čega me čovjek optužuje. Gdje sam ja ikad išta rekao da ću Porezni USKOK predložiti da se on ukida? 12 mjeseci moja bitka ide, objašnjavajući, vi meni sada tvrdite da je to nekakva presija. Pitajte kolege, neke od njih osobno poznajete, neću svaljivati nikakvu krivnju na njih, dapače, ljudi rade čestito i odgovorno svoj posao i ne bitno je tko koga znamo po kakvoj osnovi. Ali činjenica je da smo na kraju zaključili, vi ste također zaključili da nikada namjera nije bila da se bilo šta ukazuje. I vi niste sada čuli mene za ovom govornicom, službenici porezne uprave vape prema meni, ministre maknite nas od političkog utjecaja. To je bila moja osnovna intencija i sa Poreznim USKOKOM. Šta je sada s Poreznim USKOK-om? Reguliran je za razliku od uredbe, reguliran je zakonom. Čelna osoba tog tijela samostalnog sektora za porezne prijevare je ujedno i pomoćnik ravnatelja Porezne uprave. Prije par tjedana su se vratili sa određene edukacije u SAD-u i ja im to potpisao kao ministar financija. I vi od svega toga, sada ste dobili mig od kolege koji sjedi lijevo od vas, udri, sada vi opet Porezni USKOK, niste ispoštovani naše nekakve dogovore i slično. Što da ja kažem više na to?
Zastupnik Nikola Grmoja, izvolite.
Poštovani predsjedniče. Poštovani ministre Marić, očito sam ja ovdje ne znam glavni i odgovorni, ja dajem migove, kažem ljudima što će reći, znači uopće nisam pričao sa kolegom Marićem o poreznom USKOK-u. Mene zanima odgovor samo na jedno pitanje na koje niste odgovorili, ovo nemušto obrazloženje o tome da se u 6 godina nešto može utvrditi. Što to znači? Što znači u 6, ja ne govorim o 6 godina, ja govorim o razdoblju prije toga od 2005. godine a to se sada ne može istražiti. I koje je vaše objašnjenje, kako ste rekli da zbog pravne nesigurnosti se to ne može ili zbog političkih utjecaja. Kakvi politički utjecaji? Neka rade institucije i porezna uprava neka dođe svima onima koji ne mogu dokazati, odnosno koji imaju problema dokazivanja porijekla imovine i kod kojih postoji nesrazmjer imovine. Vi ste cijeli jedan period od 2005. do 2010. to je gotovo. Je to je gotovo, to je točno. To je točno. Tu se radi o ogromnim novcima koje ste vi, znači niste ih usmjerili tamo gdje treba u državnu blagajnu nego ste ih ostavili tim tipovima koji ne mogu, koji imaju problema kod dokazivanja porijekla imovine, odnosno gdje postoji taj nesrazmjer imovine, to je činjenica. Ako se samo u proteklih 6 godina može dokazivati. Pa kako, ja ne znam o čemu vi pričate ministre Mariću. Je li ja pričam Hrvatski, je li vi mene razumijete? Što cijeli dan, i znači ne želite konkretno odgovoriti cijeli dan. Cijeli dan ne želite konkretno odgovoriti.
Odgovor na repliku.
Stvarno, malo ste se sada i upecali, namjerno sam ostavio ovaj dio da vam odgovorim. I dalje ostaju odredbe Kaznenog zakona je li tako? … [[Upadica se ne čuje.]] Što znači u Kaznenom zakonu? Što govorimo o Kaznenom zakonu, citirati ću vam. … [[Upadica se ne čuje.]] Kazneno djelo utaje poreza ili carine zapriječena je kazna zatvora od 6 mjeseci do 10 godina. U takvim slučajevima zastara kaznenog progona nastupa za 15 godina. A ako je riječ o kaznenom djelu porezne ili carinske utaje 20 godina. … [[Upadica se ne čuje.]]
Zastupnik Grmoja ja bih molio da se suzdržite inače ću dati opomenu. … [[Upadica se ne čuje.]] Zastupnik Grmoja upravo ste dobili opomenu. Upravo ste dobili opomenu. Nastavljamo dalje. Zastupnik Bojan Glavašević zatražio je repliku.
Hvala gospodine predsjedniče. Poštovani gospodine ministre u vašem izlaganju govorili ste, mislim opet to je jedna tema koja nam se kroz dan nekoliko puta se ponovila. To je tema vašeg izuzimanja iz donošenja odluka. Naime, vaš iz naše perspektive i ne samo iz naše, nego iz perspektive zakona, vaš propust je između ostaloga u tome što u trenutku kada se pojavila sumnja da biste vi mogli biti u sukobu interesa niste iskoristili mogućnost koju vam daje Zakon o sprječavanju sukoba interesa u članku 39. stavku 2. Naime, on kaže, taj stavak, tog članka govori o tome kako dužnosnik može sam pokrenuti, odnosno tražiti od povjerenstva da pokrene postupak utvrđivanja odgovornosti. Taj stavak upravo i služi za one situacije u kojima dužnosnik smatra da nije napravio ništa krivo, da se nije ni na koji način ogriješio o zakon i da na taj način ga povjerenstvo ekskulpira, naravno u periodu u kojemu traje postupak ne izuzmete se. Kada govorite o kulturi izuzimanja, kultura izuzimanja bi upravo i bila to. Naime gledajte, netko vas je možda trebao upozoriti, ja ne očekujem da ste vi mogli poznavati kompletan zakon, iako s obzirom na to da ste već bili u sustavu državne uprave i bili ste dužnosnik zapravo biste trebali znati. Ali s obzirom da to niste iskoristili morate biti svjesni da ovaj Sabor mnoge zastupnice i zastupnici imaju određenu količinu nepovjerenja prema vama. Dakle, mnogi ljudi ovdje su upravo tu zakonsku mogućnost iskoristili i bili eskulpirani i u očima naših kolegica i kolega ovdje i u očima hrvatske javnosti. Mislim ovo je samo kao komentar na kulturu koju ste spomenuli izuzimanja. Hvala.
Odgovor na repliku.
Evo samo kratko. Dakle, već sam govorio o sukobu interesa. Dakle, u ovom trenutku koliko ja znam i koliko je meni poznato se ne vodi još uvijek nikakav postupak unatoč tome što i je bilo i objavljivano da su pokrenute nekakve i anonimne predstavke protiv mene. Kako sam rekao i jutros uvodno, tako ću reći i sada. Dakle, legalist sam. Što god i kako god Povjerenstvo za sprječavanje sukoba interesa odluči, pokrene ili traži od mene ja sam tu kao i pred vama danas i cijelom hrvatskom javnošću čist i otvoren što god treba napraviti. Hvala lijepo.
Zastupnik Domagoj Hajduković javio se za repliku.
Hvala lijepo gospodine predsjedniče. Uvaženi ministre, pa više vaših riječi me zapravo potaknulo na ovu repliku. Naime, sami ste rekli danas ranije da niste Superman. Ja priznajem da nemam vaše obrazovanje ekonomije, vi ste doktor ekonomskih znanosti. Ali i sami znate i mislim da vam to svaki laik u ekonomiji može reći, da preokrenuti trendovi u ekonomiji ipak treba malo vremena. A bruto govoreći vi što ste ministar, dakle ne tehnički ministar, nego ministar to je nekih šest, sedam mjeseci. Ako nas vi uvjeravate kao i ovaj Sabor i ovu hrvatsku javnost da ste vi u toliko malo vremena preokrenuli trendove, onda ste zaista Superman. Ti trendovi su plod dugotrajnog rada i Vlade prije vas i Vlade prije te Vlade koja je često povlačila bolne, ne tako popularne poteze da bi sada uživali plodove ovih trendova. I daj Bože da potraju. Ali imam problema sa tim da si pripisujete isključive zasluge. Nadalje, kad govorite o poreznoj reformi, kad govorite o promjeni Zakona o Poreznom USKOK-u, kad kažete poreznici vas traže da kažete. Pa mene traže građani ministre! A moram vam reći da vašom poreznom reformom bogati imaju više, vi i ja dobivamo veću plaću, a oni koji primaju minimalac primaju 50 kuna veću plaću. Kada sam vas molio ministre da razmislite o drugom čitanju da ciljanim poreznim olakšicama potičemo određene industrije, primjerice IT industriju u Slavoniji to je bilo potpuno ignorirano. Žalosno je, ali je jedan Superman koji je tako brzo preokrenuo trendove mislim da si to ne može dopustiti. I na kraju kad opetovano ponavljate da ste u Agrokoru dali dva potpisa jedan na ugovor, jedan na otkaz. Pa ja se pitam onda i ne propitujem tu vas, propitujem vašeg poslodavca pa za što vam je onda davao toliku plaću ako je jedina odgovornost vaša bila dati [[Upadica predsjednik: Vrijeme.]] potpis na ugovor i raskid ugovora o radu. Hvala.
Hvala. Odgovor na repliku.
Hvala lijepo. Prije nekoliko mjeseci, nemojte mi zamjeriti što ne znam točan datum, jer i danas nakon ovog cijelog dana više ne znam ni koje je doba dana. Jedan dnevni list dodjeljivao je nagradu između ostalog gospodarski događaj prošle godine. I gospodarski događaj prošle godine bio je rast BDP-a. I mene su pozvali, ja sam imao tu čast kao ministar financija preuzeti tu nagradu. I onda i sad vam govorim zasluge isključivo za gospodarski rast idu hrvatskom gospodarstvu. Nikad nisam nikome uzimao zasluge, tako da kažem evo ja sam ne znam što napravio ja osobno sam. Ali to gospodarstvo je funkcioniralo u okvirima koje je između ostalog i Vlada postavila. Stvari koje smo i sad malo prije rekli, to isto gospodarstvo je vapilo prema meni i kolegama iz Vlade nemojte propisat jedinstveni kontni plan, krenite dalje u rasterećenje poreznih davanja. Kada sam izašao i predložio nakon ekspertne radne skupine poreznu reformu cijelo to gospodarstvo je to prepoznalo. Naravno, pojedini segmenti su se gledali u svojim dijelovima. A što se tiče javnih financija, javne financije su ipak odgovornost države i Vlade. I uz dužno poštovanje prema gospodarstvu koje puni taj proračun ipak je ne samo meni, evo ovdje je dvoje ljudi, ima ih još jako puno koji su zaduženi u Ministarstvu financija koji vode brigu da proračunski korisnici drže svoju potrošnju pod kontrolom. Prošle godine kada je bio donašan proračun u trećem mjesecu, nisam ja tako neki veliki vizionar, ali bio sam jedan od rijetkih, ako ne i jedini koji je predviđao da ćemo uspjeti smanjiti taj javni dug u BDP-u. Rekli smo idemo zamrznut potrošnju iz onih tzv. općih izvora koji stvaraju deficit. I onda je Vlada pala, parlamentarna većina se raspustila i imali smo prijevremene izbore. I svi su rekli sad će se pokazat hoće li uspjeti zauzdat potrošnju. I pogledajte, planirani deficit 9 milijardi kuna, ostvareni 2,8 milijardi kuna. Hvala lijepo.
Zastupnik Ivan Pernar. Izvolite.
Uvaženi gospodine Marić, opet muljanje, opet muljanje i kontinuitet muljanja. Ja sam već u sitne sate jednom drugom prilikom objašnjavao da vi prikrivate stvarnu rupu u proračunu jer dospjele kredite uopće ne računate u državne rashode. Znači kada državi ove godine dođe na naplatu 27 milijardi kuna kredita vi to ne računate kao državne rashode. Kada vam dođe na naplatu 7 milijardi kuna kredita za državna jamstva koja je država davala za kredite koji se nisu vratili, vi ni to ne računate među proračunske rashode. I onda imate sve skupa preko 35 milijardi kuna obveza koje nemate od kuda podmiriti, ali vi to ne računate u deficit. Ne, vi ste izmislili dvojno knjigovodstvo, nazvali ste to na znam, vodite to pod račun financiranje i onda kredite koje dižete računate ko prihode. To su mućke i manipulacije sa brojevima koje vi radite i onda kažete deficit je 1% BDP-a itd. a to što vam fali 40 milijardi kuna u ovoj godini da pokrijete tekuće potrebe države za novcem. Šta 40 milijardi, pa to je trećina proračuna najmanje, najmanje gospodine Mariću, to je 33% državnog proračuna, a vi pričate ne znam 1% BDP-a manipulirate uporno i zato morate otić i zato ću glasati za vašu smjenu i što prije odete to bolje za ovu zemlju i za ovaj narod. Hvala.
Odgovor na repliku.
Hvala lijepo. Uvaženi zastupniče, kada sam shvatio da ste se stvarno nešto naljutili na mene, prije par tjedana nisam dobio vašu čestitku za Uskrs što je bio slučaj prošle godine kada ste mi slali i čestitke i govorili o tome kako sam ja dobar čovjek, a da je kriv sustav. Ali imam vaš kontakt pa ću vam ja poslati adresu … [[Upadica se ne razumije.]] dobro, onda je s krivog broja. Ja se ispričavam ako je bilo s krivog broja ako vam je neko hakirao, ali ja mislim da imam vaš kontakt pa ću vam poslati ili ću vam dostaviti. Dostavit ću vam adresu u New Yorku i adresu u Bruxellesu, tamo su dvije institucije koje propisuju sustav nacionalnih računa i metodologiju javnih financija za Europu i za EU i za cijeli svijet. RH je 28. zemlja članica EU, najnovija, najmlađa članica, ali isto tako zemlja članica koja poštuje sva pravila i regule EU pa tako između ostalog i metodološki vođenje javnih financija. Sve što je u našim javnim financijama, a uz put budi rečeno kada me već prozivate za manipuliranje dvojno knjigovodstvo, brojka koja je nedavno objavljena dakle deficit proračuna opće države u 2016. godini najniži od kada se mjeri po europskoj metodologiji, spomenutih 2,8 milijardi kuna u odnosu na 11 lani i 17 preklani je napravljen prema toj metodologiji, ali ga nije računalo Ministarstvo financija, izračunao ga je Državni zavod za statistiku koji je dobio verifikaciju od Europskog sustava statističkog zavoda odnosno EUROSTAT-a. Ja ne znam opet ponavljam i postavljam si pitanje, gdje tu ja ili bilo … [[Upadica se ne razumije.]] Hvala lijepa.
Zastupnik Pernar izričem vam opomenu kao što sam to napravio i gospodinu Grmoji kada je počeo dobacivati i mislim gospodinu Đujiću. Zastupnik Silvano Hrelja.
Uvaženi gospodine ministre. Čekao sam vašu raspravu vezano za Poreznu upravu sa jednom namjerom da kaže nešto i porezu na mirovine i jednoj grešci koja se dogodila ove godine. No treba tu biti veoma fer i reć da postaviti dobar porezni sustav treba vremena i to je pitanje kontinuiteta, to nije uspješnosti jedne vlade nego nadogradnja sustava iz vlade u vladu. Dakle u svom radnom vijeku imao sam svakakvih susreta sa Poreznom upravom od velikih nepravdi do dobrih poteza ali neće biti dobra dokle god neko kao u Italiji kada kupi dva auta mu na vrata dođe porezna inspekcija iliti financijska policija koja ga pita odakle imate pokriće za takve rashode. I neće biti dobro dok Porezna uprava bude djelovala jednako pod jednakim kriterijima na istoku, na jugu, na zapadu Hrvatsku, dakle ne da u jednom periodu je više u Istri nego a da je u drugom dijelu Hrvatske uopće nema. Ono što sam želio reći je da je pogriješio HZMO kod obračuna poreza onim umirovljenicima koji uz mirovinu i rade do 4 sata, da im nije uzeo u obzir poreznu olakšicu, da je to Porezna uprava priznala da se dogodila greška i sada ovi jadni za svojih 500, 800 ili 1000 kuna moraju čekati godinu dana da im neko vrati. Želim reći, da Porezna uprava mora imati mehanizme da vrati odmah ono što je krivo uzeto, to želim reći i želim dati konstruktivni doprinos ovoj raspravi.
Odgovor na repliku.
Hvala lijepo. Uvaženi zastupniče, da sada ne krećem svaki puta u nekakav koliko se dugo ko zna, ali nas dva se znamo već neko vrijeme i surađivali smo, a i bili smo kao i sada nazovimo tako na suprotnim stranama. I u jednom i u drugom primjeru uvijek smo imali argumentirane, otvorene dinamične možemo reći tako rasprave. Dakle nikad nismo bježali jedan od drugoga po pitanju argumentacije i kod porezne reforme također. Cijeli dan sukob interesa, kod mirovina sam u sukobu interesa. Oboje roditelja su mi umirovljenici i vjerujte da bi bio najsretniji na svijetu i njima i svima mojima u susjedstvu u Slavonskom Brodu i koga god poznam, svim umirovljenicima omogućiti veće mirovine. Jel to moguće u ovom trenutku? Sigurno da ne mogu tako lako odgovoriti da će mirovine rasti xy%, davati nekakva lažna obećanja. Ali ono što ste vi dobro rekli i apostrofirali i tu smo se složili. Jedan od temeljnih postulata porezne reforme je bilo između ostalog uz to porezno rasterećenje da se pojednostave propisi, propisi, ta šuma propisa poreznih, išli smo sa 15 zakona, koje smo probali pojednostaviti kako bi rad porezne uprave bio bolji i efikasniji. Njima lakše ali poglavito lakše građanima, umirovljenicima, poduzetnicima i slično. Da ne dolazimo do ove situacije jer nikome nije drago ni meni kao ministru ni ravnatelju Porezne uprave ni bilo kojoj osobi u poreznoj upravi čuti situaciju da postoji različito mišljenje recimo središnjeg ureda ovdje u Boškovićevoj u odnosu na nekakav područni ured za istoku Hrvatske, na jugu Hrvatske, nebitno gdje po pojedinom predmetu. To je bila jedna od intencija zašto sam stao pred vas bez obzira na kratkoću vremena i rokova. Sigurno da smo se u onoj raspravi kako javno tako i u Hrvatskom saboru fokusirali na porezne stope ali vi dobro znate da sam upravo te postolate poglavito branio. Hvala lijepo.
U ime Kluba zastupnika IDS-a, PGS-a i LRI-a govoriti će zastupnik Tulio Demetlika.
Hvala lijepa gospodine predsjedniče Hrvatskoga sabora, cijenjene kolegice i kolege, poštovani ministre sa suradnicima. Evo i mi iz kluba IDS-a, PGS-a i Liste za Rijeku želimo izreći jasan stav vezano za pitanje iskazivanja povjerenja ministru Zdravku Mariću ali isto tako i za smjenu predsjednika Hrvatskoga sabora Bože Petrova. Želim objasniti našu poziciju kao što je jutros gospodin premijer, gospodin Plenković rekao da postoji jedan brod i da na tom brodu postoji određeni tim tako je i IDS na jednom brodu već punih 27 godina i bez obzira na turbulencije lijeve i desne mi smo uzeli svoj pravac, svoj put i im kao stranka čvrsto držimo da smo lijevi liberalni centar i danas smo dio opozicije u ovom Hrvatskom saboru. I upravo zbog toga IDS zajedno sa svojim partnerima PGS-om i Listom za Rijeku ne želi odustati od onih vrijednosti za koje smo se duži niz godina i borili, koje smo zastupali i zastupamo i koje branimo. I zato pod prvo, s obzirom na okolnosti, bez obzira na stručnost ministra Marića u koju ne sumnjam, stvoreno je takvo okruženje u kojem on više ne može normalno obavljati dužnost ministra. Zato ćemo glasati za njegov opoziv. Mi smo glasali i na početku ovoga mandata protiv ove Vlade, nismo podržali, ali činjenica je da je MOST evo podržao. Pod 2., IDS će glasati i za opoziv Bože Petrova. Mi ne možemo podržati stranku i čovjeka koji se protivi slobodi izbora, koji se protivi pravu na pobačaj, koji odbija otići u Jasenovac i zagovara ukidanje Istre kao zasebne regije. MOST je u svom političkom djelovanju jasno demonstrirao svoj odnos prema antifašizmu, prema ljudskim i građanskim pravima, pravima manjina i Istri kao regiji. I mi za takvu stranku jednostavno nećemo dignuti ruku. Međutim, htio bih nešto i reći o neozbiljnosti i neodgovornosti stranka koje su nas dovele u ovu situaciju. Mi smo svjesni da nakon ovih dviju godina tih turbulencija koje smo doživjeli da svi pokazatelji pokazuju i rast gospodarstva, pad nezaposlenosti, recimo da se je država stabilizirala. Da li je to rezultat one prijašnje kukuriku Vlade, da li je to rezultat ulaska u EU, da li su tu i zasluge one Oreškovićeve Vlade ili ove zadnje Vlade ali i činjenica je da nama u Hrvatskoj je suđeno, mi imamo takvu sudbinu da čim nam nešto krene za gore mi se moramo posvađati, nema jedinstva i opet rušimo i vraćamo se u krizu. Imamo sada krizu Vlade, imamo krizu Sabora i sada slušamo priče tko je kriv. I danas cijeli dan prepucavaju se s lijeve na desno, MOST, tko je kriv. Ima kod nas jedna poslovica koja kaže ovako, kada idete u partnerstvo kada te prvi put zezne onda je kriv onaj koji te je zeznuo, kada te drugi put zezne onda je kriv onaj koji si je dozvolio da ga zezne. Tako da nađite si tko je kriv ali činjenica je da smo svi mi u istom košu zahvaljujući upravo tom vašem sukobu. Činjenica je da druge zemlje u okolici rade reforme, prilagođavaju se sve konkurentnim i bržim uvjetima poslovanja. Hrvatska Vlada nažalost i dalje srlja iz jedne katastrofe u drugu. Svjedoci smo da pred one uskršnje blagdane, sada za prvomajske blagdane dobivamo lijepe informacije o zadovoljstvu svih naših turista, posjetitelja, kako smo mi lijepa država, mirna država. Međutim svjedoci smo isto tako upravo sada kada imamo turističku sezonu pred nama da imamo probleme sa Schengenom, odnosno granicama a nama su institucije blokirane. Vidjeli smo što se dogodilo prije nekoliko tjedana i kakav bi neopisiv kaos nastao da institucije nisu promptno reagirale. Osim toga tu je i nestabilnost u Turskoj i neizvjesnost oko mogućeg novog vala izbjeglica. Međutim politički sukob između MOST-a i HDZ-a doveo nas je do destabilizacije zemlje i šteta je neprocjenjiva. Zamislite sve one ljude koji se sada razmišljaju da li doći u Hrvatsku na ljetovanje, naše susjede, da li su to Slovenci, Mađari, Srbi, da li kada čuju ovu retoriku koja vlada u ovom Saboru a ili ona retorika koja je van ovoga Sabora, pogotovo mislim na gospodu iz MOST-a koji čak pozivaju narod da moraju reagirati, da mora uzeti stvar u svoje ruke, da počinje se evo i danas smo svjedoci pucali iz svih mogućih artiljerija. Da se nas ovdje u Saboru ukazuje prstom i prijeti i straši. Pa ne bojimo se vas gospodo iz Metkovića, jer nije počeo politika dolaskom sa vas u Sabor i vašim odlaskom u Sabor. I zato vi iz HDZ-a i MOST-a izabrali ste jedni druge i sada mi svi plaćamo cijenu vaše neodgovornosti. I zato na žalost hrvatski građani su taoci vaše oholosti i egoizma. Hvala.
Prije nego krenem na replike dopušta li mi zastupnik Demetlika da nešto kažem? Zastupnik Demetlika dopuštate li mi da nešto kažem prije nego pustim replike? Pa evo tražim dopuštenje budući da nemam pravo se miješati. Ja mogu biti samo koordinator svojevrsni i upozoravati.
Imamo iskustvo već u ova zadnja dva dana da kao predsjednik Sabora možete sve.
Aha, budući da evo po vašem dopuštenju mogu sve nevjerojatno da IDS i MOST ne mogu skupa jer ja nisam došao na jednu obljetnicu u Jasenovcu. Mene samo zanima što bi bilo da nisam bio taj dan u Bratislavi? Ili to što se ja zalažem za život, mislim da su ipak neke druge stvari u pitanju. Ali evo kao što ste vi meni dopustili da ja kažem, evo ako želite replicirati, slobodno.
Hvala vam lijepa gospodine predsjedniče. Ja kad sam, ja vjerujem da MOST nije samo jedna osoba gospodin Božo Petrov, nego da može izaslanika svoga poslati.
Izaslanik je bio. U tom i jest problem. Postoji izaslanik Sabora, a cijelo vrijeme me napadaju. Evo gospodin Sladoljev je bio izaslanik Sabora taj dan pored predsjednika Vlade. Pogledajte slike. Hvala. Zastupnik Tomislav Klarić, izvolite.
Uvaženi kolega i prijatelju Tulio, ja morem ti govoriti po domaći pa ćemo se bolje razumit. Govoriš da vi va IDS-u imate svoj brod i svoj put već dvadeset let i da ste stalno na tomu putu. Ja to uvažavam. Ali kad govorite imamo krizu Vlade, imamo krizu Sabora, imamo krizu ne znam čega i postavljate si pitanje tko je tu kriv. Svi smo krivi – i vi, i ja i svih od nas tu 151. A ne more bit krize ako smo mi složni. Ako mi znamo procijenit ča se danas ovdi događa. Da vidimo da su ovdi podmetanja, da vidimo da se ovdi pokušava izazvat ta kriza o kojoj si ti prijatelju govorio. I tu sad ni drugoga puta, da bi IDS tribal skrenut na livu ili na desnu stranu, tu sad odluka i Tulia Demetlike i Tomislava Klarića i Pupovca i Radina i svih nas od 151 ovdi. I sad je pitanje ča će bi sa tom krizom? Kolika šteta će nastat s ponovljeni izbori, ponovnim nekakvim preslagivanjima, slaganjem ne znam kakve Vlade, zastojem u privlačenju europskih sredstava, o tome sam već govorio. O novim nekakvim ministrima koji će se imenovati, pa dok se uhodaju ministarstva u nepovrat ćemo bacit više od godinu dana, a već smo izgubili jednu. I taman kad je sve krenulo i kod vas u Labinu i kod mene u Bakru i u Metkoviću i u čitavoj državi, u Slavoniji šta se događa? Netko se sjeti ministar nam se ne dopada hajmo ga rušit [[Upadica predsjednik: Isteklo je vrijeme.Hvala.]] hajmo rušit Vladu.
Odgovor na repliku.
Zahvaljujem gospodine potpredsjedniče. Ekola ako ćemo govorit po naše, ja ima … [[Govornik se ne razumije.]] da me neće kapit. Moji Labinjani su rekli da tecujemo kako govoriš ti po naše va Sabore. I sad vidite vi kako je teško, perke sigurno niste doli malo južnije nas neće kapita. Jer ne zna on da li nas kape kolege iz MOST-a, ali bitno da vi kapite. Meni je drago kolega Klarić da sada spominjemo ovo zajedništvo, jedinstvo i da pokušamo svi zajedno doći do jednog rezultata. Činjenica je da predstojeći lokalni izbori su jedan od razloga možda tih nesuglasica, ali odgovornost ste preuzeli vi iz HDZ-a sa vašim dragim prijateljima iz MOST-a. I to dva puta. I dva puta ste doveli situaciju takvu u našu državu da opet imamo nestabilnosti, da imamo nesigurnosti i da sve ono što se je radilo tih proteklih dvije, tri, pet, deset godina unazad se dovodi u pitanje. I sve one prednosti koje smo postigli na žalost upravo zbog vašeg međusobnog sukoba, nemojte miješat sad nas koji mi nismo sudjelovali u tome. Vi ste zakuhali i sad se izvlačite iz toga.
Zastupnik Ivan Pernar javio se za repliku.
Pa htio bih gospodine Demetlika reći jednu misao. Vi ste spominjali gospodarski rast. Znate kako vam ova Vlada radi gospodarski rast, kako računa. Na primjer Agrokor digne 4, 5 milijardi kuna kredita, tj. eura kredita. I što se dogodi? Novac se upumpa u opticaj i kao ostvaruje se gospodarski rast. Ima novaca, stvari se kreću. A onda kad krediti dođu na naplatu, onda urušavanje. Ista stvar. Kaže ministar Marić ima projekciju za iduće tri godine da digne 170 milijardi kuna kredita. I šta, onda će on govoriti sutradan mi imamo gospodarski rast. Gospodine Demtlika s kojim novcem on ostvaruje taj rast? Sa 170 milijardi kuna kredita bi moja pokojna baba ostvarila gospodarski rast. Ali gospodin Marić ne odgovara na pitanje što kada ti krediti dođu na naplatu jer ono što se trenutno događa Agrokoru to je ono što će se dogoditi državi, samo što će taj potres biti puno brutalniji i neće biti samo u pitanju kako se tepa 60 tisuća Todorićevih radnika nego će biti 4 milijuna građana Hrvatske, ako ne i manje zbog stalnog iseljavanja. I on evo radi sada procjene bit će mirovine 25% manje, to su procjene ove države. Oni prije izbora obećavaju gospodarski rast, kada izbori prođu kaže projekcija bit će mirovine manje od 25%. Pa od kuda će biti taj gospodarski rast? Kamo će se to vraćanje dugova koji se ne mogu vratiti odvest našu zemlji i narod? Hvala.
Odgovor na repliku zastupnik Demetlika.
Uvaženi kolega Pernar, možda i vaše neiskustvo u tome doprinosi da neki put govorite stvari koje jednostavno ne drže vodu u praksi. Naime, gospodarski rast ne bilježi se samo radom Vlade ili radom lokalnom ili županijskom nivou nego prvo i osnovno da budete destinacija kao država za ulaganja da li domaćeg ili stranog kapitala, prvi i osnovni uvjet je da morate imati političku stabilnost i sigurnost. Kad imate to onda budite uvjereni da investitori, da li domaći ili strani će ulagati u svoje proizvodne pogone, u svoje ja ću reći investicije koje će sigurno doprinijeti i zapošljavanju i stvaranje novih vrijednosti. Mi danas sa ovom situacijom koju imamo u našoj državi jednostavno ćemo odbijati daljnja ovako ulaganja koja će doprinijeti razvoju gospodarstva.
Zastupnik Bojan Glavašević.
Hvala gospodine predsjedniče Sabora. Kolega DEmetlika u svojem izlaganju u jednome dijelu govorili ste o ozbiljnosti i MOST-a s jedne strane i s druge strane HDZ-a i o cijeni neodgovornosti i oholosti. Ja se s vama slažem. Mislim sjetimo se samo kako je koalicija vlade koju je vodio SDP-a sudjelovao IDS i HNS kako je ponekad bila teška. Politika jednostavno nije jednostavan posao to nije jednostavan poziv. Donosimo teške odluke, imali smo nesuglasica, teških trenutaka isto tako, ali smo bili odgovorni političari i političarke. Moj dojam je i ono s čime se ja slažem s vama da smo u posljednjih godinu i pol imali priliku gledati jako puno političara i političarki koji kako bi se po domaće reklo … /Govornik govori talijanski./ … ne, dakle misle da eto tako mogu državu voditi bez nekakve osobite odgovornosti. Ali tome nije tako i drago mi je da ste upozorili na to. Ipak danas ovdje smo i zbog jedne druge teme, ne zbog izbora i mislim da ste i na tu temu vezano za gospodina Marića imali isto tako vrlo vrijedne komentare. Hvala.
Odgovor na repliku zastupnik Demetlika.
Zahvaljujem gospodine predsjedniče. Da, lijepo ste rekli u onom prošlom mandatu tzv. MIlanovićeve vlade i mi smo bili partneri jedne koalicije i sigurno nije bilo jednostavno, ali smo pokazali ja ću reći zrelost i odgovornost. Činjenica da još za svaki plod kada se posadi, tj. sjemenka mora narast drvo i onda dok dođe plod pa ozreli. Izgleda da neki političari nisu još došli do tog stupnja zrelosti i preuzimanja određene odgovornosti. Ali isto tako tu nezrelost i neodgovornost pokazuju i kroz samu retoriku, tako da vjerujem da će neki budući Sabor prije nego šta takvi sabornici uđu da im se održi jedan tečaj na koji način debatirati i razgovarati ovdje u Saboru. Hvala.
Zastupnik Nikola Grmoja.
Kolega Demetlika, vi ste se poslužili retorikom kolege Pupovca koji je ovdje sve nas proglasio fašistima, tako ste optužili predsjednika Sabora jer nije mogao biti u Jasenovcu iako je bio u Bratislavi i poslao svog izaslanika. Nitko vam danas nije prijetio od strane MOST-a, ja posebno ne, ja vam uopće nisam prijetio. Ja sam rekao samo da ste glasovali odnosno kod glasovanja za lex Agrokor da ste se isključili, da postoje poveznice IDS-a Agrolagune vi to dobro znate i Agrokora, tako da ja sam o tome govori. Ja nikome nisam prijetio, ja ne znam iz čega ste vi iščitali da ja vama prijetim osim ako sam vas možda kao što je premijer rekao da sam ovih dana bio kao osica osim ako sam vas ubo tamo gdje nisam smio.
Odgovor na repliku zastupnik Demetlika.
Zahvaljujem gospodine predsjedniče. Kolega Grmoja, kada se nekome uprijeti prst ovako i maše, to je za mene prijetnja. A ako vi imate određenih dokaza, a ne ove insinuacije koje često ovdje govorite i ne samo vi nego i vaši ostali kolege, neki pojedinci iz MOST-a, da samo optužujete bez argumenata i činjenica. Ako imate evo postoje institucije u RH i lijepo iskažite i pokrenite postupka pa da onda vidimo u šta su to IDS u Istri umiješani. A ovo da smo mi izvukli kartice, da li nas vi špijunirate možda? Ja od kada sam došao u Sabor kartica nikad nije izašla iz svoga mjesta. Zato nemojte opet lažima obmanjivati javnost. Hvala lijepa.
Zastupnik Domagoj Hajduković javo se za repliku.
Hvala lijepo. Pa evo dragi kolege kada već govorimo o lokalizmima, ajmo malo divaniti po šokački pa ću vam ja lipo reć drage moje kolegice i kolege, e da je bar nama u Slavoniji i Baranji loše kao što je vama u Bakru ili u Istri. Nemojte me krivo shvatiti. Ako vi mislite da je vama loše, možete misliti šta je u nas. Ništa dobrog, draga moja gospodo, lipi moji sunarodnjaci. Ništa dobro. Ali slažem se sa vama kolega Demetlika kada kažete da imamo problema kontinuiteta, apsolutno ih imamo. Ne razmišljamo strateški, ne razmišljamo dugoročno. Trebamo prvo znati šta želimo napraviti od svoje domovine, od svoje zemlje. Kada razmišljamo strateški a recimo donijeli smo Strategiju razvoja obrazovanja koji smo donijeli uz neke suzdržane glasove u Saboru ali bez glasova protiv. Tada kada dođe nova Vlada onda kažemo ništa ovo prije ne vrijedi, sada idemo iz nule. Gdje nas to dovodi? Kurikularna reforma je tu negdje u zraku i ako ova Vlada padne neće se ni nastaviti. Pitanje je da li će i kada će. Meni ovo dragi kolega liči na svađu bračnih drugova. Mi sada svjedočimo jednoj mučnoj svađi do prije nekoliko tjedana vrlo idiličnih partnera koji su vrlo, vrlo sinkronizirano dizali rukice recimo za poreznu reformu koji su bogatima dali više a siromašnima manje, koji su sinkronizirano dizali rukice za lex Agrokor, branimo i dalje nešto što ne znamo što branimo i čije je to vlasništvo, to je privatno vlasništvo itd., da sada ne spominjem svoje dvojbe. Ali nas se dovodi u isti koš i mi smo isto odgovorni kao oni koji su do evo prije tjedan dana bili u savršenom braku. E pa mislim da to baš i nije tako. I kao što bi mi šokci rekli nemojte mi ništa zamjeriti ali to nije isto. Hvala.
Odgovor na repliku.
Zahvaljujem gospodine predsjedniče Sabora. Evo da budem iskren, ni nama nije u Istri ili kolegi u Bakru bilo baš najbolje ali vjerujem da upravo i politikom koju smo vodili na lokalnom nivou doprinijelo je da smo određene probleme riješili. Ja ću reći i za IDS koji evo upravlja Istrom već punih 24 godine da možda taj kontinuitet je garancija uz, ja ću reći vrijedne Istrijane koji su i prihvatili i ja ću reći vrijedno odrađuju ono što im se i zacrta kroz određene strategije koje smo mi davno davnih dana donijeli. Ono šta volimo mi reći, kamo li sreće da se … [[Govornik se ne razumije.]] cijela Hrvatska i da vi u Slavoniji doživite ono, viši standard kao što ga imamo, ne samo mi u Istri nego evo kolega Klarić u Bakru ili u Primorsko-goranskoj županiji. Ali slažem se sa vama ovo što ste rekli, odgovornost i prozivati nas koji smo u opoziciji za ovo što se dešava a sukob je vidljiv i jasan, ono što ste i sami rekli do prije 15 dana idilična ljubav, međutim izgleda da je ljubav pukla. I sada tu odgovornost želi prebaciti na nas. Mislim da mi to nećemo i ne možemo prihvatiti. Hvala.
Zastupnik Milorad Pupovac.
Zahvaljujem gospodine predsjedniče. Poštovani kolega Demetlika, vi u dijelu Hrvatske iz kojeg dolazite, iz Istre pokazujete svojom politikom kako se čuva multietničnost i multikulturalnost i kako se unatoč različitim izazovima poštuju prava manjina, prava onih koji po različitim osnovama su došli ili dolaze živjeti u tu županiju Hrvatsku. I nama je sasvim razumljivo zašto ste vi kao i mi osjetljivi na jezik, na govor koji ima manjinske anti karakteristike. Nama je sasvim razumljivo kada vi prepoznajete znakove netolerantnoga isključivoga govora jer vi to čuvate kod svoje kuće. A oni kojima se kaže da govore takvim jezikom i misli se samo na jednog ili na dvojcu kako oni odgovaraju? Oni kažu sve nas ste ovdje nazvali tako? Nismo sve nas. Mi slušamo tko kaže. I govorimo samo onima koji kažu. A nikada nećemo optužiti ni sve MOST-ovce, nikada nećemo optužiti ni sve SDP-ovce niti sve HNS-ovce, takvi smo. A onaj tko kaže da su napadnuti svi kada je napadnut on, taj naravno nastavlja onom vrstom govora i politike koja je lažna i obmanjivačka.
Hvala, zastupnik Pupovac, isteklo je vrijeme. Odgovor na repliku.
Zahvaljujem gospodine predsjedniče. Cijenjeni kolega Pupovac utvrdili ste ono što IDS već duži niz godina promovira i sigurno ne samo zaštita prava manjina ili zaštita ljudskih prava, multikulturalnost, to su one vrijednosti koje sam i u svome izlaganju rekao i od toga IDS sigurno nikada, nikada, nikada neće odustati. Jer mi smo u svojoj prošlosti prošli teške trenutke havarije i jednostavno Istra koja je oduvijek bila jedan most između istoka i zapada gdje su se mijenjale kulture, vlastodršci, gdje su svi koji su dolazili izrabljivali onaj istarski narod, jednostavno nas je naučio na taj suživot. I te vrijednosti koje smo pokupili i izvukli sve ono od onih svih različitih kultura koje su prošle Istrom, danas je to naše bogatstvo. I mi u tom baš svjetlu živimo i to ćemo i dalje kroz ovaj Sabor promovirati. Hvala lijepa.
Zastupnik Miro Bulj.
Zastupniče, vi ste neargumentirano i van teme optužili Božu Petrova da nije bio kao u Jasenovcu, da je to jedna fašistička organizacija MOST ili šta ste htjeli reći nacistička. Šta smo mi ovdje? Mi smetamo znači, gospodinu Jandrokoviću smo grupa opasnih ljudi, gospodinu Miloradu Pupovcu smo tko zna šta, vama smo tko zna šta. Šta vam smetamo? Šta smo mi to napravili? Pa vi ste vodili ovu državu gospodo, vi kolega Pupovac, vi kolega Demetlika. Pa znate li da se to događalo u vremenu vašeme? Pa znate li da je IDS povezan sa Agrolagunom? Znate li tko je vlasnik toga? Pa to je poznata stvar. Pa ništa nije tu danas rečeno protiv vas. Možda vas tema ne interesira, možda vama nije jasno da je premijer bez većine gospodin Plenković doveo Vladu u krizu, da je rekao da ima većinu. Njegova je stvar hoće li sa nekim ministrima surađivati ili neće, ali je državu doveo u krizu. Nema većine, nema 76 potpisa. Čekamo, očekujemo. Najpoštenije, na žalost nisu dobri izbori, ali najpošteniji su ako je netko obmanuo javnost i da se ispriča javnosti onaj tko je obmanuo javnost. A vi cijelu svoju strategiju ste usmjerili na ovih 10, 12 ljudi koji apsolutno dok ste vi vladali i dok se Hrvatska uništavala apsolutno nisu imali nikakav utjecaj na državnu politiku, apsolutno nikakav. Ni dok je kolega Pupovac koji non stop spominje bio sa Sanaderom, nismo mi imali utjecaja. Ja tada nisam imao nikakav utjecaj u politici, niti itko iz MOST-a. I da ste tada prvodili dobru politiku ne bi bio slučaj Agrokora i ne bi se dogodila ova situacija. Vi ste samo bile sluge dobrih vođa, ništa drugo.
Odgovor na repliku.
Zahvaljujem gospodine predsjedniče. Gospodine Bulj, ja ću molit da mi se izvuče van kad sam ja u ovom Saboru spomenuo riječ fašista. Ako sam ja to spomenuo, onda ja ću dati ostavku kao saborski zastupnik, ali to su vaše riječi. Mi inače volimo reći antifašizam, ne fašizam. Drugo, vi ste ti koji cijelo vrijeme od kad ste u Saboru otpužujete sve one koji su b ili prije i nas koji smo sada prvi put u Saboru da smo kriminalci, da smo lopovi i da smo doveli ovu državu u ovu situaciju gdje je ona sada. A ja pitam vas gdje ste vi bili i da li ste vi Kristofor Kolumbo koji je otkrio Ameriku, jer sa vašim istupima i pozivanjem svih da smo kriminalci i lopovi i da smo mi oni koji su krivi za stanje u ovoj državi, a vi ste preuzeli palicu zajedno sa HDZ-om, vođenje ove države zadnje dvije godine. Ali vi ste ti koji se stalno vraćate u prošlost, a obećavali ste velike reforme, a od toga jednostavno niste napravili ništa. Stoga evo pozivam vas da u buduće budite aktivniji upravo u novim smjernicama u razvoju ove naše države, a ne da se stalno vraćate u prošlost.
Zastupnik Furio Radin.
Hvala lijepa. Svi se ovdje natječu u istarskom dijalektu, pa ću ja reći, počet sa jednom rečenicom koju će na žalost razumjeti samo Tulio, niti Kliman ju neće najvjerojatnije razumjeti. … [[Govornik se ne razumije.]] Ti si govorio jako dobro prije. Jel'da da nisi razumio Kliman? Ti si govorio jako dobro prije, pokušao si podijeliti odgovornost, ali čini mi se da si odgovornost usmjerio uglavnom prema jednoj stranci i da smatraš velikom glupošću, to si ti rekao između redaka, pa čak i jasno da jedna Vlada koja sada vodi prema jednom boljitku, prema boljim rezultatima pada u ovom trenutku. Ako sam pogriješio, ispravi me.
Odgovor na repliku.
Zahvaljujem gospodine predsjedniče. Da kolega Furio, dobro ste primijetili. Možda sam ja skrenuo više nekako na MOST. Iz kojeg razloga? Jer nakon one prve Vlade zaslugom MOST-a pao je Karamarko i došlo je do velike promjene u HDZ-u. I sada u ovom sazivu Sabora 50% saborskih zastupnika iz HDZ-a se promijenilo, ali MOST-ovci su isti. Isti su oni koji su bili u prijašnjoj Vladi i isti su oni koji su sada. Znači, logika meni kao inženjeru govori težina tko je gdje kriv. Izgleda da nema sreće u braku sa MOST-om. Hvala lijepa.
Zastupnik Tomislav Panenić.
Hvala lijepo. Poštovani kolega Demetlika, meni je bilo interesantno upravo vaš navod oko pomjeranja MOST-a sa neke pozicije, znači prema desno. Svjedoci smo, malo smo lijevo. Znači kad krenemo u napad na nekoga onda odmah taj nas prebacuje na stranu na koju mu odgovara. Znači, kad malo razgovaramo o problemima u gospodarstvu dotaknemo i lijeve i desne. Kroz ove sve godine nam se događa zapravo da, našli smo puno krivaca koji bi trebali samoodgovornošću pokazati da ne mogu obnašati visoke dužnosti. Pa onda kad nekoga dotaknemo odmah nas šutnu na onu stranu kako nam odgovora. Ja ne vidim kako mi možemo biti i ljevica i centar i desnica i ekstremna desnica što sam čuo osim ako je to možda način da se rješava pitanje problema koji su nastali upravo uništavanjem imovine Republike Hrvatske kroz sve ove godine. Ako je to uloga, onda prihvatit ćemo tu ulogu. Ali ne možemo biti prozivani da mi smo protiv Istre kao regije. Ja ne znam da smo ondje izgovorili iti jednu jedinu riječ u tome smjeru, niti smo pristali na to da se borimo. Ja dolazim iz Srijema, da regionaliziram svoj Srijem ili Slavoniju ili bilo koga drugog. Govorimo o stvarnim problemima i želimo samo da izjednačimo prava ljudi koji žive u cijeloj Hrvatskoj. Meni je drago da u Istri je stanje relativno dobro, bolje nego negdje dalje. Ali shvatite da i mi želim imati isto tako te uvjete i da ne želimo da nam se događa putem Agrokora da se urušava naše gospodarstvo. U mojoj županiji urušava se tri tvrtke ključne koje trebaju držati poljoprivrednu proizvodnju i mi to promatramo. I onda na kraju pitat će i mene kao saborskog zastupnika iz toga kraja, ono a što ste poduzeli, tko snosi odgovornost za sve ove godine? Ja ne mogu s tim se nositi. Moram jednostavno reći mi kao zastupnici moramo o tome govoriti.
Odgovor na repliku.
Zahvaljujem gospodine predsjedniče. Cijenjeni kolega Paneniću. Ja ću krenuti najprije od ove reforme. Vaše ministarstvo i u onoj prijašnjoj vladi i u ovoj, najavljivao je reformu lokalne i regionalne samouprave. U vašim prijedlozima uvijek je bila Istra pripojena nekoj drugoj regiji, IDS to ne prihvaća. Da li to predlaže MOST, SDP, HDZ, to je stav IDS-a i čvrsto ćemo stajati na tome da svim reformama, a vi ste predlagali dvije na sreću niste ih uspjeli realizirati. To što se tiče Istre kao samostalne županije ili samostalne regije. Što se tiče onoga lijevog i desnoga, stvarno vi sami najvjerojatnije ne znate da li ste lijevo ili desno jer kada smo pregovarali o onoj prvoj kombinaciji i kada je već skoro bilo sve dogovoreno sa partnerima, ja ću reći ljevice, izigrali ste ljevicu i okrenuli ste se desnici. I sva vaša politička aktivnost u ove dvije godine pokazuje da ste čvrsta, ja ću reći desni od HDZ-a, a vi potvrdite da to nije tako. Hvala lijepo.
Klub zastupnika Stranke rada i solidarnosti i Reformista prijavio se za raspravu. U njihovo ime govorit će zastupnik Kažimir Varda. Izvolite.
Gospodine predsjedniče Sabora, gospodine predsjedniče Vlade RH s ministrima, kolegice i kolege. Nakon 13 sati skoro punih u ovom Saboru mijenjao sam već u par navrata svoju raspravu u ime kluba, pa ćete mi dopustiti da jedan dio i čitam, a i zbog svog zdravstvenog stanja nisam više u mogućnosti bit toliko koncentriran. Ne želim svojom raspravom ni u ime kluba, ni osobno bilo kome od vas nametati bilo kakvu odluku jer smo danas tijekom dana u više navrata mijenjali teze. Rasprava je o Prijedlogu za izglasavanje nepovjerenja ministru financija gospodinu Mariću i ja se samo na to želim referirati i u ime kluba. Ne želim nikome naturivat naše stajalište, ali ne želim ni da vi svoja stajališta koja su u više navrata pa čak i u javnosti i na televiziji ultimativna. O tome da li će predsjednik Vlade osigurati većinu ili će predlagatelj postupka za razrješenje ministra Marića osigurati većinu u Saboru odlučit ćemo mi glasovanjem ili za jednu ili za drugu opciju, pa će to razriješiti situaciju. Ali mi se čini, moram reći, žao mi je što nema tu kolege Pupovca, ne znam jučer ili prekjučer da smo se današnjim raspravama doveli u situaciju Sabor kao što je bio i Agrokor u situaciju u kojemu trebamo privremenog upravitelja. Današnja rasprava to pokazuje. Kada se referiram o prijedlogu za opoziv razrješenje ministra Marića onda i kao pravnik polazim od sljedećeg, istina je da postoji nešto što se zove politička odgovornost za obavljanje javne funkcije i ne sporim pravo bilo kojem saborskom zastupniku, bilo kojem klubu da se ta odgovornost stalno preispituje, ali ne mogu ni zbog svog zvanja ni zbog svog obrazovanja podržati tzv. presumpciju krivnje. Ja sam za presumpciju nevinosti. Presumpcija krivnje ne postoji. Ako polazimo od prijedloga da je ministar Marić u sukobu interesa, zato imamo instituciju koja se zove povjerenstvo pa pričekajmo odluku tog povjerenstva i onda tražimo razrješenje. Ja ću dignut prvi ruku za razrješenje ako to povjerenstvo na temelju činjenica utvrdi da je ministar Marić u sukobu interesa. Dok god to nije polazeći od presumpcije nevinosti, ne mogu podržati Prijedlog za razrješenje niti će to napraviti članovi mog kluba. Gospodin Vrdoljak je danas govorio u svojoj raspravi nismo svi isti, ja se s tim slažem, ali kolegice i kolege, moram okrenut stranicu na to sam vas upozorio, svojim raspravama, svojim vrijeđanjem, svojim ono na što je i uvažena zastupnica Pusić upozorila da vadimo čovjeku dušu, a ne govorimo o problemu i o njegovom rješenju, mislimo da se dopadamo narodu i pozivamo se na narod i kažemo sav narod traži razrješenje, a taj narod zapravo misli sljedeće, dosta mi je vaših svađa i zato ste svi isti, a mi tvrdimo da nismo. Dakle da skratim, što se tiče Agrokora moje osobno mišljenje a i kluba i tako smo i glasovali da je ova Vlada u bilo kakvoj sprezi sa Agrokorom odnosno vlasnikom Ivicom Todorićem ne vjerujem da bi došla pred ovaj Sabor sa tzv. lex Agrokorom, ne vjerujem. Zato što smo donošenjem tog zakona osigurali i cijeli gospodarski sustav Hrvatske, osigurali naplatu dugova malim dobavljačima, posebno OPG-ovima, zaštitili radna mjesta i osigurali plaće zaposlenicima. Ali i ono što je važno kada se govori o Ivici Todoriću razvlastili vlasnika prava na upravljanje kompanijom, imenovanjem kako ga ja zovem povjerenika. Na kraju bih htio reći sljedeće, građani, pa cijele obitelji, posebno mladi napuštaju državu. Šta mislite da je to samo zbog ekonomske situacije, gospodarske? Ja mislim da je to jednim dijelom i zbog toga što ne vide perspektivu upravo zbog naših svađa i permanentnih sukoba, upravo zbog toga. I to sukoba kako po svjetonazorskim pitanjima, podjelama na nacionalnim i drugim pitanjima pa i zbog toga ne vide perspektivu i odlaze. I na kraju, zbog čega sam potpisao i prijedlog za razrješenje predsjednika Sabora? Kada sam izgubio povjerenje? Ne onda kada se prikupljao potpis nego onda kada je gospodin predsjednik Sabora dao izjavu da je kao građanin, dakle privatna osoba podnio kaznenu prijavu. Predsjednik Sabora je prvenstveno javna osoba i predsjednik Sabora po meni ako je imao saznanja o osnovanoj sumnji da postoje kaznena djela onda je trebao upoznati i nas saborske zastupnike o čemu smo i mi trebali biti upoznati, o čemu smo i mi donijeti određene zaključke i kao Sabor poduzeti odgovarajuće mjere. Predsjednik Sabora ni u jednom momentu, jer predstavlja državu, u ni jednom momentu ne može se ponašati kao privatna osoba. Zbog toga i u tom momentu sam izgubio povjerenje. Dakle na kraju mi ćemo kao klub podržati ostajanje ministra Marića na mjestu, gospodina Marića na mjestu ministra financija. Makar imam i osobnih primjedbi na njega kada se razgovaralo o poreznim zakonima, kada sam predlagao bar onaj amandman za porez kod zamjena nekretnina, ali držim vas za riječ da ćemo nakon godinu dana izanalizirati koliki je bio prihod pa ćemo vjerojatni imati prigodu da to i mijenjamo. Hvala vam lijepa.
Gospodine Vlaović, ono što sam ja prijavio je nešto što ste mogli apsolutno svi, cijela hrvatska javnost pročitati u medijima prije nego sam prijavio. Zastupnik Borić, … … [[Upadica se ne čuje.]] Možete. … [[Upadica se ne čuje.]] Slažem se. … [[Upadica se ne čuje.]] Svatko od nas ima pravo na svoje mišljenje. Zastupnik Josip Borić, izvolite.
Hvala lijepo. Kolega Varda potpisujem sve što ste rekli u svom govoru i jasno je da nikome niste željeli naturati kako ste to sami rekli bilo kakvu, bilo kakvo mišljenje nego ste jasno objasnili zbog čega ste danas zauzeli stav koji ste izgovorili. Jer i ja nakon 13 sati rasprave danas pokušavam shvatiti što se događa u ovoj sabornici. Ono što ja vidim a logično je da svi napadaju MOST osim vas i HDZ-a. A svi će glasati sa MOST-om da se ruši ministar. Upravo oni koji ih najviše napadaju. Kakve su to poruke? To nije logično. Onda slušam kolegu iz Istre, kaže prijeti nam anarhija i nesigurnost u turističkoj sezoni ako dođe do nestabilnosti. Ali ćemo srušiti ministra da se to dogodi. Pa što je ovdje važnije? Partikularni interesi pojedinih stranaka. A svi se pozivaju na građane a štite interese stranaka. Pa zaista pokušavam shvatiti što je ovo. Gledam ponekad onu seriju lud, zbunjen, normalan pa da shvatimo što se ovdje događa danas. Znači niz nelogičnih poteza, politika, mišljenja koji su danas ovdje izgovoreni ali sve o jednom skupu zajedno treba postaviti krivnju na jednom poštenom, radišnom, stručnom čovjeku unaprijed osuđenom da bi svi imali razloga da provedu samo partikularne interese a ne provedu interese hrvatskih građana. Samo rijetki u ovim trenutcima imaju ono što ste vi sada rekli snage da vlastitim umom, savješću stanu na branik interesa hrvatskih građana.
Hvala. Odgovor na repliku.
… [[Govornik naknadno uključen.]] Jedan od motiva ovako moje kratke rasprave je zapravo bila vaša replika u kojem ste rekli homo homini lupus ili čovjek je čovjeku. Naime, a i jedna od replika gospodina Grbina koji je u ime kluba zapravo govorio o potencijalnom sukobu interesa ili o indicijama. On je pravnik kao i ja. Znate, svi smo mi ovdje u potencijalnom sukobu interesa, svi. I o svakome od nas se može govoriti o indicijama. A u krajnjoj liniji svi smo morali podnijeti i onu prijavu povjerenstvu. I zato pozivam na presumpciju nevinosti. I zato sam protiv presumpcije krivnje unaprijed. I zato sam zauzeo takvo stajalište. Hvala vam lijepo.
Zastupnik Ivan Pernar javio se za repliku.
Poštovanje. Sjećam se gospodine Varda kad sam razgovarao sa vama jednom prilikom i vi ste mi tada rekli Ivane ja sam bio pomoćnik ministra gospodarstva. I kaže što se dogodilo, veli tražili su iz Agrokora da im idem na ruku, gazda je to tražio, ja im nisam išao. I kaže Ivane svi prije mene su nakon što im je istekao mandat otišli raditi kod gazde u Agrokor, a mene jedino nije zvao. Kaže nije me zvao jer mu nisam pogodovao. A u slučaju ministra Marića imamo obratnu situaciju. Imamo situaciju gdje je ministar bio pomoćnik ministra i kad mu je završio mandat otišao je raditi kod gazde. Pa zašto ga je Todorić pozvao? Pa nije ga pozvao bez razloga. Da mu nije išao na ruku sigurno ga ne bi zvao. I onda iz Agrokora dolazi nazad u Vladu. Kakav salto! I on je toliko važan član Vlade da Plenković kaže, ma neka sve ode k vragu, neka padne Vlada samo da taj čovjek ostane. Što će reći, da zapravo Plenković nije taj koji drži konce u rukama i da su iznad njega neki drugi igrači. I bojim se da razlog zašto mu držite ljestve nije u tome što vi vjerujte u to da on nije kriv ili da je njemu namješteno, da je urota protiv njega medijska, od javnosti, ne znam od većine zastupnika itd. već isključivo zato jer ste prešli iz ove strane opozicijske u vladajuću, odnosno jer ste migrirali iz HSU-a u taj Bandićev klub koji štiti [[Upadica predsjednik: Vrijeme.]] iz tko zna kakvih razloga HDZ. Hvala.
Hvala. Odgovor na repliku.
Kolega Pernar, to što sam ja vama rekao to je točno, ali ja sam to ponovio i sa ove govornice. Prozivajući sve Vlade koje su pogodovale bilo s lijeva ili s desna, to sam rekao sa govornice ja. Ali ova Vlada gospodina Plenkovića u čijem sastavu je i ministar Marić šta mislite da li bi on pokušao da je u sukobu interesa da lex Agrokor spriječi? Šta mislite da bio lex Agrokor bio donesen da je predsjednik Vlade u sukobu interesa ili da navija za Ivicu Todorića? Ako mi nismo razumjeli suštinu tog zakona, onda ja uistinu, ja vam tu ne mogu pomoći. Ja vam uistinu tu ne mogu pomoći, ako ne shvaćamo da Agrokor nije samo jedna kompanija, da je Agrokor gospodarstvo Hrvatske i da može dovesti cijelo gospodarstvo u užasnu krizu ja vam tu stvarno ne mogu pomoći. Hvala.
Zastupnik Bojan Glavašević.
Hvala gospodine predsjedniče Sabora. Pozdrav premijeru i svim članovima Vlade, dobra večer! Gospodine Varda, ovako. Ja bih samo imao jednu opasku na vaše izlaganje, a to je da pojam presumpcije nevinosti zapravo ne pripada na ovome mjestu, on pripada u kaznenom pravu i pripada sudovima. Mi ovdje ne govorimo o kaznenoj odgovornosti. Mi ovdje govorimo o političkoj odgovornosti i mi ovdje govorimo o tome da li ministar Marić koji tamo sjedi ima povjerenje. To je ključna riječ, povjerenje zastupnica i zastupnika u Hrvatskom saboru. Mi ne utvrđujemo ovdje da li on treba ići u zatvor ili je nešto ili se na neki način ogriješio o Kazneni zakon Republike Hrvatske. U tom smislu mi ovdje ne možemo govoriti o presumpciji nevinosti. Vi, naravno imate pravo na stav koji god želite, ali ovdje se radi u konačnici o povjerenju. Da li vi nakon svega, mislim očigledno imate ovo je retoričko čitanje, nakon svega ovdje, imate povjerenje u to da ne samo ministar, nego i ova Vlada može predstavljati i voditi ovu državu bez nekakve sumnje u to da to rade sukladno onome što smo danas pričali sa kolegom Bačićem, onoj definiciji sukoba interesa, dakle da zaista mogu nepristrano obnašati svoje dužnosti. To je pitanje povjerenja, to nije pitanje presumpcije nečije nevinosti, to je pitanje povjerenja i političke odgovornosti. I u tom smislu kada sutra budemo pojedinačno, poimenično glasovali svatko od nas će morati reći da li ima povjerenje ili ne i to će ostati zabilježeno, budite sigurni u to. To je puno veća odgovornost.
Odgovor na repliku.
Kolega Glavašević, vi mene začuđujete. Dolazite iz akademske zajednice i vi ograničavate presumpciju nevinosti, a tvrdite da je čovjek u sukobu interesa, a imate povjerenstvo koje to treba utvrditi. Pa nije valjda na njemu da dokazuje nevinost, nego je na nekome dokaz da utvrdi da je u sukobu interesa. Vi to uopće ne razumijete. Meni je žao što pripadate akademskoj zajednici, a da to ne razumijete. I drugo, nemojte na mene vršiti pritisak da ja glasujem onako kako ćete vi glasovati. Vaše je pravo da glasujete kako ćete glasovati, a moje je pravo da glasujem kako ću ja glasovat i ne prijetite mi sa javnim glasovanje. Ja se ne bojim izreći svoje mišljenje javno ili tajno ili upiranjem u gumb. Hvala.
Zastupnik Domagoj Hajduković.
Hvala lijepo. Kolega VArda, svi mi ovdje koji imamo diplome smo pripadnici akademske zajednice i mislim da pa čak i da nisam pripadnik akademske zajednice da mi ne treba raščlanjivati što znači povjerenje, a što znači sumnja u sukob interesa, vrlo je to jasno i tu se slažem sa kolegom Glavaševićem. Nitko ne prijeti, svako glasanje je javno i ako vi već pričate o tome da se hoćete držati teme meni je onda sjajno da vi dok mi raspravljamo o povjerenju ministru u Vladi, govorite o vašem povjerenju predsjedniku Sabora, pa ajmo toliko o držanju teme. Kažete nismo svi isti. Da, nismo svi isti. Mi nismo isti tako što mi sebi ne uzimamo pravo da tumačimo koja je volja hrvatskog naroda što si vi uzimate za ovom govornicom. Ja si uzimam pravo da ću glasati da se ujutro mogu pogledati u ogledalo i reći Domagoj učinio si pravu stvar, e to si ja uzimam za pravo, a ne tumačiti što hrvatski narod misli. Ako hoćete o tome možemo govoriti o anketama. Što smo mi osigurali sa lex Agrokorom, što ste vi kolega osigurali sa lex Agrokorom, to nitko ne zna, to sam sto puta rekao, to je jednadžba sa svim nepoznanicama, to ćemo tek vidjet, ja to ne znam. Ja bih volio da smo mi osigurali tri tisuće radnih mjesta u Slavoniji o kojima sam pričao, ali ne mogu se zakleti svojim biračima, svojim sugrađanima da smo izglasavanjem tog zakona to zaista i učinili. I kažete da vas je na konstruktivnu raspravu potakla latinština našeg kolege Borića, pa ja ću vam reć nešto na šokačkom isto. Ako kažete da je „Homo homini lupus“ onda ću vam ja reći, HDZ i njegovi sateliti, a tu uključujem i vas, HZD Hrvatu je lupus, HDZ i vi ste vukovi koji razdiru ovu državu, baš tim neodgovornim ponašanjem i ne uživanjem povjerenja ni ovog Doma koji predstavlja ovaj narod. Eto toliko o povjerenju. Hvala.
Hvala. Odgovor na repliku.
Kolega Hajduković, vi nastavljate upravo tamo gdje je cijeli dan su vaše kolege stale, a to je izazivanje sukoba. To je vaše pravo. Ja nisam govorio o tome u ime naroda, to je vaš kolega Maras cijeli dan govori, da sve ankete pokazuju da cijeli narod protiv Vlade Andreja Plenkovića, cijeli dan. Poslušajte fonogram, ja sam govorio nešto drugo. Da je narod slušajući nas i ove sukobe ovdje u Saboru nas smatra da smo svi isti, o tom smjeru sam ja govori, ništa drugo i utvrdio da nismo. Hvala.
Zastupnik Tomislav Panenić.
Hvala lijepo. Poštovani kolega, upravo ste naveli gubitak povjerenja, izgubili ste povjerenje u predsjednika Sabora onog trena kada je izašao kao građanin i zatražio, potpisao, poslao kaznenu prijavu, ako ste primijetili 29. ožujka, dan prije. Ja sam upravo zatražio da se postupi po navodima gdje je bilo jasno rečeno od strane jednog od čelnih ljudi ruske banke da su lažirana izvješća u Agrokoru. Što se dogodilo? 24 sata nitko nije mrdnuo, ništa se nije dogodilo, niti državno odvjetništvo, niti bilo koja institucija, niti jedna naznaka da nekom je problem ako ruska banka smatra da lažirana izvješća Agrokora, nitko ništa. Što je napravio predsjednik Sabora? Jednostavno postao je sinonim hrvatskog čovjeka koji traži da se otkrije ta istina. Ako je to gubitak povjerenja, to je trebao zatražiti svako od nas. On je bio primjer svima nama ovdje koji smo u sabornici oko toga. A niste postavili pitanje, a gdje smo izgubili povjerenje u ministra Marića. Ja sam ga izgubio na primjeru Badela kada je bilo, borio sam se govorio, ovdje prozivao. Što se dogodilo? Otišlo je u ruke Agrokora, dakle to niste primijetili. Znači da je Meteor, nije to samo tvrtka sama za sebe. Tko je u Meteoru vlasnik? Darko Knez. Što je on bio? Bio je direktor Konzuma. A što je još uvijek? On je još uvijek direktor Adria Retaila i još uvijek je predsjednik Nadzornog odbora MultiPlusCard, znači još uvijek je u Agrokoru. Prema tome otpisat njima, dopustiti da uđu sa svojim malim kapitalom i preuzmu preko 50%, to je gubitak povjerenja. I neću nikada stati na toj temi i želim to istjerati do kraja. Znači ne može se jednostavno nakon svih upozorenja. Ja sam evo i kolegu i ona smo razgovarali bili u okviru one vlade i problemi oko toga i nakon toga se nastavilo i donesena odluka koja je negativna za hrvatsko gospodarstvo.
Odgovor na repliku.
Kolega Penenić, da ste vi podnijeli kaznenu prijavu, ja bih vam čestitao. Ali ja sam govorio o predsjedniku Sabora koji je predsjednik svih nas zastupnika, bez obzira na to kojem klubu pripadamo. I ako na bazi nekih informacija koje on dobiva upravo u funkciji predsjednika Sabora podnosi kaznenu prijavu, onda je bio red da upozna Sabor, bio je red da upozna Sabor. Hvala.
Zastupnik Marko Sladoljev.
Hvala gospodine predsjedniče. Pa evo gospodine Varda, ja sam bio u prošlom sazivu Sabora kada je također bilo preslagivanje, gospodin Bandić je bio jedan od glavnih aktera te priče samo su onda bili u interesu i neki drugi, tada je bila INA MOL, sada je Agrokor. Na govornici je bio gospodin Špika, sada ste vi, dakle isti su zapravo interesi i drugačiji su akteri. Ja samo želim vidjeti da, tj. želim vjerovati u to da će građani Zagreba i takvu rabatu prepoznati i da će to znati kazniti na izborima. Hvala.
Odgovor na repliku.
Naime, gospodine predsjedniče Sabora ne mogu odgovoriti jer jednostavno nisam čuo repliku, nisam čuo. Hvala.
A onda ste mogli se i ne dignuti a zatražili ste odgovor na repliku. Pa evo budući da on to ne može ponoviti nastavljamo dalje. Klub HNS-a, HSU također se javio za sudjelovanje u raspravi. U njihovo ime govoriti će zastupnik Ivan Vrdoljak. Izvolite.
Hvala lijepa predsjedniče, predsjedniče Vlade, potpredsjednici, ministri, kolegice i kolege. 13 sati rasprave. Ja ću skrenuti pažnju na jedan mali detalj, na početku možda. U 13 sati rasprave klub HNS-a i HSU-a je sudjelovalo u raspravi 5 minuta, jasno rekli svoj stav i pokušali uštedjeti ne vrijeme nego dostojanstvo u ovom Domu. U posljednjih nekoliko dana politička kultura i komunikacija su stvarno dotakli dno i ja ću puno puta to ponoviti. Do jučerašnji partneri se sada nazivaju diktatorima, mafijašima, opasnim ljudima i to ljudi nije normalno. Ali još je bilo puno, puno izrečenog u ovim raspravama ali izvaditi ću jedan detalj, neću nikoga osobno prozvati. Citat: „Ja sam neprijatelj Plenkoviću i Pupovcu.“. Je li stvarno mislimo da trebamo danas u Hrvatskoj imati neprijatelje i ratove? Je li stvarno trebamo komunicirati na način da postoje neprijatelji? Ako smo neprijatelji bilo koga od vas, jer nitko od vas meni nije neprijatelj, onda su mi neprijatelji i svi oni ljudi koji su dali povjerenje da sjedite ovdje. Jer kada kažem nekome osobno od vas da ste vi moji neprijatelji onda tisuće ljudi, desetici tisuća ljudi koji su glasali za vas su moji neprijatelji. To sebi iz pristojnosti, kulture, dostojanstva nikad neću dopustiti. I zar stvarno mislite da Hrvatskoj danas nisu bitnija rješenja, ideje, dostojanstvo nego da je u prioritetu neprijateljstvo i ratovi? I danas više nego ikada kao opozicija koja je potrošila od 13 sati u klubu od 10 zastupnika 5 minuta imamo pravo izaći pred vas, pred javnost Hrvatske i pričati, citirati kako je to izgledalo prije 20 dana, odnosi MOST-a i HDZ-a, kako je izgledalo kod proračuna, kod sastavljanja Vlade premijera Plenkovića, kako je izgledao prije godinu dana ili već koliko 8 mjeseci kod rušenja Vlade Oreškovića, kako je izgledalo i komunikacija kod sastavljanja Vlade Oreškovića. I ako ikada imamo pravo danas imamo pravo citirati, slike pokazivati a mi danas biramo drugačije iz opozicije i kažemo ljudi spustite lopticu, imamo problema destabilizirana je država. Treba osigurati 400 milijuna kuna da uopće taj projekt Agrokora uopće ima smisla, šansu, da se išta spasi od dobavljača i proizvođača. Treba netko preuzeti odgovornost za to, donijeti neke odluke, treba netko to isfinancirati, trebaju slušati da trebaju to dati u državu u kojoj saborski zastupnici govore idemo u rat neprijateljstvo do kraja, poubijati ćemo se međusobno. Građani Hrvatske i mi stvarno tu nismo ljudi da vadimo crijeva jedni drugima, stvarno nismo. I mi biramo drugačije da iako imamo pravo pokazivati citate, slikice, ja sam zamolio nemojmo to raditi. Prijeći ću na temu, o istražnim povjerenstvima se nećemo baviti, o prošlošću ministra Marića i njegovih aktivnosti nemam dovoljno informacije, ne poznajem, nemam dokaze i samim time nemam pravo. Ali imam pravo jedno, imam obavezu jednu, čuvati dostojanstvo osobe ma koliko se ja u nekom trenutku s njom neslagao. I čuvati ću dostojanstvo osobe ministra Marića protiv kojeg sam dva puta glasao dok ga se biralo jer sam bio deklarirana opozicija. Protiv kojeg sam glasao, njegovih proračuna jer ga poštujem kao čovjeka. I to je moj izbor, to je naš izbor ali ovdje postoje i drugi izbori. I za nas, ponoviti ću iako je opće poznato, ministar Marić ima jedan teret a to je, bez obzira što jer smo dobili obrazloženje, 26.1. je jasnu poruku rekao nema rizika, upoznat sam sa situacijom, kompanija u dobrom stanju, neće doći do krize. To je mogla biti poruka prema javnosti ili financijskim institucijama da ne bi došlo do velikog vala blokade ili reakcije ako se istina kaže ali ako se je to i reklo onda se trebalo postupiti sukladno realnom stanju, definirati kratkoročne mjere, spriječiti blokadu, osigurati pa više-manje konsenzus svih dionika u tom procesu stabilizacije. I zato, a onda još i teži problem je što tada ministar financija RH u toj situaciji kaže ja se izuzimam iz odluka. To nije ljudi dobro. Ili se preuzme odgovornost ili se ne preuzme odgovornost ili se radi taj posao ili se ne radi. Mi trebamo ministra financija u toj situaciji. Mada ste sto puta negdje radili vi niste radili. Da vam sto puta negdje familija radi ili ne morate donijet odluke, likvidnost ona mora doći, trebala je već doći. Čekamo zadnjih 15 dana. Ako dođe do, ako idemo na nove izbore pa tko će osigurati novu likvidnost? To smo trebali u drugom mjesecu ljudi riješiti, moglo se možda u trećem. Ali dobro. Drugo i danas priznanje da je greška bila kredit HPB-a i to je jasno da je sve u skladu sa propisima ali tamo je predstavljao politiku. I to je političko korištenje privilegija koje su nedostupne građanima vrlo slično situaciji gdje je naš predsjednik Sabora današnji želio jedan povlašteni odnos od APN-a na ime svog brata i njegove supruge ili ne zna partnerice. Nije ni jedno, ni drugo dopušteno ljudi i trebamo neke vrijednosti i standarde imati. Ne ulazimo ponovit ću bez dokaza jasnih u bilo koji drugi sadržaj jer ja nemam dokaze. Možda netko ima obavještajni, ovakvi, onakvi, kada se dokaže. Sve o.k. ali ja sebi tu privilegiju neću priuštiti i sigurno neću, sigurno ćemo čuvati dignitet svakog od vas uključujući i ministra Marića. Danas više nego ikad osjećamo i odgovornost da smo dostojni predstavnici onih ljudi koji su nas birali, koji su meni dali glas, vama dali glas i to je na ovaj dan kada je Hrvatska izgubila i političku stabilnost u jednom trenutku koji je stvarno bio perspektivan dajte da bar to osjetimo, pa da onda poruku građanima pošaljemo nećemo ratovati ljudi. Samo ćemo reći o sebi ono što jesmo, a vi ćete odlučiti tko je među nama najbolji. Vi ćete znati tko od drugih mojih političkih konkurenata tko je kakav. Ja vam to ne moram tisuću puta ponoviti, ima povijest, zapisano je. Moj je posao o sebi govoriti, a ne ovako o svakom pojedinačno. Dva puta smo glasali za protiv Vlade i Oreškovićeve i Plenkovićeve. Glasali smo čak i protiv lex Agrokora, glasali smo čak i protiv porezne reforme, protiv proračuna. Većina u Saboru, drugačija retorika. I zaključit ću, klub Hrvatske narodne stranke i Hrvatske stranke umirovljenika će glasati za razrješenje ministra Marića i prestanite sa bezočnim lažima slati poruku građanima o tome i silovati na neki način Hrvatsku narodnu stranku. Imamo dvije vrijednosti za koju ću se svaki put boriti na pristojan način. Prvo su ljudi. Mi u stranci i mi u zemlji. Druga vrijednost dosljednost, iskrenost i ne lagati. I mi od toga nećemo odstupiti i samim tim ću ponovit stav. Hrvatska narodna stranka i Hrvatska stranka umirovljenika kao opozicijski klub glasaju za razrješenje ministra Marića. Hvala.
Zastupnik Nikola Grmoja javio se za repliku.
Poštovani kolega Vrdoljak, imali ste jedan ovako smirujući nastup, baš ste me ono nekako hipnotizirali skoro. Ali izrekli ste jednu neistinu. Ja ovdje nisam rekao da ću biti neprijatelj Pupovčeve i Plenkovićeve Hrvatske, nego sam nakon izjava zastupnika Milorada Pupovca koji je rekao za mene da imam fašistoidne izjave prozvao me fašistom. Nakon napada danas premijera Plenkovića na mene da sam revolucionar ja sam samo konstatirao da sam očito ja neprijatelj tih dvaju partnera koji su za sad jedini ostali unutar ove vladajuće većine. Ja sam samo to konstatirao. Vi ste moje riječi izvrnuli i nemojte to raditi. A kad govorite o napadima na HNS nikakvih napada na HNS nije bilo. Bilo je samo konstatiranja toga da postoji mogućnost da HNS nakon lokalnih izbora uđe u koaliciju sa HDZ-om. I ja sam govorio o dobrim odnosima potpredsjednika HDZ-a i vas osobno i poveznicama sa PPD-om. To nisu laži. Kolega Bulj i ja smo ušli u jedan kafić u Zagrebu, išli smo popiti kavu, kad na kavi Ivan Vrdoljak i Josip Jurčević. Jel' znate tko je Josip Jurčević? Ne govorim o povjesničaru Josipu Jurčeviću. To je čovjek koji je povezan sa PPD-om, koji je gurao termo elektranu na ugljen u Pločama protiv kojih smo se žestoko borili i bivši ministar unutarnjih poslova Orepić i predsjednik Sabora Petrov i ja osobno, protiv HDZ-a, protiv župana Dobroslavića koji je također gurao taj projekt, a taj čovjek je bio glavni operativac za provođenje tog [[Upadica predsjednik: Vrijeme.]] projekta, a vi s njime pijete kavu. Hvala.
Hvala. Odgovor na repliku. Ivan Vrdoljak.
Dakle kolega Grmoja, to je bio trenutak kada ste vi bili u koaliciji sa Karamarkom ili sa HDZ-om jer vi niste bili nigdje u političkom životu dok niste bili u koaliciji sa HDZ-om. Pa čuvajte te ljude! Pa vi ste s njim sjedili u Vladi, vi ste s tim ljudima radili, donosili političke odluke. Pa čuvajte ih! Popili ste i pojeli čuda, a ja sam sa Mirom Šimićem znate koliko puta bio na kavi? Pomagao mu. Pitao me. Pa zar je to grijeh? Što vi mislite da se Plenković digne i kaže Ivane vidio sam te sa Šimićem na kavi. Pa jel mislite da je to zabavno, zar je to razina ovog Doma, Hrvatskoga sabora? Dakle, gdje su nam ljudi reforme, reforme, reforme? Gdje su nam jamstva, jasna ili se pratimo po kavama, po kafićima gdje u trenutku gdje vi sjedite sa drugom HDZ-ovom vladom ili s prvom HDZ-ovom vladom dok vam je savjetnica Željka Markić, a trčite u njedra SDP-u, vi birate tko s kim sjedi na kavama. Ja ću za dobro Hrvatske sa svima razgovarati, samo što očekujem pristojnost i iskrenost, pristojnost i iskrenost, ništa drugo. Danas smo čuli i to da se predsjednik Sabora čudi onima koji će glasati za ministra Marića. Do prije 15 dana dok nisu njegova tri ministra razriješena kako se čudi, pa ja sam se čudio, nisam se čudio nego to je jednostavno političko funkcioniranje i svi ste lijepo glasali za tog istog ministra i podržavali ga. Izvadit ćemo mi stenograme, pa pokazivat ćemo mi slike, pa vadit ćemo o čem ste pričali o svakoj od formiranih vlada, pa naravno da ćemo to komunicirati s građanima, pa moramo ljudi, pa to je istina to je činjenica. Pa čuvajte dostojanstvo [[Upadica Petrov: Vrijeme, hvala.]] ili čovjeka ili sebe. Hvala vam lijepo.
Hvala. Zastupnik Silvano Hrelja.
Uvaženi kolega Vrdoljak. Pred dvadesetak dana kolega Grmoja je grmio ne pada nam na pamet da uvažimo ove podvale i ministar Marić je naš ministar. I mogu vam pouzdano reći da gospodin Grmoja niti je fašista, niti je revolucionar. On je samo naš kolega koji ima puno veće ambicije od mogućih sposobnosti. Koalicija je svojevrsni brak na određeno vrijeme i to svi moraju shvatiti sa ciljem, sa zajedničkim interesima i fotelje su dio tih interesa i nemojte se zaklinjati da ne volite fotelje. A ne samo kao što je kod HSU-a bilo dobrobit umirovljenika i pozitivni pomaci u mirovinskom sustavu cijelo vrijeme djelovanja u Hrvatskom saboru. Dakle vama su i fotelje dio interesa. Moram reći da ovako ružnu brakorazvodnu parnicu još hrvatski građani nisu vidjeli. Politika nije samo politički marketing, politika je čast, i riječ, i poštenje. Mi smo riječ dali prije četiri godine i četiri godine smo istrpili u koaliciji. Nemojte misliti da je bajno biti u koaliciji i da vas svi uvažavaju. Koalicija je kao i u braku, trpljenje i upornost da bi došao do svog cilja. Vi ste na prvoj stepenici posustali.
Evo ne znam pretpostavljam da je to replika. Ali ja bih zaista zamolio gospodine Hrelja evo prije nego date mogućnost, gospodine Hrelja, ja sam danas stvarno bio liberalan, evo drago mi je da sam to u skladu s vašim uvjerenjima, vrlo liberalan što se tiče mogućnosti govora u Saboru, ali nemojte stvarno iskorištavat. Ovo uopće nije bilo povezano s onim što je govorio zastupnik Vrdoljak.
Gospodine predsjedniče, zašto vi želite činiti ovaj Visoki dom sterilnim?
Pa mislim da nakon današnjeg dana se to uopće ne može reći, ali evo hvala što ga vi tako doživljavate. Ispričavam se, nema smisla. Gospodine Vrdoljak.
Hvala lijepo. Prvo bih želio demantirati kolegu Hrelju, ja imam skladan brak, daleko bolji nego što izgleda koalicija HDZ-a i MOST-a, dakle čak je daleko bolji nego što je izgledala koalicija SDP-a i HNS-a. Ali kada doskočice bacimo po strani, kada se uozbiljimo, jedan od naših glavnih ciljeva političkog angažmana mora biti da grad, općinu, županiju ili državu za koju smo preuzeli odgovornost svakim danom, mjesecom ili godinom ili mandatom od četiri godine učinimo bolje nego što je bila jučer. Hrvatska je bila bolja 2015. nego što je bila 2011. bila je bolja. Mogla je biti bolja još više, ali je bila bolja. Hrvatska danas nije bolja nego što je bila 2015. i dva puta ovaj brak sa potpunom jednakom odgovornošću jednih i drugih je doveo do toga da Hrvatska danas nije bolja i to mi je žao.
Zastupnica Nada Turina Đurić.
Hvala lijepa. Kolega Vrdolja, HNS odnosno zastupnici HNS-a su podržali zahtjev za razrješenjem gospodina Marića i ja bih htjela nadodati na vašu raspravu odnosno s vama iskomunicirati nešto što mislim da je nama u HNS-u bio glavni problem odnosno što smo smatrali da je najveći problem vezano za gospodina Marića odnosno ministra Marića, a to je ustvari da se ministar Marić u startu izuzeo od odluka koje su neposredno vezane uz najveći problem gospodarski problem s kojim smo se suočili u prošlih par mjeseci, a to je pitanje Agrokora. Znači samim činom, osobnim činom, gdje se on izuzima iz donošenja odluka vezanih za Agrokor je izuzeo sebe kao ministra financija u Vladi RH iz svog posla koji mu je posao, posao ministra financija je da rješava probleme, a posebice one probleme koji u svezani uz gospodarske i financijske probleme, a to je Agrokor. Što ćemo mi imati sada u narednom vremenu ako to i dalje tako bude, znači ako se gospodin Marić bude i dalje izuzimao iz bilo kakvih odluka koji su vezani uz Agrokor, a činjenica je da ćemo u narednom periodu imati sigurno cijeli niz tema koje će biti vezane uz Agrokor i problema koji će biti vezani uz Agrokor da nam se ministar financija iz toga izuzima Znači mi imamo apsolutno u narednom periodu nefunkcionalnog ministra financija. To je bila, ja bih rekla prva ključna, znači bez ikakve histerije, rušenja Vlade, bez ikakve histerije u HNS-u da bi od toga radili političke, odnosno pretvarali to u političke bodove, mi smo sasvim razumno zaključili da takav ministar za Vladu RH nije funkcionalan.
Zastupnica Turina-Đurić, isteklo je vrijeme. Odgovor na repliku.
Hvala predsjedniče. Kolegice Turina-Đurić, dakle nije jednostavna situacija u Agrokoru, svi smo toga svjesni i nema tu nikakvog čarobnog štapića, ja čak mislim da čak i da smo došli do nekog konsenzusa, šireg političkog i da su vladajući imali više sluha u 2. mjesecu možda bi bilo neko nesavršeno rješenje kao što ovo nije nesavršeno rješenje i vjerojatno se usput treba modificirati jer je komplicirana situacija. Ali ono što je istina da realno u taj sustav u nekoliko sljedećih tjedana treba ući novih 400, oko 400 milijuna eura kako bi spriječili jedan val predstečajnih postupaka pa možda i stečajnih postupaka a iza njih stečajnih postupaka proizvođača i dobavljača. I ako se to ne osigura, to stvarno može biti velik, ogromna, ogromna šteta za hrvatsko gospodarstvo. Naravno da ćemo mi ne pričati o 400 milijuna eura koliko je to efekt jer je ljepše pričati o neprijateljima, pričati o ratovima kao što kolege koji su do jučerašnji partneri bili HDZ-u pričaju o ratovima. A HDZ-u u svemu ovome se ne koncentrira na bitna pitanja nego na ili bar definira jasno svoj stav o veličini i ne šalje signale stabilnosti i tako da se osigura tih 400 milijuna eura koji de facto samo daju pomoć ljudima koji su živjeli od tog sustava, ništa u sustav, ništa Todoriću nego da spasimo od ogromnih, od velikog broja predstečajnih nagodbi i stečajnih postupaka. E sada zašto se to dogodilo, ubrzati ću, zato što mi izuzećem ministra Marića, zato što mi u pravilu donosimo odluke na osnovu novinskih članaka, bio je pritisak, novine pišu o tome. A vidi, ako si to što jesi, ministar, preuzmi odgovornost, donesi odluke, donesi rezultat, pisat će novine o rezultatu a bilo je suprotno nažalost.
Sljedeći je Klub zastupnika koji se javio za raspravu je Klub zastupnika Promijenimo Hrvatsku i u njihovo ime govoriti će zastupnik Ivica Mišić.
Poštovani predsjedniče Sabora, poštovani ministri, poštovani kolege i kolegice. Interesantno od svih političara ovdje u ovom Saboru ja sam danas bio najviše prozvan. Svi mediji pitaju zašto je Mišić potpisao za HDZ i za Marića. Da, ja jesam to potpisao i ja sam to potpisao prije nego sam uopće sa njima razgovarao u svojoj glavi. Zašto gospodo? Ja sam poduzetnik koji se bavim svojim poslovima i razmišljao sam sasvim drugačije nego što ste vi to radili. Ja razmišljam već danas kako isplatiti plaće mojim radnicima, kako im dati plaće i platiti porez i obveze koji to radim redovno 25 godina. Borim se na tržištu koji imam kao i svatko konkurenciju. A još gospodo da vam kažem ni za mene nema niti jedan jedini problem, nikad u životu ni kao čovjek ni kao političar ni kao gospodarstvenik. Gospodo ja sam navikao da razmišljam svojom glavom. Vidite, vas pola ovdje kada bi razmišljali svojom glavom ne bi bili u Saboru, interesantno, da. Gospodo iz politike interesantno, ne bi vas predsjednik stavio jer ste protiv njega. Probajte to reći, nećete to reći, vjerojatno ni vi jer vidim da je ovo Sabor komfor, jako lijepo, da. Gospodine Vrdoljak, 41 godinu ja imam radnog staža, plaćam sve ovoj državi i sada sam na proračunu i vidim da ovi građani pate jer sam stalno u susretu s njima i mogu vam reći da je najljepše baviti se politikom i biti profesionalni političar i biti stalno uz nekoga. Ja i gospodin Lovrinović, prof. Lovrinović smo prijatelji ostali i dalje, vidite on je protiv, ja sam za, interesantno je i to. Da, nismo se posvadili, imamo različita mišljenja. Zašto imamo različita mišljenja? Zato što ja drugačije malo razmišljam, ja ga u potpunosti uvažavam kao čovjeka ali ja vidim nešto drugo. Ja gospodo vidim, prošle godine smo srušili Sabor, ja sam i protiv toga bio, pa su mi rekli pogledajte u medijima Mišiću vi ste za Karamarka, ja tog čovjeka uopće ne poznajem, interesantno. Nikada ga više nisam niti vidio. Nisam bio za Karamarka kao Karamarka. Jesam bio da nastavimo raditi da ne koštamo ove građane i da podižemo malo zemlju i privredu da bude bolja. E to sam ja. A ovo ste vi. Gospodo bio sam s vama i u MOST-u a o tome ću kasnije. Pitanje Agrokora je veliko pitanje. Znam kao gospodarstvenik šta znači Agrokor u Hrvatskoj. To je kao da zatvorite krvotok srcu, normalno svi sustavi padaju. Da, ne daj Bože da Agrokor klekne, mi smo privrednici svi u problemu. Da, možemo se igrati politike, možemo se igrati populizma, možemo raditi što hoćemo ali smo u problemu. Kako riješiti problem ovdje vas pitam sve skupa ovdje? Pa ne znam, kako? Pa to je privatna tvrtka, neka se rješava. Ja ne znam što bi se desilo u Slavoniji da padne Belje, PIK Vinkovci, PIK Vukovar gdje i moja tvrtka radi. Pitanje da li bi ja sutra mogao isplatiti plaće svojim radnicima? I to je pitanje. I o tome ja razmišljam gospodo moja. Mišić potpisao kaže. Vidite svi mediji. Pernar me, evo stigao je, odlično, proziva. On je mlad momak, ja mu to ne zamjerim. Populizam je za mene ništa. Rekli su nećemo za tebe, nećemo te podržati u sljedećim izborima. Gospodo moja, ja mom prvom susjedu nikome nikada nisam rekao da mi dadne glas. Ne! Građani me poznaju i to su mi dali. Mi znamo da Konzum 30% tržišta hrvatskog pokriva. Ja sam gospodarstvenik, privrednik i neki dan sam bio u Konzumu na Črnomercu i gledam polica hrvatskih vina Iločka, Beljska i sva vina Hrvatske su u velike poslagane. I meni je to bilo drago vidjeti, ali moja gospodo. Kada ne bude Konzuma neće biti naših polica. E o tome ja razmišljam. Danas sam pročitao da smo u Kuvajt izvozimo 60%, povećali izvoz u Kuvajt, u Saudijsku Arabiju. To mi je drago čuti. To mi je drago čuti i pročitati Hrvatska ide gore. Dalje, svi me vežu za HDZ. Ja sam vaš HDZ-ovac. Interesantna stvar da ja nikada, nikada nisam ni jednim HDZ-ovcima iz Vinkovaca, evo nema tu gradonačelnika Vinkovaca nisam popio kavu do u Saboru kad smo se vidjeli. Gospodinom Čuljkom nikad nisam popio kavu, sa Galićem sam neki dan popio kavu. Eto toliko o HDZ-u i meni. Nikada u životu nisam bio u politici, niti me je ijedna stranka mogla kupiti i sad se smatra da bi možda mogao netko kupiti. Meni od politike ne treba ništa, ama baš ništa. Ali trebam je da ova Hrvatska država ide naprijed. Mi vidimo rast BDP-a, mi vidimo rast izvoza, da ali mi to ne vidimo. Nas to ne zanima. Mi moramo nekog srušiti da bih ja vladao. To je jako bitno, to je jako bitno gospodo. Treba vladati u ovoj državi i doći sljedeći puta i reći evo vidite ja sam sad premijer, ja sam predsjednik Sabora, ljudi to žele bit. Ja od tog ne trebam ništa, ama baš ništa. Prozivaju gospodina Marića uzeo je kredit po ovako i onako. O.k. Vjerojatno su neki povoljniji krediti za pa čak i saborske zastupnike, je li ja nisam digao. Šta mislite da Marić nije uzeo kredit, a imao je imovinu pa rekli bi to je lopov, krade. Ja tog čovjeka ne poznam, ali sam ga vidio da je izuzetno sposoban i bistar čovjek. Ja kao vođa bih ga sutra uzeo sebi. Gospodo ja vas pitam ekonomiste koji to ne bi prije tri, pet godina ili 10 uletio u Agrokor? Pa daj molim vas, koji to ne bi. Svi! Ali Todor i on je biro, pa izabrao jednog sposobnog mladog čovjeka. Po mom saznanju koliko sam ja imao informacija stići, da taj isti čovjek nije potpisao ništa što bi štetilo ovoj Hrvatskoj državi, a mi znamo da vođa, vlasnik firme kao što sam ja upravljam firmom i naređujem na kraju i određujem plaću. Da. Pošto sam ja bio u MOST-u, evo gospodin Petrov je tu, svi dobro znate kako je bilo kako je bilo kad smo Prgometa izbacili drugi dan. Gospodine Paneniću šta sam ja tebi rekao? Šta to radite? Čovjek nije mogao doći da kaže zašto je izbačen od vas bez obzira što je ošo kod Milanovića. Ali treba reći. I to nije moglo. Pa onda znate redoslijed sedam ljudi koji su izašli vrlo kvalitetni ljudi. Mi bi danas bili najjača stranka da sam ja to vodio. Ja sam vidio da MOST nema vođu i to je problem. Ja bih bio rado sa vama da ste imali vođu. Vi nemate vođu i to je problem. Netko će reći ovako u Saboru ovaj je desničar, ovaj mrzi Srbe. Ne gospodo, gospodin Lalovac da je tu, da je u pitanju on ja bih isto govorio što i za gospodina Marića. Koliko ja pratim ministre financija to su dva najbolja čovjeka koji vode financije Hrvatske države i s te strane ih ja uvažavam. I Grčića i za njega bih bio kad bi ga sklonio. Gospodo ja nikad nisam mrzio Srbe. Ja mogu slobodno otvoreno reći ja mrzim srpsku politiku i sada ću to reći. Srbe nikad jer idem u crkvu i poštujem sve ljude, nema u mene mržnje prema čovjeku koji je dobar. Da gospodo, evo opet ćemo vjerojatno imati izbore. Šta smo napravili? Trošak ovom našem narodu. Kad su meni rekli da ja podržavam Karamarka ja sam rekao ne podržavam Karamarka kao Karamarka ili HDZ danas kao HDZ, ja podržavam da ova država ide naprijed, a krenuli smo naprijed. I šta se sad dešava? Idemo na izbore. Ovaj naš narod ima da izludi gledajući u sve nas ovdje, pa kaže gospodo pa vi ste stvarno čudo. Biti vođa je vrlo teško i donositi odluke je vrlo teško. Šta mislite da je predsjednik Tuđman poveo hrvatski narod u rat i izgubio rat? Da, ali je dobio rat. Nema premijera ovdje, ja mu čestitam na takvoj odluci. To bih ja kao vođa napravio, isto, istim činom isto bih napravio. Gospodo razgovarajmo, razgovarajmo. Rekao dosta gospodo, više ne razgovaramo. Za mene je kraj pa makar bilo što bilo. E to je odlika vođe, ja u njemu vidim vođu iako tog čovjeka uopće ne poznam. Grmoja prozvao si me, možeš mi reći šta hoćeš i znaš, vrlo dobro me znaš da sam prvi protiv Bože Petrov rekao i rekao sam mu ne, zamrzi Božu Petrova … svi dragi, međutim gospodo tako se politika ne vodi. Vi postajete ko hodajući cirkus, to je sramota. Tu ima krasnih ljudi među vama, nemam ništa protiv Bože. Izbori, kolika je cijena izbora? nikog to ne briga. Koliko staje privreda, šta sve staje kod tih izbora? ne zanima to nikoga, idemo pravit cirkus, idemo istjerat ne znam, imamo sustav, imali ste na kraju u MOST-u policiju, imali ste čovjeka ministra pravosuđa. Mogli ste lagano ulaziti u sve pore, ja znam da je bilo kriminala u Hrvatskoj državi, nažalost jeste. Neki nisu platili poreze u ovoj državi, ja sam to govorio pa čak sam i HDZ prao, pa pravo sam radi moje Bosanske Posavine koja se ne pomaže da se ljudi vrate svojim kućama. To želim svima. Ali znači nisam samo govorio i da me neko proziva ja sam HDZ-ov čovjek, ne nisam ničiji čovjek ja sam svoj, ja odlučujem u sebi. Ja vidim da mi ovaj narod vodimo u kaos iz kojeg ćemo teško izać. Ako Agrokor potone, neko bi volio da vide mase svijeta ovdje, gospodo, onda je kraj i naše politike i našeg uspjeha i ovako lijepe države koju nažalost, nažalost, ja ju izuzetno volim, ali mi je ne znamo dobro voditi. Kada bi neko imao ovako lijepu državu mi bi danas bili najbolji na svijetu, ali imaju Hrvati nažalost ovaki koji su je upropastili i koji je upropaštavaju i dalje. Hvala toliko od mene.
Zastupnik Franjo Lucić.
Hvala lijepo. Kolega Mišiću, slušajući pozorno vaše izlaganje izuzetno mi se sviđa što ste čovjek koji dolazite iz gospodarstva, iz kršćanske obitelji i koji razumije ove probleme koji se upravo događaju ne samo u ovome Parlamentu nego općenito gledajući u gospodarskom smislu. Naravno gledajući ovdje kolege koji su se do jučer zalagale „za one najugroženije ljude“ koji su bez posla, danas se ovdje cerekaju, smiju. Njima su novi izbori kao dobro jutro, a istovremeno znamo kolike će štete nastati u gospodarstvu ako ponovimo izbore u najkraćem vremenskom roku. Stoga, poštovane kolegice i kolege, ovo stvarno nije smiješno, ovo je toliko ozbiljno da vi koji zazivate i smjenu ministra vi iz SDP-a i naši dojučerašnji partneri iz MOST-a koji se također cerekaju i smiju, a istovremeno ne znaju koju štetu prave RH je doista zabrinjavajuće. I ovo su trenuci kada svi skupa trebamo dobro razmisliti šta to radite jer mi u HDZ-u se doista evo sa nekolicinom ljudi koji razumijevanja imaju prema našoj politici, prema ministru financija koji je doista u kratkom vremenskom periodu, a već sam govorio večeras o tome, napravio velike pomake u gospodarskom smislu. Zapitajmo se zašto to radite? Radite samo radi toga što je to vaš interes, što vas interesiraju stolice i mjesta koja ste do nekad imali, a danas ih nemate. Nije vas briga za narod i o tome uopće ne vodite brigu. Isključivo vas interesiraju [[Upadica Petrov: Hvala.]] vaše pozicije.
Povreda Poslovnika.
Hvala lijepa gospodine predsjedniče. I vi i kolega Lucić ste povrijedili članak 235. koji govori što je zapravo replika. Kolega Lucić nije replicirao kolegi Mišiću, kolega Lucić je iznosio svoje mišljenje, kolega Lucić je raspravljao i sada da ja ne zlorabim ovaj institut i da odgovaram njegu na njegove politikantske objede i demagogiju koju je sada iznosio, ja bih molio da vi reagirate. Hvala.
Odgovor na repliku.
Kolega, ja se u potpunosti slažem sa vama, to sam govorio, da ljudi bitnije su fotelje nego interesi građana Hrvatske države. Kada imamo po prilici rast BDP-a imamo povećani izvoz, imamo sve parametre koji pokazuju da bi se moglo ići naprijed, ako vam kažem da je moja tvrtka imala minus prošle godine, sada je pomalo počelo rasti pa sam zbog toga bio malo sretan, ali kako će to sve završiti nebitno. Istina je da ljudi vole fotelje jel fotelja, politika je moć do jednog vremena i onda poslije politike kada ne budete u politici ne znaju se gdje su i šta će. A nadam se i naš sadašnji premijer kojemu ja dajem u potpunosti legitimitet i podršku da će zabraniti više krađu i da će jednostavno kreniti država u pravom smjeru, ja to vidim na kraju. Hvala vam.
Zastupnik Nikola Grmoja.
Poštovani predsjedniče. Poštovani kolega Mišić. Pričali ste o udobnim foteljama, ja bih mogao zaključiti da vi jako volite preslagivanja, vi ste uvijek tu kada je nekakvo preslagivanje u tijeku. A zanimljivo je da predsjednik Vlade, sadašnji premijer Plenković kojem vi dajete podršku, da je tada uspjelo ovo preslagivanje u kojem ste vi sudjelovali kada ste podržavali za mandatara Zdravka Marića da on ne bi postao predsjednik HDZ-a, vrlo vjerojatno i ne bi sada bio predsjednik Vlade i ne bi imao vašu punu potporu. Znači uvijek kada se ide u nekakvo raspuštanje Sabora, kada su krizne situacije, kada treba nekoga braniti, vi ste uvijek tu. Ja ne bih rekao da ste vi HDZ-ovac, vi ste profesionalni preslagivač. Vi ste uvijek tu kada treba nešto presložiti. A što se tiče MOST-a i ovog što ste govorili, nije istina da je gospodin Prgomet izbačen bez da ga se nije saslušalo. Kolega Bulj i ja i predsjednik Sabora smo se vozili u automobilu prema Zagrebu i zvao ga je gospodin Petrov, gospodina Prgometa, on se javio, pitali smo šta se događa, kao ništa posebno. Nakon pola sata na portalima slika iz stana bivšeg ministra Kotromanovića. I zovemo ga uporno, nije se javio do sutra ujutro u 10 sati. Mogao je reći momci evo išao sam za ono, nisam ništa zabrljao, išao sam razgovarati, vidjeti što se događa. On je namjerno, nije želio reći istinu, očito je imao nekakve druge namjere. Tako da mislim da je to bio pravi potez a bio je i pravi potez to što smo se vrlo brzo ogradili od vas, jer vi uvijek, znači kada nekome treba sudjelujete vrlo rado u preslagivanju. I evo da je bilo više takvih kao vi ne bi premijer Plenković bio premijer.
Zahvaljujem zastupniče Grmoja. Odgovor na repliku.
Slažem se s tobom Grmoja da nije bilo mene vjerojatno ne bi bilo puno toga, ali dobro. O preslagivanju. Pa vi ste ti koji stalno želite nešto presložiti ali uvijek neuspješno. Gospodine Grmoja, vi znate tko vam je ekonomski program pisao? Gospodin Lovrinović. Vi znate kada je prva noć bila tog saziva da gospodin Lovrinović i mi nismo htjeli glasati. To vi znate dobro. Nije valjao Prgomet, nije valjao Lovrinović, Gordana Rusak, Irena Petrijevčanin, Juro Martinović, ja, pa nitko vam nije valjao, 7 ljudi, Petrina. O čemu pričate? O čemu vi pričate? Pa vi ste doveli ovu državu u kaos evo drugi puta, pa to narod treba vidjeti. Pa treba vidjeti. Ajde objasnite narodu zašto. Ja bih vas podržao i sada da ste rekli vi napustili i rekli ja odlazim, nećemo sa vama. Kada ste dobili nogu onda pljujete po ljudima. I kada vam je Plenković rekao lijepo, gospodo ne može tako se raditi. Tako se Grmoja ne radi. Poslovno se tako ne radi pa vidim i u, ili politici. Čovjek mora biti ozbiljan, kompromise nekada donijeti i ako se ne slaže ispravljati kroz rad ostale ljude koji ne rade dobro ali na kraju imaju i naši sudovi i ostale institucije koje prate kriminal i krađu a na kraju vi ste uvijek protiv nečega ali ništa niste napravili. Hvala.
Zastupnik Peđa Grbin.
Poštovani gospodine predsjedniče. Poštovani kolega, slušao sam vašu raspravu, slušao sam što govorite zadnjih nekoliko dana i nikako mi nije bilo jasno kako to ne razumijete koncept sukoba interesa. I onda danas slušam vašu raspravu i slušam što govorite i nešto mi je malo zazvučalo u uhu. Zazvučalo mi je u uhu kako govorite da vi vodite svoju firmu, da ste vi na čelu svoje firme, da vi brinete o svojim zaposlenima i onda sam, hvala Bogu na internetu, malo vas „proguglao“. I znate šta sam otkrio? Otkrio sam da vi u ovom Saboru profesionalno primate plaću a istovremeno nositelj ste obrta. Jest vi čuli za Zakon o sprječavanju sukoba interesa? Vi ste u obrtnom registru i dan danas upisan kao nositelj obrta. Vi sami govorite da vodite brigu o svojem trgovačkom društvu, sami ste to rekli. Vi vodite brigu o svojem obrtu, vi vodite brigu o njegovom poslovanju. Vi vodite brigu oko toga kako će obrt raditi. Znate što to znači? To znači da se niste udostojili u ovih godinu i pol koliko ste dužnosnik uzeti Zakon o sprječavanju sukoba interesa, pročitati ga i vidjeti što piše u članku 14.-stom, stavku 1. A znate šta tamo piše? Da dužnosnik ne smije obavljati poslove upravljanja u poslovnim subjektima. Za to što vi radite sada zapriječena je kazna u iznosu do 40 tisuća kuna. Jer vi naprosto ne smijete, nitko od nas ne smijete biti saborski zastupnik, ne smijete primati plaću i ne smijete pored toga obavljati drugi posao. A vi to moji dragi kolega činite. Znate li zašto? Zato što ne razumijete što je to sukob interesa. I sada kada sam to pročitao jer sve je javno dostupno potpuno mi je jasno zbog čega možete podržavati gospodina Marića. Hvala vam lijepa.
Odgovor na repliku.
Gospodine Grbin, gospodine Grbin, onda vi niste u vašoj poreznoj upravi i ljude koji vode obrte naučili kako trebaju raditi obrtnici, vi ih onda niste naučili, ja ih nisam trebao učiti. Ali gospodine Grbin, kada pričate o sukobu interesa da li ste „proguglali“ koliko sam dužan poreza u ovoj državi? Da li ste to pogledali? Da li ste vidjeli da li je jednom u stečaju bila, da li je bila u gubitku moja firma za 25 godina? Pa to vidite gospodine Grbin. Vi naučite vaše djelatnike koji rade po općinama okolo da znaju šta će napisati jednom obrtniku. To je sramota da vi to kažete a niste naučili vaše službenike koji mene trebaju skloni, imam suprugu koja je isto. Pa ja odgovaram svojom imovinom gospodine Grbin. Da, vi ste populista, vi ste taj čovjek koji ćete srušiti da bi dobili vlast. Drugo ništa i ne znate raditi koliko ja vidim. Hvala.
Zastupnik Domagoj Hajduković javio se za repliku.
Hvala lijepo gospodine predsjedniče. Kolega, postaji pravo izreke da neznanje ne opravdava. I nije posao ni mene ni kolege Grbina ni nikog od nas ovdje, niti zaposlenika, općina i gradova da nekog drugog uče pravu. To je vaša obaveza kolega kao državnog dužnosnika. Mi smo svi odgovorni ljudi i svi trebamo biti upoznati sa zakonima države, posebno budući da ih i mi sami donosimo. Ali nisam htio o tome govoriti, htio sam vas nešto drugo pitati. Govorili ste dragi kolega u ime kluba. Dakle kada govorimo već o propisima onda govorimo i o Poslovniku ovog Doma. Govorili ste u ime kluba, u ime kluba koji nije jedinstven. Ja sam dobio dojam da vi sa govornice u ime kluba govorite u osobno ime. U čije ime vi zapravo govorite? Govorite u ime svojih kolega u klubu koji neće podržati gospodina Marića? Dakle, to je nešto što mene zanima, a vjerujem i hrvatsku javnost, vjerujem i kolege ovdje. Kada kažete da podupirete Hrvatsku koja ide naprijed. Pa kolega u vašoj Vukovarsko-srijemskoj županiji koju ja iznimno volim i za koju sam iznimno vezan, koja je po gospodarskim pokazateljima i svim drugima jedna od najgorih županija na žalost u Republici Hrvatskoj jer je na vlasti što ja volim reći već od postanka svijeta ili od formiranja županija HDZ. Taj isti HDZ koji vi sada podupirete, ta ista Vlada koju vi sada podupirete, ti premijeri koje je HDZ postavio. Vi podupirete napredak svoje županije dragi kolega. To sa Čuljkom, to što sa Čuljkom i sa Karlićem ne pijete kavu to vam samo na čast služi. Ali ako kažete da mislite svojom glavom, a nama imputirate da ne mislimo, onda ne možete ovo podržavati. Hvala vam.
Odgovor na repliku.
Vidite kolega, interesantno ti si isto iz Slavonije, vi ste da u SDP dugo sjedite i vodite ovu državu i mene napadate. Gospodin Grbin ne zna pravo. Evo ja nisam pravnik, a ne zna pravo ili ne znaju oni koji vode obrte ili ne znaju ni koji vode obrte. Gospodin Grbin ili gospodo u ovoj državi nije plaćeno 40 milijardi poreza. Da li ste izguglali da li je Mišić platio sve poreze? Izguglajte! Sukob interesa, da svi ste vi u sukobu interesa. Jer ako vas Bernardić ne stavi na listu nećete biti u Saboru. A šta ćete drugo raditi? … [[Upadica sa strane, ne čuje se.]] Ma znam kakvu imaš karijeru! Eto toliko.
Zastupnik Željko Lacković javio se za repliku.
Zahvaljujem. Cijenjeni gospodine Mišić, vi govorite jednim jezikom poduzetnika. Ja sam inače sam poduzetnik 15 godina. Svakog prvog u mjesecu državi uplatim do zadnje lipe sva davanja, dakle prvog u mjesecu bio to 1. siječanj, 1. svibanj ili Dan svih svetih. Vidim da nema puno suglasja za vaš govor, pa vas ja pitam da li ste vi s nekim od saborskih zastupnika i s koliko njih mogli razgovarati o privrednim temama, recimo o likvidnosti, o načinu plaćanja PDV-a. Da li ste sreli ljude u ovoj sabornici koji ozbiljno promišljaju, imaju brigu kako isplatiti nekome plaću. Koliko ste ljudi sreli ovdje sa poduzetničkim stažom, ambicijom? Sa koliko njih ste mogli razgovarati o tim silnim ne znam poreznim evazijama o kojima se govori, a ne zna se uopće o čemu se govori kad su u pitanju rokovi zastare od 6 godina. Hvala.
Odgovor na repliku.
Ja vas u potpunosti razumijem kao i vi mene. Vi znate što je zaraditi plaću, vi znate šta je od 1. do 30. borit se na tržištu i onda 31. do 5. ili 10. u mjesecu platiti obaveze, platiti sve poreze, platiti sve ono što, dobavljače. Ja sve to dobro znam. Ova gospoda većina ne zna, pojma nema. Vidite zašto on mene proziva da li se obrt vodi na Ivici Mišiću? Ivica Mišić je vlasnik obrta i moja supruga je isto upisana, a gospodo ako netko od prava ne zna, pa da kaže ja jesam dužnosnik, ali to je obrt, ja odgovaram svojom imovinom. Ja znam šta je to na žalost bih volio da ima ovdje bar jedno 30, 40% ovakvih kao što sam ja, onda bi država sigurno drugačije funkcionirala i sigurno ne bi išli u rušenje ove Vlade ili rušenje Vlada do sada, a to su ljudi većinom na proračunu koji plaća im legne on ne zna ni kad je zaradio, ni šta je radio, ni koliko je dao doprinosa ovom narodu. Evo toliko. Hvala.
Zastupnik Željko Jovanović javio se za repliku.
Hvala predsjedniče. A kolega Mišić, evo preduhitrili su me kolege Grbin i Hajduković u dijelu koji sam vam htio replicirati. Ali u jednoj zbrkanoj raspravi u kojoj je bilo teško uhvatiti glavu, a teško rep, u kojoj je bilo i Srba i srpske politike, jedne volite, drugu ne volite. Mene zapravo zanima koga vi na kraju zastupate? Dakle, mi u ovom Saboru između ostalog trebamo voditi računa o dignitetu politike, trebamo osigurati da građani vrate vjeru u politiku, povjerenje u političare, a ja zapravo ne znam koga vi zastupate. Izabrani ste na jednoj listi, prešli ste u drugi klub, završili ste u trećem. Danas ste govorili u ime kluba, govorili ste u osobno ime. Kakve će stavove taj klub imati sutra na glasanju, sva trojica različito. Dakle zapravo koga vi zastupate? Da li vi ste proveli i jedan trenutak sa vašim biračima koje ste već tri puta prevarili do sada, a nama ovdje držite lekcije.
Odgovor na repliku.
Ja prevario birače? Vi varate već 25 godina, vi osobno i ekipa vaša 25 godina varate birače. Vidite gospodine Jovanoviću, u odnosu na vas izbacite svoje ime i izađite na izbore pa vidite šta ćete dobiti. Nećete dobiti ništa. Priključite se SDP-u, stavi vas prve na listu i onda prođete. Znam ja to. Ja nisam političar, ja ne znam točno kako se politika vodi, ali znam gospodarstvo gledam. Vi ste gospodine Jovanoviću i slični takvi kao vi, sjedite tamo, dodvorite se vašem predsjedniku stranke i on vas poreda na listu. Vidite ja se nisam nikomu dodvorio, stavio svoje ime sa mojim prijateljima i prošao bez ikakvih problema. Ti građani mene poznaju već 40 godina kao čestita čovjeka i dobrog gospodarstvenika, prema tome vi što pričate neka vas bude sramota jer ne bih ja bio ovdje da me moji građani nisu izabrali, koji su me cijenili i prvi puta i drugi puta. Na žalost evo sad će biti treći puta rušite Vladu koja dobro radi, a to drugačije ništa i ne znate, to je vaš posao da rušite, da budete opstrukcija. Ja znam da ste vi oporba, ali gospodo evo to ste vi, a ovo sam ja. Ja sam drugačiji od vas svakako. Vi idite u bolnicu liječite ljude, a nemojte … [[Govornik se ne razumije.]] politike. Možda bi imali više koristi ovaj narod nego što radite sada. Hvala.
Zastupnik Tomislav Klarić.
Uvaženi kolega Mišić, govorili ste što za vas znači politika i težina donošenja odluka. Što smo mi danas ovdje u ovoj sabornici čuli od jutros od deset sati kada smo se našli? Od predlagatelja smo slušali kako ga je tata dragao po glavi, pa smo čuli s kim je gospodin Vrdoljak u kojem kafiću pio kavu, pa smo čuli ko je koga zvao telefonom i raspitivao se zašto je Prgomet bio kod Milanovića itd., itd. Ovdje u čitavom ovom danu ja nisam čuo ni P od politike to je već večeras bilo ovdje spomenuto, nisam čuo nikoga ni o težini donošenja …, ali koju težinu će imati ova rasprava i ova odluka po naše građane, po naše gradove, općine, po RH? Ubili smo se u gradovima i općinama ove posljednje četiri godine ovo vrijeme krize pripremat dokumentaciju, pripremat projekte, graditi infrastrukturu da bi dovukli jednog poduzetnika. Sada kada je krenulo, sjetio se mali Ivica u MOST-u da bi se on bavio politikom. Jel to politika? Jel politika ne podržati svog kolegu u Vladi, jel politika sakupljat glasova da bi se rušila Vlada, da bi se prekinuli procesi? I niko ovdje ja sam već pet puta se dizao i spominjem stalno jednu riječ, šteta, koja šteta je od ove rasprave i od ovog današnjeg dana po građane RH i da li vodimo računa o tome da će se izgubiti još jedna godina dana, da će propast mnoga sredstva [[Upadica Petrov: Vrijeme.]] iz europskih fondova koja bi se mogla izivuć, da se neće realizirati mnogi projekti. Zbog čega? Zbog hira malog Ivice u MOST-u.
Zastupnik Klarić isteklo je vrijeme. Odgovor na repliku.
Kolega Klarić, ja vas dovoljno ne poznam, ali vas primjećujem u Saboru i vaši govori, znam da ste gradonačelnik koliko znam Bakra. Šta je biti gradonačelnik, biti menadžer jedne općine, dovoditi u tu općinu nekakve poslovne ljude, praviti posao? Nažalost, ovi koji mene prozivaju niti su kada napravili posao niti su kada koga našli niti koga doveli, čak gospodin Jovanović mi spominje Srbe, ne znam iz kojih razloga, mogu pretpostaviti ali to je njegov problem. Druga stvar, zašto kolege nisu podržale kolege, e to je pitanje. Ako su bili u koaliciji ja smatram da su trebali podržati i trebali su ostati. Nažalost, po drugi puta oni nisu podržali svoje partnere koje su izabrali. Ja s njima nisam bio, ja sam izašao prema tome ne snosim tu odgovornost, a ako dođe do izbora vidjet ćemo šta će reći građani. Hvala.
Za pojedinačno sudjelovanje u raspravi prijavio se zastupnik, ispričavam se nisam vidio. Povreda Poslovnika, zastupnik Hajduković.
Hvala lijepa gospodine predsjedniče. Povrijeđen je članak 238., dakle kolega ne možete donositi paušalne procjene o nekom sa ove ili sa one strane. Ja se to ne usudim, a onda se čudim i vama kako vi možete. Uostalom meni je stvarno fascinantno da neko ko sjedi u Saboru i kaže za sebe da nije političar, to je kao da ja za sebe kažem da nisam kirurg ali operiram, ali ona još narodna, nisam ginekolog ali mogu pogledati jel.
Hvala. Za pojedinačno sudjelovanje u raspravi prijavio se zastupnik Saša Đujić. Izvolite.
Hvala gospodine predsjedniče. Već je kasno, već je puno toga danas rečeno. Ja sam iskreno razmišljao i da povučem svoju raspravu, ali želim reć dvije, tri stvari, čisto ono kao neko svoje viđenje, neću ko kolega Mišić vrijeđat sve u ovoj sabornici i govorit da su svi glupi, a da sam jedino ja pametan, ali ću reći neke stavove. Dakle, ja ću sutra glasat za opoziv ministra Marića i to iz svih ovih razloga koje smo mi naveli u svom prijedlogu i današnja rasprava samo je učvrstila moj stav i to iz nekoliko stvari. To je prvo, zato što premijer Plenković jutros kada je branio gospodina Marića niti jednom jedinom rečenicom nije osporio niti jedan naš argument, niti jedan od ova naša tri prijedloga, već je njegova rasprava isključivo bila deset minuta govora o odnosima HDZ-a i MOST-a, o povjerenju, o nepovjerenju, o kolegijalnosti, o tome kako se tako ne vodi država, stranka i koalicija, a to je samo još potvrda onog što smo mi rekli u toku dana danas nekoliko puta da za ovu krizu vlasti trenutnu u Hrvatskoj nije kriv isključivo samo HDZ nego kriv i MOST, krivi su zajedno. I Hrvatska je danas taoc njihovih narušenih odnosa. Onda su se kao argumenti iznosili da su izbori skupi, da će zaustaviti projekti, da će se dogoditi šteta, da će težina ovih odluka imati utjecaj na naše gradove i općine, da, da kolega Klarić samo mašite žao mi je jer ovo se na vas referiram jer ste vi to govorili cijeli dan, ali manja šteta su trošak izbora nego šteta koju mi trpimo ovom nesposobnom vladom koja nije u stanju donositi odluke. I nismo mi prouzročili ovu štetu i nismo mi zaustavili ove projekte niti smo mi izazvali krizu vlasti. Krizu vlasti je izazvao premijer Plenković kada je smijenio tri ministra i ta tri ministra koji su glasali protiv odluka svoje Vlade, kada se niste moli dogovorit sedam dana prije te sjednice Vlade kako se normalni partneri dogovaraju tada ste izazvali krizu i štetu u ovoj državi jer to tako odgovorni ljudi ne rade. I danas slušamo cijeli dan prepucavanje između MOST-a i HDZ-a i upiranje prstom na nas kao da smo mi krivi zato što je premijer Plenković smijenio tri ministra iz MOST-a ili zato što su oni glasali protiv svog kolege u Vladi s kojim sjede tamo godinu i pol dana. Drugo, također su argumenti bili da ministar dobro radi svoj posao, da nas je jeftino zadužio, da je on odgovoran, dobar, častan čovjek iz ugledne obitelji. Gledajte, ja to sve vjerujem da je on dobar, pošten, častan čovjek iz ugledne obitelji, ali ne raspravljamo mi tu sada o tome. Vi ste danas gospodine ministre u jednom trenutku vrlo emotivno ovdje nastupili kada ste rekli da vas svi napadaju, svi pljuju i da vam je jako teško. Ja vjerujem da vam je teško ali gledajte, to je politika. Onog trenutka kada ste postali ministar, sami ste to prihvatili i sami ste izabrali taj put kao i svi kolege koji sjede kraj vas, kao i svi mi. I svatko od nas nekad u izborima nekim sazna puno toga što o sebi znao nije. I istinitog i neistinitog. I to je tako i to je naš posao i s te strane mi vas nije žao. Ali s druge strane nije to nepošteno, vi ste digli kredit, to je nemoralan čin, po povoljnoj kamati, iskoristili ste svoju poziciju da biste dobili neku povlaštenu kamatu na kredit. Gledajte, niste počinili ništa kriminalno, to nije kriminal, to nije nepošteno, to je sve po zakonu ali nije u redu. I tu je vaš dignitet i legitimitet pao. Zbog toga morate otići, ne možete više biti ministar. Druga stvar, izuzeli ste se iz odlučivanja. Pa ja bih više vjerovao da ste čisti, da se niste izuzeli iz odlučivanja, nego da ste rekli mogu mirna srca donositi sve odluke i neću se izuzimati iz ničega. Kakav je to ministar koji ne može donijeti odluku o ničemu a trenutno ključna, ključan problem u našoj državi je Agrokor i stanje i u Agrokoru i kako će ta tvrtka završiti i sve operacije oko Agrokora mora voditi ministarstvo financija na čijem čelu sjedi ministar koji se izuzeo iz svega da ne bi bio u sukobu interesa. Pa onda je pošteno reći drugovi dragi doviđenja, ja odo, neću biti teret vama ni koaliciji ni građanima i idem. Nisam lopov, nisam ukrao ali sam teret. Ne mogu više biti ovdje. I tada bih vas ja cijenio iznimno više nego što vas zadnjih dana cijenim. A sada kada gledam ovo ponašanje, jutros, čvrsto držanje za fotelju, gdje imamo premijera koji je izgubio većinu u Parlamentu jer nikako da nam to pokaže u 7 dana a neda se otići s pozicije premijera. Imamo vas koji nećete otići s mjesta ministra. Evo sada čekam ono, bojim se evo kolege iz Živog zida su otišle, bojim se da ćete iz zvati da spriječe deložaciju, da se nećete dati iz Banskih dvora. I kada vam izglasamo nepovjerenje sutra da nećete htjeti otići, zvati ćete kolegu Pernara da vas štiti tamo. Vidite do kuda ste nas doveli. I građani danas dva dana gledaju cirkus i ovo prepucavanje. Evo moj savjet vam je spasite još obraz da sutra prije glasovanja date ostavku i lijepo odete, premijer da da ostavku, da raspustimo Parlament i da idemo ponovo na izbore. Evo, a Milanović nazad, dok je on bio bar je bila stabilna Vlada kolega. Evo, hvala vam lijepo.
Zastupnica Marija Jelokovac javila se za repliku.
Hvala predsjedniče. Poštovani kolega, nije točno da premijer jutros u obraćanju nije rekao ništa o vašim navodima protiv ministra Marića nego je vrlo jasno obrazložio da niti za jedan navod koji ste naveli nemate argumente. Činjenica je da iako cijeli dan u raspravi tvrdite da se ponašate kao odgovorna opozicija jer brinete za interese ove države vi ustvari radite suprotno. Odgovorna opozicija ne proziva i ne diskreditira jednog ministra koji radi dobro, profesionalno i ima iza sebe rezultate rada i to vi ga prozivate bez ijednog argumenta, želite njegovu smjenu samo da destabilizirate ovu Vladu i eventualno dođete u za poziciju za nove izbore kako bi ponovno osvajali vlast, to je vaš interes. To je suština cijele ove priče. Odgovorna opozicija reagira i proziva vladajuće onda kada za to ima argumente, kada vladajući ne rade kako treba i nemaju rezultate svoga rada. Hvala.
Odgovor na repliku.
Hvala gospodine predsjedniče. Poštovana kolegice, vi ste upravo evo sada u svojoj replici opet ponovili ovo što sam ja rekao u raspravi. Kažete da mi prozivamo ministra koji dobro radi, koji ima rezultate, koji je uspješan a ja sam upravo rekao nije to bitno, bitno je da je on u sukobu interesa, bitno je da on ne može donositi odluke, bitno je da je on radio u Agrokoru kada je Agrokor imao najveću krizu. Ja ne govorim da je on odgovoran za to ali to je činjenica da je bio tamo. Druga stvar, rekli ste da premijer je dao cijeli niz argumenata kojima je osporio naše tvrdnje, je, je, pričao je to kako su došla tri MOST-ova ministra pa su digli ruku tamo pred kamerama, pa kao to nije lojalnost, to nije vjerodostojnost, to se tako ne radi, on je njih morao smijeniti, partneri, kako je on jednak prema svim ministrima, to su njegovi argumenti o ovome što smo mi predložili. A drugo, vi kažete bez ijednog argumenta smo mi podnesli zahtjev za razrješenje ministra. Pa dajte vi meni recite šta argument nije da je netko dobio povlašteni kredit od banke u čijem je nadzornom odboru sjedio isključivo kao državni dužnosnik i samo na temelju toga što kao državni dužnosnik tamo sjedi ima pravo na povlašteni kredit na koji inače imaju zaposlenici? Šta nije argument i nije istina da je ministar Marić tamo bio, da je tamo bio kao državni dužnosnik, da je dobio povlašteni kredit? Pa čovjek je danas u toku rasprave sam medijima rekao pogriješio sam, trebao sam to prijaviti, trebao sam to reći. Da je to rekao prije 8 dana da je pogriješio, možda ovoga danas ne bi bilo, ove rasprave. Možda bi ga premijer sam razriješio i ne bismo bili u ovoj situaciji. Pa dajte malo slušajte argumente, nemojte, vi ste ti koji paušalno govorite, bez argumenata, floskulama o dobrom radu i uspješnim rezultatima, uspješnog menadžera sa uspješnom imovinskom karticom.
Zastupnica Ljubica Lukačić.
Kolega, interesantno je kako se u ove kasne sate trudite silno biti dopadljivi hrvatskom narodu ako još gledaju. Ali ne možete reći kako premijer nije obrazložio ili dao odgovore na vaše navode. Pa premijer se zapravo trudio da kaže, da obrazloži ono što ste vi napisali u vašem prijedlogu je li to vaš predsjednik stranke u svom uvodnom izlaganju uopće nije niti spomenuo, većinu tih stvari. Tako da bilo bi dobro da ne pozivate na ostavke što ste u svojoj raspravi učinili, jer što mislite što nakon toga onda, a u interesu vam je, cijeli dan govorite svi danas, pa i vi da vam je u interesu stabilnost države. Odlučite se šta vam je u interesu. Hvala.
Odgovor na repliku, zastupnik Đujić.
Hvala predsjedniče. Poštovana kolegice u interesu nam je stabilnost države. Kažete dobro razmislite o svojim odlukama, nemojte pozivati na ostavke, jer šta slijedi nakon toga. Jasno je šta slijedi iza toga, slijede izbori, a onda će građani reći šta slijedi iza izbora i tko je tu bio u pravu, tko tu nije bio u pravu. Vi kolegice niste o meni sad niste rekli niti jedan jedini argument zašto bi ministar trebao ostati, nego ste samo govorili kako je premijer dao, meni, nama jutros davao argumente kojima je pobio naše tvrdnje što jednostavno nije točno. Evo ja se neću, previše vas cijenim da bih se sad sa vama nadmudrivao. Evo hvala lijepo.
Zastupnik Petar Škorić.
Hvala lijepa poštovani predsjedniče, poštovani kolega Đujić. Pa vi ste evo kroz vaše izlaganje u biti demistificirali cijelu današnju priču. Dakle, SDP kad nema što onda bježi od teme, jer nemaju nikakvih dokaza protiv ministra Marića. Sami ste kazali da je riječ o povlaštenom kreditu tvrdeći, dovodeći u pitanje, ne dovodeći u pitanje zakonitost tog kredita, nego dovodeći u pitanje moralnost jednog takvog čina. Čudi me kad već o tome govorite kako to da niste postavljali pitanje moralnosti vašeg ministra gospodarstva koji je umjesto da se četiri godine bavio pitanjima Agrokora putovao je po Americi i nenamjenski trošio proračunska sredstva. Je li to moralno? Je li moralno ljetovati i iskoristiti svoj položaj za 7 kuna što su radili vaši dužnosnici? Jeste li tada tražili sankcije? Je li itko za takve stvari odgovarao? Prema tome, cijela priča, cijeli današnji dan sveo se na vaše prozirne političke interese, želju da stvarate klimu koja izaziva prijevremene izbore, a i sami ih ne želite. Želju da smjenjujete ministre i da onemogućujete stabilnu Vladu u njenom radu. Prema tome, to vam neće uspjeti.
Odgovor na repliku.
Hvala gospodine predsjedniče. Pa nije u politici, vi ovdje opet obrćete teze. Mi nikome ne sudimo, niti mi govorimo, niti ovdje postoji presumpcija nevinosti. Nije ovo sud, nije ovo suđenje, niti je ovo optužnica. Mi ovdje pričamo o evidentnom sukobu interesa, o evidentnom sukobu interesa, da je čovjek digao povlašteni kredit na temelju pozicije koju je imao. Ali ima još nekoliko argumenata zbog kojih mi tražimo opoziv ministra. Jeste li vi uopće pročitali naš prijedlog? Ja mislim da niste. I sada vi meni govorite za našu prozirnu raspravu. A kakva je bila vaša rasprava? O kakvih 7 kuna ljetovanju vi pričate dragi kolega u pola noći danas? Pa prozirno bi bilo da ja sad počnem ko vi pričat ne znam o triput farbanim tunelima, o pokradenim milijunima od Sanaderove Vlade, hrvatskih građana zbog čega je vaša stranka već drugi puta na optuženičkoj klupi sudi se zbog proceduralnih grešaka. To je prozirna rasprava vidite, ali ja nisam tako raspravljao. Vidite vi pričate o 7 kuna. Pa mogu ja kao i vi pričati. … [[Upadica sa strane, ne čuje se.]] Pa o sukobu interesa, da. Imali ste vi predsjednika zbog kojeg je već pala jedna Vlada zbog sukoba interesa i njegove supruge. Kolegice Dragice vi niste bili tu, tada u ovom Domu, sad ste došli isto kao i ja. Ja sam imao jednu pauzu. Ali gledajte, to je sukob interesa. Hoćemo tako raspravljati? Vaš kolega je prvi počeo govoriti o prozirnim raspravama. Ja ni u jednom trenutku nisam spominjao, samo sam se držao teme. Ja u replikama nekad znam odlutat od teme, ali u raspravama se držim teme i ne lutam okolo. A vi kad nemate šta reći, onda lupetate pa nastavite i dalje. Evo hvala vam lijepo.
Hvala. Za pojedinačno sudjelovanje u raspravi prijavio se zastupnik Gordan Maras.
Hvala lijepa. Evo ulazimo u 15 sat rasprave danas, znači 14 i pol sati. Mnogo toga je rečeno. Ja ću se osvrnuti na nekoliko stvari koje su rečene u zadnjih nekoliko sati koje me posebno brinu. Na žalost evo vidim da su sad iz Kluba zastupnika nacionalnih manjina otišli. Njihova rasprava predsjednika kluba gospodina Pupovca u ja bih rekao uobičajenom zabrinutom jako emocionalnom tonu koji se pozivao na više interese, a na žalost nije ništa rekao o tome šta misli o samom prijedlogu, jer ne možemo se mi voditi za time da je stabilnost Vlade, a to je očito i jedino šta je u ovom trenutku bilo nacionalnim manjinama bitno i da Vlada traje četiri godine. Isto kao što gospodin Mišić pred svaki evo i prošli puta pred kraj mandata se aktivno uključuje u to da opstane. Znači on, gospodin Špika i ne znam ko je još bio su bili ta trojka koja su preslagivala do zadnjeg trena. Već su svi znali da idemo na izbore, jedino su oni preslagivali. Znači, mi bi se trebali voditi principom da li je nešto ispravno ili nije. Da li je ispravno da premijer Plenković nema većinu i vidimo evo da je sada jedan klub zastupnika podnio zahtjev za raspuštanje Sabora kako bi pokazao, kako bi iznudio na kraju premijera Plenkovića da pokaže da li ima većinu ili nema. Mi smo u ovom trenutku pokazali vrlo jasno hrvatskoj javnosti kroz rasprave, kroz izjašnjavanje zastupnika. Ja se nadam da će sutra na glasanju svi ovi zastupnici koji su se izjasnili proteklih dana i u raspravi, da će biti za opoziv, da će oni doći i glasati. I ako to tako bude to će biti 77 zastupnika imat ćemo čistu situaciju, bez obzira na grčenje i na probleme koje i način na koji sada premijer Plenković želi osigurati da to tako ne bude i gdje već u sutrašnjim novinama vidim da premijerov savjetnik Šeks govori da neće oporba imati u 9,30 76 zastupnika, zbilja mi … jasno dakle to Šeks zna. Šeks sve zna. Tako da sa te strane ako ljudi budu principijelni, ako se budu držali svojih stavova za ono što su govorili, uvjeren sam da ćemo sutra imati potrebnu većinu. Ukoliko i ne budu opet sam siguran da HDZ sutra neće pokazati da ima 76 zastupnika protiv ovog prijedloga. Dakle većina ne postoji. Zanimljive su rasprave kao što je gospođa Jelkovac imala, kaže kvalitetna opozicija i onda obrazlaže šta bi ta kvalitetna opozicija trebala raditi. Pa ja ne mogu vjerovati da vi želite prosuđivati šta je po vama kvalitetno, šta nije. Valjda bi se mi trebali ponašati po onom principu kakav HDZ želi, to bi bilo kvalitetno. Znači vi očekujete od nas da se ponašamo po obrascu po kojem je vama nešto prihvatljivo i po kojem mislimo da bi se opozicija trebala ponašati. Pa nemojte to očekivati, to nije moguće jer naši vrijednosni stavovi su totalno drugačiji. Vama je normalno da neko koristi svoju poziciju kao ministar, vama je normalno evo još i dan danas vaši dužnosnici koji su krali novac od Fimi Medije su HDZ-u vrlo aktivni, to je vama sve normalno. Meni to nije normalno. Znači toga u našoj stranci nema i protiv toga se mi borimo. I meni je drago što je danas evo ministar konačno i rekao i priznao pogrešku oko kredita, to je već jedan pomak. Znači to od vas tu nisam nikog čuo, možda je to razlog zato što on nije u HDZ-u nego je nestranački. Nitko od vas nije rekao da je možda pogriješio sa kreditom, on je to sam rekao, to već elementarni pomak i pozitivna stvar. Ali s obzirom da se to desilo, s obzirom da to nije po meni prihvatljivo za dužnosnika moj stav oko glasanja o opozivu se ne mijenja. I vi danas bespogovorno svi iz HDZ-a ponavljate ono što je rekao Plenković kao što ste jučer ponavljali šta je rekao Karamarko ili prekjučer šta je rekao Sanader ili ne znam tko je još bio Kosor, nju sam zaboravio zadnji put napomenuti pa se pobunila na Twiteru, znači Kosor, Sanader i još poneki predsjednik, nekog ću zaboraviti pa da se ne naljuti. Ali Mesić dobro zna kojima je pljeskao tako da će me on podsjetiti. Svi. Tako da evo ja vas molim da se držimo principijelnosti i ja vas molim da zadržimo određene standarde među ljudima koji obavljaju ministarske dužnosti. Znači s te strane znam da Jasen Mesić nikada ne bi uzeo takav kredit niti bi ikada radio primjerice na taj način interesno povezan sa jednom kompanijom. Ajmo takve standarde usvojiti za sve. Znači to je ona intencija našeg opoziva i nadam se da će to sutra i zastupnici u ovom Saboru prihvatiti. Hvala lijepo.
Za repliku se javio zastupnik Saša Đujić.
Hvala gospodine predsjedniče. Kolega Maras, meni je isto fascinantno kako smo mi krivi za krizu vlasti koju je proizveo HDZ-ov premijer tako što je sam srušio svoju Vladu, odbacio koalicijske partnere i uzeo sam sebi većinu i to već drugi put HDZ u godinu dana radi. Ja se sada samo bojim da HDZ evo dolaze ove inicijative i prijedlozi da HDZ neće dati prijedlog izmjena Ustava da mandat u Hrvatskom saboru traje šest mjeseci jer to bi onda bilo super jer bi to onda bilo legalizirani manevar pa da se ne moraju barem blamirat ovako. Svakih šest mjeseci izbori, promijenit ćemo Ustav i nema problema da spasimo obraz HDZ-u. Ali ono što sam vas želio pitati, gospodine Maras, šta vi mislite zbog čega Vlada ne želi objaviti pravilnik HPB-a po kojem je ministar Marić dobio kredit? Da li to ne žele zato što nešto skrivaju ili opet misle da gospodin Marić nije u sukobu interesa pa onda ne znam. To mi je samo jedno u kontradiktornosti s drugim, tako da evo zanima me vaše mišljenje što vi mislite zbog čega oni to skrivaju kao zmija noge? Evo hvala lijepo.
Odgovor na repliku.
Pa to bi mogla napraviti i HPB, a mogla bi napraviti i Vlada jer mi smo u ovom odgovoru koji je Vlada dala vidjeli da su se oni pozivali na taj pravilnik. Piše u pravilniku odnosno u odgovoru piše čini mi se članak 17. stavak 2. Pravilnika, što znači da Vlada ima u posjedu taj pravilnik, a ja pretpostavljam zašto se to ne daje van. Zbog toga da se ne vidi ono što sam rekao marketiranje, kako se to radi, zbog toga da se ne vidi tko je taj pravilnik donio i kada, da li je donio možda nadzorni odbor ili uprava, znači puno toga bi bilo jasnije. Ali vjerujte mi to se isto može saznati i ja sam uvjeren da će u jednom trenutku ta informacija biti dostupna javnosti da vidimo da li još uvijek ta praska vrijedi jer ako vrijedi i sada praksa za članove nadzornog odbora da mogu dobiti kredit, ja mislim da je to nedopustivo. Ako je već tada napravljena pogreška da sada ne ostane i da sada recimo, ne znam jeli državni tajnik Tufekčić možda u Nadzornom odboru HPB-a ili neko drugi, pa da onda on dođe u poziciju da na taj način ostvari kredit. To je krivo. Dajte to promijenite ako to još uvijek je na snazi a ne da neka buduća Vlada onda mora odgovarati kao što je gospodin Bačić rekao, kaže, tada su građani otprilike stari 33 godine mogli po otprilike istoj, otprilike istoj, otprilike istoj, ne sada, ti vidi koliko otprilike može biti 2%, može biti 1, ali otprilike. Vidite kako precizno snajperski kao sa skalpelom Vlada odgovora, otprilike isto. I to, i pod to se netko potpiše, pa to ne možeš vjerovati. Sada ti si misli šta je tamo pjesnik htio reći, da li je to 2%, 3, 7, ali otprilike isto. Hvala lijepo. Vrijeme, je da.
Zastupnik Miroslav Tuđman javio se za repliku.
Gospodine predsjedniče. Kolega Maras vi ste govorili ovdje o principijelnosti pa trebalo bi upozoriti da ipak postoji nekakav napredak i pomak u vašoj argumentaciji. Cijeli dan smo prije podne ili do popodne slušali da je jedan od glavnih razloga zašto ministar Marić mora ići zašto što se, zato što je on u sukobu interesa. odnosno potencijalnom sukobu interesa zato što još ovo povjerenstvo uopće to nije ni dobilo na dnevni red da li to mora ići. Ali je sada pomak zato što popodne slušamo da je on zapravo u sukobu interesa zato što nije preuzeo odgovornost i nije se zalagao za ono što bi trebalo, što bi po vašem onda trebao raditi. Prema tome, kriv je bez obzira da li jeste ili nije bio u sukobu interesa, odnosno da li jeste ili nije se izuzimao iz ovih odluka o tome. S druge strane snajperski precizno opisujete da je on, da ima te kredite kako ste rekli neprecizne itd., zato što je u medijima bilo objavljeno, vrlo dobro znate kao što i svi ostali znamo da je po postojećem tom pravilniku, ništa nije bilo beneficirano da je dobio taj kredit ali sada se vi opravdavate za neka buduća vremena. Trebalo bi to promijeniti taj pravilnik da i drugi ne bi upali u tu gabulu. Prema tome, ono što je rečeno već prije, on je pošten, on je dobar ali je kriv zato što vi kažete da je kriv. Gospodo, tako se ne vodi politika, tako se može postizati nekakvi dnevni poeni ali to je čisto suludo.
Odgovor na repliku.
Ja nisam rekao da on nije ostvario beneficiju jer je ostvario. Znači to i svi znamo i to je gospodin Marić sam potvrdio. I sam je danas rekao da vjerojatno ne bi ulazio u takav aranžman iz ove pozicije u kojoj je danas. Ja sam rekao samo da se ne desi ponovno da državni tajnik neki drugi sada ili ministar koji bude u nadzornom odboru, doduše ministar ne može biti a sada ne može ni državni tajnik jer je po zakonu to izmijenjeno, ali bilo tko u ime države tko je tamo postavljen da nadzornjak ne može dobiti dobiti takav kredit. To je ono što sam ja rekao. A koliko ljudi vjeruju argumentaciji SDP-a a koliko HDZ-a to možete čuti na cesti svaki dan, možete pogledati u anketama. Znači duplo je više, duplo je više ljudi koji su se izjašnjavali za potrebom da ministar više ne bude ministar nego oni koji su mislili da bi trebao ostati. Znači onda smo, onda ako je sve ovo kako vi govorite gospodine Tuđman onda smo mi nevjerojatno dobri u argumentaciji. Znači kada sam ja i nekoliko još zastupnika u SDP-u uspjeli sve te ljude tako uvjeriti oko nekih stvari koje su toliko nevjerojatne i neistinite kao što vi to mislite. Ja ipak mislim da je istina malo drugačija, da ljudi vide, osjećaju i da imaju neku predodžbu i da to nije povezano samo sa o nego su jednostavno ljudi dobili određenu sliku. I sa te strane uopće se ne bojim da ljudi vjeruju u ovoj situaciji puno više SDP-u i opoziciji nego vladajućoj stranci mada ste nam tu vi pomogli iz HDZ-a koji godinama, ali doista godinama kreirate ovakve situacije kontaminirane sa sukobom interesa. Hvala lijepa.
Izvolite.
Poštovani predsjedniče, tražim stanku u ime kluba MOST-a oko trenutnih događanja u Hrvatskom saboru.
Ja određujem stanku od pola sata. Hvala. [[STANKA U 00,02 SATI]] [[NASTAVAK NAKON STANKE U 00,30 SATI]] Stanku je zatražio zastupnik Grmoja, izvolite.
Poštovani predsjedniče, poštovane kolegice i kolege znači sazvao sam stanku zbog zahtjeva koji je došao od strane kluba MOST-a za raspuštanjem Hrvatskog sabora. Znači, shvatili smo ja mislim danas svi tijekom ove rasprave da ne postoji saborska većina. To je sada sasvim očito. Zastupnici su se izjasnili i oni koji nisu bili kroz ovih nekoliko dana da će sutra glasovati protiv ministra Marića, znači da će glasovati za njegov opoziv. I sasvim je jasno da ne postoji saborska većina, da je premijer kao što sam u nekoliko navrata rekao destabilizirao državu, odrekao se saborske većine, 15 ruku MOST-ovih zastupnika, izbacio MOST-ove ministre iz Vlade. Osim toga, vidjeli smo sinoć da zastupnici Esih i Glasnović neće dati podršku formiranju nekakve nove saborske većine. Zastupnik Škibola je danas izjavio da će glasovati protiv ministra Marića, zastupnik Lovrinović evo sad je to i kolega Mišić tijekom svoje rasprave potvrdio. Znači evo tu je i zastupnik Lacković koji je sada ušao rekao je da će također glasovati protiv ministra Marića, a očito je da ne postoji saborska većina kako bi se ova agonija završila, kako bi se završilo tezgarenje u Hrvatskom saboru, pokušaj sastavljanja nekakve nove većine. Najpoštenije bi bilo raspustiti Sabor i ići na nove izbore kad je već premijer i ovdje nas sve u Saboru, ali i cijelu državu doveo u ovakvu situaciju. Ono što je bitno naglasiti je to da smo mi spremni povući taj naš zahtjev ako bi se sutra u Saboru pokazalo da postoji nekakva saborska većina. Znači naravno da bi onda bio izabran i novi predsjednik Sabora, bili bi predloženi novi ministri. Ali kako sada stvari stoje toga nema. I ako sutra ministar Marić ne dobije potporu zastupnika u Hrvatskom saboru očito je da te saborske većine nema i da bi bilo najpoštenije da premijer Plenković onda da ostavku, a da mi ovdje krenemo u raspuštanje Hrvatskog sabora. Vidjet ćemo hoćemo li uopće ići sa tom inicijativom, ako dođe do stvaranja saborske većine ili ako je čak i uputimo hoće li ona dobiti dovoljno potporu. Svi znamo da su postojali planovi određenih klubova zastupnika poput HNS-a i IDS-a da možda nakon lokalnih izbora uđu u tu priču. Sutra će se pokazati ako dođe do glasovanja o ovoj našoj inicijativi tko su oni zastupnici koji možda računaju na to da u tom mogućem preslagivanju, znači budu dio saborske većine. Evo znači želio sam vas u tom smislu obavijestiti o ovom što ste dobili na svoje klupe, a sutra ćemo vidjeti što će se dalje događati. Hvala.
Nastavljamo sa raspravom. Za pojedinačno sudjelovanje u raspravi prijavio se zastupnik Jovanović, izvolite.
Hvala gospodine predsjedniče. Pa evo u ove ranojutarnje sate neću iskoristiti cijelo svoje predviđeno vrijeme. Ono što želim reći i još jedanput naglasiti da svojim zahtjevom za opozivom ministra financija SDP ni na koji način nije htio izazvati krizu Vlade, ni na koji način nije htio ugroziti stabilnost Hrvatske, nego je htio još jedanput istaknuti u kojoj mjeri je bitno prevenirati sukob interesa među hrvatskim dužnosnicima. Smatramo da to je naša dužnost, jer jedino nulta tolerancija na sukob interesa, na korupciju može vratiti povjerenje u politiku, vjeru u političare i osigurati da građani Hrvatske napokon imaju više vjere u Parlament, da izlaze na izbore u većem postotku i da u konačnici svi mi zajedno osiguramo veću kvalitetu života svih građana Hrvatske. Ja sam igrom slučaja bio u ovoj sabornici i 1990. svega smo dvojica u ovom sazivu kolega Opara i ja, iako se pitam da li danas 27 godina nakon toga je Hrvatska bolje društvo, otvorenije društvo, društvo jednakih šansi za sve ili je više, bliže Orwelovoj verziji po kojoj smo svi jednaki, samo neki jednakiji poput Todorića na primjer i 200 bogatih obitelji koji su odabrani tih devedesetih, mogu reći da po svemu što čini Andrej Plenković da njegova Vlada nije Vlada nulte tolerancije na sukob interesa i na korupciju, da njegovo ultimativno branjenje najprije plagijatora Barišića, a sada i ministra financija Marića kao i potpredsjednice Vlade Dalić, pokazuje da smo se kada je riječ o sukobu interesa vratili opet u devedesete. Nažalost, to nije dobro i to ne garantira da će Hrvatska biti uz bok zemljama EU. Dokaz tome je i to što smo zahvaljujući vladi Zorana Milanovića po prvi put u povijesti Hrvatske 2016. izašli iz svijeta korumpiranih zemalja sada nakon neuspješnog eksperimenta sa Oreškovićem, Karamarkom, a evo sada i ovog drugog neuspješnog eksperimenta HDZ-a i MOST- a opet u krugu korumpiranih zemalja što znači da će i kapital koji bi trebao doći u Hrvatsku dolaziti tu puno manje nego što bi došao da smo uspješniji u prevenciji sukoba interesa i korupcije. Prema tome, zaključimo i recimo glasno, ako neko uopće gleda više ovu našu raspravu, dakle nije SDP doveo do krize Vlade, nije SDP doveo do opasnosti od prijevremenih parlamentarnih izbora, učinilo je to bahaćenje premijera koji je gotovo praktično sramoćenje javno kolega iz koalicijskog partnera MOST-a što sigurno ne pokazuje demokratičnost i širinu jednog europskog premijera kakav bi htio biti gospodin Plenković. Jednako tako Zdravko Marić je sigurno čovjek koji je odgovoran, međutim mantra koju je preuzeo od Kalmete npr. koji ništa nije znao o farbanju tunela ili od članova predsjedništva HDZ-a koji u aferi Fimi Medije ništa nisu vidjeli, ništa nisu čuli, ništa nisu znali, tako se i gospodin Marić brani sada za sve što je vezano uz Agrokor da on ništa nije znao, ništa nije vidio, nije ništa ni čuo. Međutim, gospodin Marić je odgovoran za fiskalni sustav Hrvatske, ako i nije znao da je u Agrokoru postojala opasnost od friziranja financijskih izvješća što je sigurno kriminal, on je na taj način ipak doveo u pitanje stabilnost financijsko-gospodarskog sustava cijele naše zemlje. Mislim da je danas jasno da postoji očito, da ne kažem tajna veza i Zdravka Marića i Agrokora i HDZ-a jer podsjetit ću na sve, Zdravko Marić je bio i Karamarkov kandidat za mandatara. Ta je veza nažalost puno jača od nacionalnih interesa, a čini mi se i od samog HDZ. Prema tome, postavljam još jedno pitanje, kako je moguće da kao Agrokorov izvršni direktor, a danas kaže da je u cijelom svom mandatu potpisao samo dva papira od kojih nijedan nije bio vezan uz posao, dakle što je onda radio kao izvršni direktor za strategije i tržište kapitala i nije znao pravo stanje Agrokorovih bilanci koje su služile kao temelj za zaduživanje koncerna? Sama činjenica da prije dolaska u Vladi bio izvršni direktor za strategije i tržište kapitala u Agrokoru znači da bi se Marić u skladu sa Zakonom o sprečavanju sukoba interesa morao izuzeti iz čitavog niza postupaka i odluka koje se odnose na taj koncern, a to onda dovodi u pitanje kako bi mogao obavljati svoju funkciju ministra financija. Iako bi to sve trebao učiniti pitanje je da li je to učinio kada se donosio u Vladi lex Agrokor ili imenovao vladin povjerenik u Agrokoru? Koliko ja znam nije. Nadalje, ono što sigurno ne ide u pozitivu učinka Zdravka Marića, a to je da kao ministar financija od početka ove godine u nekoliko navrata svjesno ili nesvjesno obmanuo hrvatsku javnost ističući da je Agrokor čvrsta i stabilna kompanija koja sigurno neće propasti, između ostalog citiram rekao je „kako prati situaciju u Agrokoru i kako vjeruje u kompaniju da ne postoje rizici što se tiče njihovih obveza u dogledno vrijeme“, a znamo što se dogodilo nedugo nakon ovako optimističnih izjava. Nadalje, Zdravko Marić je kao ministar financija svjesno donosio odluke, imamo i popisu svih u našem materijalu koji smo dostavili vezano uz naš zahtjev gdje pogodovao Agrokoru kao sustavu i odgodio primjenu propisa koji su da su se možda na vrijeme primijenili mogli ublažiti katastrofu u kojoj se našao Agrokor i brojni njegovi dobavljači. Svi znamo da ukoliko Agrokor ne osigura otprilike 500 milijuna eura novog kredita do kraja svibnja prijeti stečaj. Što će to značiti? Bolje da ne govorim. Čuli smo već dio koji se tiče kredita kojeg je dobio kao predsjednik Nadzornog odbora HPB-a, ne bi više govorio o tome obzirom da i sam gospodin Marić korektno rekao da je to možda bila greška. Prema tome, mogao bih i dalje nabrajati, ali mislim da je ovo dovoljno da objasni našu namjeru, dakle naš cilj je bio ukazati da u Hrvatskoj političari, dužnosnici ne smiju biti u sukobu interesa i da je nulta tolerancija na sukob interesa jedini način da vjera u politiku, povjerenje u političare u Hrvatskoj bude na višoj razini i da se svi zajedno borimo za veću kvalitetu života u Hrvatskoj bude na višoj razini i da se svi zajedno borimo za veću kvalitetu života u Hrvatskoj. Veća kvaliteta života u Hrvatskoj danas znači prije svega slobodu građana Hrvatske, a jedina prava ideja slobode je sloboda od straha. Strah će biti manji uz više znanja, uz manje korupcije. Više znanja će biti ako u Vladi ne bude ministar plagijator, a manje korupcije i sukoba interesa će biti ako ministri članovi Vlade, potpredsjednici Vlade kao i svi dužnosnici ne budu u sukobu interesa. To je bio naš cilj i uvjereni smo da ćemo upravo zahvaljujući ovom cilju osigurati da u Hrvatskoj u budućnosti bude manje sukoba interesa. Hvala lijepa.
Zastupnik Željko Lacković javio se za repliku.
Zahvaljujem. Kolega Jovanović imam tri pitanja za vas vezano na vašu temu o kojoj ste raspravljali. Dakle prvo pitanje je, govorili ste o slobodama, da li vaši saborski zastupnici SDP-a imaju slobodu sutra da ne dođu na glasovanje? Pod broj dva, interesira me da li znate koliko zastupnika u sadašnjem sazivu Sabora dolazi iz poduzetničkog svijeta, dakle ljudi koji imaju zaposlene i daju drugima plaću? I treći, da li vam je MOST prihvatljiv za sastav nove Vlade ukoliko dođe do novih izbora? Hvala.
Odgovor na repliku.
Dakle ja nisam na ispitivanju, nisam na sudu i ne osjećam uopće potrebu odgovoriti na ovakva sudska pitanja kolega Lackovića.
Zastupnik Bojan Glavašević javio se za repliku.
Hvala gospodine predsjedniče. Kolega Jovanović, za razliku od kolege Lackovića, ja bih htio govoriti baš vezano za ono o čemu ste govoriti vi. Prije svega slažem se s vama u potpunosti da je sukob interesa jedna od centralnih tema ovoga o čemu raspravljamo već satima. I užasno mi je drago i zapravo bih vam na neki način želio i zahvaliti što ste eotaknuli i druge sfere u kojima se u posljednjim mjesecima zapravo sukob interesa događa. Ministar plagijator, pitanje korupcije i sukoba interesa na sveučilištima je nešto o čemu ovdje nismo razgovarali sada ali smo drugim prigodama razgovarali ali slažem se s vama u potpunosti da na neki način su nedjeljivi, neodvojivi su kao tema o ovoga o čemu je riječ ovdje danas. Bez obzira na to što u ovome formatu i na ovome mjestu danas, definitivno nije ni primjereno i ne možemo tu temu kroz diskusiju istražiti i o njoj se odrediti, mislim da je svakako bilo vrijedno i važno da ste i to spomenuli.
Zastupnik Branimir Bunjac, javio se za pojedinačno sudjelovanje u raspravi. Budući da ga nema, zastupnik Željko Lacković javio se za pojedinačno sudjelovanje u raspravi.
Zahvaljujem predsjedniče. Dakle vezano na današnju temu koja je prvenstveno pitanje davanje povjerenja ili ne povjerenja ministru Mariću, ja želim obrazložiti svoj stav kako ću postupiti i što me je u tome vodilo i koji su moji interesi koji su me vodili u tijeku dosadašnje rasprave koja ovisi o tome kako ću sutra glasovati. Dakle prilikom izglasavanja Zakona o Agrokoru, zvati ću ga lex Agrokor, ja isti nisam podržavao i stavio sam dvije opaske na taj zakon govoreći pod broj 1 da nisu zaštićeni dobavljači što se kasnije na neki način ispravljalo ali to nije bitno nego činjenica da imovina gospodina Todorića ostaje slobodna i da zbog tog razloga se lex Agrokor može zvati lex Todorić. Da bi se to izbjeglo, ja sam predlagao da se zamrzne ili ograniči trgovanje dionicama u poslovnim udjelima jer mi možemo špekultivno spašavati neki špekulativni kapital koji bi došao u posjed poslovnih udjela a da toga ne bi bili niti svjesni jer su ti poslovni udjeli založeni za neka kreditna sredstva. Između ostaloga ja sam rekao i ako se usvoji ovakav zakon bez ovih odredbi da će ministar Marić doći u jednu neugodnu situaciju jer će tada biti u potencijalnom sukobu interesa kao bivši zaposlenik i kao uz činjenicu da je imovina i dalje gospodina Todorića bez obzira što nema pravo upravljanja. Nakon toga ja sam na proširenom klubu vladajućih postavio ovo isto pitanje i predložio sam da se iznađe rješenje da se u zakon dodaju ove odredbe koje ne bile kazneno pravne prirode nego bi bile građansko pravne gdje bi se moglo kroz nadležnost trgovačkih sudova ograničiti recimo da bez oluke odnosno suglasnosti vladinog povjerenika ne može dolaziti do transakcija većih od 1% dnevno svih izdanih dionica, odnosno da većinski vlasnik ne može slobodno raspolagati i da se ograniče preuzimanja poslovnih udjela na ime uzetih kredita. Nakon toga dakle na sastanku, užem sastanku u Vladi također sam ponovio ovaj prijedlog i zamoljen sam da dostavim pisani prijedlog i ja sam između ostaloga i savjetniku Vlade dostavio i pisani prijedlog i danas sam sa njim razgovarao i pitao sam što je sa tim prijedlogom odnosno da li je moguće dobiti jamstvo da će takva odredba biti unesena unutra jer sam smatrao to bitnim da na koji način ću glasati o povjerenju ministru Mariću. I onda danas ujutro doživim jedno iznenađenje, ujutro dobivam poruke da me gospodin Grmoja proziva da me nema u Saboru, da neće dati mi podršku, shvatio sam to ovako kolegijalno kao štos. Došao sam i prvo njemu se javio s obzirom da sam zapeo u prometu, onda nakon toga gospodin Grmoja meni prijeti ili ucjenjuje, to je valjda navika koju je stekao iz odnosa sa HDZ-om pa kaže ako Lacković neće biti za smjenu Marića tada mi ga nećemo podržati. Dakle gospodine Grmoja, vi meni uopće niste bitni u mojoj županiji, u mojoj županiji u sva tri grada mi imamo nezavisne liste koje nemaju nikakve veze s MOST-om. Mi imamo nezavisne liste u 15-ak općina, Virju, Novigradu Podravskom, Novom Virju, Podravskim Sesvetama, Kalinovcu, Molvama, Ferdinandovcu, Drnju, Petrijancu, Svetom Ivanu Žabnom. Nezavisne liste u drugoj izbornoj jedinici su u Vrbovcu, Čazmi, Grubišnom Polju, Bjelovaru. Dakle vi niste bitni za ishod izbora koji će se održati a ovim istupom kada ste me po prvi put spomenuli iako se znamo od 2013. godine nikada niste imali potrebu jednu riječ o meni, govorili ste o nezavisnim listama, o načelnicima, gradonačelnicima. Ja sam u prvom krugu dobio 60% povjerenja svojih sugrađana, jako dobro ste znali za mene ali ste jako dobro i u širokom luku zaobilazili moje ime. Onda sam prije nekih tjedan dana dobio jedno upozorenje vama bliske osobe poslovno koja mi je rekla pazi imati će loše rezultate na lokalnim izborima i pokušati će tebe uvesti unutra da slučajno ti ne bi iskočio na ovim lokalnim izborima. A ja ću vam reći vaš rejting u Koprivničko-križevačkoj županiji je 3% a moj 30%. Pa vi svojih 3% možete usmjeriti ili HDZ-u ili SDP-u. HDZ-u na ime dosadašnje suradnje jer ste s njima tikve sadili a ja s vama nisam tikve sadio niti sam luk jeo niti mirisao. Isto tako možete to preusmjeriti slobodno i kolegama iz SDP-a. Vi ste svojim istupom željeli meni ograničiti i uništiti moj integritet. Pa ću vam reći, ja sam ovdje dužnosti koju obnašam, zamjeničku dužnost za gospodina Bandića koji ima nespojivu dužnost imam to orginarno pravo s obzirom da sam to stekao preferencijalnim glasovima. Ali zamislite, gospodin Bandić od mene nikad nije tražio, niti mi je sugerirao kako da glasam. A vi ste našli za shodno da mi vi o tome nešto govorite. Vi ste ovdje došli sa učiteljske plaće, imate triput veća primanja nego ja. Vama smeta auto gospodina ministra, jer kažete da se vozi u Audiu 6. Ja sam imao primanja mjesečna 50000 kuna, ovdje sam na manjoj plaći. Ja nisam u 40 mjeseci uzeo jednu lipu putnog troška, telefona, plaće, naknade, bilo čega u svog gradu. I odakle vama pravo da se sada koristeći sada ovu situaciju miješate u lokalne izbore, a ovo je priča pripremljena za lokalne izbore meni u Koprivničko-križevačkoj županiji vi ćete mi odrediti tko će glasati za mene, tko neće. Ja kada sam gotov sa svojim političkim djelovanjem idem u svoj odvjetnički ured i tamo ću ostvariti normalno primanja. Ali s obzirom da vi nemate nikakve spoznaje šta to znači poduzetništvo, pa ste vi između ostaloga inzistirali da se skrati rok u kojemu će se primati naknada nakon prestanka obnašanja dužnosti, da će to biti tri mjeseca ili ne znam koliko ste stavili, a 12 mjeseci ne smijem raditi. A recimo o visini vaše mjesečne plaće ja izdvajam mjesečno državi u zadnjih 9 godina sam izdvojio tri milijuna kuna. To što ste si vi dopustili, to će sada biti evo razlog da ću pričekati ovu odluku koju sam tražio da se zamrzne i neću glasati za opoziv ministra, a vama ću odgovoriti na svaki vaš pokušaj narušavanja integriteta. Mislim da ste pokazali pravo lice i mislim da ste me mogli spomenuti puno prije u pozitivnom kontekstu da ste htjeli, a ovo je sad prava prilika gdje ćemo raskrstiti naše međusobne račune. Hvala.
Zastupnik Glavašević rekao je da je postojala povreda Poslovnika, izvolite.
Hvala gospodine predsjedniče. Povrijeđen je članak 232. Poslovnika, dakle tema također 238. Ali mislim kako bih rekao u nekim drugim okolnostima ne bih ovo radio, ali gledajte kasno je. Tu smo sa konkretnim razlogom. Potpredsjednica Vlade tamo sjedi, ministar Marić, ministrica Žalac. Dakle, svi smo tu sa razlogom nekakvim. Mislim da čisto iz respekta prema mnogo puta mnogo puta korištenoj riječi dignitet u kontekstu ovog Visokog doma barem da zamolimo kolegu Lackovića da svoje obračune sa kolegom Grmojom ili kim već, a to je bila većina njegovog izlaganja ostavi izvan vrata ove sabornice, a nama da pusti da razgovaramo o ministru Mariću, jer zbog njega smo tu danas. Hvala.
Slažem se sa vama. I u nekoj normalnoj atmosferi bi i inzistirao na tome, valjda znate do sada način na koji sam vodio sjednice, koliko sam bio striktan po tom pitanju. Ali s obzirom da su danas svi dobili puno veću slobodu iz razloga što je ovakva i tema, pa onda neka onda i malo šire objasne kontekst, onda ne bi bilo u redu prema gospodinu Lackoviću da njemu oduzmem slobodu koju sam dao drugima. Pa iz tog razloga sam i pustio. Za repliku se javio zastupnik Nikola Grmoja.
Poštovani kolega Lackoviću, ja nisam uopće prijetio vama, nisam govorio kako ćete vi glasovati. Rekao sam samo ako vi budete se priklonili, znači HDZ-u, ako budete uz ministra Marića da mi kao MOST nećemo moći vama dati potporu. Ništa vam nisam prijetio. Ja sam znao kakva će biti vaša odluka. I ta vaša priča da ste vi autonomni, vi tu mijenjate Milana Bandića. Milan Bandić je nazvao iz bolnice, rekao Željko moraš glasovati tako i tako, moraš podržati ministra Marića i ja to poštujem. Ali to onda treba reći, a o tome kakav ćete vi rezultat ostvariti o tome naravno neću odlučiti ja. To će odlučiti tamo birači i oni će honorirati, znači ono kakav ste vi gradonačelnik, kakve poteze povlačite, kako se ponašate u Hrvatskom saboru, kakvu ste odluku donijeli. Sada ja vama uopće nisam prijetio. Ja sam znao što će biti i zato sam ovdje iz govornice rekao to što sam rekao. Uopće nisam prijetio. Rekao sam samo mi to ne možemo podržati, a građani, birači će tamo odlučiti kako će honorirati ovo vaše ponašanje posebno obrazloženje zašto ćete glasovati za ministra Marića jer vam je Grmoja prijetio. Nisam vam prijetio! Znači, nemojte se sad vadit na to. Recite nazvao me Milan iz bolnice i morao sam tako glasovati.
Odgovor na repliku.
Ne znam ja tko vas zove, ali mene Milan ne zove. Ja nema čak niti njegov telefonski broj. Svi oni koji vole biti blizu vlasti, a vi spadate u te, vrlo rado bi bili blizu Milana. Ja nemam ni jedan ugovor nikakav, niti moje tvrtke bilo s Holdingom ili bilo kakvim povezanim tvrtkama. Ja sam sa gospodinom Bandićem popio kavu dva puta u 6 mjeseci, iako bih mogao otići do njega kad god. Dakle, nemojte implicirati kao što implicirate cijeli dan. Budite pošteni. A ako ste se razišli sa onima sa kojima ste tikve sadili, nemojte odgovornost prebacivati na neke druge a naročito ne u situaciji gdje konstruktivno ste sudjelovali u donošenju Zakona o Agrokoru, imenovali u dva ili tri navrata istog ministra i sada bi meni htjeli imputirati kako bih ja trebao glasati. Ja imam svoju glavu i svojom glavom razmišljam. Hvala.
Zastupnik Gordan Maras javio se za repliku.
Hvala lijepa. Nisam sad najbolje shvatio, znači vi odlučujete podržati Marića zbog tog što vas je Grmoja prozvao javno. I zbog toga ste odlučili podržati Marića. Gledaj Željko, ovo je jedna od najglupljih isprika da promijeniš mišljenje koje sam ja ikad čuo. Evo samo to ću reći. Hvala lijepo.
Odgovor na repliku.
Dakle između ostaloga ja sam pitao i Gordane tvog kolegu dal ćete vi raditi nekakav novi sporazum sa MOST-om, vidim da ste u dobrim odnosima, ali bilo kakva prijetnja ili ucjena prema meni će roditi upravo ovim suprotno. Ja sam imao konstruktivnu raspravu za razliku od vas koji gledate ovdje u ovoj situaciju priliku da srušite nekog. Ja sam tražio da se dopuni odredba, tražio sam na proširenom sastavu svih klubova, na užem klubu, pisao sam u Vladi što tražim. Tražim da se imovina gospodina Todorića odnosno njegovi vlasnički udijeli zamrznu za vrijeme primjene ove zakonske odredbe i to ću tražiti i dalje. A ovi vaši interesi, dal ćete vi izbaciti nekoga iz SDP-a ili nećete ako dođe sutra ili ne dođe, to su vaše brige. Pustite vi moje brige i moje glasovanje, vodite brigu o sebi i svojim članovima.
Za pojedinačno sudjelovanje u raspravi javio se zastupnik Ivan Pernar.
Hvala uvaženi predsjedavajući. Drago mi je da tako brzo red došao na mene, vidim da su mnogi odustali pa prijeđimo na stvar. Suština svih financijskih problema u našoj zemlji u suštini opisana je u knjizi „Hoću zemlju plus 5%“ od Australca Larrya Hanningana koji je napisao 1971. godine. U njoj je on objasnio da isključivo u kreditnom sustavu u kojem novac nastaje samo kao dug, dug nikada ne može biti vraćen zato jer novac za otplatu kamate ne nastaje paralelno sa stvaranjem duga. Naime, onog trena kada se dug odnosno kredit emitira, stvara se samo glavnica kredita, a ne i novac za otplatu kamata. Takav način funkcioniranja financijskog sustava doveo je ne samo Agrokor do ponora nego i samu državu i brojne ostale poslovne subjekte. Ako pogledate koliku količinu kredita je Agrokor konzumirao, koliko konzumira država i državna poduzeća, vidjet ćete da je golemi udio od svih kredita u suštini ne otplativ. Ministar Marić imao je povijesnu priliku biti ministar koji će dovesti taj financijski sustav u pitanje. Mogao je reći da način na koji naš financijski sustav funkcionira u kojem država ne stvara svoj novac u kojem je HNB ništa drugo nego mjenjačnica da taj financijski sustav nije dobar, ispravan i pošten za golemu većinu građana. Međutim on to nije napravio. Drugim riječima, Zdravko Marić u svojoj ulozi ministra financija, nije predstavljao interese 99% nego interese 1% u društvu. Da je kojim slučajem Zdravko Marić predstavljao interes većine, a ne elite ja bi ga danas podržao, ja bih rekao gospodine Marić borili ste se sa hijenama, ukazivali ste na probleme, pokušavali ste ih riješiti, nisu vam dali, međutim što, vi gospodine Marić ne odlazite sutra sa svoje fotelje zato jer ste bili heroj koji se borio za 99%. Ne, vi odlazite zato jer ste bio dio te interesne grupe, elite koju je isto predvodila vaša kolegica koja sjedi do vas gospođa Martina Dalić, koja je rekla da nastavlja tamo gdje je Šuker stao. Znači politika s kojom je Šuker počeo, Dalić je nastavila na kraju vi nastavljate skupa sa njom. Osim toga gospodine Marić za mene je vaše uvođenje poreza na nekretnine kao jednom ataku, napadu i to teškom napadu na srednji sloj građana, za mene dovoljan razlog za vašu ostavku. Znači da niste u sukobu interesa, sama činjenica da ste tražili uvođenje poreza na nekretnine za mene je dovoljno za vašu smjenu. Tako da je vaša politika vama presudila gospodine Mariću. Što se tiče vaše argumentacije, vi tvrdite da niste krivi, da vam je namješteno, pa isto je tvrdio Tim Orešković. I kako je završio? Branio se tu, raspravljao sa svima, polemizirao sa cijelim Saborom i šta ima od toga, ništa. Ono što vi gospodine Marić ne razumijete je slijedeće, u demokraciji vlast obnašaju izabrani predstavnici građana i vi njihovu podršku više nemate. Znači ove sve vaše priče su jedno mazanje očiju i mi smo na neki način koji sjedimo ovdje u ovim klupama vaši poslodavci. Kada vama gazda Ivica Todorić kaže Mariću više nemaš moje povjerenje, dobio si otkaz, vi tada kažete o.k. doviđenja, idem. Međutim, umjesto da vi ovdje kada vam mi kažemo dobio si otkaz kak bi rekao Donald Trump … /Govornik govori engleski./ … vi umjesto da kažete o.k. tražim novi posao, vi se tu raspravljate i svađate s nama, da pogledam, evo prošle je već jedan ujutro i do kada ovdje s nama namjeravate polemizirati, do kada? Do četiri ujutro ćemo se mi s vama raspravljati, a jasno je da je većina protiv vas. E sad, opet se vraćamo na pitanje ne otplativosti kredita. Taj financijski sustav kojeg vi podržavate je doveo na kraju krajeva do kolapsa ne samo državnih financija i Agrokorovih nego i do vaše smjene. Da je financijski sustav u našoj državi normalan, da država radi primarnu emisiju novca, da su kamate niže, da je tečaj realan, Agrokor vjerojatno ne bi kolabirao, samim time ne bi izbila ovakva afera i kaos, a da nije izbila afera i kaos ne bi se danas tražila odnosno sutra vaša ostavka. Što vam time hoću reći? Štiteći kreditni sustav, odnosno manipulatora koji se nalaze na vrhu piramide moći, koji ima vlast nad novcem vi ste mislili da štitite sebe i svoje interese. Međutim, što se dogodilo? Vi ste zapravo štiteći njega svu pažnju, odnosno svo nezadovoljstvo skrenuli na sebe. Vi ste mogli reći ljudi, sustav je naopak, krediti se ne mogu vratiti, oni su neotplativi. Tako je sve zamišljeno, žrtve smo organizirane prijevare i pljačke. I mogli ste reći zato država ne može vratiti kredite, zato Agrokor ne može vratiti kredite, zato građani ne mogu vratiti kredite, zato je 330 tisuća građana blokirano, ali ne, vi niste to rekli, vi ste rekli, ne, ne, sustav je ispravan. O.K., ako je sustav ispravan, onda je greška na pojedincima. Znači vi tvrdite, nije naopak sustav, znači ovo nije sustavni problem, ovo je problem koji su prouzrokovali neki pojedinci. Pa koji pojedinac može biti odgovorniji za taj problem od bivšeg izvršnog direktora Agrokora i ministra financija u nekoj Vladi? Za probleme sa financijama u zemlji pa vi ste meta br. 1., vi ste odgovorni br. 1. Vi ste taj koji jedini može biti smatran krivima i zbog toga vaša glava sutra leti gospodine Mariću. Štitili ste umjesto da ste govorili i upozoravali. Da sutra sam ja na vašem mjestu i da mi kažu Pernar ti si kriv zato jer se krediti ne vraćaju ja bih rekao ljudi sustav je takav da je to nemoguće. Međutim, vi umjesto da prebacite krivnju na taj sustav vi ste preuzeli svu krivnju na sebe i vi ćete biti žrtvovani. Međutim, postavlja se pitanje zašto bi netko to radio na vašem mjestu. Pa odgovor je u tome što svaka osoba koja je poslušna novom svjetskom poretku, koja je poslušna masoneriji, koja je poslušna bankarima, ona je zaštićena od njih na duge staze. Tako je recimo gospođa Martina Dalić nakon što je otišla iz Vlade otišla u Washington raditi za Svjetsku banku. A da, tako i vi gospodine Marić biti ćete nagrađeni za posao koji ste radili. Ne od mene, ne od strane građana, građani za vas ne bi glasali da se kandidirate na izborima nego ćete biti nagrađeni za vaš rad o onih čiju odgovornost za nastalu situaciju skrivate. A vaše priče o tome da ste vi za situaciju u Agrokoru saznali iz medija, da vi ništa o tome niste znali, da ste vi slijepo vjerovali, da ste vi za ove regresne mjenice čuli prvi puta sada ne znam prije 2 tjedna. Pa gospodine Marić, ili ne znam mjesec dana, to vam nitko ne vjeruje, znači hrvatska javnost vam u to ne vjeruje. Vi možete pričati da niste imali pojama, ali ako je istina to što govorite onda ste bili nestručna osoba i nesposobna i niste u stanju voditi. Znači vi tvrdite da ste bili neki srednji menadžment, pa vi niste, a niste u stanju ni to bili dobro raditi, kako ćete onda biti ministar financija? Na kraju dana, gospodine Marić, vi ćete pasti u zaborav. Ako se negdje uhljebite dobro za vas, ako ne, loše za vas. Ali ja pretpostavljam da će vas uhljebiti iz jednog jednostavnog razloga zato jer previše znate, previše znate gospodine Marić. Imali ste priliku govoriti ovdje cijeli dan, razotkrivati zavjeru, objašnjavati da se krediti ne mogu vratiti, da državni dug raste vertikalno prema gore da to nitko ne može zaustaviti u trenutnom sustavu ali umjesto toga vi ste odabrali zapravo šutjeti i braniti sami sebe a ne možete se obraniti. Razmislite o svemu što sam vam govorio jer [[Upadica predsjednik: Hvala. Isteklo je vrijeme.]] Hvala.
Hvala. Zastupnik Bojan Glavašević.
Hvala gospodine predsjedniče. Kolega Pernar, samo imam opasku na jedan dio vašega izlaganja. Naime kada se pitate do kada će, do kada ćemo mi svi biti ovdje i do kada će ministar Marić i njegove kolegice i kolega biti ovdje. Ja bih zapravo bio do te mjere odvažan da kažem do kada treba. Mislim, do kada treba. Narod hrvatski, naše sugrađanke i sugrađani, nas su izabrali upravo da ovdje budemo do kada treba i da pazimo na njihove interese. Ako se pojavi sumnja u to da Vlada RH ne zastupa njihove interese adekvatno upravo mi moramo biti ovdje do kada treba i osigurati da oni budu ovdje do kada treba kako bismo njihove interese obranili. Čisto moja opaska. Hvala.
Odgovor na repliku.
Gospodine Glavašević, vi znate da postoji jedan mason u Hrvatskoj zove se Marjan Hanžeković, on mrcvari cijelu zemlju ovrhama. Stvorio je bogatstvo od toga i on se često puta hvalio time da je on izmislio ovaj ovršni sustav u kojem javni bilježnici a ne sudovi provode ovrhe. Gospodin Zdravko Marić nije prstom mrdnuo da se to promijeni, što će reći da je stavio sebe u službu masonerije. I samim time što je odabrao da služi masonu, odnosno u množini masonima, tajnim društvima a ne hrvatskom narodu, on nema moju podršku. Mene je u ovaj Sabor izabrao hrvatski narod a ne masonerija, ne korporacije, ne vlasnici medija. Naprotiv, oni bi učinili sve što mogu da ja ne budem ovdje i da ovo ne govorim. Međutim, vrijeme gospodina Marića ide goodbye a vrijeme Ivana Pernara tek dolazi. Nadam se da će u idućem sazivu Sabora biti više ljudi poput mene a manje poput gospodina Marića. Hvala.
Zastupnik Domagoj Hajduković.
Hvala lijepa predsjedniče. Pa evo kolega isto, zapravo dopuna onoga što ste rekli. Rekli ste na neki način mi smo poslodavci kolegi Mariću. Nismo. Hrvatski narod je njegov poslodavac. A hrvatski narod je predstavljen kroz nas. Onog trenutka kada kolega Marić nema povjerenje ovoga Doma on nema povjerenje Hrvatskoga sabora. I upravo to govorimo cijeli današnji dan. I ja se nadam da kolega Marić to ne shvaća osobno jer ja ne želim ulaziti u njegov osobni integritet. Ja vjerujem da je on stručna osoba, doktor je znanosti itd. No ne radi se o stručnosti, nego o povjerenju, povjerenju koje nema, ne uživa ga. U jednom trenutku je uživao, sada ga nema. Ne znam da li to povjerenje ima i Vlada u cijelosti. To ćemo tek vidjeti. Ali ključna stvar je da u ovom trenutku hrvatski narod predstavljen kroz nas ne daje povjerenje ovom ministru, ne daje povjerenje ovoj Vladi da dalje vodi državu. To je ključno i od toga ne treba bježati. To je činjenica i to je zapravo meritum sve ove rasprave. Ako kolega Marić nema podršku hrvatskog naroda ne može nastaviti obnašati tu časnu i odgovornu dužnost bez obzira na njegove osobne kvalifikacije i osobni integritet. To je politika, to je kao što su kolege prije mene rekli, nešto na što svi moramo pristati u trenutku kada se ovog posla uhvatimo. U jednom trenutku to možda nećete imati vi ili ja, ali onda trebamo biti dovoljno jaki prema sami sebi prije svega i reći o.k. Ako nemam potporu, ako nemam povjerenje, onda ne mogu ni raditi ovaj posao. Hvala.
Odgovor na repliku.
Pa gospodine Hajduković, svaka osoba koja ima imalo skrupula kad bi vidjela da oni koji su ga birali na neko mjesto više u njega povjerenja nemaju zahvalio bih se i rekao bi doviđenja. Ja sam u životu par puta dobio otkaz. Ja bih rekao o.k. Nemam vaše povjerenje, doviđenja! Svako dobro vam želim. Međutim, gospodin Marić ne ponaša se na taj gentlemanski način nego se ovdje sa nama svađa i raspravlja i brani se. A od čega se brani? Brani se od istine. Pokušava nametnut lažne teze, da je činio sve što je mogao u interesu hrvatskih građana. Pa ja ga pitam što je učinio za tim da se ukine valutna klauzula na kredite, da krediti budu u valuti u kojoj su i plaće? Ništa. Što je učinio za to da se promijeni ovršni sustav u kojem za jednu kunu duga vam uzmu 700 kuna troškova ovrhe? Ništa. Što je napravio za tim da riješi problem ilegalnih RBA zadruga iz Austrije? Ništa. Imamo deložaciju na Rabu zakazanu danas sam radio event na Facebooku živog zida, bit će ovaj mjesec. Mogao bih tako nabrajati do sudnjeg dana. Šta je napravio? Ništa. Znate za što je on stručnjak? On je stručnjak za dizanje kredita i za pogodovanje masonerima. To je njegova stručnost, to je njegova kvalifikacija. Takvi stručnjaci meni ne trebaju i ja im odmah kažem doviđenja, good by, neću imat posla sa vama. Neću imat posla sa takvim ljudima. On može tu pričat da priča do sudnjeg dana ja bih glasao protiv njega. Ne zanimaju me njegovi argumenti. Ali on iako vidi da nikog od nas ti njegovi argumenti ne zanimaju on i dalje sebe grčevito brani i pokušava nas uvjeriti. Vodi bitku koja je unaprijed izgubljena za njega. Hvala.
Za pojedinačno sudjelovanje u raspravi prijavio se zastupnik Bojan Glavašević.
Hvala gospodine predsjedniče. Poštovani ministre, poštovana potpredsjednice Vlade, ministrice sa Žalac sa suradnikom evo ga kasno je stvarno, cijeli dan smo ovdje i u stvari relativno u ovim posljednjim raspravama mislim da smo se možda mrvicu odmaknuli s teme. Ja bih ipak želio nas na tu temu i vratiti. U našem prijedlogu za vaš opoziv tri su osnovna argumenta. Prvi je taj o kojemu smo danas mnogo razgovarali i on je vezan za sukob interesa. Drugi je vezan za vašu ulogu dok ste bili u Agrokoru, odnosno za to koliko ste imali uvida u financijska izvješća Agrokora i da li ste bili u mogućnosti da spoznate u tom trenutku ili kasnije da su ta izvješća eventualno bila frizirana kao što postoje brojni navodi danas. Što se tiče sukoba interesa mislim da smo danas zaista mnogo o tome razgovarali. Čak smo citirali dijelove zakona i mislim da nije nebitno, mislim da nije nebitno reći da je hrvatski Zakon o sprječavanju sukoba interesa ja ću to još jednom ponoviti, rekao sam to već i ranije, zaista vrlo sveobuhvatan, daje jednu vrlo široku definiciju i dužnosnicima, odnosno svim osobama na koje se on odnosi zaista vrlo veže ruke. Zakon o sprječavanju sukoba interesa kaže da osoba može biti, odnosno dužnosnik može biti u sukobu interesa ako nešto utječe na njegovu sposobnost da objektivno donosi odluke, može utjecati ili će se naći u situaciji da može utjecati nešto na njegove ili njezine odluke. Dakle, kao što smo mnogo puta već danas rekli vi ste trebali tražiti da se, da Povjerenstvo za odlučivanje o sukobu interesa pokrene postupak koji bi trebao utvrditi da li na bilo koji način je vaša situacija s obzirom na zakonske odredbe problematična. Vi biste na taj način dobili rješenje koje bi vam jasno reklo, to je bi … [[Govornik se ne razumije.]] vašu situaciju. To brojni dužnosnici rade. U jednoj od replika mislim da smo to, to sam vam zapravo djelomično i rekao. Ali to bi izbilo jedan vrlo velik argument iz ovog našeg zahtjeva, međutim vi to niste napravili. Vi ste govorili o kulturi izuzimanja. Gledajte, da ste vi imali crno na bijelo od povjerenstva, dakle od tijela koje treba odlučivati o tome, rješenje ili mišljenje koje vam to zaista rješava ne bi bilo na vašim ramenima da o tome odlučujete. I onda zastupnice i zastupnici u ovome Domu ne bi na neki način mogli propitivati vašu odluku. Dakle, smatram da ste tu pogriješili. Mislim da ako se dogodi da nakon sutrašnjeg dana ostanete na dužnosti koju trenutno obnašate, smatram da i dalje nije kasno da to učinite. Ja vas pozivam da ukoliko to se dogodi da zaista vi budete ti koji ćete istupiti prema povjerenstvu jer povjerenstvo nije baba roga. Povjerenstvo za odlučivanje o sukobu interesa nije niti zamišljeno da bude neko ko će ganjati dužnosnike sa štapom i pisati im kazne kada se zeznu. Povjerenstvo za odlučivanje o sukobu interesa je tu da pomogne dužnosnicima da zaborave privatno i da brinu o javnom. Dakle to je jedna tema koja je u našem zahtjevu za koji smatramo zaista da ste ako ništa drugo sagriješili propustom, idemo to tako reći. S druge strane što se tiče financijskih izvješća, smatram da nije nebitna stvar da ste vi 26.1. izjavili za medije da ste dobro upoznati sa situacijom u Agrokoru i da je ona stabilna. A osobno sam iščitao tu vašu izjavu na način da ne samo kao ministar financija nego i kao netko tko je dugo vremena proveo u toj kompaniji, te ste upoznati naime upravo time što ste bili zaduženi za to da financijska izvješća koristite u prodaji obveznica Agrokora stranim investitorima, dakle da možete reći sa izvjesnom količinom autoriteta. Da, to je firma koja dobro posluje i u koju se isplati investirati. Ja sam se pokušao na neki način staviti u vaše cipele u bilo kojoj od te dvije uloge i čini mi se da kada bi bio u poziciji da bilo kome nešto moram prodati, da bi me ta osoba pokušala oboriti, da bi prošla kroz te iste papire koje i ja imam i da bi tražila neka mjesta koja tamo ne štimaju. Zaista mi je teško povjerovati odnosno ajde da se ne izrazim negativno, smatram da je problematično da niste bili u mogućnosti uvidjeti da tu ima problema. Do sada ste u raspravi pokazali da ste obrazovan čovjek, da dobro vladate argumentacijom, da znate svoju materiju, jednostavno mi je teško povjerovati, a nisam jedini, takav dojam ja vjerujem da ima veliki broj naših sugrađana i sugrađanski, mi je teško povjerovati da niste mogli prepoznati da u tim papirima ima nekakvih problema. U konačnici, mislim da postoje neke druge stvari. Zbog čega Ministarstvo financija do dana današnjeg nije hrvatskoj javnosti otkrilo podatke o poreznom dugu Agrokora? Mi te podatke nismo vidjeli, mislim da bi zaista mnogo značilo cijeloj hrvatskoj javnosti kada bismo te podatke vidjeli jer u situaciji u kojoj se vi trenutno nalazite morate biti svjesni da činjenica da ti podaci javni se reflektira loše prije svega na vas i na vaš slučaj, a već smo rekli da se ovdje radi o povjerenju, ne o dokazivanju nego o povjerenju. To je pitanje dojma o kojemu je danas govorio i premijer na kraju krajeva. Gospodine ministre ja imam bez obzira na sve što smo iznijeli u ovoj raspravi još razloga zbog kojih između ostaloga i kada smo vam prvi puta glasovali o povjerenju, kada smo o proračunu koji ste prije svega vi radili, glasovali zbog kojega nisam mogao podržati vas ni vaš proračun, vi ste rekli danas u jednome trenutku obraćajući se nekom s ove strane da ste sami stekli sve što danas imate. Ja to poštujem, zaista respektiram to iz skromnih okolnosti, postigli ste mnogo i priču o uspjehu ne treba gušiti. To je nekakav san bilo kojeg čovjeka u slobodnom društvu da imate nešto što vam je nužno i da sami budete kovač svoje sreće, zaista to respektiram. Međutim proračun koji ste vi bili predložili udara upravo na to, na sposobnost mladih ljudi da svojim trudom i radom postignu mnogo. Oporezivali ste studentski rad, do dana današnjeg uskraćujete mogućnost mladim ljudima da sami plate svoj studij, da sami plate svoje znanje. Mislim za mene je problematično kao socijaldemokrata što obrazovanje u Hrvatskoj nije besplatno u potpunosti. Ali dobro, takve su nam okolnosti, takvo je vrijeme, ali barem pomozite mladim ljudima da ako rade za svoje školovanje da to mogu raditi lakše, da ih ne oporezujete toliko puno. Mislim da porezna reforma koju ste predložili je za efekt imala to da je povećala onaj famozni jaz između bogatih i siromašnih. To je 99% o kojima govori kolega Pernar i o kojima socijaldemokracija u konačnici najviše i brine. To su ministre razlozi zbog kojega ja sutra vama ne mogu dati povjerenje, ja osobno, moji kolegice i kolege imaju svaki svoje razloge i ja se nadam da sutra čak i ako budete prošli ovo glasovanje ako na kraju dana budete imali povjerenje Hrvatskog sabora da ćete stvari koje ste danas u raspravi čuli ipak primiti k srcu, da će oni na vas ostaviti trag. Ne znam, kroz ovu raspravu kažem stekao sam osobni dojam o vama koji je u konačnici pozitivan i ja želim vjerovati da ćete stvari koje ste čuli danas implementirati u svoj budući rad. Ukoliko pak ne budete dobili povjerenje Hrvatskog sabora onda isto morate otići odavdje znajući zbog čega se to dogodilo. Čovjek uči na greškama. Danas sutra možda opet budete u poziciji da obnašate neku dužnost u Vladi RH ili u Hrvatskom saboru, bilo bi dobro da na tu dužnost ako se to dogodi dođete kao čovjek koji je iz svojih grešaka nešto naučio. Hvala vam.
Zastupnik Ivan Pernar javio se za repliku.
Hvala predsjedavajući. Pa eto kolega Glavašević, postoje ljudi u društvu koji su glupi, a postoji oni koji se prave glupi. Ja mislim da je naš ministar Marić prepametan da bi bio glup iz čega izvlačim zaključak da se on jednostavno pravi glup. Ne znam kako drukčije objasniti njegovo ponašanje tijekom cijele ove sjednice Sabora gdje mu se cijelo vrijeme argumentirano ukazuje na njegove propuste a gdje se on brani nekakvim teorijama urote u smislu, ali iracionalnim, ne ono u smislu da kaže ne znam, elita me odlučila maknuti itd., ne on kaže da sada nas tu zastupnici, mi sada imamo nešto protiv njega, a ne shvaća da je cijela hrvatska javnost protiv njega. On to uopće nije u stanju razumjeti. On nije u stanju razumjeti da ako narod ne želi da on tamo sjedi da mora otići s tog mjesta. Znači on se danas ovdje ne raspravlja samo s nama nego sa cijelim hrvatskim narodom. I on sve nas uvjerava da smo mi zapravo u zabludi a da je on pametan. Ali ja vam kažem ovaj put gospodine Marić, pametniji smo od vas i vi ste ti koji će letjeti s onog mjesta. Vi ste ti, dosta ste varali ovaj narod napaćeni. Dosta je toga bilo. I ovo vaše mrcvarenje koje ste provodili sa porezom na nekretnine, to vam je gotova priča, fajrunt je. I vi odlazite s tog mjesta i vaše porezne savjete mi ne trebamo. Ugostitelji nemaju nikakve koristi od vaše porezne reforme, poduplali ste im PDV. I zato gospodine Glavašević, zahvaljujem vam na tome što ste i vi ustali protiv tog agenta i ekspoziture u suštini masonerije na kraju. Hvala.
Hvala. Odgovor na repliku. … [[Govornik se ne razumije.]] masonerije ili?
Hvala gospodine predsjedniče. Kolega Pernar, demokracija je prije svega procedura. Vi kada, i razumijevanje demokracije i razumijevanje procedure je zapravo ono što nas čini dobrim političarima i političarkama, vi kada govorite, dakle veći dio ovoga što ste rekli u vašoj replici meni ja uvažavam. Ja mislim kada kažete da gospodin Marić ovdje razgovara sa hrvatskim narodom, to je posredno kroz nas koji smo izabrani u našim izbornim jedinicama, od naših sugrađana da predstavljamo njih i to je u tom smislu točno. Međutim, mi moramo biti svjesni da se može vrlo lako dogoditi da gospodin Marić isto tako sutra dobije povjerenje većine zastupnika i zastupnica u ovome Saboru. I mislim da dobra politika i kvalitetna politika se fokusira između ostaloga na to kako živjeti i s time. Kako i od takve situacije učiniti nešto s čime možemo dalje raditi, kako možemo opravdati povjerenje koje su nam građani dali. Moje, dakle ono kako ja to vidim i ono što sam rekao gospodinu Mariću, da čak i ako preživi ovo glasovanje kao ministar, figurativno govoreći da se nadam da će stvari koje je danas čuo primiti k srcu. A mislim da je zaista čuo mnogo dobrih stvari sa obje strane ove sabornice i sa sredine. Pa i od vas kolega Pernar, koliko god da možda bi neki mogli pomisliti da tome nije tako. Jer kada se čovjek probije iza ponekad vrlo kompleksne i ponekad teško vjerojatne argumentacije koju iznosite masoni npr., skriva se jedan idealizam i u osnovi nešto što je u interesu građana. Hvala.
Za pojedinačno sudjelovanje u raspravi prijavio se zastupnik Mile Horvat. Izvolite.
Zahvaljujem se predsjedniče Hrvatskoga sabora, pozdravljam ministra u Vladi RH, prisutne večeras na ovdje na ovoj sjednici. Kolegice i kolege ja ću, kasno je već dosta i prilično smo svi već i dekoncentrirani ali ću pokušati se osvrnuti na dvije stvari, vezano za ovu temu. Prvo, povjerenje gospodinu ministru Mariću, obično se kaže da ako se želi doći do istine onda se mora omogućiti da se čuje i druga strana. A mi smo sada ovdje imali prilike čuti puno toga. I iz svega ovoga što se danas čulo, večeras nakon ovih 15-ak ili više sati rasprave ja nisam stekao nekakvo uvjerenje da postoji jaka osnova za iskazivanje povjerenja gospodinu ministru. Niste me uvjerili svi vi koji ste prethodno govorili o tome niti navodeći činjenice o kreditima povlaštenima, niste me previše impresionirali niti sa pričom o sastancima, raspravama u HBOR-u, ništa impresivno. Nije me posebno impresionirala niti priča o imovini gospodina ministra i takve sve stvari. Dakle ono što mi više smeta jeste naknadna pamet s kojom ste vi sada u zadnje vrijeme išli vezano za ovu temu jer činjenica jeste da ste vi koji ste predlagali izglasavanje nepovjerenja ministru Mariću istom tom ministru prije nekog vremena prvi put dali povjerenje, imali ste priliku raspravljati o njegovom radu, o njegovom minulom radu, o njegovoj stručnoj kvalifikaciji, profesionalnosti u Agrokoru itd.. Drugi put ste mu dali povjerenje kod ove Vlade. Imali ste prilike kod prošlog proračuna koji ste izglasali ponovno otvoriti pitanje gospodinu Mariću i nije moguće da sve ovo što danas znamo nismo znali prije 6 mjeseci. Prema tome, suština stvari je u ovome što je gospodin Pernar rekao i da se brani čovjek bilo kako ja znam šta ja znam i ja sam protiv njega. I to je suština stvari. Da nije u pitanju večeras gospodin Marić bilo bi vjerojatno u pitanju povjerenje gospođe Dalić ili nekog drugog ministra. Cilj je dakle isprovocirati krizu i ići na izbore. Ako je to tako, vi koji to želite morate biti svjesni da, šta time provocirate. Mi kao stranka smo spremni za izbore, možda čak spremniji nego svi ostali, možda ćemo čak lakše te izbore provesti nego svi vi drugi koji to želite ali moramo biti sigurni u tome da ćemo poslije tih izbora imati ponovno istu konstelaciju političkih snaga, da ćemo imati gotovo iste aktere za ovakve vrste razgovora, za sastavljanje većine. I tu se ništa bitno neće promijeniti osim što ćemo potrošiti znatan dio novca iz proračuna za ove izbore, što ćemo izgubiti cijelu jednu ovu godinu, dakle poslovnu godinu, financijsku godinu ćemo 2017. potrošiti na ove izbore. Moguće ćemo čak dovesti u pitanje i turističku sezonu od koje de facto i živimo u zadnje vrijeme. Vjerojatno ćemo dovesti ovo što je gospodin Klarić rekao i u pitanje već pripremljene projekte iz EU fondova, dakle povlačenje, realizaciju tih sredstava. Danas mi se javio jedan kolega, rekao je da je bio na dobrom putu da jedan dobar posao napravi sa njemačkom firmom ovdje u Zagrebu. Ljudi kad su čuli za ovo što mi ovdje radimo jednostavno su rekli sačekat će malo sa cijelim tim poslom, sa svim tim investicijama i vratili su se natrag u Njemačku. Dakle, u ovakvom jednom okruženju, ovakvom ambijentu ne možemo očekivati da ćemo imati nekakav krupni, poslovni interes za investiranje. Javni dug će i dalje ostati 80 i nešto posto BDP-a. I to je to. Ništa se bitnije neće promijeniti. I zato mi mislimo da treba sačuvati stabilnost Vlade i u tom smislu ćemo mi u klubu SDSS-a sutra se i javno ako treba izjasniti. Druga stvar koju želim reći ovdje i zbog koje sam najviše ostao večeras tu da kažem jeste činjenica koju moram reći zbog ljudi koji su cijeli svoj život posvetili kombinatu Belje, a koje je privatizirano na način kako je privatizirano. Do sad to nije bilo prilike reći. Ne samo da je Belje, da će Belje nakon 320 godina postojanja biti žrtva jedne Agrokorove politike u nekakvom fizičkom smislu, žrtva će biti, žrtva su takve privatizacije od strane Agrokora, žrtva su i sami radnici, jer im nije omogućeno da učestvuju u privatizaciji, otkupu dionica na koje su imali zakonsko pravo. O toj stvari se vodi spor već četiri ili pet godina. Ja ću ovdje reći nekoliko detalja. Dakle, ugovorom o prodaji i prijenosu dionica Belje je od Hrvatskog fonda kupilo, steklo dva milijuna 879 hiljada redovnih dionica što je predstavljalo 52% udjela u temeljnom kapitalu tog ciljanog društva. I oni su dana 7.3.2005. nastala je obaveza objavljivanja ponude za preuzimanje civilnog društva. To je suština stvari. Dakle, nekakvim pravnim zavrzlamama, blokiranjima sustava Agrokor je izbjegao ovu obavezu da objavi ponudu za preuzimanje obaveza ciljnoga društva jer je kasnije kupovinom ta dva i pol milijuna dionica po jednu kunu trebao da uloži 270 milijuna kuna u kapital Belja tokom dvije godine. Dokapitalizacije je izvršena i po tom osnovu su oni stekli nekakvih 2 milijuna 700 hiljada dionica, ali sad po vrijednosti od sto kuna, ne više po jednu kunu. Ovim činom izbjegavanja javnog oglašavanja, javnog poziva na otkup dionica oni su blokirali radnike u pravima da učestvuju i mogućnostima da učestvuju u dokapitalizaciji Belja odnosno da drugim riječima prodaju svoje dionice po sto kuna. Agrokor je raznim sudskim tužbama izbjegavao tu svoju obavezu iako je HANFA donijela rješenje gdje je takvu obvezu propisala i čak je i gospodin Samodol zbog toga imao određenih problema i nakon svega je i gospodin Samodol i smijenjen, a ispostavilo se na kraju našlo se rješenje, da HANFA nije predala zapisnik o provođenju tog postupka. I to je bio razlog zbog čega Agrokor nije bio u obavezi da javno oglasi, stavi na javnu ponudu prodaju tih dionica. Prema tome, na ovaj način su izbjegavanjem ove obaveze radnici Belja koji su stvarali taj kombinat definitivno isključeni iz mogućnosti da učestvuju u privatizaciji kombinata i u dokapitalizaciji plasiranjem svojih dionica. Zašto to govorim? Na 4. sjednici Vlade Zorana Milanovića HANFA je stavljena pod ingerenciju Ministarstva financija koju je vodio tadašnji ministar ispred SDP-a i sve do tad je HANFA bila neovisni regulator. Poslije toga je ona bila pod direktnom ingerencijom ministarstva. Politika se umiješala u cijeli ovaj slučaj, nije se umiješao ministar Marić koji je tad bio menadžer u Agrokoru, umiješala se visoka politika koja je dovela do ovakve situacije u Agrokoru, odnosno u Belju. To vam hoću reći. Ne možemo čovjeku stavljati na teret činjenice samo zbog toga što je bio menadžer u takvom jednom sustavu. Krupne odluke poput ove da se blokira mogućnost da radnici učestvuju u otkupu dionica Belja su radili krupni igrači, radila je krupna politika i sprega između krupne politike, određenih ljudi u sustavu pravosuđa i biznisa mogu da stopiraju ovakve krupne odluke, a ljudi poput stručnjaka profesionalaca kao što je naš sadašnji ministar Marić koji su imali zadatak da profesionalno izvršavaju svoje menadžerske obaveze su izvršavali ono što im poslodavac kaže. Zbog toga upoređujući, analizirajući ovaj problem sa privatizacijom Belja ja sam zaključio da puno toga što se stavlja danas kroz ovu raspravu na teret ministra Marića je samo paušalna ocjena sa namjerom koja je konačno bila unaprijed projicirana da se izazove kriza, da se izazovu prijevremeni izbori, a ne da se ustanovi i utvrdi objektivna odgovornost ministra Marića za poslovanje u sustavu Agrokora. Hvala.
Zastupnik Miro Bulj javio se prvi za repliku.
Zastupniče Horvat, dobro govorite o krizi, ali nikako da kažete istinu. Do krize je doveo premijer bez većine Plenković. On je rekao MOST-ovi ministri, tajnice pišite … [[Govornik se ne razumije.]] šta je rekao ne trebamo 15 ljudi. I prvi koji su dali potporu tome autokratskome rješenju to je Milorad Pupovac i vaš klub, dali ste potporu za krizu, jeste vi svjesni, krizu, njemu ne treba ovih 15 ljudi, vi ste dovoljni sami sebi, dovoljan je Pupovac i Plenković. To je činjenica, to cijela hrvatska javnost zna. Bili ste vojnik, zamislite da je vaš zapovjednik ili ko drugi ukazao da ne može sudjelovati u glavnoj bitki, a poslije rata on je heroj, evo ja ću sada opet voditi. Jel to vama zamislivo? Možda u vašoj Hrvatskoj Plenkovićevoj, diktatorskoj nekakvoj, ali činjenica je da izokrećete istinu. Premijer bez većine Plenković je napravio ovaj cirkus u koliko je sati sada, dva sata ujutro, gdje vam je većina. Tko je napravio krizu? Pa recite istinu narodu. Znači ministri određeni nemaju pravo imati mišljenje svoje o bilo kojem kolegi jedan o drugome. Činjenica je, bili ste vojnik znate što sam rekao u glavnim bitkama bez generala, ako … general se povuče taj se u miru ne može vratiti. Poslije rata … ledinu gospodine Horvat. Hvala lijepo.
Odgovor na repliku.
Uvaženi kolega Bulj. Ja razumijem vaše raspoloženje, bili ste pozicija, sada to više niste, imali ste ministre u Vladi, sada ih više nemate. Ima tu pomalo i frustracija s vaše strane zbog ove situacije ima svega. Ja sam bio, radio sam u velikoj firmi bio sam direktor gdje sam imao kolegij i dogovarali smo se, ali odluka je morala biti jedinstvena. Ako smo bili kolegij, ako smo bili ekipa i ako smo upravljali u korist nečega, onda smo morali imati jedinstvene odluke, ali smo mogli naravno raspravljati o tome. Tako i Vlada. Nema logike da Vlada o tako krupnoj stvari kao što je povjerenje kolegi ministru nema jedinstven stav, onda u toj ekipi nešto ne štima i pitanje je vremena kada će se ta ekipa raspasti. Da se nije raspala na slučaju ministra Marića, vjerojatno bi se raspala na nekom drugom slučaju. Prema tome, o tome tko je izazvao krizu vrijeme će pred nama pokazati, pokazat će vrijeme i ocjenu će dati birači na izborima koji će se vjerojatno vrlo brzo desiti. Ali nemojte da se iznenadite ukoliko birači budu rekli da je premijer sa ovakvim potezom bio u pravu.
Zastupnik Gordan Maras javio se za repliku.
Hvala lijepo. Gospodine Horvat vi ste u vašoj raspravi rekli da vam ovo nisu dovoljni argumenti za opoziv ministra Marića. Mene sada zanima koji bi vam argumenti bili dovoljni. Znači sjećam se rasprave o ministru Barišiću, tada vam plagijat nije bio dovoljna, danas vam nisu ovi argumenti dovoljni koje smo dali. Imam osjećaj da vam nikada neće niti jedan argument ukoliko se bude ugrožavala pozicija i dovodilo u pitanje vlast biti dovoljno. Evo to je moj osjećaj danas. Kada sam čuo izlaganje Milorada Pupovca koji je ovdje govorio o svemu samo ne o onome što smo predložili, niti vi niste se osvrnuli, osim toga što ste rekli da vam se ne čini da je neko dobio povlašteni kredit da je to bitno. To je jedino što ste rekli, ovo ostalo niste ni komentirali. Imam osjećam da možda vama i odgovara situacija gdje ćete biti još prisutniji nego što ste bili do sada za većinu, ali o toga hrvatski građani nemaju ništa. Do jučer su ti koji su s vama u koaliciji, ako se dobro sjećam protekle izbore prigovarali šta ste se odlučili za Milanovića prije nego šta ste razgovarali sa HDZ-om i onda su vam govorili da manjine uopće ne bi trebale sudjelovati, ako se dobro sjećate toga u tome tko će biti na vlasti odnosno presuđivati tko će biti na vlasti. A sada ste upravo u toj situaciji, da nema osam glasova manjina nema ni sada većine ni sam osam glasova manjina, a kamoli bez tih osam glasova [[Upadica Petrov: Vrijeme.]] Znači ti isti ljudi koji su vam to govorili prije godinu dana sada su vam partneri upravo na taj način.
Isteklo je vrijeme, hvala. Odgovor na repliku.
Gospodine Maras, argumenti i argumentacija koja je ovdje iznošena dugo vremena nije bila previše uvjerljiva, to znate i sami. Vrtili ste se oko dva argumenta svi, manje-više ste to interpretirali na razne načine, ali niko ništa novo nije rekao, osim tog kredita, sata i ne znam čega još. Dakle, to nisu dovoljno ozbiljni argumenti da bi se razgovaralo o povjerenju ministru financija u ovakvom trenutku i izazivala kriza u državi u ovakvom trenutku, to nisu dovoljni argumenti. To su paušalni argumenti, politikantski argumenti, ciljani argumenti i to nije dobro. I ne znam dali smo svjesni u šta ulazimo u ova dva, tri dana. da li smo toliko odgovorni prema našim građanima da sutra kažemo da, da mi smo zbog ovakvih stvari izazvali nove izbore, prijevremene izbore, izazvali smo krizu, zbunili smo narod jer narodu je dosta izbora i svih nas koji na ovakav način vodimo politiku bez politike, bez prave politike. Ovo nije vizionarska politika koju mi svi ovdje u kompletu vodimo ova dva, tri dana. A nas dvojica se znamo, znamo se iz prethodnih mandata, znamo se iz prethodnih suradnji, znamo se iz prethodnih dogovora međusobnoj podršci, međusobnih dodirnih politika i nema potrebe da cijelo vrijeme idete sa ovakvim strelicama prema nama i prema pojedincima iz našeg kluba, Kluba nacionalnih manjina kada ni vi niste mogli bez tih osam nacionalnih manjina prije nekog vremena funkcionirati. I tada niste pričali na ovakav način i niste nam upućivali ovakve opake komentare i opake strelice. … /Upadica Petrov: Vrijeme. I to je to što mene kao čovjeka koji nastojim biti dosljedan u politici sve ovo vrijeme zbunjuje. Kako je moguće da smo danas u ovakvoj, ovakvom retorikom nastupamo a sutra drugačije.
Isteklo je vrijeme. Zastupnik Horvat isteklo je vrijeme. Za repliku se javio zastupnik Bojan Glavašević.
Hvala gospodine predsjedniče. Uvaženi kolega Horvat, hvala vam na vašem izlaganju. Ono što mogu reći da je zapravo, real političke situacije je takva da su pozicije koje će naše kolegice i kolege, pa i svi mi, sutra zauzeti prilikom glasovanja manje-više definirane svime osim argumentima i tezama koje su danas ovdje iznesene i od strane ministra i premijera i nas koji smo ovo predložili. Ja nisam siguran da li je ovdje danas tokom dana sjedila i jedna jedina osoba kojoj je ova rasprava promijenila mišljenje, možda gospodin Lacković a i to je pitanje da li je njegovo mišljenje promijenjeno na raspravi ili drugdje. Na stranu to. Ono što bih vam ja htio reći je da, samo budite svjesni da odlaskom MOST-a manjine postaju glavni partner najveći, najkrupniji partner HDZ-u na vlasti. Imajte to na umu. I idući puta kada se bude raspravljalo o nekim stvarima oko kojih su manjine prije imale prostora za manevar a u budućnosti pitanje koliko će ga imati. Ovo nije prijetnja, nemojte me krivo shvatiti, samo vam hoću reći, situacija i ova o kojoj ste vi govorili sada možda i nije tako jednostavna kao što ste ju vi htjeli prikazati a argumenti za opoziv ministra Marića nikada nisu bili i nikada se nisu svodili na sat i na, što bi se na engleskom reklo circumstantial evidence, dakle na neke situacije koje proizlaze iz konteksta i argumente koje proizlaze iz konteksta nego baš kao što je premijer rekao vezane za meritum. Hvala.
Odgovor na repliku.
Uvaženi kolega Glavašević, ja cijenim vas i vaše rasprave, međutim nije vam dobra teza da mi trebamo voditi računa i da budemo oprezni jer smo sada nekakva tu značajna većina. Zašto je uvijek problem ako su manjine ti koji o nečemu trebaju donijeti konačnu odluku ili o nečemu odlučuju? Zašto se stalno u našem političkom prostoru provlači ta teza i s lijeve i s desne strane i od lijevih i od desnih da manjine ne bi trebale biti tako bitan faktor i presuđivati i odlučivati o nekim stvarima? Pa ja sam valjda sa svojih 14 hiljada preferencijalnih glasova jednako vrijedan zastupnik kao i vi. Jesam li? Pa zašto bi onda to bilo opasno ukoliko nas 8 manjinaca odlučujemo o tome kako će izgledati Vlada? Zašto je to tako opasno i zašto se to stalno već 20 godina unazad nama natura na nos, kada god dođe nekakva kriza onda su manjinci ti koji trebaju povesti posebnog računa da se ne stavljaju tamo gdje im nije mjesto ili nešto slično? U istoj smo poziciji bili s vama prije 4 godine. Pa i tada ste nas i vi trebali i bez nas niste mogli imati dovoljnu većinu pa smo bili poželjan partner. Pa nam nitko nije, pa nam niste prstom govorili pazite se šta radite jer ste vi ti koji odlučujete. Mi sada ne odlučujemo, ne odlučujemo, odlučuje netko drugi, mi smo samo ti koji smo rekli da ćemo korektno podržati nekakvu politiku koja nam je ovog trenutka bila ponuđena i prihvatljiva na neki način. A da smo bili korektni partneri uvijek, Klub nacionalnih manjina definitivno, koliko se ja sjećam u svim mandatima je bio zadnji onaj koji je odstupao od onog što smo dogovorili i sa vama i sa njima.
Završnu riječ u ime kluba zatražio je zastupnik Ivan Pernar.
Hvala uvaženi predsjedavajući. U zemlji iz koje mladi bježe glavom bez obzira, u zemlji u kojoj 330 tisuća građana ima blokirane račune, u zemlji u kojoj su deložacije svakodnevna pojava, u zemlji koja ima enorman državni dug koji se ne vraća, u zemlji gdje se svake godine iznova dižu milijarde novih kredita za golo egzistiranje, u zemlji gdje i najveći gospodarski subjekti propadaju, ministar Marić bi jednostavno preuzeo da ima hrabrosti i rekao ljudi ja nisam u stanju promijeniti ovo stanje, ja sebe smatram odgovornim za njega i dao bih ostavku, čak i da ima većinu na svojoj strani. Ali nažalost čak i u situaciji kada nema većinu a situacija je katastrofalna on se grčevito drži za tu stolicu na kojoj sjedi. On misli da će dugom raspravom kupiti sebi vrijeme a ne shvaća da je isto pokušao i do nedavni premijer Orešković ali također bezuspješno. Želim ovom prilikom naglasiti da Ovršni zakon koji je ljudožderski, koji dozvoljava da se za sitan dugu uzima veliki novac od strane tih ovršitelja, da nije normalan, da nije prirodan. Nelogično je da za 5kn duga se vama uzme 600 kuna, da vas se za toliki iznos ovrši, to nije normalno. A vi kao ministar niste učinili ništa da to promijenite. I upravo iz tog razloga ćete vi snositi u suštini i odgovornost jer građane ne zanima zašto ste vi služili masoneriji, njih ne zanima iz kojih razloga ste vi išli Hanžekoviću niz dlaku. Makar mu prema evo, čuo sam sada tu na saborskim hodnicima da ima još par mjeseci života. Zašto se tom čovjeku i dalje vjerno služi? Zašto ne služite kao ministar financija hrvatskom narodu, hrvatskim građanima? Odabrali ste krivoga gazdu. Umjesto da vam gazda bude hrvatski narod i hrvatski građani i hrvatski zastupnici, koga ste vi odabrali za svoga gazdu? Čije interese vi zastupate ovdje, Washingtona, Brisela, domaće ili strane masonerije? Čije? Zapitajte se. Naravno, vi se to ni ne pitate jer je u vašoj svijesti u vašem stanju svijesti je normalno da se ide niz dlaku Hanžekoviću, vama je to normalno. Meni nije to normalno. I upravo zato jer mi to nije normalno glasat ću za vašu smjenu kao i cijeli moj klub zastupnika. I vi, ima ona izreka od Boba Marleya možete zavaravati neke ljude neko vrijeme, ali ne možete gospodine Marić zavaravati sve ljude cijelo vrijeme. Vašem igrokazu, vašoj šaradi, vašoj predstavi došao je kraj. Kak' se ono kaže game over – igra je gotova. Pozivam vas ovom prilikom, imate zadnju priliku evo večeras, zadnju priliku gospodine Marić da časno izađete iz ove situacije. Imate priliku u svojem završnom govoru dat ostavku i reći ne želim se ponižavat, ne želim se blamirat, ne želim se grčevito borit ako me vi ne želite na nekoj funkciji, evo dajem ostavku. Imate malo vremena, imate još maksimalno pola sata za to. Pozivamo vas da to učinite i time okončate ovu agoniju. Hvala.
Zastupnik Tomislav Panenić traži završnu riječ ispred kluba MOST-a nezavisnih lista.
Hvala lijepo gospodine predsjedniče, poštovani ministre. Evo i potporu koju imate u ovim sitnim satima i potpredsjednice Vlade, gospođa Dalić i ministrice regionalnog razvoja gospođe Žalac, državnog tajnika Tufekčića mislim da ono puno se toga govorilo, ali evo i u ime kluba MOST-a bih htio iznijeti stajalište i ono zapravo i vratiti u vrijeme i prošle Vlade kad smo bili zajedno ministri u Vladi premijera Oreškovića. I tada ste i stekli ovaj javni ugled, jer uživali ste povjerenje ministra Oreškovića. Dopustio je da provodite politike koje smo tada svi zajedno ocijenili da mogu biti na korist. Znamo koliko je bilo teško donijeti i prvi proračun, bilo je stvarno brojne restrikcije u potrošnji, napori da se optimiziraju sva dostupna sredstva. I dijeli smo svi skupa taj uspjeh, bili smo kolege. Onda nakon toga što dolazi? Dolazi rušenje Oreškovića i vaša potpora. Ne samo da ste je srušili, nego ste i postali Karamarkov kandidat za premijera. Ja sam osobno rekao da je to i ljudska izdaja i politička izdaja i to je nešto što stvarno od ljudi koji su bili tamo i evo koji smo razgovarali sa premijerom ono nešto je što nismo očekivali u tome trenutku, ali jedno vrijeme prošlo. Dolazimo sada u novo vrijeme, gdje ove brojne optužbe koje su navedene, koje trebali bi komunicirati kao partneri ovdje u Saboru, u Vladi što smo bili partneri, više nismo. I kako pojasniti ljudima mjenice, kako pojasniti troškove koji su nastali izmjenama Zakona o faktoringu, kako se to sve skupa godinama obijalo o funkcioniranje malih trgovačkih društava, partnera, poljoprivrednih proizvođača. Kako pojasniti da ste bili izvršni direktor za strategiju i tržište kapitala a da niste bili upoznati sa financijama Agrokora. I meni je teško zamisliti da idete pregovarati sa bankarskim institucijama, kreditnim institucijama sa kojima ste uspješno evo i bili smo i svjedoci, razgovarali i kao ministar a da ne možete im predočiti stvarno stanje u sustavu Agrokora. Mislim da ne biste bili tamo vjerodostojni i koliko vas poznam i kao osobu sigurno ste tamo dolazili upečatljivi, sa svim znanjem i kvalitetno pregovarali, a za to ste morali biti upoznati sa financijama cijeloga sustava. Izjava da nema pojavnih oblika koji ukazuju na izvanredno stanje, nakon toga 15 dana blokada je jako teško shvatljiva. Razumijemo da tristotinjak milijuna kuna mjesečno toga, ali shvatite 15 dana u jednoj javnoj komunikaciji, malo je to ljudima preteško pojasniti. Onda krediti u HBOR-u, gubitak mogući 378 milijuna kuna osobni kredit. Slučaj Badela koji sam naveo što meni osobno je jedna velika prepreka i smatram da je to direktna potpora i vašim kolegama sa kojima ste radili u Agrokoru i na kraju i Ivici Todoriću i jedan način kako da izvuče sredstva da iziđu van iz sustava. I vidimo paralelna društva koja nastaju. Jednostavno ne znam niti ja, niti moji kolegice i kolege kako da stojimo iza toga. Onda dolazimo u buduće vrijeme, sad je zatišje pred buru restrukturiranje Agrokora ide. Rusi su možda bili tu i najrealniji. Već su rezervacije stavili na pedesetak posto. Prema tome, što ćemo reći za koji mjesec kad krenu programi restrukturiranja, otpisi, dogovori. Kako nekom pojasnit 50% treba otpisati, možda i onaj najniži dobavljač. Kako će se to sve skupa obiti, smanjenje broja zaposlenih, djelatnosti. To su problemi sa kojima ćemo se morati nositi. Ali kako da se nosimo sa vama u Vladi, u Vladi premijera koji ne donosi odluke na telefonskim sjednicama, osim kad treba izbaciti MOST-ove ministre, kad ih pomete što bih ja opet rekao da jedna ljudska, politička izdaja dogovora koji smo imali. Sada kažem sada ulazimo u novu utakmicu kupnje, otimanja zastupnika sa kojima ćemo se još teže nositi [[Upadica predsjednik: Hvala. Isteklo je vrijeme.]] Klub zastupnika MOST-a ne može vam dati potporu.
Zastupnik Miro Bulj, replika.
Hvala lijepa. Zastupniče Panenić, sve šta ste nabrojili znači to je sukus cijele današnje priče, ali mi nismo dobili odgovore niti od ministra Marića, niti od premijera bez većine Plenkovića. Mi ovdje govorimo o vrlo bitnim stvarima ili onome do čega je dovedena Hrvatska u datom trenutku kako ste rekli, obrisan je pod s ljudima i s dogovorom u trenutku kada se krenulo u obračun tj. s onim što je trebalo. I došlo je vrijeme sa kriminalom koji nam je nanio velike štete i kriminalcima koji su već trebali biti na putu za Remetinec. Nabrojili ste i od mjenica bez pokrića i faktoring i brojne druge stvari, a evo niste spomenuli i nismo još dobili odgovor na poreznu reformu, na nesrazmjer imovine gdje je smanjena na šest godina, a bilo je do 2005. u biti tu čak ne bi trebalo biti nikakvih rokova. Ono šta je stečeno pljačkom od građana trebalo je uzeti i vratiti onome narodu kome pripada, međutim mi ne dobivamo taj odgovor ni od ministra Marića ni od Plenkovića. Cijelo vrijeme se to zaobilazi, ali evo rekli ste stav MOST-a i nadam se da će svi saborski zastupnici uvidjeti tko je krivac ove krize. To je premijer Plenković bez većine koji je sa 15 ljudi u Saboru koji su davali potporu Vladi i tri ministra tj. četiri ministra jednostavno rekao ja imam većinu. On je stvorio krizu, on je najdogovorniji sa briselskim manirama ne more zavarati narod, dolazi trenutak istine, ne tako daleko, a nadam se da će narod vidjeti tko je u situaciju….
Ispričavam se, isteklo je vrijeme nisam gledao. Odgovor na repliku.
Poštovani kolega Bulj, mislim da ovdje stvarno razgovaramo i o ljudskim sudbinama. Sudbina je to i ministra koji donosi i sada odluku ostajati u Vladi koja će imati nestabilnu kratku većinu, koja će biti problematična gdje svaka buduća odluka jer gledat će se kroz tu prizmu. S druge strane odlazak, priznanje u biti ovog svega što se stavlja na teret treba odvagnuti između toga dvojega, a teško je naći sredinu. Prema tome i kada govorimo o ljudima treba shvatiti i položaj ministra, mi koji ga bolje poznajemo i pokušao sam i u svom završnom govoru biti iskren, jasan i prenijeti ne samo ono što na neki način komuniciraju prema nama nego onako kako i osjećamo i razmišljamo. Tako da evo nadamo se će ovo u bilo kojem obliku budućem nastaviti funkcionirati, … posljedice koje će biti imat će vjerojatno svoje krivce i ostat ćemo u tome da tražimo krivnju za sve ono što nam i u budućem vremenu nanosi štetu, ne samo nama ovdje koji moramo raspravljati, donositi ove prijedloge, zamarati se sebe umjesto da donosimo konkretne zakone nego i ljude koji nas slučaju. I naravno sve ove što ste i napomenuli koji su oštećeni sa štetnim posljedicama bilo čije odluke. Prema tome, ova je noć za razmišljanje do sutra do glasanja, imat ćemo odluku o jednom čovjeku o nama 15 zastupnika MOST-a u o novom sazivu moguće Vlade.
Zastupnik Maras zatražio je repliku.
Hvala lijepo. Gospodine Papeniću, vi ste u svojoj raspravi spomenuli aspekt budućeg rada i Agrokora i ministra, zamislite samo situaciju koja je vrlo izgledna s obzirom kako su određene banke procijenile i koliko će se morati otpisivati i koliko su rezervirale i napravile procjene koliki će biti troškovi rezervacija za njihove plasmane u Agrokor. U svakoj situaciji koja se bude povezivala kroz prizmu Agrokora, Vlade, dugovanja poreznih, otpisa, reprograma, bilo čega, kredita HBOR-u, reprograma kredita u HBOR-u ministar Marić će biti konstantno u situaciji da ima određeni sukob interesa i ako nema sukob interesa onda će imati barem sumnju. Evo recimo ovi krediti šta su dani pred novu godinu, oni će sigurno doć već sada kada krenu, ne znam koliko je poček, možda pola godine, ne znam kako su definirali, ali će doći odmah na reprogrm jer se neće moći platiti. I opet će se gospodin Marić izuzimati i opet će gospodin Marić morat objašnjavat šta je reko upravi, tko je sazivao sjednicu i baš me zanima, šta je to smiješno gospođo Dalić. Vi se dosta često smijete, neću doznat, pa dobro, možda me ni ne zanima toliko da bi vas dva puta pitao, ali s obzirom da se vi tako slatko smijete vjerojatno je vama zabavno. A meni je drago ako je bar vama zabavno u ove kasne sate pa lijepo je vidjeti da se neko ovako slatko smije. Ali gospodin Marić i gospođa Dalić će se naći [[Upadica Petrov: Vrijeme.]] vrijeme, uvijek ista. Hvala lijepo.
Hvala. Ja znam da vi volite održati malo duže predavanje, ali evo isteklo je vrijeme. Odgovor na repliku.
Hvala lijepo. Poštovani kolega Maras. Ja sam bio jasan i u svojim prijašnjim izjavama. Izuzimanje ministra financija je nemoguće. Ne možeš napraviti toliki odmak da nisi povezan i ne treba to niti raditi, bez obzira na sve uzdance sukoba interesa, ali ovo su stvari koje su sigurno važnije. Ono što ste naveli buduće restrukturiranje, otpisi koji se prenose na sve dobavljače, male poljoprivredne. Gledajući svoju županiju iz koje ja dolazim u kome sigurno će brojni subjekti koji sudjeluju u poljoprivrednoj proizvodnji ili dobavljači biti oštećeni. Ali ja bih se vratio, kada smo promatrali ovaj proces, kada su se počeli pojavljivati ključni dobavljači Konzuma, kada su oni počeli dizati galamu onda je bilo jasno da nešto ne valja. Kada smo se upoznali sa tim problemom regresnog dugovanja po mjenicama, znate na koga su prenijeli taj trošak? Upravo na te najmanje svoje dobavljače, proizvođače. I njima su tih 10-ak% koliko im uzmu faktoring kuće prenijeli svaki taj trošak bezobzirno godinama u milijardama. I to je odgovornost, ne samo onih koji su sada u Ministarstvu financija nego isto tako i onih koji su bili prije jer to su trebali i vaši ministri i oni prije koji su bili utvrditi to, takvo događanje nije se smjelo događati jer su platili naši ljudi. A kada bi netko išao utvrditi vjerujete mi da bi to bio najveći iznos s kojim se susrećemo.
Zastupnik Nikola Grmoja zatražio je repliku.
Poštovani kolega Paneniću, iznijeli ste ovdje mnoštvo argumenata zašto ministar Marić više ne može biti ministar financija. U prvom redu i ono što smo svi ponavljali cijelo vrijeme nemoguće je da se u ovakvo teškoj situaciji oko Agrokora ministar financija izuzima od svih bitnih odluka. Ali spomenuli ste i Badel, međutim niste objasnili ovdje ljudima koji nas gledaju a ni nama zastupnicima što je sporno kod Badela jer ja u raspravi možda nisam bio tu, nisam čuo taj argument pa bih volio da mi to pojasnite što je tu sporno oko Badela i kakva je uloga ministra financija. A složio bih se sa kolegom Buljom ono što smo cijelo vrijeme ovdje ponavljali, odgovor nismo dobili, kakve logike ima u tome da ministar financija skraćuje rokove provjere nesrazmjera imovine i da praktički izgubimo cijelo jedno razdoblje u kojima bi mogli napuniti državni proračun na temelju istraživanja tog nesrazmjera imovine. Znači izgubljene su ključne godine, ćaćine godine su izgubljene a to su upravo godine u kojima je Agrokor najviše rastao.
Odgovor na repliku.
Hvala na prilici da pojašnjenje mogu dati. Znači dva su ključna momenta oko samoga tog modela predstečajnog postupka Badela. Prvi se dogodio 29. lipnja i koji dan kasnije kada se na razini vjerovnika, zapravo ona dugovanja koja su prema javnim institucijama porezna uprava, carinska uprava, bilo isto fond za zaštitu okoliša, kada se dogovaralo otpis tada je utvrđeno to su iznosi koji su, nekih 70-ak milijuna kuna, evo nemam sada točan podatak, na toj razini, vijeće koje se sastalo, koje uredbom je definirano oni mogu dati svoj prijedlog ali moraju ići ministru na potpis. To je točno definirano tom uredbom, znači do 10 milijuna kuna stoji u samoj uredbi, to je na razini vijeća, nakon toga je ministru. Naš zamjenik ministra Saša Drezgić tada nije imao priliku to potpisivati, prema tome to je ostalo u domeni ministra. Nakon toga dolazimo drugi momenat a to je kada je predstečajna nagodba bila prezentirana prihvaćanje, znači porezna uprava, carinska uprava, to su tijela u nadležnosti ministra financija, oni su glasali za taj model, za otpis 60-ak%. I ono što je posljedica da je izvršila se, izvršiti će se, još uvijek evo nije sve završeno, denominacija dionica, postojećih dioničara i ulaskom ovoga kapitala koji je po meni mal, premal će Meteor d.o., ne meteor grupa, Meteor d.o.o. postati većinski vlasnik Badela, tvrtka sa jednim milijunom kuna dobiti, 50 milijuna kuna prometa zavladati će Badelom koji vrti 700, evo možda griješim sada ovdje podatak nemam ga u glavi, ali višestruko veće. I meni je je, znači ne samo meni, nego i bivšem premijeru Oreškoviću znači bio nesrazmjer kojega nismo mogli progutati.
Hvala. Završnu riječ ima predlagatelj. U njihovo ime govoriti će gospodin Maras.
Hvala lijepa. Kolegice i kolege evo nadam se da će mi 30 minuta biti dovoljno da sažmem sve ovo što smo danas govorili i da na kraju krajeva izvučem određene zaključke i pošaljemo poruku. I mogu reći da što se tiče rasprave koja je bila dosta dugačka za prvu ruku, znači to je skoro 17 sati rasprave, bila je dosta sadržajna, bilo je dosta argumenata. I drago mi je da smo prošli ovo sve skupa. Nije mi drago kako je premijer se postavio prema cijeloj stvari, pokazujući da nema ono šta je pokušao pokazati prije sada već skoro godinu dana kada je optuživao Karamarka da ne smije biti jedan čovjek taoc odnosno da Vlada i država i stranka ne može biti taoc jednog čovjeka. To kod njega očito vrijedi samo do onog trenutka kada se ne radi o njegovom čovjeku, ali isključivo njegovom čovjeku. I odstupio je vrlo brzo od tih svojih principa koje je tada zagovarao. Ja mislim da smo mi u raspravi i kao predlagači a i većina klubova koji su ovdje govorili o temi pokazali da jednostavno ministar Marić nije više iz političkog kuta i ja bih rekao svega onoga, svih izazova koji ga čekaju ispred njega nije više u stanju obnašati tu dužnost. To ne osjećamo samo mi zastupnici koji smo to predložili i koji ćemo danas glasati za to, to osjeća i hrvatska javnost. I sam ministar Marić je rekao da je on teret Vladi i da sa te strane vrlo teško može obavljati posao koji je obavljao do sada. Ono šta je sigurno tako, znači nitko u Hrvatskoj, niti jedan gledatelj, građanin, bilo tko tko se zamisli 5 minuta oko ove situacije ne može vjerovati ministru Mariću bez obzira šta je on potpisivao ili nije, da nije bio svjestan situacije u kojoj se Agrokor nalazi. Argumenti koje smo čuli ovdje od HDZ-a dok je ministar Marić tamo bio da je rejting agencije i da je situacija bila puno bolja nego šta je bila na kraju jednostavno ne stoji, s obzirom da se u istim raspravama koristila argumentacija da taj problem nije nastao od jučer nego nastaje tijekom više vlada, 3,4,5,6 vladi. Znači ne možete u jednoj situaciji koristiti argument koji vam koristi, a koji pobija onaj drugi argument koji koristiti u drugoj rečenici. Znači ministar Marić je sigurno bio ako ne u potpunosti, ali barem do velike mjere svjestan situacije u kojoj se Agrokor nalazi. Ministar Marić je bio svjestan situacije i oko toga na koji način se Agrokor financira i preko kredita i preko obveznica i preko regresnih mjenica što je posebno važno vezano za Zakon o faktoring i za ono šta je pokušao u svojoj raspravi prebaciti odgovornost na Sabor koji jednostavno nema tu informaciju koju je on u tom trenutku imao, a to je da Agrokor tri, četiri milijarde kuna ima na taj način preko mjenica osigurano financiranje. I zašto faktoring društvima nije odgovaralo? Pa nije se tu radilo o ne znam kakvim uvjetima koje je bilo nemoguće osigurati u određenom periodu, pa i drugi puta kada je to Vlada produžila 2015. godine da je bilo potrebno još 2016. dati dodatnih devet mjeseci. To je samo faktoring društvima koristilo i ja bih rekao cijeloj situaciji oko tog financiranja da ne bude dovoljno transparentan da se problem ne rasvijetli i ne vidi prije nego što je to sada već postalo prekasno kada je Agrokor došao u problem. I opet da je bio ministar neko drugi, pa možda nije imao potpunu informaciju, možda neko u HANFA-i ga nije upozori, mada ću vam ja reći ja čujem priče iz HANFA-e da su to ljudi iz HANFA-e tražili da se to napravi, ali da su ljudi iz Agrokora govorili da će se ugroziti poslovanje Agrokora. Provjerite te informacije ministre Mariću. Znači da su ljudi iz HANFA-e upozoravali i da su tražili da imaju potpuni nadzor i da na neki način pokušaju to tržište staviti pod kontrolu sa ispunjenjem zakonskih uvjeta, ali su drugi tražili da se to ne radi nego da se prolongira još određeni period i na taj način da nemamo potpunu transparentnost na tom tržištu. I opet kažem, da ministar nije upoznat sa time da je možda neka osoba koja nije bila u doticaju sa tim poslovanjem do prije mjesec dana nego šta je postao ministar ili šta je zakon došao u proceduru, to bi još neko mogao iz argumentirati da ministar baš ne može biti uz sve detalje svih zakona upućen, mada bi trebao biti. Ali ajde to bi se moglo shvatiti kao nešto šta se možda nije napravilo na odgovarajući način. Ali kada ministar dolazi iz tog sektora, kada je zadužen za financiranje Agrokora onda u toj situaciji povjerenja tu nema. Što se tiče HBOR-a ja sam još jednom evo me zanima ukoliko neko može odgovoriti, kako se rješava kod predsjednika Nadzornog odbora HBOR-a kako se rješava izuzeće iz tog predmeta? Znači uprava dolazi i kaže imamo zahtjeve za pet kredita, šta onda predsjednik nadzornog odbora radi? Da li saziva sjednicu, jel on saziva sjednicu, usvaja dnevni red, da li za samo tu točku saziva posebnu sjednicu financiranja Agrokora? Kako se izbjegao taj doticaj ministra Marića sa financiranjem ovih kredita koji su malo prije bili spomenuti? I zašto primjerice kada Sberbanka daje kredite se uzima osobna zadužnica vlasnika, to se može napraviti, ali recimo u slučaju ovih kredita to se nije napravilo. Čitala je ministrica Dalić ovdje procjene kreditne sposobnosti pojedinih tvrtki, to su sve tvrtke bile koje su savršene po tim procjenama. Broj jedan zaključak, ili tamo neko zbilja ne radi i kvalitetno svoj posao ili je obmanuo nadzorni odbor za tim podacima jer je nevjerojatno da su te tvrtke došle u blokadu za tri mjeseca zbog raznoraznih problema vezanih uz poslovanje Agrokora, a da je prije tri mjeseca neko napisao da su to vrtke koje su bez problema u sposobnosti vraćati sve preuzete obveze. A vjerojatno se ovi krediti još nisu ni počeli vraćati jer su realizirani tek prije nekoliko mjeseci. I pitao sam ministricu Dalić, kada je bio novac isplaćen to me također zanima, ako je kredit odobren u 12. mjesecu jesu li sva sredstva povučena odmah? Obično se to radi sukcesivno i postoji neka dinamika. A zanima me i kako su potrošeni ti novci ministrice Dalić? Jesu li potrošeni za onu namjenu za koju su trebali biti potrošeni ili su s obzirom da su tvrtke blokirane možda je otišao novac na nešto drugo? Znači ima jako puno tu pitanja koja ćemo mi još rasvjetljavati u budućnosti i od toga sigurno nećemo odustati. Budite sigurni do zadnjeg odgovora ćemo to dobiti, bez obzira bila ova Vlada ili neka druga ili bili novi izbori pa onda za 3,4 mjeseca ponovo neki drugi Sabor. Znači to su pitanja koja zanimaju hrvatske građane. I opet vam kažem u startu, opet ste ako Vlada i kao ministri opterećeni sa tim problemima koji će tek doći pred nas i za koje ćemo odgovore mi tražiti. Što se tiče kredita, drago mi je da je ministar i sam priznao da to nije trebao napraviti, to je recimo nešto šta ja vidim pozitivno i sa njegove strane u ovoj raspravi, ali opet to kod nas nije dovoljno da bi mi rekli da je to sada uredu i nikome ništa. Jednostavno čovjek koji dođe u tu poziciju ne bi se trebao uopće dovoditi u takvu situaciju, bez obzira da li je državni tajnik ili ministar. I za državnog tajnika je to neprihvatljivo ponašanje. Žao mi je što neki zastupnici minoriziraju ovdje pogotovo evo to sada na kraju kolega Horvat iz SDSS-a, ali kažem kod njega ja imam osjećaj da ne znam što bi bilo dovoljno za njih da u ovom trenutku kažu da to nije uredu ponašanje i da glasaju za opoziv ministra. Mislim da je tu vrlo rastezljiva njihova granica i žao mi je što je to tako. Znači oni su shvatili sebe kao zadnje branike većine odnosno stabilnosti i način da ostane ova Vlada, ko da neka druga Vlada ili nakon nekih drugih izbora ne bi također bila stabilna. Ali dobro, svako ima svoju argumentaciju, ljudi to prate, onda se neko naljuti kada mu to kažeš pa te prozove i to tako ide. Ali svakome od nas će na kraju konačni sud dati hrvatski birači i način na koji se ponašamo vjerojatno će to tako i vrednovati. Na kraju, žao mi je šta nema u Hrvatskoj u ovom trenutku stabilnosti i odgovornosti od strane premijera Plenkovića da pokaže ljude na koje računa u Hrvatskom saboru da ovaj špeceraj, trgovina traje, da će natezanje trajati još neko vrijeme, da se tu kalkulira sa određenim vremenskim periodom koji bi kao nakon lokalnih izbora omogućio da se lakše uđe u određene koalicije. Ja mislim da to hrvatski građani ne zaslužuju, da to Hrvatska ne zaslužuje i da na kraju krajeve premijer državnik koji je odgovoran to nikada svojoj zemlji ne bi omogućio. I sa te strane ja mislim bez obzira iako sam uvjeren da bi danas u 9,30 trebao dobiti dovoljan broj glasova za opoziv, da je u biti ova Vlada gotova, samo je pitanje trenutka kada će se to deseti. Da li će se to desiti za mjesec, dva ili danas uopće nije važno. Znači ova Vlada nema kapacitet odraditi svoj mandat do kraja, ni blizu i bilo bi dobro da zbog toga hrvatski građani imaju priliku ponovo odlučiti i stvoriti neku stabilniju koaliciju i stabilniju Vladu jer na kraju će hrvatski građani na izgled, neko kaže izbori su skupi, ali uvjeren sam da će hrvatski građani platiti puno veću cijenu i višu cijenu nego šta bi to bilo da se raspišu novi parlamentarni izbori. Hvala vam lijepo na raspravi i nadam se da ćete podržati na glasanju opoziv ministra Marića jer mislimo da je to zbilja jedino moguće u ovom trenutku. Hvala lijepa.
S ovim zaključujem raspravu. Glasovat ćemo kada se steknu uvjeti. Sutra nastavljamo s radom u 9,30 na redu je glasovanje o svim do sada raspravljenim točkama. Hvala. SJEDNICA PREKINUTA U 02,25 SATI. Sljedeća točka je Prijedlog za pokretanje pitanja povjerenja Zdravku Mariću, ministru financija u Vladi RH. Predlagatelji su 46 zastupnika u Hrvatskom saboru. Rasprava je zaključena. Klub zastupnika MOST-a Nezavisnih lista podnio je zahtjev za poimenično glasovanje sukladno članku 255. Poslovnika. Sukladno članku 258. Poslovnika poimenično glasovanje provodi se tako da svaki prozvani zastupnik ustane, izgovara za ili protiv prijedloga odnosno suzdržan. Kada je prozivanje završeno ponovno se prozivaju oni zastupnici za koje u popisu zastupnika nije zabilježeno da su glasovali. Sukladno članku 252. Poslovnika Hrvatskog sabora za donošenje odluke o iskazivanju nepovjerenja članu Vlade potrebna je natpolovična većina svih zastupnika 76 glasova. Sada dajem na glasovanje odluku o iskazivanju nepovjerenja Zdravku Mariću, ministru financija u Vladi RH. Molim tajnika sjednice da prozove zastupnike. Izvolite. Ja bih molio saborske zastupnice i zastupnike da ne ometaju red tako da tajnik plenarne sjednice može pročitati i da svi saborski zastupnici čuju ime i prezime saborskog zastupnika. Hvala.
Možemo? Alekić Goran-za, Ambrušec Ljubica-za, Anušić Ivan-protiv, Babić Vedran-za, Bačić Branko-protiv, Balić Marijana-protiv, Barišić Dražen-protiv, Batinić Milorad-za, Bauk Arsen-za, Bedeković Vesna-protiv, Beljak Krešo-za, Bernardić Davor-za, Beus Rchembergh Goran-za, Bilek Vladimir-protiv, Boban Blaženko-protiv, Borić Josip-protiv, Bošnjaković Dražen-protiv, Brkić MIlijan-protiv, Bulj Miro-za, Bunjac Branimir-za, Burić Majda-protiv, Culej Stevo-protiv, Čičak Mato-protiv, Ćelić Ivan-protiv, Ćosić Pero-protiv, Demetlika Tulio-za, Dodig Goran-protiv, Dragovan Igor-za, Dumbović Darinko-protiv, Đakić Josip-protiv, Đujić Saša-za, Esih Bruna-protiv, Felak Damir-protiv, Franković Mato-protiv, Glasnović Željko-, Glasovac Sabina-za, Glavašević Bojan-za, Grbin Peđa-za, Grčić Branko-za, Grmoja Nikola-za, Habek Mario-za, Hajdaš-Dončić Siniša-za, Hajduković Domagoj-za, Hasanbegović Zlatko-protiv, Horvat Darko-protiv, Horvat Mile-protiv, Hrelja Silvano-za, Hrg Branko-protiv, Jandroković Gordan-protiv, Jankovics Robert-protiv, Jelkovac Marija-protiv, Jerković Romana-za, Josić Željka-protiv, Jovanović Željko-za, Juričev-Martinčev Branka-protiv, Kajtazi Veljko-protiv, Karlić Mladen-protiv, Kirin Ivan-protiv, Klarić Tomislav-protiv, Klarin Ivan-za, Kliman Anton-protiv, Klisović Joško-za, Komparić-Devčić Ana-za, Kopić Vlatko-protiv, Kosor Darinko-protiv, Kovač Miro-protiv, Kovač Stjepan-za, Kristić Maro-za, Križanić Josip-protiv, Krstulović-Opara Andro-protiv, Vlatković Željko-, Lalovac Borić-za, Lekaj Prljaskaj Ermira-protiv, Lenart Željko-za, Lipošćak Tomislav-protiv, Lončar Davor-… [[Govornik nije uključen.]] , Lovrinović Ivan-za, Lucić Franjo-protiv, Luc-Polanc Marta-za, Lukačić Ljubica-protiv, Ljubić Božo-protiv, Madjer Mladen-za, Makar Božica-za, Maksimčuk Ljubica-protiv, Maras Gordan-za, Mateljan Damir-za, Matić Predrag-za, Mesić Jasen-protiv, Mikulić Andrija-protiv, Miletić Boris-za, Miličević Davor-protiv, Milinović Darko-protiv, Milošević Boris-protiv, Milošević Ivan Domagoj-protiv, Miljenić Orsat-za, Mišić Ivica-protiv, Mrak-Taritaš Anka-za, Mrsić Mirando-za, Ninčević-Lesandrić Ivana-za, Opačić Milanka-za, Ostojić Ranko-za, Panenić Tomislav-za, Parić Darko-za, Perić Grozdana-protiv, Pernar Ivan-za, Petin Ana-Marija-za, Petrijevčanin Vuksanović Irena-protiv, Petrov Božo-za, Podolnjak Robert-za, Prelec Alen-za, Prgomet Drago-protiv, Puh Marija-za, Pupovac Milorad-protiv, Pusić Vesna-za, Radin Furio-protiv, Raguž Željko-protiv, Reiner Željko-protiv, Romić Davor-za, Ronko Zdravko-za, Roščić Dragica-protiv, Runtić Hrvoje-za, Salapić Josipć-protiv, Sanader Ante-protiv, Saucha Tomislav-protiv, Sinčić Ivan-za, Sladoljev Marko-za, Sponza Giovanni-za, Stazić Nenad, Strenja-Linić Ines-za, Stričak Anđelko-protiv, Šimić Marko-protiv, Šimić Miroslav-za, Šipić Ivan-protiv, Škibola Marin-za, Škorić Petar, Tomić Damir, Topolko Bernarda-za, Totgergeli Miro-protiv, Tuđman Miroslav-protiv, Turina-Đurić Nada-za, Tušek Žarko-protiv, Varda Kažimir, Varga Siniša, Vešligaj Marko, Vidović Franko, Vlaović Davor, Vrdoljak Ivan, Vučetić Marko, Zekanović Hrvoje-protiv, Zmajlović Mihael, Žagar Tomislav-za [[Upadica: Opara ga ugasio.]] Molim? [[Upadica: Mikrofon za.]] Dobro. I koliko vidim ostao je još jedino Glasnović Željko koji nije glasovao, odnosno nije bio nazočan. Nema ga ni sad, vidim. To je to.
Molim saborske zastupnike da pričekaju rezultate glasovanja. Cijenjeni saborski zastupnice i zastupnici, za Odluku o iskazivanju nepovjerenja glasovalo je 150 zastupnika. Protiv je bilo 75 zastupnika i suzdržano je bilo, ustvari zastupnik Glasnović nije glasovao, pa ću ponoviti, ispričavam se. Za Odluku o iskazivanju nepovjerenja glasovalo je 75 zastupnika protiv je bilo 75 zastupnika, bez suzdržanih zastupnika s tim da jedan saborski zastupnik nije glasovao. 75 je bilo za, 75 protiv. Utvrđujem dvije stvari, prvo da nije donesena Odluka o iskazivanju nepovjerenja Zdravku Mariću, ministru financija u Vlade RH. … [[Pljesak.]] Hvala. I druga također da nije utvrđena parlamentarna većina, … [[Pljesak.]] pa bih molio cijenjene saborske zastupnice i zastupnici određujem, molim vas, određujem molim vas gospodine Jandrokoviću suzdržite se od komentara dok nisam sve rekao. Molim vas određujem stanku od dva sata da se možete konzultirati unutar svojih klubova. Hvala. STANKA U 12,06 SATI. Poštovane zastupnice i zastupnici, nastavljamo sa radom sjednice. Moram konstatirati da vas je lijepo vidjeti u ovom broju četvrtkom ujutro, ponosna je cijela hrvatska javnost na vas. Sukladno članku 226. stavku 2. Poslovnika predložiti ću dopunu dnevnoga reda 3. sjednice sa jednom novom točkom. Prvo, Prijedlog odluke o raspuštanju Hrvatskoga sabora, predlagatelj je zastupnici u Hrvatskom saboru. Molim uključite se radi provjere kvoruma. Zastupnik Bačić izvolite.